(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΒ΄

Τετάρτη 20 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το το 3ο Γυμνάσιο Βύρωνα, το 4ο Δημοτικό Σχολείο Πειραιά, το Γυμνάσιο Λευκίμης Κέρκυρας, φοιτητές από την Ολλανδία, μαθητές από το 1ο Δημοτικό Σχολείο Ηγουμενίτσας, το Δημοτικό Σχολείο Συβότων, το 1ο Δημοτικό Σχολείο και το Δημοτικό Σχολείο Πύργου Τήνου και το ΙΕΚ Αγίου Δημητρίου, σελ.
3. Αναφορά στην 19η Απριλίου, Ημέρα Φιλλεληνισμού και Διεθνούς Αλληλεγγύης, σελ.
4. Επί διαδικαστικού θέματος, σελ.
5. Ειδική Ημερήσια Διάταξη:

Συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών Κομμάτων, σχετικά με την ασφάλεια των πολιτών, σελ.
6. Ανακοινώνεται επιστολή του Βουλευτή κ. Θεοχάρη Θεοχάρη, προς τον Πρόεδρο της Βουλής κ. Νικόλαο Βούτση, με την οποία γνωστοποιεί ότι θα μετέχει στο κοινοβούλιο ως ανεξάρτητος Βουλευτής, σελ.
7. Ανακοινώνεται ότι με την υπ’ αριθμόν 5531/3967, από 19 Απριλίου 2016, απόφαση του Προέδρου της Βουλής, συγκροτήθηκε η Εξεταστική Επιτροπή για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί της αναφοράς 19η Απριλίου, Ημέρα Φιλλεληνισμού και Διεθνούς Αλληλεγγύης:
ΒΟΥΤΣΗΣ Ν. , σελ.

Β. Επί διαδικαστικού θέματος:
ΒΟΥΤΣΗΣ Ν. , σελ.
ΚΟΥΡΑΚΗΣ Α. , σελ.
ΛΕΒΕΝΤΗΣ Β. , σελ.

Γ. Επί της Ειδικής Ημερήσιας Διάταξης:
ΒΙΤΣΑΣ Δ. , σελ.
ΓΕΝΝΗΜΑΤΑ Φ. , σελ.
ΔΕΝΔΙΑΣ Ν. , σελ.
ΘΕΟΔΩΡΑΚΗΣ Σ. , σελ.
ΚΑΜΜΕΝΟΣ Π. , σελ.
ΚΟΥΡΟΥΜΠΛΗΣ Π. , σελ.
ΚΟΥΤΣΟΥΜΠΑΣ Δ. , σελ.
ΛΕΒΕΝΤΗΣ Β. , σελ.
ΜΗΤΣΟΤΑΚΗΣ Κ. , σελ.
ΜΙΧΑΛΟΛΙΑΚΟΣ Ν. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΤΟΣΚΑΣ Ν. , σελ.
ΤΣΙΠΡΑΣ Α. , σελ.

ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.
ΒΑΚΗ Φ. , σελ.
ΒΑΡΔΑΚΗΣ Σ. , σελ.
ΒΟΥΤΣΗΣ Ν. , σελ.
ΚΑΡΑΟΓΛΟΥ Θ. , σελ.
ΚΙΚΙΛΙΑΣ Β. , σελ.
ΚΟΥΙΚ Τ. , σελ.
ΚΟΥΜΟΥΤΣΑΚΟΣ Γ. , σελ.
ΚΥΡΙΑΖΙΔΗΣ Δ. , σελ.
ΜΠΑΛΑΟΥΡΑΣ Γ. , σελ.
ΠΑΦΙΛΗΣ Α. , σελ.
ΣΑΝΤΟΡΙΝΙΟΣ Ν. , σελ.
ΤΡΑΓΑΚΗΣ Ι. , σελ.
ΤΣΙΑΡΑΣ Κ. , σελ.
ΦΑΜΕΛΛΟΣ Σ. , σελ.
ΨΑΡΙΑΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΒ΄

Τετάρτη 20 Απριλίου 2016 (πρωί)

Αθήνα, σήμερα στις 20 Απριλίου 2016, ημέρα Τετάρτη και ώρα 10.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ειδική ημερήσια διάταξη της Ολομέλειας της Βουλής θα αναφερθώ δι’ ολίγων στην Ημέρα του Φιλελληνισμού. Με πρόταση της Βουλής των Ελλήνων, το 2008, η 19η Απριλίου καθιερώθηκε ως Ημέρα Φιλελληνισμού και Διεθνούς Αλληλεγγύης.

Με απόφαση της Διάσκεψης των Προέδρων, στη σημερινή προ ημερησίας διατάξεως συζήτηση και στην έναρξή της θα υπάρξει μία ολιγόλεπτη αναφορά εκ μέρους του Προέδρου, για να τιμήσουμε όλοι μαζί αυτήν την ημέρα, που αποκτά και σύγχρονο περιεχόμενο, με αφορμή τις εξελίξεις γύρω από το προσφυγικό και γενικότερα.

Κυρίες και κύριοι συνάδελφοι, η Βουλή επιθυμώντας να τιμήσει την ιδεολογική, πολιτική και υλική ενίσχυση των Ελλήνων κατά τον Αγώνα της Ανεξαρτησίας, προγραμματίζει την έκδοση μικρού βιβλίου με τίτλο «Η ελληνική επανάσταση στην ευρωπαϊκή τέχνη μέσα από τα φιλελληνικά έργα τέχνης της Συλλογής της Βουλής των Ελλήνων».

Πρόκειται για μια παρουσίαση που εκφωνήθηκε φέτος κατά την εορταστική εκδήλωση για την επέτειο της 25ης Μαρτίου του 1821 και οργανώθηκε σε αυτήν την Αίθουσα από τον Σύλλογο Υπαλλήλων.

Η ομιλία αυτή από τον Έφορο της Συλλογής Έργων Τέχνης της Βουλής αναδεικνύει τα έργα που φιλοξενούνται στη Βουλή με φιλελληνική θεματική και περιέχει πλήρη τεκμηρίωση. Θα προλογιστεί από τη Διευθύντρια της Βιβλιοθήκης κ. Δρούλια, η οποία θα αναφερθεί στο ιστορικό της δημιουργίας της Συλλογής και από τον ακαδημαϊκό Παναγιώτη Τέτση, πρώτο Πρόεδρο της Επιτροπής Έργων Τέχνης της Βουλής, ο οποίος θα τοποθετήσει το θέμα του φιλελληνισμού σε ευρύτερη ιστορική βάση με αναφορά και σε άλλα τεκμήριά του. Η έκδοση αυτή θα μεταφραστεί και θα τυπωθεί σε δύο τουλάχιστον γλώσσες, αγγλικά και γαλλικά.

Στις 19 Απριλίου 1824 απεβίωσε στην ηρωική πόλη του Μεσολογγίου ο Λόρδος Βύρωνας σε ηλικία μόλις τριάντα έξι ετών. Αυτή την επέτειο έχει θεσπίσει η ελληνική πολιτεία ως Ημέρα Φιλελληνισμού και Αλληλεγγύης. Και δικαίως, καθώς ο Βύρων, αν και κορυφαίος εκπρόσωπος του ρομαντισμού στην ποίηση, στην πολιτική υπήρξε άμεσος και αποτελεσματικός, πρωτοστατώντας στην υπόθεση της ελληνικής ανεξαρτησίας. Η συνεισφορά του στην Ελλάδα με την ενεργό δράση του στον αγώνα με τις διπλωματικές προσπάθειές του και με τη διάδοση των ελληνικών θέσεων μέσω του συγγραφικού του έργου τον ανέδειξαν σε πρότυπο φιλέλληνα.

Ο Βύρων και οι συγκαιρινοί του φιλέλληνες αναγνώρισαν στον ελληνικό λαό τα δίκαια αιτήματα των αγωνιζόμενων ανθρώπων για ελευθερία, δικαιοσύνη, αξιοπρέπεια ενάντια στο κατεστημένο της εποχής και ενεργοποιήθηκαν από αισθήματα γνήσιας αλληλεγγύης. Για τον λόγο αυτό, επίσης δικαίως, η έννοια του φιλελληνισμού έχει συσχετισθεί με αυτήν της αλληλεγγύης των λαών.

Η επίκληση του αρχαίου ελληνικού πολιτισμού σε αναφορά και σε συσχέτιση τόσο με τον νεότερο ελληνικό όσο και ευρύτερα τον ευρωπαϊκό οδήγησε επίσης στο ίδιο αποτέλεσμα, καθώς ο βαθιά ανθρωποκεντρικός χαρακτήρας του ενεργοποίησε από άλλη ατραπό τον ουμανισμό της Δύσης.

Εξάλλου, ο Γεώργιος Τερτσέτης έλεγε το 1821: «Δεν θα ήταν πλήρης ο ορισμός του φιλέλληνος…» –το έλεγε στη Βουλή των Ελλήνων στις 28 Μαρτίου του 1854- «…αν αμελούσαμε να συμπεριλάβουμε στον ορισμό αυτό ένα άλλο είδος φιλελλήνων, εννοώ τους πολιτικούς άνδρες, ρήτορες ή συγγραφείς ή και ιερείς ή και καθηγητές…..και όσοι άλλοι, προπάντων με τίμιο και άοκνο κονδύλι εφημεριδογράφουν, επαινούσαν το φιλοκίνδυνο τόλμημα, εμόρφωναν την κοινή γνώμη εις Ευρώπη και εις Αμερική». Θεωρούσαν δηλαδή τον φιλελληνισμό ως κίνημα έμπρακτης διεθνούς αλληλεγγύης.

Ο φιλελληνισμός όμως δεν μπορεί να είναι ένα κλειστό ιστορικά φαινόμενο. Σήμερα, με την Ελλάδα να τείνει χείρα βοηθείας σε χιλιάδες συνανθρώπους μας εκδιωγμένους από τις εστίες τους λόγω του πολέμου, πιστεύουμε και επιδιώκουμε την ενεργοποίηση ενός σύγχρονου φιλελληνισμού. Οι απλοί Έλληνες πολίτες και η ελληνική πολιτεία συνολικά, που παρά τα οικονομικά προβλήματα της χώρας μας αγκαλιάζουν τους πρόσφυγες, αποτελούν την καλύτερη ανταπόδοση των φιλελληνικών αισθημάτων και έμπρακτη εκδοχή της ανθρωπιάς και της αλληλεγγύης.

Ο φιλελληνισμός όμως δεν είναι ούτε αρχαιολατρία ούτε πρόκειται για φαινόμενο πολιτικά και ιδεολογικά ουδέτερο, αφού ο Βύρων και οι περισσότεροι Έλληνες αγωνίστηκαν για την ελευθερία των Ελλήνων, γιατί ακριβώς ήταν υπέρ της ελευθερίας σε όλον τον κόσμο.

Κυρίες και κύριοι συνάδελφοι, ως Βουλή των Ελλήνων σήμερα τιμούμε τους αγώνες και τη συμβολή τους.

(Χειροκροτήματα από όλες τις πτέρυγες της Βουλής)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών Κομμάτων, σχετικά με την ασφάλεια των πολιτών.

Σύμφωνα με το άρθρο 143 παράγραφος 4 του Κανονισμού της Βουλής, η διάρκεια της αγόρευσης του Πρωθυπουργού κ. Αλέξη Τσίπρα και του Αρχηγού της Αξιωματικής Αντιπολίτευσης κ. Κυριάκου Μητσοτάκη, με πρωτοβουλία του οποίου πραγματοποιείται η συζήτηση, είναι είκοσι πέντε λεπτά της ώρας για τον καθένα.

Η διάρκεια αγόρευσης των Προέδρων των Κοινοβουλευτικών Ομάδων, του Λαϊκού Συνδέσμου-Χρυσή Αυγή κ. Μιχαλολιάκου, της Δημοκρατικής Συμπαράταξης ΠΑΣΟΚ–ΔΗΜΑΡ κ. Γεννηματά, του ΚΚΕ κ. Κουτσούμπα, του Ποταμιού κ. Θεοδωράκη, των Ανεξαρτήτων Ελλήνων κ. Καμμένου και της Ένωσης Κεντρώων κ. Βασίλειου Λεβέντη είναι είκοσι λεπτά της ώρας για τον καθένα.

Στη συζήτηση συμμετέχουν έως δύο Υπουργοί. Η διάρκεια αγόρευσης των Υπουργών είναι μέχρι δέκα λεπτά της ώρας. Ο χρόνος ομιλίας του Υπουργού που παρεμβαίνει στο στάδιο των κύριων αγορεύσεων ή των δευτερολογιών, πριν ολοκληρωθούν οι αγορεύσεις ή οι δευτερολογίες των Προέδρων των Κοινοβουλευτικών Ομάδων, περιορίζεται στο ήμισυ του χρόνου που δικαιούται.

Δικαίωμα δευτερολογίας έχουν για δεκαπέντε λεπτά της ώρας ο Πρωθυπουργός και για δέκα λεπτά της ώρας οι Πρόεδροι των Κοινοβουλευτικών Ομάδων και οι Υπουργοί.

Τέλος, ο Πρωθυπουργός μπορεί να τριτολογήσει για πέντε λεπτά της ώρας.

Από τους Υπουργούς, όπως έχουμε ενημερωθεί, θα πάρουν τον λόγο ο κ. Κουρουμπλής και ο κ. Τόσκας.

Με την οικονομία της συζήτησης και παρακαλώντας για τη μεγαλύτερη δυνατή συνέπεια σε σχέση με τους χρόνους, έχουμε υπολογίσει ότι μπορούμε στις 16.00΄ να έχουμε τελειώσει. Θα παρακαλούσα όλοι να συμβάλουμε σε μία ουσιαστική συζήτηση.

Παρακαλώ πολύ, ο Πρωθυπουργός κ. Αλέξης Τσίπρας έχει τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ήθελα να ξεκινήσω την τοποθέτησή μου καταθέτοντας στο Σώμα μια βασική μου απορία, για ποιον λόγο η Αξιωματική Αντιπολίτευση και ο Αρχηγός της ζητούν να διεξαχθεί η προ ημερησίας διάταξης συζήτηση στη Βουλή για την ασφάλεια.

 Είναι η πρώτη συζήτηση που το κόμμα της Νέας Δημοκρατίας, ως Αντιπολίτευση έναν και πλέον χρόνο τώρα, ζητά να διεξαχθεί στη Βουλή και βεβαίως, η πρώτη που ζητά ο νέος Αρχηγός του κόμματος. Δεν ζήτησε συζήτηση στη Βουλή για την οικονομία, δεν ζήτησε συζήτηση στη Βουλή για το προσφυγικό, για την ανεργία, για το ασφαλιστικό, για τις αναπτυξιακές προοπτικές της χώρας, αλλά ζητάνε σήμερα να συζητήσουμε για την ασφάλεια. Δεν υποτιμώ το θέμα, αλλά αναρωτιέμαι.

Η Ευρώπη σήμερα μαστίζεται από τρεις κρίσεις: την οικονομική, την προσφυγική και την κρίση ασφάλειας. Η χώρα μας έχει την ατυχία να είναι στο επίκεντρο δύο εκ των τριών κρίσεων: της οικονομικής και της προσφυγικής. Ταυτόχρονα, όμως, έχει και την ευτυχή συγκυρία, παρά το ότι βρίσκεται περικυκλωμένη από χώρες στον χάρτη που αντιμετωπίζουν οξύτατη κρίση ασφάλειας, όχι μόνο να μην αποτελεί μέρος της κρίσης ασφάλειας στην Ευρώπη, αλλά δεδομένων των συνθηκών στην ευρύτερη περιοχή να αποτελεί και μια όαση ασφάλειας και σταθερότητας σε μια ευρύτερα αποσταθεροποιημένη περιοχή.

Παρ’ όλα αυτά, σήμερα η Νέα Δημοκρατία επιλέγει να συζητήσουμε στη Βουλή για την ασφάλεια. Και το ερώτημά μου είναι: τι ακριβώς επιδιώκει με αυτήν την πρόταση; Ρητορικό ερώτημα θα μου πείτε, γιατί τα κίνητρα είναι σαφή. Άλλωστε, μόνο και μόνο διαβάζοντας την επιστολή του Αρχηγού της Αξιωματικής Αντιπολίτευσης προς τον Πρόεδρο της Βουλής με το αίτημα διεξαγωγής της σημερινής συζήτησης, μπορεί κάποιος να βγάλει συμπεράσματα.

Δεν προκαλεί καμμία έκπληξη ότι σε αυτή σας την επιστολή υιοθετείτε τον ισχυρισμό ότι η ασφάλεια των πολιτών τίθεται εν αμφιβόλω τόσο από τις τρομοκρατικές επιθέσεις στις Βρυξέλλες όσο και από το προσφυγικό. Αυτός ο ισχυρισμός που συνδέει ευθέως την προσφυγική κρίση με την τρομοκρατία είναι σε εμάς μια γνωστή αφήγηση. Είναι ένα γνωστό επιχείρημα. Λυπάμαι που θα το πω, αλλά είναι η αφήγηση και το επιχείρημα των πιο αντιδραστικών, μισαλλόδοξων ακροδεξιών κομμάτων στην Ευρώπη. Είναι η θέση εκείνων που κλείνουν τα σύνορα και υψώνουν τείχη και προσπαθούν να ενοχοποιήσουν συλλογικά έθνη και λαούς με βάση τη θρησκεία και την καταγωγή τους. Και το κάνουν αυτό τη στιγμή μάλιστα που από πουθενά δεν τεκμηριώνεται, με οποιονδήποτε τρόπο, η διασύνδεση των προσφυγικών ροών με την τρομοκρατία.

Και η Νέα Δημοκρατία σήμερα, δυστυχώς, όχι μόνο δείχνει να υιοθετεί αυτήν την αφήγηση, αλλά θα έλεγα ότι με περισσή ανευθυνότητα επιχειρεί να μεταφέρει αυτήν την αφήγηση στην πλάτη της χώρας και μάλιστα σε μια κρίσιμη περίοδο, λίγο πριν την έναρξη της τουριστικής περιόδου όπου όλοι αναμένουν μια νέα εκτίναξη και ένα νέο ρεκόρ τουρισμού για τη χώρα μας, σε μια περίοδο που εκατομμύρια τουρίστες ετοιμάζονται να επισκεφθούν τη χώρα. Γνωρίζοντας ότι η χώρα έχει μια οικονομική κρίση και χρειάζεται αλληλεγγύη και αντιμετωπίζει με αξίες την προσφυγική κρίση, ετοιμάζονται να επισκεφθούν τη χώρα. Και εσείς ζητάτε στο κορυφαίο επίπεδο της Βουλής σώνει και καλά να αποδείξετε ότι υπάρχει και θέμα ασφάλειας, την ίδια στιγμή μάλιστα που ουδείς στην Ευρώπη έχει διανοηθεί όχι να πει, ούτε καν να υπονοήσει ότι υπάρχει θέμα ασφάλειας στην Ελλάδα. Και την ίδια στιγμή μάλιστα που οι υπηρεσίες ασφαλείας των μεγαλύτερων χωρών της Ευρώπης αποστέλλουν ευχαριστήρια προς τις ομόλογές τους ελληνικές αρχές για τη βοήθεια και την αρωγή τους στην αντιμετώπιση του φαινομένου της τρομοκρατίας και στην εξάρθρωση των πυρήνων της στην Ευρώπη.

Ποιος είναι, λοιπόν, ο σκοπός σας και ανοίγετε ξαφνικά θέμα ασφάλειας και μάλιστα συνδεδεμένο με το προσφυγικό; Νομίζω ότι είναι ηλίου φαεινότερον: Σκοπός σας είναι να ψαρέψετε στα θολά νερά ενός ακροδεξιού ακροατηρίου, που συνδιεκδικείτε με το κόμμα της Χρυσής Αυγής. Σκοπός σας είναι να αναδείξετε την ακροδεξιά ατζέντα και να επενδύσετε στον φόβο και στα συντηρητικά αντανακλαστικά ενός τμήματος της κοινωνίας. Ενδεχομένως, στόχος σας είναι να συσπειρώσετε και την ακραία δεξιά πτέρυγα του κόμματός σας, την ώρα που δημιουργούνται εκεί φυγόκεντρες τάσεις και δημιουργούνται νέοι πολιτικοί σχηματισμοί.

Ξέρετε όμως κάτι; Το έργο αυτό το έχουμε ξαναδεί και το έχουμε ξαναδεί από τη δική σας παράταξη. Δεν έχετε, όμως, αντιληφθεί τη ζημιά που προκαλείτε όταν επιχειρείτε για αυτούς τους λόγους να μετατοπίσετε την πολιτική ατζέντα στο δεξιό άκρο του πολιτικού φάσματος, ζημιά και για τη χώρα αλλά και για την παράταξή σας.

Επιμένετε κοντόφθαλμα να θεωρείτε ότι σε αυτήν την ατζέντα έχετε το προβάδισμα έναντι των άλλων πολιτικών δυνάμεων. Έναντι όμως τίνος, στην πραγματικότητα, επιχειρείτε το προβάδισμα; Διότι, όποτε σηκώσατε την παντιέρα της ακροδεξιάς ρητορείας, για να συσπειρώσετε τα ακροδεξιά ακροατήρια στη μάχη σας απέναντι στην Αριστερά, το μόνο που καταφέρατε ήταν να τροφοδοτήσετε εκλογικά τη Χρυσή Αυγή και όχι τη δική σας παράταξη.

Και για να είμαι απόλυτα ειλικρινής, θεωρώ ότι είναι κρίμα, ακόμα και για τη δική σας παράταξη. και για εσάς προσωπικά, που μιλάτε στο όνομα του φιλελευθερισμού, αλλά και για την παράταξη που από την ίδρυσή της δεν είχε καμμία σχέση με αυτές τις πρακτικές που ο προκάτοχός μου, κ. Σαμαράς, επιχείρησε, διχάζοντας και ζημιώνοντας τον ελληνικό λαό. Αλλά, από ό,τι καταλαβαίνω, αυτό λίγο σας ενδιαφέρει. Άλλωστε, καλύπτετε πλήρως τα έργα και τις ημέρες του κ. Σαμαρά. Εξάλλου είναι και δικά σας έργα και ημέρες. Υιοθετείτε τώρα και την ξενοφοβική γραμμή. Το θέμα είναι ότι αυτή η γραμμή δεν πάει πολύ μακριά. Μπορεί να φαντάζει χρήσιμη για εσωτερική κατανάλωση, όμως καταντά στο τέλος επικίνδυνη, γιατί δημιουργεί περισσότερα προβλήματα από όσα κάποιος μπορεί να φανταστεί.

Ευτυχώς, όμως, απέναντι στις Κασσάνδρες της καταστροφής και στους ντελάληδες του φόβου, η ελληνική κοινωνία αποδεικνύει ότι έχει ισχυρά αντισώματα. Είναι τα αντισώματα της αλληλεγγύης και της ανθρωπιάς που χαρακτηρίζουν τη στάση του ελληνικού λαού απέναντι στους πρόσφυγες και εν γένει απέναντι στην προσφυγική κρίση. Και βεβαίως, στο πλάι των προσπαθειών αυτών και τη στάση του ελληνικού λαού, μια Κυβέρνηση σήμερα σηκώνει το βάρος μιας τεράστιας ευθύνης -μιας τεράστιας ευθύνης που είναι δυσανάλογη των δυνάμεων μιας χώρας που αντιμετωπίζει την κρίση μιας ολόκληρης ηπείρου και μιας ολόκληρης περιοχής- και τολμώ να πω ότι σηκώνουμε αυτό το βάρος της ευθύνης με υπομονή και με σύνεση, διότι γνωρίζουμε ότι η κατάσταση στην Ευρώπη, αλλά και στην περιοχή μας δεν είναι ούτε απλή ούτε εύκολη.

Η Ευρώπη, όπως προείπα, βρίσκεται σε ένα κρίσιμο σταυροδρόμι, αντιμέτωπη με τρεις διαφορετικές κρίσεις στο εσωτερικό της. Και η χώρα μας έχει κληθεί να διαχειριστεί δύο από αυτές στο εσωτερικό της -την οικονομική και την προσφυγική- και ο αγώνας μας, η προσπάθειά μας, ο στόχος μας είναι να μετατρέψουμε, επιτέλους, τη χώρα από μέρος της κρίσης σε μέρος της λύσης, από μέρος του προβλήματος σε μέρος της λύσης.

Η οικονομική κρίση έχει χτυπήσει βαριά τη χώρα και τον ελληνικό λαό –δεν υπάρχει αμφιβολία- εξαιτίας των μοιραίων επιλογών του παλιού πολιτικού συστήματος τόσο πριν από την κρίση όσο και κατά τη διάρκειά της, κατά τη διαχείρισή της.

Σήμερα, όμως, κατά γενική ομολογία, η χώρα βρίσκεται ένα βήμα πριν από το κατώφλι της εξόδου από την κρίση. Και αυτό δεν είναι σχήμα λόγου. Το επιβεβαιώνουν τα οικονομικά δεδομένα, που δεν μπορεί να δέχονται αμφισβήτηση. Διότι ο καθένας μπορεί να κάνει εκτιμήσεις ή να κάνει κριτική, αλλά στα οικονομικά δεδομένα δεν μπορεί να κάνει κριτική. Και όταν η πραγματικότητα δεν μας επιβεβαιώνει, τόσο το χειρότερο για την πραγματικότητα.

Φτιάξατε, λοιπόν, έναν χρόνο τώρα, έναν ωραίο μύθο, ότι εσείς είχατε success story, ενώ η διαπραγμάτευση κατέστρεψε την οικονομία. Αύριο, όμως, κύριε Μητσοτάκη, ανακοινώνονται τα επίσημα στοιχεία της EUROSTAT για την ελληνική οικονομία.

Αν, λοιπόν, -λέω «αν»- τα επίσημα αυτά στοιχεία αποδείξουν ότι εσείς μας αφήσατε άδεια ταμεία, αλλά εμείς, παρά τις δυσκολίες της διαπραγμάτευσης, καταφέραμε να κρατήσουμε την οικονομία σε υψηλή απόδοση, πολλαπλάσια απόδοση, υπερτριπλάσια των στόχων, τι θα κάνετε;

Θα ζητήσετε μια συγγνώμη για την υποκριτική σας στάση τόσο καιρό ή θα επιμείνετε να ζητάτε και εξεταστική από πάνω, διότι καταστρέψαμε την οικονομία;

(Θόρυβος- διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ! Είναι και πρωί.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα συνεχίσετε τον μύθο της καταστροφής ή θα παραδεχτείτε, επιτέλους, ότι τα στοιχεία και τα αποτελέσματα είναι διαφορετικά;

Τον ίδιο μύθο, όμως, της καταστροφής επιχειρείτε να αφηγηθείτε και για την προσφυγική κρίση, τον ίδιο ακριβώς μύθο. Δεν υπάρχει αμφιβολία ότι η χώρα ανέλαβε φορτίο πολύ μεγαλύτερο από τις δυνάμεις της. Καταφέραμε, όμως, να αντεπεξέλθουμε.

Πριν από λίγους μήνες είχαμε ροές τριών και τεσσάρων χιλιάδων προσφύγων και μεταναστών ημερησίως στα ελληνικά νησιά και, μάλιστα, είχαμε και κάποιες χώρες στα βόρεια σύνορά μας να κλείνουν τα σύνορα μονομερώς. Αντιλαμβάνεστε σε πόσο κρίσιμες στιγμές βρεθήκαμε.

Διεκδικήσαμε με επιμονή και υπομονή μια ευρωπαϊκή λύση και, μάλιστα, κόντρα στη σφοδρή κριτική, ότι ζητούμε λύση με την Τουρκία, που έχει τη γνωστή στάση. Τολμήσαμε, όμως, να διεκδικήσουμε αυτήν τη λύση. Σήμερα οι ροές στα ελληνικά νησιά είναι περίπου πενήντα και εξήντα ημερησίως.

Και, βεβαίως, διαψεύστηκαν όσοι έλεγαν ότι με μαθηματική ακρίβεια τέλος Απρίλη, όταν εδώ θα γιορτάζουμε το ορθόδοξο Πάσχα, η χώρα θα είναι ένας απέραντος καταυλισμός. Και αυτό, γιατί τολμήσαμε και παίξαμε έναν πρωταγωνιστικό ρόλο για εξεύρεση λύσης στο πλαίσιο μιας συμφωνίας ανάμεσα στην Ευρωπαϊκή Ένωση και την Τουρκία, λύση με σεβασμό στις διεθνείς συνθήκες και στα ανθρώπινα δικαιώματα.

Οι εξελίξεις, λοιπόν, δεν επιβεβαιώνουν -ευτυχώς για τη χώρα και δυστυχώς για εσάς- ούτε τον δεύτερό σας μύθο, ότι η χώρα έγινε ένα απέραντο hot spot, ότι είναι ένα αποτυχημένο κράτος. Γιατί, παρά τις δυσκολίες που αντιμετωπίζουμε, η κατάσταση βρίσκεται υπό έλεγχο.

Όμως, φαίνεται ότι δεν φτάνουν οι δύο μύθοι. Θέλει και έναν τρίτο η Νέα Δημοκρατία. Ο τρίτος μύθος που επιχειρείτε να αφηγηθείτε σήμερα είναι ότι η χώρα έχει και θέμα ασφάλειας.

Και ξέρετε, εντάξει για τους άλλους δύο. Είναι αναμενόμενο, στο πλαίσιο της γνωστής αντιπαράθεσης σε αυτήν τη Βουλή και έξω από αυτήν, της γνωστής αντιπαράθεσης στη χώρα, να ακούγονται υπερβολές, αλλά εδώ αυτό είναι επικίνδυνο, ξέρετε. Αποτελεί μία στάση επικίνδυνη και θα έλεγα -δεν τολμώ να το πω συχνά, αλλά θα τολμήσω να το πω τώρα- μία στάση εθνικά ανεύθυνη.

Η χώρα, κυρίες και κύριοι Βουλευτές, δεν αντιμετωπίζει ζήτημα ασφάλειας, παρά το γεγονός ότι βρίσκεται μέσα σε μία αποσταθεροποιημένη περιοχή και παρά το γεγονός ότι ζήτημα ασφάλειας αντιμετωπίζουν πολύ σημαντικές χώρες στην καρδιά της Ευρώπης. Όμως, η χώρα δεν αντιμετωπίζει ζήτημα ασφάλειας.

Και δεν έφθασε τυχαία η χώρα στο σημείο να αποτελεί πεδίο σταθερότητας και ασφάλειας σε μία ευρύτερα αποσταθεροποιημένη περιοχή. Για να συμβεί αυτό, υλοποιήθηκε –και συνεχίζει να υλοποιείται- μία συγκεκριμένη στρατηγική, μία ενεργητική, πολυδιάστατη και φιλειρηνική εξωτερική πολιτική, τόσο σε σχέση με τις γειτονικές χώρες αλλά και ευρύτερα.

Η Ελλάδα, ανήκοντας στην πυρήνα της Ευρώπης, επιχειρεί -και παρά τις δυσκολίες που προανέφερα- να ανοιχθεί με σταθερά βήματα στον κόσμο. Προχωρήσαμε με τόλμη στην ενίσχυση της τριμερούς συνεργασίας Ελλάδας, Κύπρου, Ισραήλ. Υλοποιήσαμε έναν πολύ σημαντικό σχεδιασμό και ξεκινήσαμε την τριμερή συνεργασία ανάμεσα στην Ελλάδα, την Κύπρο και την Αίγυπτο.

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ ησυχία.

Κύριε Κικίλια, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Επανεκκινήσαμε τις σχέσεις μας με τη Ρωσία, σχέσεις που είχαν παγώσει όλο το προηγούμενο διάστημα. Και παρά την επίμονη κριτική και τις δυσκολίες στις σχέσεις με τη γείτονα χώρα, βρισκόμαστε σε μία διαδικασία διαλόγου –είναι διαρκής η προσπάθεια διαλόγου- και ενεργητικής διπλωματίας με τη γείτονα Τουρκία. Διότι η κλιμάκωση της έντασης δεν είναι οδηγός για να αντιμετωπίσει κάποιος τα κρίσιμα εθνικά προβλήματα ακόμα, βεβαίως, και τις πολλές φορές προκλητικές αξιώσεις της γείτονος. Επιλέγουμε, όμως, επίμονα την πολιτική της διπλωματίας και του διαλόγου.

Εκκινήσαμε και ενισχύσαμε διμερείς σχέσεις με το Ιράν και αποκαταστήσαμε σχέσεις της Ελλάδας με τις χώρες του κόσμου. Ταυτόχρονα οικοδομούμε μία σχέση στρατηγικής συνεργασίας μεταξύ Ελλάδας, Κύπρου και Ισραήλ, εδώ στη Βουλή των Ελλήνων αναγνωρίστηκε το κράτος της Παλαιστίνης. Ακολουθούμε, λοιπόν, μία στάση αρχών, αξιών και ταυτόχρονα φιλειρηνικής, ενεργητικής διπλωματίας και εξωτερικής πολιτικής που βγάζει τη χώρα από το καβούκι.

Όλες αυτές οι ενέργειες ενισχύουν τη θέση της χώρας μας, σε μία από τις πλέον κρίσιμες περιοχές του πλανήτη, όπου οι προκλήσεις είναι εξαιρετικά μεγάλες. Η Ελλάδα πλέον γίνεται πρωταγωνιστής μίας προσπάθειας που στον πυρήνα της έχει τις αξίες της ειρηνικής συνύπαρξης, της ασφάλειας και της ευημερίας των λαών της περιοχής μας.

Σε συνάρτηση με τα παραπάνω, δεν είναι τυχαίο ότι έρχονται σημάδια της διεθνούς αναγνώρισης, σχετικά με την προσπάθεια της χώρας –και πάνω από όλα, θα έλεγα, την προσπάθεια των Ελλήνων πολιτών- στην αντιμετώπιση της πρωτοφανούς αυτής προσφυγικής κρίσης.

Τους τελευταίους μήνες γινόμαστε δέκτες ενός πρωτοφανούς κύματος αλληλεγγύης προς τη χώρα μας. Παγκόσμιας εμβέλειας διανοητές, καλλιτέχνες, άνθρωποι του πνεύματος και της πολιτικής δηλώνουν τη στήριξή τους στις προσπάθειες της χώρας μας και του λαού μας: από τον Πρόεδρο Ομπάμα, μέχρι τον Πάπα Φραγκίσκο, που μας επιφύλαξε την ύψιστη τιμή με την επίσκεψή του στη Λέσβο και του οφείλουμε την ευγνωμοσύνη μας, διότι ανέδειξε τη χώρα διεθνώς. Η χώρα μας, η Ελλάδα, η λέξη «Ελλάδα» στη συνείδηση των πολιτών του κόσμου γίνεται έννοια ταυτόσημη της αλληλεγγύης και της ανθρωπιάς.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κι αναρωτιέμαι: Είναι ή δεν είναι λόγος υπερηφάνειας για κάθε Ελληνίδα και κάθε Έλληνα όλα όσα συνέβησαν την προηγούμενη εβδομάδα;

Οι συγκινητικές εικόνες μεταδόθηκαν σε όλον τον κόσμο. Όλα τα διεθνή μέσα ενημέρωσης διέκοψαν για να δείξουν αυτές τις συγκινητικές εικόνες από την επίσκεψη των τριών θρησκευτικών ηγετών στη Λέσβο, στη Μόρια.

Και δεν είναι μόνο παγκόσμιας εμβέλειας γεγονός ότι οι επικεφαλής ηγέτες του χριστιανισμού συναντιούνται στην Ελλάδα, αλλά συναντιούνται ακριβώς στο σημείο εκείνο που τέμνει σήμερα την Ευρώπη, ανάμεσα σε αυτό που θα έλεγε κάποιος ουμανισμό, ανθρωπισμό και -με την ευρεία έννοια- προοδευτική και φιλελεύθερη σκέψη και απέναντι στον μαύρο σκοταδισμό, στην κυρίαρχη αντίληψη, την πιο αντιδραστική αντίληψη, στο όνομα, μάλιστα, της χριστιανικής Ευρώπης. Συναντήθηκαν εδώ οι θρησκευτικοί ηγέτες να πουν ότι δεν είναι χριστιανική Ευρώπη αυτή που υψώνει τείχη και φράχτες, η ξενοφοβική Ευρώπη, αλλά οι αξίες μας, οι αρχές μας είναι ο ανθρωπισμός, είναι η αλληλεγγύη. Ήταν μια κορυφαία έκφραση ενός ιστορικού γεγονότος αυτό που συνέβη την προηγούμενη εβδομάδα.

Κι αναρωτιέμαι: Θα μπορούσε να είχε συμβεί αυτό στη Λέσβο και η χώρα μας να γίνεται συνώνυμο της αλληλεγγύης και της ανθρωπιάς, αν είχαμε ακολουθήσει μια άλλη πολιτική όλο αυτό το διάστημα στο προσφυγικό; Αν είχαμε ακολουθήσει την πολιτική που, εν πάση περιπτώσει, είναι στις δικές σας εξαγγελίες, της σκληρής και της ωμής καταστολής; Περιποιεί, λοιπόν, ή όχι τιμή για τη χώρα η αναγνώριση του πρωταγωνιστικού της ρόλου στην αντιμετώπιση του προσφυγικού ζητήματος, πάντα με σεβασμό στη διεθνή νομιμότητα και τα ανθρώπινα δικαιώματα; Φαίνεται πως κάποιοι δεν απαντούν το προφανές.

Ξέρετε, επιχείρησα πριν να αναρωτηθώ ποια θα ήταν η εικόνα της χώρας αν η προσφυγική κρίση αντιμετωπιζόταν με τον τρόπο που αντιμετώπιζε τα ζητήματα αυτά η κυβέρνηση του κ. Σαμαρά. Αν δεν υπήρχε, δηλαδή, στη χώρα πολιτική αλλαγή. Η εικόνα θα ήταν, από την πρώτη στιγμή, για τους πρόσφυγες που θα ήθελαν να περάσουν στην Ευρώπη, τα κλειστά κέντρα κράτησης για όλους. Και επειδή ο αριθμός θα ήταν τεράστιος, θα είχατε γεμίσει όλη τη χώρα με κλειστά κέντρα κράτησης. Θα ήταν η πολιτική των επαναπροωθήσεων στη θάλασσα, με αποτελέσματα σαν αυτά της τραγωδίας στο Φαρμακονήσι, επί υπουργίας του κ. Δένδια. Μάλιστα, τότε θυμάστε που κάποιοι στην Ευρώπη μας ρωτούσαν επίμονα «γιατί δεν προστατεύετε τα σύνορά σας;» και τους λέγαμε «να κάνουμε τι;». Δηλαδή, να απωθούμε βάρκες με ανυπεράσπιστους ανθρώπους -πενήντα και εξήντα- οι οποίοι διεκδικούν μία καλύτερη ζωή.

Ποια θα ήταν η εικόνα της χώρας, αν η πολιτική της Κυβέρνησης, στην πρωτοφανή αυτή προσφυγική κρίση, ήταν τα πογκρόμ και οι επιχειρήσεις-σκούπα στις πόλεις; Ή για να μην ξεχνάμε το παρελθόν και νομίζουμε ότι μόνο τώρα έχουμε πρόβλημα, η εικόνα των στοιβαγμένων ψυχών στην Πάτρα και στην Ηγουμενίτσα, τότε που δεν έδειχνε κανείς ενδιαφέρον για αυτούς τους ανθρώπους.

Κάποιοι, όμως, φαίνεται αυτά να τα ξεχνούν και να παπαγαλίζουν την γνωστή καραμέλα της καταστροφής, της διαλυμένης χώρας, της κατεστραμμένης χώρας. Και μάλιστα, τώρα που η Ελλάδα είναι ένα διεθνές υπόδειγμα ανθρωπιάς και αλληλεγγύης, για εσάς είναι μια διαλυμένη χώρα. Όταν στις μέρες σας χάναμε το μέτρημα από τις καταγγελίες διεθνών οργανισμών, του ΟΗΕ συμπεριλαμβανομένου. Αλλά τότε, βέβαια, ζούσαμε στιγμές success story.

Θα ήθελα να θυμίσω στο Σώμα και τι δεν έχετε πει όλους τους τελευταίους μήνες για το προσφυγικό: Ότι έρχεται νέο Grexit και θα βγει η χώρα από τη Σένγκεν, ότι η Ελλάδα γίνεται ο φτωχός συγγενής της Ευρώπης στο προσφυγικό και, μάλιστα, όταν παίξαμε τον πιο πρωταγωνιστικό ρόλο στην ανάληψη πρωτοβουλιών για την εξεύρεση ευρωπαϊκής λύσης ανάμεσα στην Ευρωπαϊκή Ένωση και την Τουρκία, ότι έχουμε χάσει τον έλεγχο της κατάστασης με τις προσφυγικές ροές, ενώ η συμφωνία έχει φέρει δραστικά αποτελέσματα και ελέγχουμε απολύτως την κατάσταση και τη ροή εισόδου στην ελληνική επικράτεια, ότι θα μας παρακάμπτει η Ευρωπαϊκή Ένωση, γιατί είμαστε αναξιόπιστο κράτος, και θα δίνει τα προβλεπόμενα κονδύλια μόνο στις ΜΚΟ και χωρίς συνεννόηση με την Ελλάδα.

 Αντιθέτως, έχουμε λάβει ήδη 181 εκατομμύρια απευθείας και χθες σε συνέντευξη που έδωσε ο αρμόδιος Επίτροπος κ. Στυλιανίδης, τα 83 εκατομμύρια που εγκρίθηκαν για να διατεθούν σε ΜΚΟ, θα διατεθούν με βάση τις προσδιορισμένες από το ελληνικό κράτος ανάγκες, δηλαδή τις ανάγκες για προσλήψεις από τις τοπικές κοινωνίες, για την κίνηση της οικονομίας στις τοπικές κοινωνίες που έχουν πρόβλημα, στη βάση των δικών μας αναγκών. Γιατί, λοιπόν, όλη αυτή η κακόμοιρη κριτική;

Θα μπορούσα να πω ότι είστε κοντόφθαλμοι ή μικρόψυχοι. Δεν είναι, όμως, εκεί το ζήτημα ούτε το ζήτημα είναι να σας πείσω να στηρίξετε κατ’ ελάχιστον έστω αυτήν τη διεθνώς αναγνωρισμένη προσπάθεια της χώρας. Αυτό το οποίο θα επιχειρήσω σήμερα να σας πείσω είναι να δείξετε τουλάχιστον υψηλό αίσθημα ευθύνης απέναντι στην προσπάθεια που επιχειρείτε να συνδέσετε προσφυγικό και ασφάλεια.

Πριν αναφερθώ εκτενώς σε αυτά, θα ήθελα να αναφερθώ -γιατί θεωρώ πως το έχω υποχρέωση- στους ανθρώπους που συνέβαλαν για να αντιμετωπιστεί αυτή η προσφυγική κρίση και που κατάφεραν σε αντίξοες και δύσκολες συνθήκες να διατηρήσουν πλήρως την εικόνα μιας ασφαλούς χώρας.

Θέλω από αυτό το Βήμα να ευχαριστήσω θερμά τους άνδρες και τις γυναίκες του Λιμενικού Σώματος, της Ελληνικής Ακτοφυλακής, που κάτω από αντίξοες συνθήκες, έχουν καταφέρει με αυτοθυσία να σώσουν εκατοντάδες χιλιάδες ζωές προσφύγων που ναυάγησαν στα ελληνικά ύδατα και, ταυτόχρονα, έχουν κατορθώσει ένα ισχυρό πλήγμα στα κυκλώματα των δουλεμπόρων, τους οποίους συλλαμβάνουν πλέον και οδηγούν ενώπιον της Δικαιοσύνης.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Επίσης, θα ήθελα να ευχαριστήσω, τους άνδρες και τις γυναίκες των δυνάμεων της Ελληνικής Αστυνομίας, που επί εικοσιτετράωρου βάσης βρίσκονται στους χώρους όπου διαμένουν πρόσφυγες, έχοντας διακριτική παρουσία αλλά και υψηλό βαθμό ετοιμότητας, γιατί είναι ευθύνη μας να προστατέψουμε τόσο τους κατοίκους των περιοχών αυτών από πιθανές παραβατικές ενέργειες όσο και τις οικογένειες των προσφύγων, που διαμένουν σε αυτές τις δομές. Νομίζω ότι αυτό το καταφέρνουμε με τον καλύτερο δυνατό τρόπο και με υψηλό αίσθημα ευθύνης χάρη στη συμβολή των ανθρώπων –ανδρών και γυναικών- της Ελληνικής Αστυνομίας.

Βεβαίως, θέλω να συγχαρώ και τους ανθρώπους του Υπουργείου Άμυνας, του Ελληνικού Στρατού, που έχουν συμβάλει με υπεράνθρωπες προσπάθειες, ώστε να καταφέρουμε -ένα μικρό θαύμα μέσα σε ελάχιστο χρόνο- να ανταποκριθούμε και σήμερα να έχουμε πάνω από σαράντα χιλιάδες θέσεις για πρόσφυγες και μετανάστες και να δίνουμε ημερησίως πάνω από ενενήντα χιλιάδες γεύματα.

Κυρίες και κύριοι Βουλευτές, η Ελλάδα, η χώρα που χάρισε στο παγκόσμιο στερέωμα τη δημοκρατία και τον πολιτισμό, δεν μπορεί παρά να είναι παράδειγμα δημοκρατίας και ελευθερίας. Μια ευνομούμενη δημοκρατική πολιτεία τη διέπουν κανόνες και αρχές, αρχές και κανόνες που πηγάζουν από την παραδοχή που ισχύει για κάθε δημοκρατική κοινωνία, την παραδοχή ότι κάθε πολίτης έχει ως κατοχυρωμένο δικαίωμα τη δυνατότητά του να αποφασίζει δίχως επιβολή και επέμβαση από κρατικές ή άλλες αρχές.

Με αυτήν την παραδοχή στον νου μας, οφείλουμε να κάνουμε την οποιαδήποτε συζήτηση σχετικά με την ασφάλεια και την αστυνόμευση. Γιατί η αναζήτηση των βέλτιστων αποφάσεων και πρακτικών σχετικά με την ασφάλεια των πολιτών εδράζονται στο εξής ερώτημα: Πώς μπορεί να εξασφαλιστεί με τον καλύτερο δυνατό τρόπο και τις απαραίτητες νομικές δικλίδες η διατήρηση της δημόσιας τάξης στο πλαίσιο της δημοκρατίας, ταυτόχρονα, όμως, να αποτραπεί η οποιαδήποτε απόπειρα οργάνων της τάξης να μετατραπούν σε όργανα καταπίεσης και επιβολής;

Όπως σε κάθε δημοκρατική κοινωνία έτσι και στη δική μας, η δράση των οργάνων της τάξης οφείλει να ελέγχεται. Για τον λόγο αυτόν υφίσταται ένα πλέγμα νομικών, πολιτισμικών και πολιτικών κανόνων. Αυτοί οι κανόνες είναι που προφυλάσσουν την ίδια τη δημοκρατία από τη διολίσθησή της σε ένα καθεστώς αστυνομικού κράτους, όπου τα όργανα της τάξης είναι παντελώς αυτονομημένα.

Η δημοκρατική διακυβέρνηση απαιτεί από την Αστυνομία δύο βασικά πράγματα: Πρώτον, την αποτελεσματική καταπολέμηση του κοινού εγκλήματος, δηλαδή την εδραίωση του αισθήματος ασφάλειας στους πολίτες. Δεύτερον, τη διασφάλιση της δημόσιας τάξης με ταυτόχρονη αποφυγή της αστυνομικής αυθαιρεσίας, δηλαδή με την ταυτόχρονη διαφύλαξη των δικαιωμάτων.

Επιτρέψτε μου, λοιπόν, να πω ότι ορισμένες από τις βασικές μας διαφορές με την πρότερη κατάσταση που παραλάβαμε, σχετικά με τη δράση της Αστυνομίας, έχουν να κάνουν με το γεγονός ότι υπάρχει μία βασική διαφορά φιλοσοφίας. Και είναι μία βασική διαφορά φιλοσοφίας για χρόνια τώρα ανάμεσα σε αυτό που ονομάζουμε προοδευτική αντίληψη για τον ρόλο του κράτους και τη λειτουργία της δημοκρατίας και συντηρητική αντίληψη.

Θέλω, όμως, πριν κλείσω, να αναφερθώ επιγραμματικά και στην κατάσταση που παραλάβαμε. Διότι πέρα από τη διαφορά αντιλήψεων και τη μάχη των ιδεών -που είναι ευνόητη σε μια κοινοβουλευτική δημοκρατία- νομίζω ότι η προηγούμενη κατάσταση και όσα παραλάβαμε δεν τιμούν την προηγούμενη κυβέρνηση. Θα αναφερθεί και ο Υπουργός, κ. Τόσκας, αργότερα, αλλά όταν παραλάβαμε το Υπουργείο Προστασίας του Πολίτη, διαπιστώσαμε ότι τα μισά οχήματα της Αστυνομίας βρίσκονταν σε ακινησία. Βρήκαμε μία διάσπαρτη και χαώδη δομή, απολύτως δυσλειτουργική και αναποτελεσματική. Ανακαλύψαμε περιπτώσεις εξόφθαλμων ρουσφετολογικών και πελατειακών σχέσεων, ενώ, τέλος, πήραμε στα χέρια μας στοιχεία που έδειξαν ότι η διαδικασία για την τροφοδοσία στα κέντρα κράτησης ήταν είτε νομικά έωλη είτε απολύτως ανύπαρκτη. Και η ηγεσία του Υπουργείου και η Ελληνική Αστυνομία εργάζονται σκληρά για να αντιμετωπίσουν αυτές τις συνθήκες που βρήκαμε από μία διακυβέρνηση που είχε στην προμετωπίδα της, τουλάχιστον στη ρητορική της, την τάξη και την ασφάλεια.

Ας πάμε, όμως, τώρα στο πιο σημαντικό, όχι στο τι παραλάβαμε, αλλά στο τι θέλουμε, τι στοχεύουμε. Τα όργανα της τάξης οφείλουν να δρουν σε μια δημοκρατική πολιτεία με τον πλέον ήπιο και πάντα απολύτως μελετημένο τρόπο. Κάθε αστυνομικός οφείλει να γνωρίζει –με απλά λόγια- ότι υπάρχουν κόκκινες γραμμές στο τι μπορεί να πράξει. Επιπλέον, η Ελληνική Αστυνομία οφείλει να επικεντρώνει τη δράση της -και αυτό είναι το δικό μας δόγμα, ας μου επιτραπεί- πρωτίστως στην αποτροπή και την πρόληψη και όχι στην καταστολή.

Παραλάβαμε μια Αστυνομία, η οποία λειτουργούσε με το αντανακλαστικό της καταστολής, έχοντας μάλιστα και σώματα, τα οποία δεν είχαν καμμία ουσιαστική κατεύθυνση πέραν της καταστολής, όπως η ομάδα Δέλτα. Είναι προφανές ότι αυτές είναι διαφορές –θα έλεγε κάποιος- οραματικού, ιδεολογικού χαρακτήρα, σε σχέση με την κατεύθυνση και τις απαντήσεις που δίνει η δεξιά και η αριστερά στα ζητήματα της ασφάλειας. Διαχρονικές διαφορές.

Όμως, νομίζω ότι η Νέα Δημοκρατία, πέρα από την ιδεολογία της, είναι προσκολλημένη και σε ένα τρόπο σκέψης και δράσης της Αστυνομίας που δεν μπορεί να απαντήσει στα σύγχρονα προβλήματα και -θα μου επιτρέψετε να πω- θυμίζει παλαιότερες εποχές.

Πρόσφατα, μάλιστα, μας κατέκριναν γιατί οι αστυνομικοί στην Ειδομένη δεν έλαβαν εντολή να συμπεριφερθούν όπως οι αστυνομικοί της Πρώην Γιουγκοσλαβικής Δημοκρατίας της Μακεδονίας απέναντι στους πρόσφυγες, σε ανθρώπους άοπλους και ανυπεράσπιστους.

Και πείτε μου, αλήθεια, με όρους αποτελεσματικότητας πού θα οδηγούσε μία τέτοια συμπεριφορά και μία τέτοια επέμβαση. Ευτυχώς, ο συνδυασμός του ρεαλισμού με τον ανθρωπισμό είναι ο πλέον αποδοτικός και θα συνεχίσει να αποτελεί τη βασική μας στρατηγική.

Όμως και στην καταπολέμηση του εγκλήματος βάλαμε στόχους και πετύχαμε αποτελέσματα με τις συντονισμένες ενέργειες των υπηρεσιών της Ελληνικής Αστυνομίας. Τα αποτελέσματα έχουν φανεί. Είτε μιλάμε για το λαθρεμπόριο, τη διακίνηση των ναρκωτικών, τον παγκόσμιο τζόγο είτε για άλλες περιπτώσεις έχουν μπει ήδη οι βάσεις και το επόμενο διάστημα πιστεύω ότι θα δούμε μία πιο ολοκληρωμένη εικόνα της υλοποίησης του σχεδιασμού μας στο κομμάτι της αστυνόμευσης.

Πρώτα και κύρια επιδιώκουμε να σταθεροποιηθεί η εικόνα σχετικά με το προσφυγικό και μεταναστευτικό ζήτημα. Δεύτερον, η Ελληνική Αστυνομία και το αρμόδιο Υπουργείο επεξεργάζονται ήδη σχέδια για τον μεθοδικότερο έλεγχο των πόλεων με στόχο την αποτελεσματικότερη αντιμετώπιση της μικρής και μεγάλης εγκληματικότητας. Τρίτον, επιδιώκουμε να υπάρξει ένας διαχωρισμός ανάμεσα στην ήπια και αυστηρή προσέγγιση της αντιμετώπισης κατά περίπτωση, με τον ηπιότερο τρόπο να εφαρμόζεται στην κοινωνική διαμαρτυρία και τον αυστηρότερο τρόπο, τον άτεγκτο τρόπο, στην εγκληματική δραστηριότητα. Και τέλος, θα κινηθούμε για την αναβάθμιση και τον εκσυγχρονισμό του εξοπλισμού της Ελληνικής Αστυνομίας, που σε πολλές περιπτώσεις είναι απαρχαιωμένος και σε μειονεκτική θέση σε σύγκριση με τις υποδομές του οργανωμένου εγκλήματος.

Κυρίες και κύριοι Βουλευτές, κλείνω λέγοντας ότι αν η Αξιωματική Αντιπολίτευση ζητώντας τη σημερινή συζήτηση διεκδικεί μία ατέρμονη σκιαμαχία, όπου θα κυριαρχεί ο φόβος και η ανασφάλεια, την ενημερώνω ότι ματαιοπονεί. Δεν πρόκειται να επιτρέψουμε να συκοφαντηθεί η χώρα μας και ο λαός μας, την ώρα που οι πολίτες του κόσμου, τα μάτια της ανθρωπότητας είναι στραμμένα εδώ και πολλές φορές δακρύζουν από συγκίνηση και δέος στην προσπάθεια των Ελλήνων πολιτών να υπερασπιστούν αξίες, όπως η αλληλεγγύη και η ανθρωπιά.

Και ξέρετε, η ασφάλεια είναι κατοχυρωμένο συνταγματικό δικαίωμα και πρέπει μία συντεταγμένη πολιτεία να δρα με τρόπο ώστε να τη διασφαλίζει για όλους τους πολίτες. Όμως, όπως η ασφάλεια είναι κατοχυρωμένο συνταγματικό δικαίωμα, έτσι πλέον και η αλληλεγγύη και η ανθρωπιά είναι κατοχυρωμένες αρετές και αξίες που συνάδουν με τον πολιτισμό μας, με την κουλτούρα μας, με τις ιδέες μας, με τις αξίες μας. Αυτές είναι οικουμενικές αρετές και αξίες και είμαστε υπερήφανοι που η παγκόσμια σφαίρα τις αποδίδει στον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Κυρίες και κύριοι συνάδελφοι, πριν δώσω τον λόγο στον Αρχηγό της Αξιωματικής Αντιπολίτευσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Βύρωνα.

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο Εκπαιδευτικό Πρόγραμμα «Εργαστήρι Δημοκρατίας» που οργανώνει το Ίδρυμα της Βουλής και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και δύο συνοδοί εκπαιδευτικοί από το 47ο Δημοτικό Σχολείο του Πειραιά.

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Αρχηγός της Αξιωματικής Αντιπολίτευσης, ο κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναρωτηθήκατε, κύριε Τσίπρα, γιατί η σημερινή συζήτηση είναι επίκαιρη; Θα σας απαντήσω αμέσως.

Η σημερινή προ ημερησίας διάταξης συζήτηση για την ασφάλεια, κυρίες και κύριοι Βουλευτές, δεν είναι απλώς επίκαιρη εξαιτίας των πρόσφατων τρομοκρατικών χτυπημάτων στις Βρυξέλλες.

Δεν είναι απλώς επίκαιρη επειδή οι πολίτες αισθάνονται αυξημένη ανασφάλεια λόγω του τρόπου με τον οποίο η Κυβέρνηση έχει χειριστεί το προσφυγικό - μεταναστευτικό πρόβλημα.

Είναι, όμως, επίκαιρη, κύριε Τσίπρα, επειδή σε ολόκληρο τον κόσμο αναπτύσσεται μία συζήτηση για τον τρόπο με τον οποίο οι οργανωμένες κοινωνίες αντιλαμβάνονται το δίλημμα μεταξύ ελευθερίας και ασφάλειας.

Το αίτημα για τη σημερινή συζήτηση δεν έγινε για να κινδυνολογήσουμε. Έγινε, όμως, για να τοποθετηθούμε όλοι με υπευθυνότητα, με σοβαρότητα απέναντι στη σημερινή απογοητευτική κατάσταση, αλλά και απέναντι στις νέες προκλήσεις.

Σας ενοχλεί αυτή η συζήτηση.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι νομίζω ξεκάθαρο και στη γλώσσα του σώματός σας. Σας ενοχλεί γιατί δυστυχώς αυτή η συζήτηση τις τελευταίες δεκαετίες έχει γίνει στη χώρα μας, αποκλειστικά, τολμώ να πω, υπό την ιδεολογική ηγεμονία της Αριστεράς, όχι με όρους πραγματισμού, αλλά μέσα από τις ιδεοληψίες ορισμένων αριστερών ρευμάτων.

Κάποιοι, κύριε Τσίπρα, βάφτισαν «ελευθερία» τις διαδηλώσεις πενήντα ατόμων, που έκλειναν όποτε ήθελαν το κέντρο της Αθήνας. Το αναντίρρητο δικαίωμα των πολιτών να διαδηλώνουν μεταλλάχθηκε σε μία καταχρηστική συμπεριφορά διατάραξης της κοινωνικής γαλήνης και της οικονομικής δραστηριότητας. Φαντάζομαι ότι σε αυτό αναφερθήκατε όταν χρησιμοποιήσατε τον όρο «προοδευτική –ενδεχομένως και φιλελεύθερη- αντίληψη».

 Κάποιοι βάφτισαν «ελευθερία» τις καταδρομικές επιθέσεις των αντεξουσιαστών από το άβατο των Εξαρχείων.

Και κάποιοι βέβαια βάφτισαν «ελευθερία» τις καταλήψεις δημοσίων πανεπιστημίων από κομματικές νεολαίες.

Κάποιοι με άλλα λόγια, κύριε Τσίπρα, έμπλεξαν την ελευθερία με την ασυδοσία.

(Χειροκροτήματα από την πτέρυγα της Νέας Δημοκρατίας)

Εγκατέλειψαν στην πορεία της μεταπολιτευτικής ελληνικής δημοκρατίας δύο βασικά αξιώματα:

Αξίωμα πρώτο: Η ελευθερία του κάθε πολίτη σταματά εκεί που αρχίζει η ελευθερία του άλλου. Τα όρια της ατομικής ελευθερίας τα καθορίζει ο νόμος.

Αξίωμα δεύτερο: Η εσωτερική ασφάλεια, μαζί με την εξωτερική άμυνα, αποτελεί κεντρικό πυλώνα της λειτουργίας του κράτους. Δεν εκχωρείται και δεν αμφισβητείται και η πρώτη υποχρέωση κάθε ευνομούμενης χώρας είναι η ασφάλεια των πολιτών της.

Η ασφάλεια, κατά συνέπεια, κύριε Τσίπρα, είναι προϋπόθεση ελευθερίας. Είναι όρος απαραίτητος για την επιδίωξη των ατομικών φιλοδοξιών, των φιλοδοξιών του κάθε πολίτη, αλλά και για τη συλλογική πρόοδο, για τη συλλογική ευημερία. Με άλλα λόγια η ασφάλεια είναι απαραίτητη προϋπόθεση αξιοπρέπειας και προόδου και για τους πολίτες και για τη χώρα. Η ασφάλεια είναι πολύτιμο ατομικό, κοινωνικό και εθνικό αγαθό. Είναι θεμελιώδες συνταγματικό δικαίωμα του πολίτη και θεμελιώδης υποχρέωση του κράτους. Είναι καθήκον κάθε δημοκρατικής πολιτείας, γιατί, κύριε Τσίπρα, ο φοβισμένος πολίτης είναι ανελεύθερος πολίτης. Η Δημοκρατία –και φαντάζομαι θα συμφωνήσετε σε αυτό- δεν θέλει φοβισμένους πολίτες. Θέλει ασφαλείς, ελεύθερους, δημιουργικούς ανθρώπους.

Η ασφάλεια απαιτεί διαρκή μέριμνα και διαρκή φροντίδα και προστασία, ειδικά στη σημερινή εποχή, μια εποχή οικονομικής, κοινωνικής και θεσμικής κρίσης, μια εποχή δραματικών γεωπολιτικών αλλαγών, εντάσεων και συγκρούσεων στην ευρύτερη περιοχή μας και βέβαια μία εποχή συνεχών διευρυνόμενων και εντεινόμενων ασύμμετρων απειλών κάθε μορφής, από την ισλαμική τρομοκρατία μέχρι τις φυσικές καταστροφές και από τη βία του οργανωμένου εγκλήματος ως τις επιθέσεις δολιοφθοράς στο διαδίκτυο. Η εμπέδωση και η ενίσχυση της ασφάλειας, η πρόληψη και η έγκαιρη αντιμετώπιση των απειλών απαιτούν από όλους, τουλάχιστον σε αυτήν την Αίθουσα, διαρκή εγρήγορση, αλλά απαιτούν και ξεκάθαρες θέσεις.

Και η εκάστοτε κυβέρνηση οφείλει, χωρίς ιδεολογικούς εγκλωβισμούς, να διασφαλίσει ομαλό ειρηνικό κοινωνικό και εθνικό βίο, αλλά για αυτό χρειάζεται κατάλληλος και μελετημένος σχεδιασμός και αποφασιστική σφαιρική πολιτική ασφάλειας, τόσο σε θεσμικό όσο και σε επιχειρησιακό επίπεδο.

Είναι σαφές, κύριε Τσίπρα, και δεν χρειάζεται καν να το επαναλάβω -θα το πω, όμως, επειδή αναφερθήκατε εσείς σε αυτό- ότι ουδείς επιθυμεί να μετατρέψει την Ελλάδα σε αστυνομικό κράτος. Κάτι τέτοιο είναι απολύτως αντίθετο με τις αρχές της δικής μας παράταξης και είναι μια απαράδεκτη άρνηση όλων όσων πιστεύουμε στη Νέα Δημοκρατία. Το κράτος οφείλει να μεγιστοποιεί και όχι να περιορίζει τις ατομικές ελευθερίες.

Ταυτόχρονα, όμως, είναι εξίσου προφανές ότι εμείς, ως Νέα Δημοκρατία, δεν πρόκειται να δεχθούμε -και οι πολίτες δεν θα το επιτρέψουν- μια χώρα ξέφραγο αμπέλι, στο όνομα μίας δήθεν ελευθερίας και μίας θεωρητικής προστασίας και προάσπισης των ανθρωπίνων δικαιωμάτων, η οποία καταλήγει τελικά να υπονομεύει την ίδια την ασφάλεια και το σύνολο των ελευθεριών και δικαιωμάτων όλων των πολιτών.

(Χειροκροτήματα από την πτέρυγα της Νέας Δημοκρατίας)

 Κι επειδή η Κυβέρνηση -φάνηκε ξεκάθαρα και από τη σημερινή σας ομιλία- διακατέχεται από μια σύγχυση γύρω από αυτά τα ζητήματα, είναι αναγκαίο σήμερα να ξεκαθαρίσουμε ορισμένα πράγματα, κύριε Τσίπρα.

Η Κυβέρνηση και ο ΣΥΡΙΖΑ, τόσο στο ιδεολογικό αντιεξουσιαστικό σας παρελθόν όσο και στο εξουσιαστικό μνημονιακό σας παρόν, είχαν και εξακολουθούν να έχουν –φάνηκε ξεκάθαρα από την ομιλία σας- μια αμφιλεγόμενη στάση –και είμαι ήπιος στον χαρακτηρισμό μου- απέναντι στη θεμελιώδη σημασία της ασφάλειας ως προϋπόθεση για τη δημοκρατία, την ελευθερία, την απρόσκοπτη οικονομική δραστηριότητα και την πρόοδο.

Για ορισμένα στελέχη του ΣΥΡΙΖΑ οι λέξεις «δημόσια τάξη», «ασφάλεια», «κράτος δικαίου» και «αστυνομία» είναι σχεδόν απαγορευμένες στο πολιτικό τους λεξιλόγιο. Είναι λέξεις που σας προκαλούν αλλεργία.

Μόλις εχθές είδα μία ανακοίνωση από τον τομέα δικαιωμάτων του ΣΥΡΙΖΑ, ο οποίος για άλλη μία φορά καλεί τον αρμόδιο Υπουργό και διά του Υπουργού την Κυβέρνηση να προχωρήσει άμεσα στον ουσιαστικό εκδημοκρατισμό της Ελληνικής Αστυνομίας.

Θα μας εξηγήσετε κάποια στιγμή στη δευτερολογία σας, κύριε Τσίπρα, τι ακριβώς εννοείτε; Δεν λειτουργεί δημοκρατικά η Αστυνομία; Δεν υπόκειται στους πολιτικούς προϊσταμένους; Τι είναι, επιτέλους, αυτή η «καραμέλα» του εκδημοκρατισμού της Ελληνικής Αστυνομίας;

Καταθέτω στα Πρακτικά και το σχετικό δημοσίευμα.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αν για ορισμένους αυτό το οποίο λέω ακούγεται ως υπερβολή, σας καλώ να θυμηθείτε ένα μόνο χαρακτηριστικό παράδειγμα. Δεν σας φαίνεται παράξενο, κύριε Τσίπρα, που για πρώτη φορά η Αξιωματική Αντιπολίτευση υποχρεώθηκε στα ζητήματα δημόσιας τάξης να στηρίξει έναν δικό σας Υπουργό τον οποίο πολεμούσε η ίδια του η Κυβέρνηση και ο ΣΥΡΙΖΑ;

(Χειροκροτήματα από την πτέρυγα της Νέας Δημοκρατίας)

 Και αναφέρομαι φυσικά στον κ. Πανούση, ο οποίος για πολύ καιρό κατήγγειλε την κατάληψη της πρυτανείας του Πανεπιστημίου Αθηνών, χωρίς φυσικά να έχει την παραμικρή κυβερνητική στήριξη. Σήμερα ο πρύτανης, ο οποίος στήριζε αυτή την κατάληψη, είναι Υπουργός σας και ο κ. Πανούσης ιδιωτεύει, είναι σπίτι του.

Λοιπόν, η χώρα έχει πληρώσει πολύ ακριβά, κύριε Τσίπρα, τη χαλαρή σχέση ενός τμήματος του πολιτικού συστήματος με τη βία. Και η αλήθεια είναι ότι ένα τμήμα της Αριστεράς αρνιόταν και ενδεχομένως να αρνείται ακόμη να καταδικάσει τη βία από όπου κι αν αυτή προέρχεται.

Και δεν αναφέρομαι μόνο στην τρομοκρατία. Γιατί, βέβαια, η τρομοκρατία στην Ελλάδα, κύριε Τσίπρα, είχε ιδεολογικό πρόσημο και τα περισσότερα θύματά της, δυστυχώς, το ίδιο. Αναφέρομαι στους προπηλακισμούς πολιτικών που τόσο της μόδας ήταν την εποχή της έξαρσης του αντιμνημονιακού αγώνα. Αναφέρομαι στη χυδαιότητα των δήθεν πολιτικών κατήγορων που έσπευδαν σε κάθε ευκαιρία να χαρακτηρίσουν όποιον διαφωνούσε μαζί τους προδότη και γερμανοτσολιά. Αναφέρομαι στους δήθεν αγανακτισμένους που έστηναν κρεμάλες, πολλοί εκ των οποίων βρίσκονται σήμερα σε αυτήν την Αίθουσα ως Βουλευτές της κυβερνητικής πλειοψηφίας.

(Χειροκροτήματα από την πτέρυγα της Νέας Δημοκρατίας)

 Γιατί η λεκτική βία, κύριε Τσίπρα, είναι πολύ συχνά προάγγελος της φυσικής βίας.

Διότι όταν ο πολιτικός, αλλά και ο απλός πολίτης δεν αισθάνεται ελεύθερος και ασφαλής να εκφράσει τις απόψεις του, τότε υπονομεύεται τελικά η ίδια η δημοκρατία.

Για όλους αυτούς τους λόγους, η συζήτηση που κάνουμε είναι επίκαιρη και είναι μια συζήτηση η οποία θα έπρεπε να είχε γίνει εδώ και πολύ καιρό, για να γνωρίζουν επιτέλους οι πολίτες ποια ακριβώς είναι η αντίληψη της Κυβέρνησής σας στα θέματα ασφάλειας και φυσικά, να μην εκπλήσσονται ούτε με τις πράξεις σας, αλλά ούτε και με τις παραλείψεις σας.

Με την πρωτοβουλία μας αυτή σπάμε σήμερα, πράγματι, ένα μεταπολιτευτικό ταμπού, διαλύουμε μια αγκύλωση που για δεκαετίες έχει επιβάλει στον δημόσιο διάλογο και στην πολιτική λογική μια ιδεοληπτική, περιθωριακή, αριστερίστικη λογική, μια λογική που βασιζόταν και δυστυχώς, από αυτά που ακούω, βασίζεται ακόμα και σήμερα σε μια διπλή άρνηση: Άρνηση πρώτη, της αποδοχής ότι η ασφάλεια, η δημόσια τάξη, η εφαρμογή των νόμων είναι κοινωνικό αγαθό και αυτονόητη προϋπόθεση ελευθερίας και άρνηση δεύτερη, η καταδίκη κάθε μορφής βίας, από όπου και αν αυτή προέρχεται.

Αυτές οι δύο αρνήσεις είχαν, μάλιστα, προβληθεί -σχεδόν επιβληθεί- στον δημόσιο διάλογο σε τέτοιο βαθμό, ώστε τελικά έριχναν νερό στον μύλο της ακριβώς αντίθετης άποψης εκείνης, που είναι έτοιμη να υιοθετήσει ακραίες πρακτικές μισαλλοδοξίας, βίας, αυταρχισμού σε βάρος κάθε δημοκρατικού, κάθε ανθρώπινου δικαιώματος.

Εμείς, λοιπόν, απορρίπτουμε κατηγορηματικά και τις δύο αυτές λογικές, διότι για μια ακόμα φορά ο δρόμος του μέτρου, ο δρόμος της δημοκρατικής νομιμότητας, ο δρόμος του σεβασμού, της τήρησης των νόμων είναι ο σωστός δρόμος και εμείς σε αυτόν πιστεύουμε και αυτόν τον δρόμο θα κάνουμε πράξη.

Εσείς, όμως, σε τι ακριβώς πιστεύετε;

(Θόρυβος στην Αίθουσα)

Λίγο ησυχία παρακαλώ, κύριοι συνάδελφοι. Κατανοώ από την περιορισμένη προσέλευση των Βουλευτών του ΣΥΡΙΖΑ ότι το θέμα δεν σας ενδιαφέρει πολύ. Σας διαβεβαιώνω, όμως, ότι ενδιαφέρει πάρα πολύ την ελληνική κοινωνία.

(Χειροκροτήματα από την πτέρυγα της Νέας Δημοκρατίας)

Εσείς, λοιπόν, τι έχετε κάνει ακριβώς αυτούς τους τελευταίους δεκαπέντε μήνες και με τι ηθικό έρεισμα κατηγορείτε -το κάνατε και σήμερα- τη Νέα Δημοκρατία για ηθική ανευθυνότητα; Πάμε, λοιπόν, να τα δούμε ένα-ένα.

Πριν από λίγες ημέρες συνέβη το εξής αδιανόητο. Δυνάμεις της ασφάλειας των Σκοπίων με τρόπο απαράδεκτο άσκησαν βίαια αστυνομικά μέτρα κατά των προσφύγων που βρίσκονταν στο ελληνικό έδαφος, κύριε Τσίπρα. Κατ’ ουσίαν, δηλαδή, μια τρίτη χώρα προέβη σε πράξη τήρησης της τάξεως εντός της ελληνικής επικράτειας -για αυτό σας κατηγορούμε, κύριε Τσίπρα- και το ανήκουστο αυτό γεγονός συνέβη, διότι υπήρχε και υπάρχει ακόμα σήμερα πλήρης απουσία του κράτους από τμήμα του ελληνικού εδάφους, από την Ειδομένη, το πιο ευαίσθητο σημείο του ελληνικού κράτους.

(Χειροκροτήματα από την πτέρυγα της Νέας Δημοκρατίας)

Στην Ειδομένη, στις φαβέλες του Πειραιά, μη κυβερνητικές οργανώσεις, άλλες γνωστές και πολύ σοβαρές -και χαιρετίζουμε το έργο τους και τη συμβολή τους σε αυτή τη μεγάλη προσπάθεια την οποία όλοι κάνουμε για την αντιμετώπιση του προβλήματος- αλλά και πολλές άγνωστες υποκαθιστούν το ελληνικό κράτος.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναφερθήκατε και στο Ελληνικό.

Κύριε Τσίπρα, ένα κορίτσι δεκαεπτά χρόνων έχασε χθες τη ζωή του στο Ελληνικό. Δεν γνωρίζω τους λόγους. Αυτό το οποίο γνωρίζω, όμως, είναι ότι οι δήμαρχοι της περιοχής σάς έστειλαν μια επιστολή. Τι σας λένε σε αυτή την επιστολή; Για να μη λέμε ότι τα λέμε μόνο εμείς, διαβάζω το εξής:

«Οι συνθήκες, που έχουν δημιουργηθεί, είναι εκτός ελέγχου και εγκυμονούν τεράστιους κινδύνους για τη δημόσια υγεία και ασφάλεια, κύριε Τσίπρα.

Παρά τις επίσημες έγγραφες οχλήσεις μας, δεν έχουμε λάβει εκ μέρους σας, κύριε Πρωθυπουργέ, καμμία απάντηση. Εκπέμπουμε την ανθρώπινη κραυγή αγωνίας για τη δημόσια υγεία και ασφάλεια τόσο των προσφύγων όσο και των τοπικών πληθυσμών».

Καταθέτω τη σχετική επιστολή στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ίσως αξιωθείτε να τους απαντήσετε κάποια στιγμή, κύριε Τσίπρα. Όμως, ας σταματήσει πια αυτή η καραμέλα του δήθεν ανθρωπισμού. Πηγαίνετε να κάνετε μια βόλτα στην Ειδομένη και στο Ελληνικό, να δείτε πού έχει πνιγεί ο ανθρωπισμός της «πρώτη φορά αριστερά».

(Χειροκροτήματα από την πτέρυγα της Νέας Δημοκρατίας)

Υπάρχει, σήμερα, ένα επικίνδυνο κενό, ένα κενό, το οποίο καλύπτεται από τους διαβόητους πια «αλληλέγγυους». Φτάσαμε στο εξής παράδοξο: Οι «αλληλέγγυοι», φαίνεται, να έχουν μεγαλύτερη αξιοπιστία όταν συνομιλούν με τους πρόσφυγες, απ’ ό,τι έχει το ελληνικό κράτος. Το ελληνικός κράτος λέει στους πρόσφυγες, «τα σύνορα είναι κλειστά, έκλεισαν οριστικά», οι «αλληλέγγυοι» λένε στους πρόσφυγες «τα σύνορα θα ανοίξουν» κι έχουμε φτάσει στο σημείο οι πρόσφυγες να πιστεύουν τους «αλληλέγγυους» κι όχι το ελληνικό κράτος. Αυτό, λοιπόν, είναι η τραγελαφική κατάσταση μιας κυβέρνησης η οποία έχει απωλέσει κάθε ίχνος αξιοπιστίας.

Είστε, δυστυχώς, πανταχού απόντες κι αυτό από μόνο του, ξέρετε, συνιστά μια παραδοξότητα. Διότι, μια αριστερή κυβέρνηση θεωρητικά θέλει το κράτος παρόν. Πράγματι, το κράτος είναι παρόν, δια της παρεμβάσεώς του, στις ανεξάρτητες αρχές, στη δικαιοσύνη, στην ιδιωτική εκπαίδευση. Όταν εγείρονται, όμως, ζητήματα ασφάλειας, δημόσιας τάξης και προστασίας των συνόρων, τότε απουσιάζει το κράτος μέχρι εξαφανίσεως. Αλλά αυτό φαίνεται να μην σας απασχολεί.

Ξεκινήσατε, χθες, άλλη μια προσπάθεια, μετά από ενάμιση μήνα -και προφανώς υπό την πίεση της σημερινής συζήτησης-, απελευθέρωσης της σιδηροδρομικής γραμμής στην Ειδομένη, η οποία εξ όσων γνωρίζω εξακολουθεί να παραμένει κλειστή. Ανακαταλήφθηκε από τους πρόσφυγες. Είναι δυνατόν να συμβαίνουν αυτά τα πράγματα, κύριε Τσίπρα, σε μια ευνομούμενη χώρα; Πώς τα αντιλαμβάνεστε, δηλαδή, ακριβώς; Ποια είναι τα όρια άσκησης της εξουσίας του κράτους, όταν δεν μπορεί να διασφαλίσει ότι η κύρια σιδηροδρομική επικοινωνία της χώρας με τη βόρεια Ευρώπη παραμένει ανοικτή;

Βέβαια, προχωρήσατε στην αποσυμφόρηση του Λιμανιού του Πειραιά μόλις πριν από δύο μέρες και εγκαλείτε εμάς ότι δήθεν δυσφημούμε την εικόνα της χώρας εν όψει τουριστικής περιόδου; Δηλαδή, η εικόνα, την οποία εσείς ανεχθήκατε στον Πειραιά δεν δυσφημούσε την εικόνα της χώρας, κύριε Τσίπρα; Ας είμαστε λίγο σοβαροί, επιτέλους, σε αυτήν την Αίθουσα.

Σε ποια σοβαρή ευρωπαϊκή χώρα θα μπορούσε η κεντρική σιδηροδρομική γραμμή και το κεντρικό λιμάνι να είναι κλειστό και να έχει αυτήν την εικόνα; Και σε ποια ευρωπαϊκή χώρα μπορούν να κλείνουν, επίσης, επ’ αόριστον οδικοί άξονες, κύριε Τσίπρα, για διαμαρτυρία; Και σε ποια ευρωπαϊκή χώρα μπορεί να μετατρέπονται κεντρικές πλατείες της πρωτεύουσας σε καταυλισμούς μεταναστών και προσφύγων; Μόνο στην Ελλάδα συμβαίνουν αυτά, κύριε Τσίπρα. Διότι, δυστυχώς, μόνο στην Ελλάδα βαφτίζεται η ανομία ανθρωπισμός και ελευθερία η καταπάτηση θεμελιωδών ατομικών δικαιωμάτων.

Αναφερθήκατε, για άλλη μια φορά, στην ομιλία σας, στο δήθεν αίτημα της Νέας Δημοκρατίας, για κέντρα κλειστού τύπου. Τα έχετε μπλέξει λίγο, κύριε Τσίπρα. Εμείς ζητάμε κλειστά προαναχωρησιακά κέντρα για τους παράτυπους, για τους παράνομους μετανάστες, κάτι στο οποίο συμφωνήσατε και εσείς στη συζήτηση, την οποία είχαμε στο Προεδρικό Μέγαρο! Γιατί υποκρίνεστε, λοιπόν; Τα ξεχνάτε τώρα αυτά; Υπήρχαν και μάρτυρες.

(Χειροκροτήματα από την πτέρυγα της Νέας Δημοκρατίας)

Έρχεστε τώρα, για να κλείσετε το μάτι στους πενήντα τρεις, να μας κάνετε μαθήματα ανθρωπισμού και ουμανισμού; Είστε απόντες! Είστε απόντες, κύριε Τσίπρα. Οι μόνοι παρόντες είναι διάφοροι ανεξέλεγκτοι, οι οποίοι όταν δεν είναι μέσα στην Κουμουνδούρου, είναι προφανώς στους προσφυγικούς καταυλισμούς και κάνουν τις δικές τους δουλειές προπαγάνδας.

Κυρίες και κύριοι συνάδελφοι, οι θύλακες της κρατικής απουσίας εξελίσσονται, δυστυχώς, σε θύλακες ολοένα και πιο επικίνδυνης ανομίας. Προς το παρόν, βίαιες συμπεριφορές εκδηλώνονται μέσα στους καταυλισμούς. Καθώς, όμως, είστε ανήμποροι να το αποτρέψετε, σε λίγο υπάρχει ο κίνδυνος οι συμπεριφορές αυτές να επεκταθούν και εκτός καταυλισμών. Υπάρχει μια αίσθηση παντού στη χώρα, μόνο εσείς μπορεί να μην τη βλέπετε, ότι τα πράγματα βγαίνουν εκτός ελέγχου και μέρα με τη μέρα οι τοπικές κοινωνίες ανησυχούν ολοένα και περισσότερο.

Την ίδια στιγμή, βέβαια, το «άβατο» των Εξαρχείων, όπως το χαρακτήρισε ο δικός σας υπουργός ο κ. Τόσκας, παραμένει άβατο. Και θεαματικό αποκορύφωμα και επιβεβαίωση των όσων σας λέω ήταν η ένοπλη –προσέξτε!-, η ένοπλη πορεία αναρχικών στην καρδιά της Πρωτεύουσας πριν από λίγες εβδομάδες. Οι άνθρωποι αυτοί δεν πέρασαν μόνο τον Ρουβίκωνα της παραβατικότητας, έχουν ξεπεράσει κάθε όριο, κάθε νόμο και κάθε κανόνα. Εμφανίζονται ανενόχλητοι, επιτίθενται ανενόχλητοι, φεύγουν ανενόχλητοι και μάλιστα, τελευταία βλέπω με ενδιαφέρον ότι έχουν στοχοποιήσει και μέσα μαζικής ενημέρωσης, τα οποία είναι μη αρεστά στην Κυβέρνηση.

Τι συμβαίνει, κύριε Τσίπρα; Γιατί γίνονται αρεστά τέτοια φαινόμενα; Μήπως τελικά και σήμερα ακόμα υπάρχει ανοικτή γραμμή επικοινωνίας μεταξύ κάποιων στελεχών σας και του αντιεξουσιαστικού χώρου;

(Χειροκροτήματα από την πτέρυγα της Νέας Δημοκρατίας)

Μην σπεύδετε να μας κατηγορήσετε για σπέκουλα, διότι, ξέρετε, δυστυχώς, τα ίδια τα γεγονότα σας διαψεύδουν.

Να θυμίσω, σε αυτό εδώ πέρα το Σώμα, ποια ήταν η πρώτη νομοθετική πρωτοβουλία του Υπουργού Δικαιοσύνης, του κ. Παρασκευόπουλου; Ήταν η ικανοποίηση, σχεδόν, όλων των αιτημάτων των φυλακισμένων τρομοκρατών. Και το ενδιαφέρον σας για την αποφυλάκιση του καταδικασμένου πέντε φορές σε ισόβια, για πέντε δολοφονίες, Σάββα Ξηρού, είναι τουλάχιστον ύποπτο.

Βέβαια, δικό σας στέλεχος -φαντάζομαι ο κ. Λάμπρου δεν έχει διαγραφεί από τον ΣΥΡΙΖΑ- είχε αναλάβει τις «διαπραγματεύσεις» με αρκετούς έγκλειστους στον Κορυδαλλό.

**ΣΩΚΡΑΤΗΣ ΦΑΜΕΛΛΟΣ:** Τι ψέματα είναι αυτά;

**ΦΩΤΕΙΝΗ ΒΑΚΗ:** Λέτε ψέματα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Στον κ. Πανούση να τα πείτε. Μην τα λέτε σε εμένα. Αυτός τα λέει.

**ΓΕΡΑΣΙΜΟΣ ΜΠΑΛΑΟΥΡΑΣ:** Να διαβάσετε για τον Κανελλόπουλο.

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΓΕΡΑΣΙΜΟΣ ΜΠΑΛΑΟΥΡΑΣ:** Ψέματα είπε;

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, κάντε ησυχία, παρακαλώ. Ακούμε με προσοχή.

 (Θόρυβος από την πτέρυγα της Νέας Δημοκρατίας)

Κάντε και εσείς ησυχία, παρακαλώ.

Ελάτε, κύριε Μητσοτάκη, συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναρωτιέμαι, κύριε Τσίπρα, αν και σήμερα ακόμα εξαργυρώνετε κάποια γραμμάτια.

Ήρθε, λοιπόν, η ώρα σε αυτή την Αίθουσα, επιτέλους, να πούμε την αλήθεια. Η ανοχή, κυρίες και κύριοι συνάδελφοι του ΣΥΡΙΖΑ, στη βία χαμηλής έντασης, εκτρέφει τελικά την τρομοκρατία. Διότι, ξέρετε κάτι, κύριε Τσίπρα; Η απόσταση, που χωρίζει μία βαριοπούλα από μία μολότοφ και μία μολότοφ από ένα καλάσνικοφ είναι τελικά μικρή. Και η θεωρία…

**ΝΕΚΤΑΡΙΟΣ ΣΑΝΤΟΡΙΝΙΟΣ:** Το τσεκούρι;

**ΧΡΗΣΤΟΣ ΑΝΤΩΝΙΟΥ:** Τα τσεκούρια τα ξέχασες;

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ. Κάντε ησυχία.

(Θόρυβος από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ο Καλαμπόκας είχε βαριοπούλες, όχι εμείς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα τα πείτε μετά. Μην ανησυχείτε. Θα απαντήσετε μετά.

Ξέρετε, κύριε Τσίπρα, είναι μία θεωρία, η οποία έχει επιβεβαιωθεί σε πολλές άλλες χώρες και σε πολλές άλλες κοινωνίες. Είναι η θεωρία των «σπασμένων παραθύρων», αν την έχετε ακούσει. Ένα σπασμένο παράθυρο, μια πράξη η οποία μπορεί να φαίνεται σχετικά ανώδυνη, μπορεί εύκολα να οδηγήσει σε μια κλιμάκωση της βίας. Και η επαναστατική γυμναστική των «παιδιών-αντιεξουσιαστών», που τύγχαναν της συστηματικής προστασίας στελεχών του ΣΥΡΙΖΑ -να μην τα ξεχνάμε αυτά, κύριε Τσίπρα- κινδυνεύει να εκθρέψει μία νέα γενιά αδίστακτων τρομοκρατών.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δυστυχώς, όμως, ξέρετε, το πρόβλημα της ασφάλειας δεν αφορά μόνο στους κουκουλοφόρους και δεν αφορά μόνο στους επίδοξους τρομοκράτες. Ο πολίτης σήμερα, κύριε Τσίπρα, αισθάνεται απροστάτευτος. Και, δυστυχώς, για εσάς τα στοιχεία τον επιβεβαιώνουν.

Αναφερθήκατε στην ανάγκη της Αστυνομίας να προστατεύει τους πολίτες από το κοινό έγκλημα. Συμφωνώ μαζί σας.

Για δείτε λίγο, λοιπόν, τα στατιστικά:

Οι ληστείες αυξήθηκαν, στην επικράτεια, τους πρώτους έξι μήνες του 2015 κατά περίπου 15% σε σχέση με το πρώτο εξάμηνο του 2014. Οι κλοπές, οι διαρρήξεις αυξήθηκαν και στην Αττική και στην επικράτεια κατά 6% και η εικόνα ανομίας επέστρεψε, δυστυχώς, στα κέντρα των μεγάλων πόλεων.

Συντονισμένες επιχειρήσεις, κατά της παραβατικότητας, περιορίστηκαν στο ελάχιστο και δράσεις αναβάθμισης της Ελληνικής Αστυνομίας, τις οποίες σήμερα θυμηθήκατε στην ομιλία σας, εγκαταλείφθηκαν και ακυρώθηκε στην πράξη, το σχέδιο της προηγούμενης κυβέρνησης για πεζές περιπολίες, ενώ θεωρητικά οι Αστυνομικοί, που εκτελούν αυτές τις πεζές περιπολίες προφορικά εντέλλονται στην πραγματοποίηση άλλων έργων, κυρίως, στη φύλαξη κυβερνητικών στελεχών και γραφείων τους.

Εγκαταλείφθηκε επί της ουσίας -το ομολόγησε και ο ίδιος ο Υπουργός σας- ο θεσμός του «Αστυνομικού της Γειτονιάς». Και, βέβαια, καταργήθηκε η Ομάδα Δέλτα, κατ’ απαίτηση της νεολαίας του ΣΥΡΙΖΑ και του «Ρουβίκωνα», με αποτέλεσμα, σήμερα, να αλωνίζει ο «Ρουβίκωνας». Γνωρίζει ότι δεν υπάρχει καμμία ταχυκίνητη ομάδα άμεσης επέμβασης.

(Χειροκροτήματα από την πτέρυγα της Νέας Δημοκρατίας)

 Μετά, βέβαια, τα χτυπήματα στο μετρό, η Άμεση Δράση και η Ομάδα Ζ έχουν αναλάβει πλέον τη φρούρηση στατικών σταθμών και στατικών στόχων. Λειτουργούν επί της ουσίας ως στατική δύναμη. Άρα, αλλοιώνετε επί της ουσίας τη φύση αυτών των Υπηρεσιών.

Αναρωτιέμαι: Η Κυβέρνηση είχε διακηρύξει ότι θα αφαιρέσει δύο χιλιάδες περίπου αστυνομικούς από την Υπηρεσία Επισήμων Προσώπων. Πόσοι απασχολούνται στην υπηρεσία σήμερα, κύριε Τόσκα; Να μας τα πείτε, διότι, σύμφωνα με τα δικά μας δεδομένα, είναι περισσότεροι από ό,τι ήταν στο τέλος του 2014.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Βεβαίως και θα σας τα πω.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Θα τα ακούσετε. Αφού θέλετε έτσι, θα τα ακούσετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και την ίδια ώρα, φυσικά, τα Αστυνομικά Τμήματα και τα Τμήματα Ασφάλειας τελούν υπό διάλυση αφού λειτουργούν στοιχειωδώς, με προσωπικό πέντε και έξι ατόμων, που καταβάλλουν φιλότιμες προσπάθειες να ανταποκριθούν στις υποχρεώσεις τους.

 (Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και οι προκαταλήψεις της Κυβέρνησης έναντι του αστυνομικού προσωπικού έχουν αποδυναμώσει τη θέληση και το ενδιαφέρον του, διότι, ο αστυνομικός σήμερα αισθάνεται απαξιωμένος. Και φαντάζομαι, ότι όλοι οι αστυνομικοί, οι οποίοι άκουσαν τη σημερινή σας ομιλία, αισθάνονται ακόμα πιο απαξιωμένοι, διότι με λόγια και με έργα έχετε αφοπλίσει στην πράξη την Αστυνομία.

Βέβαια, τι ακριβώς έγινε στις ετήσιες κρίσεις για τα έτη 2015-2016; Πόσοι ικανοί, έμπειροι, καταξιωμένοι αξιωματικοί καρατομήθηκαν σε νεαρή ηλικία, κύριε Τσίπρα;

Η ουσία είναι μία και αυτό δεν επιδέχεται καμμιάς αμφισβήτησης. Εξ άλλου, το καταστήσατε σαφές από την εισαγωγική σας τοποθέτηση. Για την Κυβέρνηση του ΣΥΡΙΖΑ η ασφάλεια και η δημόσια τάξη, πολύ απλά, δεν αποτελούν πολιτική προτεραιότητα. Η ηθική στήριξη του αστυνομικού, που σε αντίξοες συνθήκες πράττει το καθήκον του, δεν είναι συμβατή με τις ηθικές αγκυλώσεις της «πρώτη φορά αριστερά».

Απαιτείται, λοιπόν, κυρίες και κύριοι συνάδελφοι, μια πλήρης αναστροφή πορείας. Όμως, για να συμβεί αυτό, απαιτείται μια σοβαρή πολιτική ασφάλειας, η οποία θα έχει στο επίκεντρό της τον πολίτη, με απόλυτο σεβασμό στα δικαιώματά του. Και στα δικαιώματά του, κύριε Τσίπρα, προφανώς συμπεριλαμβάνουμε και το δικαίωμα στην ποιότητα ζωής και το δικαίωμα στην ιδιοκτησία. Και απαιτείται μια δραστική βελτίωση των παρεχόμενων από το κράτος υπηρεσιών ασφάλειας, ενώ απαιτείται επιτέλους η δημιουργία ενός ενιαίου εθνικού χώρου ασφάλειας για την πατρίδα μας. Και αυτό προϋποθέτει άλλες αντιλήψεις από αυτές, τις οποίες έχετε σήμερα. Και χρειαζόμαστε ένα τελείως διαφορετικό πλαίσιο, με τελείως διαφορετικές δομές από αυτές, που υπάρχουν σήμερα. Και χρειάζεται πια η διασύνδεση όλων των υπηρεσιών, που έχουν καθήκον να φροντίζουν την ασφάλεια του πολίτη και του εθνικού χώρου υπό την εποπτεία ενός σύγχρονου Υπουργείου.

Εμείς, κύριε Τσίπρα, καταθέτουμε σήμερα μια ολοκληρωμένη πρόταση, η οποία θα κάνει τη ζωή των πολιτών ασφαλέστερη και την οποία μπορείτε να εκλάβετε ως μια παραίνεση και να υλοποιήσετε κάποιες από αυτές τις προτάσεις. Το βέβαιο, κατά την άποψή μου, είναι ότι θα την αγνοήσετε, εμμένοντας στις ιδεοληψίες σας. Σε κάθε περίπτωση, αργά ή γρήγορα αυτά τα οποία σας λέμε, θα γίνουν πράξη από εμάς, όταν θα έρθουμε στην κυβέρνηση.

(Χειροκροτήματα από την πτέρυγα της Νέας Δημοκρατίας)

Εμείς, λοιπόν, κύριε Τσίπρα, προτείνουμε τη συγκρότηση ενός ενιαίου Υπουργείου Εσωτερικών Υποθέσεων και Ασφάλειας με συνολική ευθύνη και αρμοδιότητα, το σχεδιασμό και την υλοποίηση μιας συνεκτικής πολιτικής εσωτερικής ασφάλειας, ένα Υπουργείο, το οποίο θα χειρίζεται, προφανώς, και το προσφυγικό-μεταναστευτικό πρόβλημα. Ένα Υπουργείο-ομπρέλα, το οποίο θα συνενώνει και θα συντονίζει μεταξύ των άλλων, τους αυτονόητα αλληλένδετους τομείς δημόσιας τάξης, ασφάλειας, αλλά και προστασίας όλων των συνόρων και της πολιτικής προστασίας.

Πέρα από τη δημιουργία ενός ισχυρού στρατηγικού Υπουργείου, χρειάζεται να δημιουργηθεί και μια νέα επιτελική δομή Σωμάτων Ασφαλείας και Πυροσβεστικού Σώματος, ώστε το κράτος να αποκτήσει, επιτέλους, ενιαία έκφραση σ’ αυτόν τον τομέα.

Μέσα από την ανακατανομή των ανθρωπίνων πόρων και μέσων, χωρίς επιπλέον δαπάνες, κύριε Τσίπρα, είναι απαραίτητο να δημιουργηθεί ένα εθνικό συντονιστικό κέντρο διαχείρισης κρίσεων και πολιτικής προστασίας, το οποίο να μπορεί να εξασφαλίζει άμεση, συντονισμένη και αποτελεσματική αντίδραση του συνόλου του κράτους εάν οι συνθήκες αυτό το απαιτήσουν.

Είναι, επιτέλους, επιτακτικό να λειτουργήσει και ένας ενιαίος φορέας επιτήρησης των συνόρων -και χερσαίων και θαλασσίων- ώστε να σταματήσει σήμερα αυτό το ανεξέλεγκτο χάος και να αποκατασταθεί πλήρως η εθνική κυριαρχία.

Βέβαια, χρειάζεται να δημιουργηθούν δομές επικοινωνίας και συνεργασίας και με την τοπική αυτοδιοίκηση και με τις τοπικές κοινωνίες. Ακόμα και σήμερα που μιλάμε για το προσφυγικό, κύριε Τσίπρα, δεν υπάρχει οργανωμένος διάλογος και συζήτηση με την τοπική αυτοδιοίκηση, με τις περιφέρειες και τους δήμους.

Είναι, βέβαια, απαραίτητο, να δημιουργηθεί ένα νέο πλαίσιο συνεργασίας, ξεκάθαρης συνεργασίας, του συστήματος εσωτερικής ασφάλειας με το Υπουργείο Εθνικής Άμυνας και τις Ένοπλες Δυνάμεις, ώστε όταν απαιτείται, να συλλειτουργούν όλοι οι βραχίονες τους κράτους.

Κυρίες και κύριοι συνάδελφοι, σε μια εποχή, όμως, όπου η γνώση και η πληροφορία είναι οικονομικοί πόροι αλλά και βασικοί παράγοντες ισχύος, η έγκαιρη συλλογή, επεξεργασία, αξιοποίηση πολιτικών, στρατιωτικών, οικονομικών πληροφοριών είναι κομβικής σημασίας για τη διαμόρφωση μιας αξιόπιστης αποτελεσματικής πολιτικής ασφάλειας.

Ας μην κρυβόμαστε πίσω από το δάχτυλό μας. Η ΕΥΠ, σήμερα, υπολείπεται των απαιτήσεων και των προκλήσεων της εποχής, παρουσιάζει τεράστιες οργανικές δυσλειτουργίες, έχει ανάγκη ενός σοβαρότατου εκσυγχρονισμού, προκειμένου να μπορεί να ανταποκριθεί πλήρως στην κρίσιμη αποστολή της. Αξιοκρατία, αναβάθμιση της εκπαίδευσης, επιμόρφωση των στελεχών, εκσυγχρονισμός, ενίσχυση των επιχειρησιακών της δυνατοτήτων, εμβάθυνση της συνεργασίας με άλλες ομοειδείς υπηρεσίες στο εξωτερικό πρέπει να αποτελούν την πρώτη προτεραιότητα κάθε σοβαρής κυβέρνησης.

Κυρίες και κύριοι συνάδελφοι, εδώ και δεκαετίες, σε πολλά κράτη του κόσμου έχει εμπεδωθεί πια η αντίληψη ότι σε ένα συνεχώς μεταλλασσόμενο περιβάλλον διαφορετικών προκλήσεων, πολύμορφων απειλών, μια μονοδιάστατη αντιμετώπιση του προβλήματος εθνικής ασφάλειας είναι πια αναποτελεσματική. Πολλές χώρες -οι Ηνωμένες Πολιτείες, η Μεγάλη Βρετανία, η Γαλλία- έχουν προχωρήσει στη θεσμοθέτηση και στη συγκρότηση ενός επιτελικού, συμβουλευτικού οργάνου, το οποίο καλύπτει όλες τις πλευρές ασφάλειας. Αναφέρομαι στην ανάγκη να συγκροτήσουμε και στη χώρα μας ένα Συμβούλιο Εθνικής Ασφάλειας.

Νομίζω, λοιπόν, ότι ήρθε η ώρα να προχωρήσουμε, επιτέλους, στη συγκρότηση ενός ολιγομελούς οργάνου, αυξημένου κύρους, το οποίο να αναφέρεται απευθείας στον Πρωθυπουργό. Πρόκειται για μια παρέμβαση χαμηλού δημοσιονομικού κόστους, αλλά αυξημένης αποτελεσματικότητας. Προφανώς, στο όργανο αυτό θα έχουν καθοριστικό ρόλο όχι μόνο τα Υπουργεία Εσωτερικής Ασφάλειας, Εξωτερικών και Εθνικής Άμυνας, αλλά και άλλα Υπουργεία, διότι ξέρετε καλά, ότι στην εποχή μας η ασφάλεια έχει οικονομικές, ενεργειακές και άλλες διαστάσεις.

Συμπερασματικά, για όση αξία, κύριε Τσίπρα, έχουν οι προτάσεις μας. Ένα νέο Υπουργείο Εσωτερικών Υποθέσεων και Ασφάλειας, μια σύγχρονη Εθνική Υπηρεσία Πληροφοριών, αποκλειστικά εστιασμένη -το τονίζω- στην έγκαιρη πρόληψη και αντιμετώπιση των πολλαπλών προκλήσεων, αλλά και ένα αυξημένου κύρους γνωμοδοτικό Συμβούλιο Εθνικής Ασφάλειας αποτελούν ένα τρίπτυχο θεσμικών αλλαγών, που προτείνουμε για να μπορέσουμε στην Ελλάδα να ενισχύσουμε την ασφάλεια χωρίς να αλλοιώνονται τα θεμελιώδη ατομικά δικαιώματα.

Όμως, μια ακόμα απαραίτητη διάσταση αυτής της πολιτικής, που σας προτείνω, είναι η μεγαλύτερη, η καλύτερη δυνατή συνεργασία των εγχώριων υπηρεσιών ασφάλειας με τις αντίστοιχες ευρωπαϊκές υπηρεσίες.

Μας αναφέρατε στην πρώτη σας τοποθέτηση ότι, πράγματι, έχουμε δεχθεί πολλά συγχαρητήρια για τον τρόπο με τον οποίο λειτουργούν οι δικές μας υπηρεσίες. Δεν έχω λόγο να αμφισβητήσω αυτό το οποίο λέτε, κύριε Τσίπρα, αλλά δυστυχώς, και στον τομέα της ευρωπαϊκής συνεργασίας η Κυβέρνησή σας και ο ΣΥΡΙΖΑ εκπέμπει θολά μηνύματα. Δεν το λέω αυτό αυθαίρετα. Θα το στοιχειοθετήσω.

Προσέξτε: Μόλις την προηγούμενη εβδομάδα το Ευρωπαϊκό Κοινοβούλιο ενέκρινε μια πάρα πολύ σημαντική οδηγία. Είναι μια οδηγία, που προβλέπει τη διαβίβαση των δεδομένων επιβατών από τις αεροπορικές εταιρείες στις αρχές ασφάλειας των είκοσι οκτώ κρατών-μελών. Δημιουργείται με αυτόν τον τρόπο κάτι το οποίο αποτελούσε αίτημα των υπηρεσιών ασφαλείας σε όλη την Ευρώπη εδώ και πολλές δεκαετίες, δηλαδή, ένα ευρωπαϊκό αρχείο καταγραφής των δεδομένων των επιβατών, Passenger Name Record data, πολύτιμο αρχείο -ελπίζω να συμφωνήσετε και εσείς-, το οποίο θα συμβάλει καθοριστικά στην προσπάθεια των αρχών ασφάλειας της Ευρωπαϊκής Ένωσης να αντιμετωπίσουν μελλοντικές τρομοκρατικές επιθέσεις. Οι Ευρωβουλευτές σας δεν υπερψήφισαν τη σχετική οδηγία, μαζί με τη Χρυσή Αυγή. Την καταψήφισαν την σχετική οδηγία.

Πείτε μας, λοιπόν, τελικά, κύριε Τσίπρα, ποιες είναι, πραγματικά, οι απόψεις σας; Τι πιστεύετε; Ποιες είναι οι θέσεις σας; Μπορείτε, επιτέλους, έστω και σήμερα, έστω και με καθυστέρηση, να πείτε εδώ, στην Εθνική Αντιπροσωπεία: «Ναι, καταδικάζουμε τη βία από όπου και αν αυτή προέρχεται»;

Θα μου πείτε, σας καλώ. Ναι, σας καλώ να δηλώσετε τα αυτονόητα. Δυστυχώς, όμως, είναι απαραίτητο με τη σύγχυση και με τη διγλωσσία, η οποία διακρίνει τον πολιτικό σας λόγο!

(Χειροκροτήματα από την πτέρυγα της Νέας Δημοκρατίας)

Διότι, τα αυτονόητα πρέπει ενίοτε και να λέγονται. Στις δημοκρατίες κάθε μορφή βίας είναι καταδικαστέα. Δεν υπάρχει, κυρίες και κύριοι συνάδελφοι, θεμιτή και αθέμιτη βία.

Φαντάζομαι ότι τουλάχιστον σε αυτή την αρχή συμφωνείτε, κύριε Τσίπρα, όπως φαντάζομαι ότι συμφωνείτε και με την αρχή ότι σε κάθε ευνομούμενη πολιτεία το μονοπώλιο της νόμιμης βίας, το κατέχει μόνο το κράτος. Αναφέρω, απλά, ότι η εμπειρία μας δείχνει, ότι όσο τα μέτρα ασφάλειας στις χώρες, που αποτελούν τους πρώτους στόχους αυξάνονται, τόσο οι τρομοκράτες ενδέχεται να αναζητήσουν άλλους στόχους, πιο τρωτούς και πιο ευάλωτους. Εμείς οφείλουμε να θωρακίσουμε την Ελλάδα και να διασφαλίσουμε ότι δεν θα είναι η Ελλάδα μια τέτοια χώρα. Και η Ελλάδα ήταν, είναι και πρέπει να παραμείνει και ασφαλής χώρα.

Γι’ αυτό κάνουμε αυτή τη συζήτηση, κύριε Τσίπρα, σήμερα στη Βουλή. Και αυτό είναι το μήνυμα, το οποίο πρέπει να εκπέμψει όλη αυτή η Αίθουσα, απολύτως συντονισμένα. Και δεν συγχωρείται καμμία αμφισημία σε αυτό το θέμα. Δεν υπάρχουν ανεκτές δικαιολογίες ούτε επιτρέπονται ολιγωρίες.

Και ξέρετε κάτι ακόμα, κύριε Τσίπρα, γιατί το ακούω και αυτό το επιχείρημα από στελέχη του ΣΥΡΙΖΑ; Είναι τουλάχιστον αφελές να πιστεύουμε ότι η χώρα μας είναι εξ ορισμού, είναι a priori, ασφαλής επειδή έχουμε παραδοσιακά καλές σχέσεις με τον αραβικό κόσμο. Ξέρετε πολύ καλά ότι η Ευρώπη βρίσκεται σε έναν ιδιότυπο πόλεμο –πόλεμο όμως!- και αμφισβητείται συνολικά ο δυτικός τρόπος ζωής και η οργάνωση της κοινωνίας. Αμφισβητείται, τελικά, η ίδια μας η ελευθερία.

Ένα, όμως, είναι βέβαιο. Σας το είπα στην εισαγωγή μου, το επαναλαμβάνω και στον επίλογο: Η ασφάλεια των πολιτών και της χώρας είναι αδιαπραγμάτευτη. Αποτελεί την πρώτη -την πρώτη, το επαναλαμβάνω- υποχρέωση της κάθε ευνομούμενης πολιτείας. Και είναι μια δέσμευση, την οποία η Νέα Δημοκρατία θα την κάνει πράξη χωρίς εκπτώσεις στις ελευθερίες και στα ατομικά δικαιώματα των πολιτών. Διότι, για μας στα θέματα αυτά ξέρετε δεν υπάρχουν γκρίζες ζώνες, δεν υπάρχουν ιδεολογικοί εγκλωβισμοί. Για μας η ατομική και η συλλογική ασφάλεια είναι προϋπόθεση ατομικής και συλλογικής ελευθερίας. Είναι τελικά προϋπόθεση δημοκρατίας.

Η επόμενη κυβέρνηση, η κυβέρνηση της Νέας Δημοκρατίας, δεν θα αποκαταστήσει μόνο την οικονομική και κοινωνική κανονικότητα. Θα αποκαταστήσει και το αίσθημα ασφάλειας και αυτοπεποίθησης των πολιτών. Ασφαλείς πολίτες, ελεύθεροι πολίτες, αξιοπρεπείς πολίτες, πολίτες με αυτοπεποίθηση σε μια Ελλάδα με αυτοπεποίθηση!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε τον Πρόεδρο της Κοινοβουλευτικής Ομάδας της Νέας Δημοκρατίας.

Κυρίες και κύριοι συνάδελφοι, έχω την τιμή να κάνω στο Σώμα δύο ανακοινώσεις.

Πρώτον, ήρθε η παρακάτω δήλωση από τον κ. Θεοχάρη Θεοχάρη: «Προς τον Πρόεδρο της Βουλής. Αξιότιμε κύριε Πρόεδρε, με την παρούσα επιστολή γνωστοποιώ στο Σώμα ότι στο εξής θα μετέχω στο Κοινοβούλιο ως Ανεξάρτητος Βουλευτής. Με εκτίμηση, Θεοχάρης Θεοχάρης».

(Στο σημείο αυτό κατατίθεται για τα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 65)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικόλαος Βούτσης):**Επίσης, επειδή σήμερα είναι η μέρα του Βύρωνα και λόγω του Λόρδου Μπάιρον και τον φιλελληνισμό, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Βύρωνα, το Β΄ τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Στο σημείο αυτό έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 21 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130, παράγραφοι 2 και 3 του Κανονισμού της Βουλής)

1.- Η με αριθμό 786/13-4-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών, Μεταφορών και Δικτύων, σχετικά με το πολλαπλό κόστος για την οικονομία από τον αποκλεισμό της σιδηροδρομικής γραμμής της Ειδομένης.

2.- Η με αριθμό 792/18-4-2016 επίκαιρη ερώτηση του Βουλευτή Β΄ Πειραιως του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με την «υπονόμευση και τις προβοκάτσιες σε ειρηνικές πολιτικές εκδηλώσεις και σε συγκεντρώσεις διαμαρτυρίας Ελλήνων πολιτών».

3.- Η με αριθμό 788/14-4-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Υποδομών, Μεταφορών και Δικτύων, σχετικά με τις διαρκείς αναβολές των εξετάσεων των υποψηφίων οδηγών.

4.- Η με αριθμό 793/18-4-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση όλων των εργασιακών και ασφαλιστικών δικαιωμάτων των εργαζόμενων στην «ΗΛΕΚΤΡΟΝΙΚΗ ΑΘΗΝΩΝ».

5.- Η με αριθμό 789/18-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τις παράνομες ναυλώσεις σκαφών.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1.- Η με αριθμό 795/18-4-2016 επίκαιρη ερώτηση του Βουλευτή Ευβοίας της Νέας Δημοκρατίας κ. Σίμου Κεδίκογλου προς τον Υπουργό Ναυτιλίας και Νησιωτικής Πολιτικής, σχετικά με το σχέδιο νόμου που προωθεί το Υπουργείο για την ίδρυση Δημόσιας Αρχής Λιμένα Πειραιά (ΔΑΛΠ).

2.- Η με αριθμό 787/14-4-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τις αρρυθμίες στη λειτουργία της ΕΥΠ και την επιδείνωση των εργασιακών συνθηκών των υπαλλήλων της.

3.- Η με αριθμό 794/18-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου.

4.- Η με αριθμό 790/18-4-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με «τις κατασχέσεις στα χέρια πιστωτικών ιδρυμάτων που αφορούν σε λογαριασμούς μισθοδοσίας ή συντάξεως».

5.- Η με αριθμό 762/8-4-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την επείγουσα κάλυψη των αναγκών των προσφύγων και μεταναστών που φιλοξενούνται στους Δήμους Καβάλας και Παγγαίου.

6.- Η με αριθμό 756/5-4-2016 επίκαιρη ερώτηση της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Αγροτικής Ανάπτυξης και Τροφίμων, σχετικά με τις προθέσεις του Υπουργείου για την απόσυρση της κοινής υπουργικής απόφασης περί τροποποίησης των διατάξεων του Κώδικα Τροφίμων και Ποτών για το «ελληνικό γιαούρτι».

7.- Η με αριθμό 766/11-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την «ανεξέλεγκτη δράση των Αλληλέγγυων».

8.- Η με αριθμό 759/6-4-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με τα προβλήματα και τις προοπτικές της Ελληνικής Βιομηχανίας Οχημάτων (ΕΛΒΟ).

9.- Η με αριθμό 760/7-4-2016 επίκαιρη ερώτηση του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Υποδομών, Μεταφορών και Δικτύων, σχετικά με την απόφαση της Επιτροπής Προϋπολογισμού του Ευρωπαϊκού Κοινοβουλίου για απομάκρυνση του διοικητικού βραχίονα του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) από το Ηράκλειο Κρήτης στην Αθήνα.

10.- Η με αριθμό 729/1-4-2016 επίκαιρη ερώτηση του Βουλευτή Καρδίτσης της Νέας Δημοκρατίας κ. Κωνσταντίνου Τσιάρα προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία κέντρου φιλοξενίας μεταναστών στη Σχολή Αστυνομίας Καρδίτσας.

11.- Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

12.- Η με αριθμό 780/12-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με τον σχεδιασμό της Κυβέρνησης και τον στόχο του Υπουργείου για την έδρα και τις λειτουργίες του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA).

13.- Η με αριθμό 753/5-4-2016 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, σχετικά με τις πληρωμές ανειλημμένων υποχρεώσεων του Προγράμματος Αγροτικής Ανάπτυξης (ΠΑΑ) 2007-2013

14.- Η με αριθμό 750/5-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την καταβολή του υπολοίπου των επιδοτήσεων στους παραγωγούς της Χώρας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1.- Η με αριθμό 3807/8-3-2016 ερώτηση του Βουλευτή Πιερίας του Συνασπισμού Ριζοσπαστικής Αριστεράς κ. Αστέριου Καστόρη προς τον Υπουργό Υγείας, σχετικά με τα επαγγελματικά δικαιώματα εργαζομένων (νοσοκομειακών, φυσικοθεραπευτών και γυμναστών ΠΕ) στον τομέα της Υγείας.

2.- Η με αριθμό 3926/11-3-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με το Φράγμα Καλαμίου του Δήμου Βιάννου.

3.- Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου.

Θα παρακαλούσα πολύ να πάρει τον λόγο ο κ. Μιχαλολιάκος, ο Πρόεδρος της Κοινοβουλευτικής Ομάδας της Χρυσής Αυγής.

Θα παρακαλέσω και τους υπόλοιπους συναδέλφους να κάνουν ησυχία.

Κύριε Μιχαλολιάκο, έχετε τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Κύριε Πρόεδρε, κυρίες και κύριοι Βουλευτές, άρχισε την ομιλία του ο Πρωθυπουργός λέγοντας ότι δεν θα ακολουθήσει το ακροδεξιό και μισαλλόδοξο μήνυμα που εκπέμπουν πολλοί στην Ευρώπη περί κλειστών συνόρων.

Κάθε σοβαρό κράτος ελέγχει τα σύνορά του. Και επειδή η Χρυσή Αυγή, σε όλους τους τόνους, απέναντι σε όλα αυτά, τα οποία συμβαίνουν τα τελευταία χρόνια και εντονότερα τον τελευταίο χρόνο στην πατρίδα μας, ναι, έχει το σύνθημα: «Κλείστε τα σύνορα», δεν ξέρω τι εννοεί μισαλλόδοξο, τι εννοεί ρατσιστικό, τι εννοεί ακροδεξιό ο κ. Τσίπρας. Όμως, εάν σημαίνει το να ελέγχουμε τα σύνορα, να έχουμε κράτος εθνικό, ναι, τότε εμείς οι Χρυσαυγίτες και ρατσιστές είμαστε και μισαλλόδοξοι και ό,τι άλλο θέλετε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ένα λεπτό, κύριε Πρόεδρε.

Παρακαλώ, όσοι είναι εντός Αιθούσης να κάνουν ησυχία! Μη μιλάτε όρθιοι. Μην κάνετε πηγαδάκια. Δεν είναι δυνατόν! Σας παρακαλώ πολύ!

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Ησυχία κάνουν ούτως ή άλλως, κύριε Πρόεδρε. Δεν με ενοχλεί καθόλου. Ησυχία κάνουν ούτως ή άλλως. Νεκρική ησυχία! Δεν υπάρχει πρόβλημα.

**ΠΡΟΕΔΡΟΣ (Νικόλαος Βούτσης):** Προχωρήστε, παρακαλώ.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Είπε, ακόμη, ο κύριος Πρωθυπουργός ότι οι καταυλισμοί ευρίσκονται υπό έλεγχο. Δεν ξέρω σε ποια χώρα ζει. Στη Δανία; Στη Σουηδία; Στη Νορβηγία; Έχουμε βιασμούς, έχουμε δολοφονίες, έχουμε νταραβέρι ναρκωτικών. Και για όλα αυτά μας λέει ότι «είναι μια κατάσταση υπό έλεγχο». Ωραίος έλεγχος!

Και, βεβαίως, δεν είναι μόνο το hot spot στην Ειδομένη, στη Μυτιλήνη, στη Σάμο, στη Χίο και αλλού. Υπάρχουν κι άλλα hot spot. Στα Πατήσια, στην Κυψέλη, στον Άγιο Παντελεήμονα, στην πλατεία Αττικής, στη Μενεμένη, στις δυτικές συνοικίες της Θεσσαλονίκης. Εκεί δεν βρέθηκε κανένα κανάλι, από αυτά τα κανάλια πολυτελείας, που ελέγχουν οι νταβατζήδες, προκειμένου να ακούσει τη γνώμη των πολιτών. Κανείς δεν βρέθηκε από όλους αυτούς, που παριστάνουν τους ενημερωτές του ελληνικού λαού.!

Και στο σημείο αυτό, έχω να πω κάτι -μιας και είναι επίκαιρο το θέμα και συνεχώς το επαναλαμβάνετε- γι’ αυτό που λέτε, ότι θα ελέγξετε τη διαπλοκή: Πότε, επιτέλους; Δεκαπέντε μήνες κυβερνάτε. Αδίκως σας αποκαλούν μπολσεβίκους. Οι μπολσεβίκοι σε έναν μήνα θα είχαν καθαρίσει όλα αυτά τα πράγματα. Εσείς απ’ ό,τι φαίνεται, συνδιαλέγεστε. Ακόμη δεν μάθαμε ούτε από τη μια πλευρά ούτε από την άλλη ποια είναι η γάτα Ιμαλαΐων, τι ελέγχθη και τι παζάρι παίζεται πίσω απ’ όλη αυτήν την υπόθεση.

«Δεν υπάρχει πρόβλημα ασφαλείας και τρομοκρατίας» είπε ο κύριος Πρωθυπουργός. Μα, μια έρευνα την οποία έκανε συγκεκριμένη εταιρεία δημοσκοπήσεων, έγκυρη, αποδεικνύει ότι το 73% των λεγόμενων προσφύγων -που στην πλειοψηφία τους είναι λαθρομετανάστες- είναι σκληροί ισλαμιστές, αντιτίθενται στο καθεστώς του Άσαντ. Επιπλέον, ας μην ξεχνάμε ότι τόσο η προηγούμενη μνημονιακή κυβέρνηση όσο και η δική σας, έχει ταχθεί στο μέρος των εξεγερμένων.

Δεν έχει σχέση, λοιπόν, λέτε, με την τρομοκρατία η εισροή όλων αυτών των προσφύγων. Σας διαβάζω τα ονόματα: Αλ Μοχάμαντ Αχμάντ. Συμμετείχε στην τρομοκρατική επίθεση στο Παρίσι με εκατό και πλέον νεκρούς. Πέρασε από τη Λέρο. Ομπάμα Γκραγιέντ, συνεργός του Αμπντεσλάμ. Συμμετείχε στην τρομοκρατική επίθεση στις Βρυξέλλες, επίσης, με πάρα πολλούς νεκρούς. Και αυτός πέρασε από τη Λέρο. Κι έχουμε στο σημείο αυτό και το δελτίο Τύπου της ενώσεως των συνοριοφυλάκων, οι οποίοι ευθέως λένε ότι μέχρι τον περασμένο Οκτώβριο δεν γινόταν κανένας έλεγχος στα σύνορα για θέματα ασφαλείας, και ό,τι ήθελε -και ό,τι θέλει- δήλωνε ο καθένας.

Πράγματι, η παροιμία, η οποία ίσχυε παλιά, ότι στην Ελλάδα είσαι ό,τι δηλώσεις, ισχύει ακόμη στα ελληνικά σύνορα. Είσαι ό,τι δηλώσεις. Όσοι βρίσκονται, λοιπόν, στη Σάμο, στη Μυτιλήνη, στην Ειδομένη, δηλώνουν ό,τι θέλουν. Άλλος Αφγανός, άλλος Ιρανός, άλλος Σύριος, ό,τι θέλουν!

Και θα έπρεπε επί του θέματος αυτού, βεβαίως, να τονίσω ότι ήταν θλιβερή η αναφορά του κυρίου Πρωθυπουργού στη σχέση της Ελλάδος με την Τουρκία και η δική του άποψη, ότι ακολουθεί η Ελλάδα την πολιτική του διαλόγου, την ίδια στιγμή, που καθημερινά παραβιάζεται η εθνική μας κυριαρχία. Κάνουν βόλτα πάνω από τις ελληνικές Οινούσσες τα τουρκικά πολεμικά αεροσκάφη και η Ελλάδα διαλέγεται!

Αυτή δεν είναι πολιτική διαλόγου. Είναι πολιτική της σφαλιάρας, που δεν ανέχονται οι Έλληνες πατριώτες και εθνικιστές της Χρυσής Αυγής!

(Χειροκροτήματα από την πτέρυγα της Χρυσής Αυγής)

Στη συνέχεια, για να προχωρήσω στον σχολιασμό όσων ελέχθησαν μέχρι τώρα, μίλησε ο κ. Μητσοτάκης και είπε ότι δεν είναι επίκαιρο το θέμα. Φυσικά και δεν είναι για αυτόν επίκαιρο, αφού η σημερινή συζήτηση γίνεται κατόπιν αίτησης για τη διεξαγωγή της, από τη Νέα Δημοκρατία, με ημερομηνία 23 Μαρτίου του 2013.

Μέχρι την ημερομηνία κατά την οποία ο κ. Μητσοτάκης ζήτησε να γίνει αυτή η προ ημερησίας διατάξεως συζήτηση, είχαν περάσει στη χώρα ένα εκατομμύριο εκατό χιλιάδες λαθρομετανάστες και πρόσφυγες. Κάπως αργά το θυμήθηκε.

Και το θυμήθηκε αργά, πολλές δεκαετίες αργότερα θα έλεγα, όχι μόνο λόγω αυτού, αλλά και γιατί επικαλέστηκε και είπε ότι τις τελευταίες δεκαετίες γίνεται πάντα η συζήτηση αυτή υπό την ιδεολογική ηγεμονία της Αριστεράς.

Σοβαρώς, κύριε Μητσοτάκη; Σοβαρώς, κύριοι της Νέας Δημοκρατίας; Και ποιος έφερε την πολιτική και ιδεολογική ηγεμονία της Αριστεράς σε αυτή τη χώρα; Δεν κυβέρνησαν αυτοί; Δεν άφησαν αυτοί ελεύθερα τα πάντα;

Και είχε, μάλιστα, το θράσος να μιλήσει και για διάφορες ενέργειες αναρχοκομμουνιστικών στοιχείων, οι οποίες πράγματι γίνονται τον τελευταίο χρόνο. Γιατί, επί των ημερών της τι γινόταν; Ποιος κυβερνούσε το 2008, όταν έκαψαν κυριολεκτικά την Αθήνα; Η Νέα Δημοκρατία δεν κυβερνούσε;

Δίκαια, λοιπόν, πρέπει κανείς να πει ότι είναι τουλάχιστον υποκριτικό να ομιλεί η Νέα Δημοκρατία και να διαμαρτύρεται για την ιδεολογική ηγεμονία της Αριστεράς, γιατί αυτή την έφερε, αυτή την επέτρεψε, αυτή ήταν ανίκανη να την αντιμετωπίσει. Γιατί η πολιτική της δεν είχε ποτέ καμμία ιδεολογία, παρά μόνο τη ρεμούλα, τη μίζα, τον διορισμό των «δικών της παιδιών» και το πώς να λεηλατήσει το ελληνικό κράτος.

Είπε, ακόμη, ότι υπάρχουν και σοβαρές μη κυβερνητικές οργανώσεις. Είχε λόγους συγκεκριμένους να το πει, γιατί ανάμεσα στις μη κυβερνητικές οργανώσεις δεν είναι μόνο αστέρες της Αριστεράς, αλλά και της λεγόμενης ψευτοδεξιάς και μάλιστα του στενού περιβάλλοντος του κ. Μητσοτάκη, ανάμεσα στις οποίες μία είχε πάρει και κονδύλι 100.000 ευρώ για να φτιάξει μια παράγκα κάπου στην Κένυα, στην Τανγκανίκα, στο Κονγκό, την οποία αποκάλεσε σχολείο.

Έκανε και τη διαπίστωση ο κ. Μητσοτάκης, ότι είναι διαφορετικό πράγμα η ελευθερία από την ασυδοσία. Καθυστέρησε ως προς την πρωτοτυπία δυόμισι χιλιάδες χρόνια. Ο Πλάτων το είχε πει ξεκάθαρα: «Ουκ εξ άλλης πολιτείας τυραννίς καθίσταται ή εκ δημοκρατίας».

Πράγματι, από αυτό που αποκαλείται σήμερα δημοκρατία, που είναι ασυδοσία, που είναι ψευτοδημοκρατία, έχει προκύψει μια τυραννία πέντε- δέκα οικογενειών, οι οποίοι εξουσιάζουν τον τόπο με τα μέσα μαζικής ενημερώσεως, κρατώντας το χρήμα στα χέρια τους.

Και εσείς, οι οποίοι υποτίθεται ότι είστε μπολσεβίκοι -υποτίθεται λέω- δεν κάνετε τίποτε απέναντι σε όλους αυτούς, παρά μόνο λόγια, ότι θα διαλύσετε τη διαπλοκή. Όχι, δεν έχετε καμμία σχέση με τον παγερό αέρα της Πετρούπολης, που μετωνομάσθη σε Λένινγκραντ και τη Μόσχα, ούτε με τον Μαγιακόφσκι, ούτε με όλους αυτούς, παρά με τον μουχλιασμένο αέρα του Σηκουάνα και της νέας Αριστεράς του Μαρκούζε, του Καρλ Πόπερ, της ανοιχτής κοινωνίας, όλων αυτών των εξ αριστερών υποστηρικτών της παγκοσμιοποίησης, που θέλουν την καταστροφή των πατρίδων.

Σε αυτή τη Βουλή όμως σήμερα, εκτός από τους ψευτοδεξιούς, υπάρχουν κάποιοι αποφασισμένοι να υπερασπιστούν το εθνικό κράτος. Και αυτό δεν μπορείτε να το αποφύγετε. Κι ας είναι άδεια αυτή η Αίθουσα. Είναι γεμάτες οι πλατείες όπου πηγαίνουμε και οι αίθουσες, που μας ακούν οι πολίτες. Υπάρχουν οι Χρυσαυγίτες.

(Χειροκροτήματα από την πτέρυγα της Χρυσής Αυγής)

Καθυστερημένο το αίτημα, λοιπόν, περί ασφαλείας της Νέας Δημοκρατίας. Μιας, όμως, και μιλάει η Νέα Δημοκρατία περί ασφαλείας, τα κάγκελα που βλέπουμε, που έχουν μπει στα παράθυρα όλης της χώρας, σε όλες τις κατοικίες, τόσο των κάτω όσο και των άνω ορόφων, μήπως μπήκαν επί των ημερών ΣΥΡΙΖΑ; Για να είμαστε δίκαιοι, όλα αυτά έγιναν επί των ημερών της Νέας Δημοκρατίας και του ΠΑΣΟΚ και όχι του ΣΥΡΙΖΑ, ο οποίος, βεβαίως, και φέρει ηθική ευθύνη, διότι, όλα αυτά τα χρόνια ήταν ο μόνιμος προστάτης κάθε λαθρομετανάστη, ο οποίος έμπαινε ατιμώρητα στην πατρίδα μας, χωρίς να έχει κανέναν φραγμό.

Εις ό,τι αφορά την εγκληματικότητα, πέρα από το 2008, θα θυμίσω ότι την 1η Σεπτεμβρίου 2012 -είχε μπει, βλέπετε, η Χρυσή Αυγή στη Βουλή και έπρεπε κάτι να δείξει η Νέα Δημοκρατία- μετά από μία επιχείρηση των ΜΑΤ κατά την οποία άδειασε κυριολεκτικά η πλατεία Ομονοίας από κάθε στοιχείο λαθρομετανάστη, ήπιαν τον καφέ τους ο κ. Δένδιας με τον κ. Σαμαρά και είπαν ότι απεκατεστάθη η τάξις. Και αυτό, όπως κάθε θαύμα, διήρκησε όχι τρεις ημέρες, αλλά μόνο τρεις ώρες. Αμέσως μετά, έφυγαν ο Δένδιας με τον Σαμαρά, έφυγαν και τα ΜΑΤ και η πλατεία Ομονοίας έγινε αυτό που έγινε, ένα κέντρο διακίνησης ναρκωτικών, ένα κέντρο εγκληματικότητας.

Είχαμε, επίσης, επί των ημερών της Νέας Δημοκρατίας τη δραπέτευση από τις φυλακές Τρικάλων της συμμορίας Κόλα, Κούπα και λοιπών. Αμέσως μετά τη διαφυγή τους, τον Μάρτιο του 2013 μία Ελληνίδα, που κανείς δεν θυμάται σήμερα, η Κατερίνα Ζώγαλη, ήταν νεκρή από τις σφαίρες στα Ίσθμια της Κορίνθου. Και στις 17 Ιουνίου, σκότωσαν στο Δίστομο Βοιωτίας έναν τριανταεξάχρονο αστυνομικό, τον αείμνηστο Γιώργο Ανδριτσόπουλο. Ήταν μία ομάδα πέντε ανδρών. Το ύποπτο όχημα με τους οπλισμένους με καλάσνικοφ αλλοδαπούς κακοποιούς είχε εντοπιστεί από την προηγούμενη μέρα. Το κράτος, που μας μιλάει η Νέα Δημοκρατία για ασφάλεια, δεν είχε κάνει τίποτε κι έτσι εκτέλεσαν εν ψυχρώ τον Ανδριτσόπουλο. Είχαν βάλει κάτω γονατιστούς τους υπόλοιπους τέσσερις αστυνομικούς και τους έλεγαν -υπάρχει μέσα στη δικογραφία- «θα εκτελέσουμε κι εσάς Χρυσαυγίτες». Διότι, για όλους αυτούς τους εγκληματίες, κάθε Έλληνας, που αντιστέκεται είναι ένας Χρυσαυγίτης. Κι αυτό είναι πραγματικότητα.

(Χειροκροτήματα από την πτέρυγα της Χρυσής Αυγής)

Μίλησαν για τα κλειστά κέντρα κράτησης. Θα αναφερθώ στη συνέχεια σε αυτά.

Στις 10 Αυγούστου 2013, έχουμε εξέγερση στην Αμυγδαλέζα, φωτιές, επεισόδια, αποδράσεις. Βεβαίως, έχουμε και τη συμμορία των Γεωργιανών με τα σίδερα που δολοφονούσαν αθώους ηλικιωμένους και πολλά άλλα. Όλα αυτά δεν έγιναν επί των ημερών του ΣΥΡΙΖΑ. Έγιναν επί των ημερών της Νέας Δημοκρατίας. Κι επειδή η παροιμία λέει «στο σπίτι του κρεμασμένου δεν μιλάμε για σκοινί», καλύτερα να μη μιλάει ούτε η Νέα Δημοκρατία ούτε το ΠΑΣΟΚ για ασφάλεια, γιατί την ασφάλεια τη διέλυσαν πρώτοι αυτοί στη χώρα κι έφεραν αυτή τη ραγδαία άνοδο της εγκληματικότητος.

Επί των ημερών σας όμως έχουμε άλλα πράγματα. Στις 8 Απριλίου είχαμε μία νόμιμη συγκέντρωση, σύμφωνα με το Σύνταγμα, στην πλατεία μπροστά από τον Άγιο Κωνσταντίνο, στο Δημοτικό Θέατρο Πειραιώς. Είχαμε στείλει εξώδικη δήλωση της Επιτροπής Εθνικής Μνήμης, όπως προβλέπει ο νόμος, προς τον Διευθυντή της Αστυνομικής Διευθύνσεως Πειραιώς. Αυτό το θέμα σάς ενδιαφέρει άμεσα, κύριε Τόσκα, μιας και είναι της αρμοδιότητάς σας. Είχαμε τονίσει ότι υπάρχει σοβαρή περίπτωση αναρχικοί και αριστεριστές να προβούν σε αντισυγκέντρωση. Οι αναρχικοί και οι αριστεριστές προέβησαν σε αντισυγκέντρωση. Η Αστυνομία και το κράτος δεν έκαναν τίποτε. Είναι, τουλάχιστον, παράνομο και αντισυνταγματικό η κυβέρνηση ενός νόμιμου πολιτικού κόμματος να μην προστατεύει και να επιτρέπονται αντισυγκεντρώσεις σε απόσταση αναπνοής. Επιτέλους, πρέπει να σταματήσετε να χαϊδεύετε όλα αυτά τα παιδιά του συστήματος, όλους αυτούς τους παρακρατικούς αναρχοκομμουνιστές, οι οποίοι δημιουργούν αυτά τα πράγματα.

Τα καταθέτω αυτά στα Πρακτικά.

(Στο σημείο αυτό ο Γενικός Γραμματέας του Λαϊκού Συνδέσμου-Χρυσή Αυγή κ. Νικόλαος Μιχαλολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξάλλου, μια και αναφέρθηκε προηγουμένως και ο κ. Μητσοτάκης στον «Ρουβίκωνα» και στους διάφορους άλλους -και πράγματι είχαμε πορεία με όπλα- για εμάς, που μας κατηγορούν και είμαστε υπό κατηγορία ως εγκληματική οργάνωση, οπλοστάσιο δεν έχει βρεθεί ούτε υπάρχει. Εκεί έκαναν παρέλαση με όπλα μέσα στο κέντρο των Αθηνών και δεν έγινε τίποτα.

Επίσης, έχουμε και τη γνωστή περίπτωση του μέλους της πολιτικής σας γραμματείας, του Παναγιώτη Λάμπρου. Μην ξεχνάμε ότι δεν έγινε τίποτα με τις καταγγελίες του πρώην Υπουργού της κυβερνήσεώς σας, του κ. Πανούση, ο οποίος έφερε στη δημοσιότητα και έδωσε διαλόγους σύμφωνα με τους οποίους το μέλος της πολιτικής γραμματείας του κόμματός σας συνδιαλεγόταν με καταδικασμένους τρομοκράτες και κατηγορούσε τον κ. Πανούση γιατί δεν πέρασε ένας νόμος ο οποίος θα τους ευνοούσε.

Ο ίδιος ο Παναγιώτης Λάμπρου μαζί με τη Βουλευτή σας κ. Κατριβάνου και τον Βουλευτή σας της Λέσβου συμμετείχαν σε ένα άλλο γεγονός, το οποίο μάθαμε μόλις πριν λίγες ημέρες. Στη Μυτιλήνη, στις 14 Ιανουαρίου, ένα σκάφος του Λιμενικού διαπιστώνει μέσα στα τουρκικά χωρικά ύδατα ένα σκάφος με λαθρομετανάστες. Βλέπει ένα ελληνικό πλοίο ανοιχτής θαλάσσης να προστρέχει προς αυτό και τους συλλαμβάνει. Αμέσως μετά ο Υπουργός κ. Δρίτσας στέλνει σήμα ότι πρόκειται περί αλληλέγγυων, περνούν τελικά από εισαγγελέα, αφήνονται ελεύθεροι, αλλά είναι υπό κατηγορία και την επόμενη μέρα, που πήγαιναν στο δικαστήριο, μαζί με κουκουλοφόρους διαδήλωναν έξω από τα δικαστήρια της Μυτιλήνης ο Παναγιώτης Λάμπρου, η Κατριβάνου και ο Βουλευτής Λέσβου του ΣΥΡΙΖΑ. Πρέπει, λοιπόν, να διαχωρίσετε τη θέση σας από όλους αυτούς. Αλλιώς κάντε την έφοδο στα χειμερινά ανάκτορα και κυβερνήστε! Αφού δεν μπορείτε αυτό το πράγμα, τότε διαχωρίστε τη θέση σας.

Βεβαίως, έχουμε την Νέα Δημοκρατία, η οποία διαμαρτύρεται για τους λαθρομετανάστες. Εδώ, όμως, υπάρχει ένας πίνακας, τον οποίο θα καταθέσω στα Πρακτικά, όπου από το 2013 έως το 2014 είχαμε μια πολύ μεγάλη αλλαγή. Συγκεκριμένα, είχαμε μια δραματική μείωση το 2013 από το 2012 και μια δραματική αύξηση από το 2013 έως το 2014. Τι είχε συμβεί το 2012 και είχαμε τη μείωση; Είχε μπει η Χρυσή Αυγή στη Βουλή. Τι συνέβη στα τέλη του 2013 και διπλασιάστηκε η είσοδος λαθρομεταναστών το 2014; Είχε μπει η Χρυσή Αυγή στη φυλακή. Αυτό το στοιχείο το καταθέτω, μήπως και βγάλετε επιτέλους τα συμπεράσματά σας.

(Στο σημείο αυτό ο Γενικός Γραμματέας του Λαϊκού Συνδέσμου-Χρυσή Αυγή κ. Νικόλαος Μιχαλολιάκος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα τι συμβαίνει; Πραγματικά είναι να εκπλήσσεται κανείς για το γεγονός ότι είχαμε μια δολοφονία στις 17 του μηνός στο Πεδίον του Άρεως. Ένας Ιρανός, συγκεκριμένα, δολοφόνησε έναν Αφγανό και από ό,τι λέει η επίσημη ανακοίνωση της Αστυνομίας, ο σκοπός της διαφωνίας τους ήταν τα ναρκωτικά. Και το έμαθε ο ελληνικός λαός στις 19 του μηνός. Όπως έμαθε και με τρεις μέρες καθυστέρηση τον βιασμό ενός ανηλίκου σε έναν καταυλισμό λαθρομεταναστών και προσφύγων στη Σάμο.

Αλήθεια, θέλω να ρωτήσω και το ερώτημα είναι ρητορικό: Γιατί σταμάτησαν να πηγαίνουν λαθρομετανάστες και πρόσφυγες στην Κω; Γιατί στην Κω οι Έλληνες αντιστάθηκαν και σταμάτησαν να πηγαίνουν. Αντίθετα, στα άλλα νησιά το ελληνικό κράτος χτύπησε τους Έλληνες και έγιναν όλα αυτά τα οποία ξέρετε.

Είναι δεδομένο ότι υπάρχουν τζιχαντιστές μέσα στους πρόσφυγες και τους λαθρομετανάστες. Είναι γεγονός ότι σαν Κυβέρνηση στο θέμα αυτό έχετε αποτύχει και έχετε δημιουργήσει κυριολεκτικά χάος. Κράτος εν κράτει είναι και η Ειδομένη και όλα τα άλλα περίφημα hot spots.

Άμεση ευθύνη έχει και η Νέα Δημοκρατία για τους λαθρομετανάστες. Δεν είναι σημερινό πρόβλημα. Και σίγουρα ο Μητσοτάκης δεν είναι η λύση για να φύγει ο Τσίπρας αλλά η μεγαλύτερη εγγύηση ότι θα επιστρέψει.

Γι’ αυτό οι Έλληνες πατριώτες, οι οποίοι θέλουν μια Ελλάδα που πραγματικά να ανήκει στους Έλληνες, θα πρέπει να εμπιστευθούν τη μόνη δύναμη που δεν υπολογίζει το πολιτικό κόστος και λέει τα πράγματα με τ’ όνομά τους. Και η δύναμη αυτή είναι η Χρυσή Αυγή, η οποία πρότεινε νόμο συγκεκριμένο, να θεωρείται ποινικό αδίκημα η είσοδος.

(Χειροκροτήματα από την πτέρυγα της Χρυσής Αυγής)

Μέσα σ’ όλη αυτήν την αναταραχή υπάρχει μια δύναμη, που στάθηκε σταθερή στο πλευρό του Έθνους. Είναι οι Ένοπλες Δυνάμεις. Είναι ο Στρατός, ο οποίος μπόρεσε, όταν όλα είχαν διαλυθεί, να σταθεί όρθιος, κάνοντας δυστυχώς τον ρόλο του υπηρέτη, προκειμένου να στηθούν όλοι αυτοί οι μηχανισμοί, γιατί όλοι αυτοί οι περίφημοι αλληλέγγυοι πολύ απλά δεν υπήρχαν.

Μόνο με μια δυνατή Χρυσή Αυγή στο ελληνικό Κοινοβούλιο και στον λαό θα είναι δυνατόν να σταματήσουν να έρχονται οι λαθρομετανάστες, όχι μόνο γιατί η Χρυσή Αυγή θα κυβερνά, αλλά γιατί αυτοί που θα κυβερνούν, θα φοβούνται -και το ομολογείτε- να μην ανέβει και άλλο η Χρυσή Αυγή.

Ο Άγιος Κοσμάς ο Αιτωλός είχε πει: «Κάποτε θα έλθει ένα ψευτορωμαίικο. Μην το πιστέψετε. Θα έλθει και άλλο». Τις ημέρες αυτού του ψευτορωμαίικου ζούμε και ελπίζουμε στο άλλο, στην Ελλάδα της Χρυσής Αυγής.

(Χειροκροτήματα από την πτέρυγα της Χρυσής Αυγής)

Θα ήθελα να τελειώσω λέγοντας ότι λίγες εκατοντάδες μέτρα από εδώ υπάρχει μία στήλη λευκή, εκεί όπου δολοφόνησαν οι «δημοκράτες» -εντός πολλών εισαγωγικών- τον Ίωνα Δραγούμη, ο οποίος είχε γράψει: «Αν τέτοιο είναι το κράτος και δρα εις βάρος του Έθνους, δεν αξίζει να υπάρχει».

Έτσι, λοιπόν, εγώ τελειώνω με τα λόγια του Ίωνα Δραγούμη: Κάτω το Κράτος. Ζήτω το Έθνος!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι με την υπ’ αριθμόν 5531/3967, από 19 Απριλίου 2016, απόφαση του Προέδρου της Βουλής, συγκροτήθηκε η Εξεταστική Επιτροπή για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας.

Η σχετική απόφαση έχει αναρτηθεί στην «Κοινοβουλευτική Διαφάνεια» και θα καταχωρισθεί στα Πρακτικά της σημερινής συνεδρίασης.

(Η προαναφερθείσα απόφαση έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωρισθούν οι σελ. 88-90)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Νικόλαος Βούτσης):** Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ κυρία Φωτεινή Γενηματά για είκοσι λεπτά.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Πάντως, κύριε Πρόεδρε, δεν μπορώ να μην παρατηρήσω ότι την προηγούμενη φορά διαλύθηκε η Ολομέλεια με το που τελείωσε η Αξιωματική Αντιπολίτευση και τώρα εντελώς συμπτωματικά ξεκίνησε η Επιτροπή Οικονομικών, αμέσως μετά την ομιλία του Αρχηγού της Αξιωματικής Αντιπολίτευσης! Εν πάση περιπτώσει.

Εμφανίστηκε ο κύριος Πρωθυπουργός και σήμερα χωρίς να δώσει καμμία απολύτως απάντηση για το πού πηγαίνει η χώρα, την οποία την έχετε βάλει στον αυτόματο πιλότο και κατευθύνεται με ταχύτητα στον γκρεμό.

Δεν έχετε πια άλλοθι, κύριε Πρωθυπουργέ. Οφείλετε να δώσετε καθαρές εξηγήσεις για το πού πηγαίνει η χώρα, τι γίνεται με την αξιολόγηση.

Ισχυρίζεστε ότι διαπραγματεύεστε σκληρά και γι’ αυτό καθυστερείτε. Ψέματα! Μας λέγατε με χαμόγελο: «Σήμερα το απόγευμα το αργότερο κλείνει η αξιολόγηση». Τα χαμόγελα πάγωσαν. Και όσο η Κυβέρνηση και ο κ. Τσίπρας «διαπραγματεύονται σκληρά», ο λογαριασμός μεγαλώνει για τους Έλληνες πολίτες. Αυτή είναι η αλήθεια. Χάνετε χρόνο χωρίς αποτέλεσμα.

Δεύτερον, ισχυρίζεστε ότι οι Έλληνες πληρώνουν λιγότερο με την Κυβέρνηση ΣΥΡΙΖΑ – ΑΝΕΛ. Και πάλι ψέματα. Το 2009 έπρεπε να αντιμετωπιστεί ένα τεράστιο έλλειμμα 35 δισεκατομμυρίων ευρώ, ετήσιο. Ο ΣΥΡΙΖΑ, αντίθετα, παρέλαβε μία οικονομία που έβγαινε από την κρίση, ήταν ένα βήμα πριν από την έξοδο από το μνημόνιο, με πρόβλεψη ανάπτυξης για τη διετία 6%. Βεβαίως, με τις τυχοδιωκτικές ενέργειες και τις ακροβασίες της Κυβέρνησης καταφέρατε να ξαναμπούμε στην ύφεση, να έχουμε και capital controls και βεβαίως να ξαναζούμε στην αβεβαιότητα και στην ανασφάλεια. Πέρυσι ψηφίσατε και εφαρμόσατε μέτρα 3,6 δισεκατομμύρια. Η Κυβέρνηση υπερήφανη ομολογεί πως έχει συμφωνήσει για μέτρα 5,4 δισεκατομμυρίων φέτος. Και τώρα έρχεται και λογαριασμός με 3 δισεκατομμύρια ευρώ. Σύνολο περίπου 12 δισεκατομμύρια ευρώ επιβάρυνση για τους Έλληνες πολίτες, που την έχετε ήδη συμφωνήσει και βλέπουμε τι θα γίνει από εδώ και πέρα.

Τρίτον, ισχυρίζεστε ότι επί των ημερών σας μοιράζονται τα βάρη πιο δίκαια. Ψέματα! Η αύξηση του ΦΠΑ στο 24% αλλά και πολλών έμμεσων φόρων πλήττουν κυρίως τα χαμηλά εισοδήματα, κύριοι της Κυβέρνησης, και δεν αφήνουν περιθώριο για τέτοιου είδους επιχειρήματα. Μην ξανακούσουμε, λοιπόν, ότι δήθεν δεν θίγονται οι μη προνομιούχοι. Στο στόχαστρό σας είναι οι νέοι, οι χαμηλόμισθοι και τα «μπλοκάκια». Οδηγείτε τη μεσαία τάξη σε φτωχοποίηση και η κατεύθυνσή σας είναι ισοπέδωση για όλους. Όλοι προς τα κάτω.

Τέταρτον, μιλούσατε για το «κούρεμα» του χρέους. Άλλο ένα ψέμα σας. Απ’ ό,τι φαίνεται έχετε οδηγήσει τη συζήτηση πίσω από την απόφαση του Eurogroup του 2012 στο ζήτημα του χρέους. Κι επειδή, βέβαια, τα ψέματα δεν αρκούν, κολλάτε από πίσω και παραμύθια για τον δράκο -παραμύθι χωρίς δράκο δεν γίνεται- το Διεθνές Νομισματικό Ταμείο. Λες και πριν το Διεθνές Νομισματικό Ταμείο ήταν αρνάκι! Όμως, δεν πείθετε κανέναν, κύριε Τσίπρα. Χωρίς να παραγνωρίζουμε τις διαχρονικά ακραίες θέσεις που έχει πάρει το Διεθνές Νομισματικό Ταμείο, με τις οποίες είχαμε και έχουμε πλήρη αντίθεση, εσείς φέρετε αποκλειστικά την ευθύνη για την πορεία της διαπραγμάτευσης. Έχετε βέβαια και παραμύθια για κακούς που απεργάζονται την αποσταθεροποίησή σας, για τους καλούς δικούς σας που έχουν πρόβλημα με την αριστερή τους συνείδηση, διαρροές περί δήθεν παραίτησης Υπουργών που δεν αντέχουν και Βουλευτών που είναι έτοιμοι είτε να καταψηφίσουν είτε να παραιτηθούν. Άσε που το παραμυθάκι αυτό μπορεί να είναι χρήσιμο για παν ενδεχόμενο στο μέλλον. Κλαψουρίσματα και ανευθυνότητες! Με ψέματα και παραμύθια δεν σώζεται η Ελλάδα. Δώστε επιτέλους λύση, αλλιώς φύγετε, κύριοι της Κυβέρνησης! Μόνο ζημιές συσσωρεύετε στη χώρα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Κυρίες και κύριοι Βουλευτές, έρχομαι τώρα στο θέμα της σημερινής μας συζήτησης, η οποία προκλήθηκε μετά από αίτημα του Προέδρου της Νέας Δημοκρατίας κ. Μητσοτάκη.

Ακούστε, παρακολουθήσαμε με μεγάλη προσοχή τις τοποθετήσεις σας μέχρι τώρα. Εμείς αρνούμαστε να μπούμε στο ψευτοδίλημμα «ή νόμος και τάξη ή ασυδοσία». Για εμάς, για τη Δημοκρατική Συμπαράταξη, τα θέματα δημόσιας ασφάλειας είναι ιδιαίτερα σημαντικά. Η ασφάλεια των πολιτών είναι προϋπόθεση για την ποιότητα της δημοκρατίας μας και την κοινωνική συνοχή. Είναι συνταγματική υποχρέωση του κράτους. Η κοινωνική ειρήνη, η ηρεμία στις συναλλαγές, η ανθρώπινη συμβίωση στις γειτονιές, στους χώρους εργασίας, στην εκπαίδευση, είναι για εμάς κεντρικά ζητήματα και στόχοι μακριά από ιδεοληψίες και φοβίες. Όμως, δεν πρέπει το θέμα της ασφάλειας να γίνεται άλλοθι στις συντηρητικές λογικές του τύπου «νόμος και τάξη».

Ο κ. Μητσοτάκης στην επιστολή με την οποία ζήτησε αυτήν τη συζήτηση συνδέει το θέμα της ασφάλειας και της τρομοκρατίας αποκλειστικά με τα ζητήματα της προσφυγικής κρίσης. Είναι λανθασμένη και βαθιά συντηρητική η προσέγγιση αυτή. Δεν γνωρίζω εάν δέχεται η Νέα Δημοκρατία πιέσεις από τις ανακοινώσεις ίδρυσης κομμάτων στα δεξιά της. Δεν μπορεί, όμως, να αφήνουμε ή να ανοίγουμε τον δρόμο σε λογικές δαιμονοποίησης των προσφύγων.

Τα θέματα ασφάλειας δεν πρέπει σε καμμία περίπτωση να χρησιμοποιούνται ως πρόσχημα για την αμφισβήτηση των ελευθεριών και των δικαιωμάτων των πολιτών. Για τη δημοκρατική προοδευτική παράταξη, ασφάλεια και ελευθερία πάνε μαζί και αυτό για εμάς είναι αδιαπραγμάτευτο.

Κυρίες και κύριοι Βουλευτές, στο θέμα αυτό δεν χωρούν εθνικιστικές και φοβικές προσεγγίσεις, γιατί αυτές τροφοδοτούν ακροδεξιές εμμονές και τις φασιστικές κραυγές της Χρυσής Αυγής. Χρειάζεται αντικειμενική και ολοκληρωμένη στρατηγική για τη χώρα, αλλά και για την Ευρώπη.

Και για να βάλουμε τα πράγματα στη θέση τους και να αποφύγουμε λάθη που αποπροσανατολίζουν, αλλά και διχάζουν ταυτόχρονα, πρώτον, πρέπει να μη συνδέουμε την τρομοκρατία με τους πρόσφυγες και τους μετανάστες. Είναι κατατρεγμένοι άνθρωποι από τα δεινά του πολέμου, από τις διώξεις, από την οικονομική ανέχεια. Ζητούν και δικαιούνται προστασία. Άλλωστε, τα στοιχεία δείχνουν ότι οι περισσότεροι τρομοκράτες υπήρξαν γέννημα θρέμμα των ευρωπαϊκών κοινωνιών και αυτό πρέπει να μας προβληματίσει βαθύτατα.

Δεύτερον, δεν πρέπει να κάνουμε το λάθος να ταυτίζουμε συνολικά την τρομοκρατία με το Ισλάμ. Μην ξεχνάμε πως στην Ευρώπη ζουν εκατομμύρια μουσουλμάνοι με τρόπο απόλυτα ειρηνικό. Η θεωρία της σύγκρουσης των πολιτισμών, κυρίες και κύριοι Βουλευτές, είναι μία επικίνδυνη θεωρία που μπορεί να λειτουργήσει και ως αυτοεκπληρούμενη προφητεία.

Τρίτον, δεν μπορεί να ενοχοποιούμε την ελεύθερη διακίνηση ατόμων στο εσωτερικό της Ευρώπης και να αποδεχόμαστε το κλείσιμο των συνόρων, καταργώντας ουσιαστικά και τη Συνθήκη Σένγκεν. Όμως, ενώ τα εσωτερικά σύνορα θα πρέπει να παραμένουν ανοιχτά, τα εξωτερικά σύνορα της Ευρωπαϊκής Ένωσης θα πρέπει να προστατεύονται αποτελεσματικά.

Στο θέμα της καταπολέμησης της τρομοκρατίας χρειαζόμαστε πραγματικά περισσότερη και πιο αποτελεσματική Ευρώπη. Καμμία χώρα από μόνη της δεν μπορεί να αντιμετωπίσει το πρόβλημα. Πρέπει να εφαρμόσουμε, λοιπόν, την ευρωπαϊκή ατζέντα ασφάλειας που παρουσίασε η Ευρωπαϊκή Επιτροπή για την καταπολέμηση της τρομοκρατίας. Πρέπει να δημιουργήσουμε ένα κεντρικό ευρωπαϊκό όργανο συλλογής και επεξεργασίας πληροφοριών, το οποίο να συνεργάζεται στενά με τις εθνικές υπηρεσίες. Πρέπει να δημιουργήσουμε ίσως ένα ευρωπαϊκό FBI, μία πραγματική ευρωπαϊκή αστυνομία για την καταπολέμηση της τρομοκρατίας και του διεθνικού εγκλήματος, από την παράνομη διακίνηση ανθρώπων ως τη διακίνηση όπλων.

Όμως, πάνω από όλα, πρέπει να βελτιώσουμε τις κοινωνικές συνθήκες, να περιορίσουμε τα φαινόμενα περιθωριοποίησης, φτωχοποίησης, τον αποκλεισμό, συνθήκες που διαμορφώνουν γόνιμο περιβάλλον για την ανάπτυξη του φανατισμού.

Κυρίες και κύριοι Βουλευτές, έρχομαι τώρα ιδιαίτερα στα προβλήματα στο εσωτερικό της χώρας μας.

Ως προς το προσφυγικό, η χώρα βρίσκεται εγκλωβισμένη μαζί με τους εγκλωβισμένους πρόσφυγες σε αυτή. Η Ευρωπαϊκή Ένωση προτίμησε να δώσει τα κλειδιά στην Τουρκία. Δυστυχώς, η ανεπάρκεια και η αδυναμία της Κυβέρνησης με τα λανθασμένα μηνύματα -με τα θαλάσσια σύνορα που δεν υπάρχουν, με τους μετανάστες που λιάζονται και μετά εξαφανίζονται- συνέβαλε καθοριστικά σε αυτό.

Όμως, όπως φαίνεται, η Τουρκία υπονομεύει ήδη τη Συμφωνία και ταυτόχρονα προσπαθεί να την αξιοποιήσει, για να αναδείξει και να καταγράψει τις απαιτήσεις και τις αμφισβητήσεις της έναντι των κυριαρχικών δικαιωμάτων της χώρας μας στο Αιγαίο.

Πρόκειται για μια κατάσταση που δεν αντιμετωπίζεται με σπασμωδικές κινήσεις, θεατρινισμούς, στολές παραλλαγής και επικίνδυνες επιπολαιότητες, αλλά χρειάζεται σοβαρότητα, αποφασιστικότητα, εθνική συνεννόηση, σταθερές θέσεις και διεθνείς συμμαχίες.

Η τουρκική αδιαλλαξία απαιτεί ουσιαστικές κινήσεις από τη χώρα μας, με βάση το Διεθνές Δίκαιο και τις συνθήκες, και δεν αντιμετωπίζεται με αμήχανες απαντήσεις, λουλούδια και χαμόγελα.

Χρειάζεται και στο προσφυγικό να πάρουμε άμεσα μέτρα. Χρειάζεται να δώσουμε σήμα σε όλον τον κόσμο ότι εκπληρώσαμε τις υποχρεώσεις μας και εγγυόμαστε τα σύνορά μας.

Όσον αφορά τους πρόσφυγες, χάσαμε τον έλεγχο -και για να είμαι απόλυτα σαφής, χάσατε, κύριοι της Κυβέρνησης, τον έλεγχο- από την αρχή. Καιρός να σταματήσουν πια οι εικόνες της ντροπής στην Ειδομένη, στον Πειραιά, στο Ελληνικό.

Με την ευκαιρία, ερωτώ: Είναι δυνατόν ο κύριος σιδηροδρομικός άξονας της χώρας να είναι κλειστός πάνω από έναν μήνα και να έρχεστε, κύριε Πρωθυπουργέ, και να ζητάτε, περίπου, να σας πούμε και «μπράβο!»;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Ποιος θα πληρώσει το κόστος για όλη αυτή τη ζημιά για την Ελλάδα;

Ναι, συνεργαστείτε με τις πραγματικές μη κυβερνητικές οργανώσεις και κάθε άλλον πολίτη, αλλά μην αφήνετε χώρο για να σας υποκαταστήσουν δήθεν αλληλέγγυοι.

Δείξτε, επιτέλους, την εικόνα ενός σοβαρού ευρωπαϊκού κράτους. Αν υπάρχουν παραβατικές, παράνομες συμπεριφορές, να τις αντιμετωπίσετε τώρα. Αλλιώς φαίνεται σαν να κατασκευάζετε εχθρούς για να κρύψετε τις δικές σας ευθύνες.

Οι άθλιες συνθήκες και η πρόκληση συγκρούσεων αποτελούν πρόβλημα και για τους πρόσφυγες και για τους Έλληνες πολίτες. Παραδέχεται τώρα ο κύριος Μουζάλας ότι δεν ελέγξατε την Ειδομένη. Εμείς λέμε από την πρώτη ημέρα ότι το κράτος απουσίαζε παντελώς.

Και ο Πειραιάς είναι δική σας ευθύνη, κυρίες και κύριοι της Κυβέρνησης ΣΥΡΙΖΑ-ΑΝΕΛ. Έχετε φτιάξει τριάντα επτά διαφορετικούς χώρους ως κέντρα διαμονής προσφύγων, από τους οποίους οι δεκαεννέα φιλοξενούν πάνω από πεντακόσια άτομα. Αυτό σημαίνει ότι είναι πάρα πολύ δύσκολη η διαχείρισή τους. Οι περισσότεροι από αυτούς λειτουργούν χωρίς υγειονομικές υποδομές, χωρίς στελέχωση, χωρίς διαχωρισμό προσφύγων, μεταναστών, αλλά και των ευπαθών ομάδων, χωρίς υπηρεσίες υγείας και εκπαίδευσης.

Είναι εντυπωσιακός ο χάρτης διασποράς των προσφύγων. Έχετε τοποθετήσει τις περισσότερες δομές κοντά στα σύνορα. Δεν καταλαβαίνω τη σκοπιμότητα. Στην πράξη είναι σαν να κλείνετε το μάτι στους διακινητές. Και βεβαίως, δεκαπέντε χιλιάδες εκατόν τριάντα οκτώ πρόσφυγες βρίσκονται έξω από τις επίσημες δομές. Από την άλλη πλευρά, δεν είναι βιώσιμη πολιτική να φτιάχνει η Κυβέρνηση γκέτο, μικρές πόλεις μέσα στις πόλεις. Και δεν είναι δυνατόν να μην λέμε την αλήθεια στους πρόσφυγες, να μην τους ενημερώνουμε επίσημα και να πέφτουν αυτοί θύματα των διακινητών και κάθε επιτήδειου.

Κυρίες και κύριοι της Κυβέρνησης, αλλάξτε πορεία. Οργανώστε, επιτέλους, τις υπηρεσίες ασύλου. Ξεκινήστε το πρόγραμμα της Ύπατης Αρμοστείας του ΟΗΕ για τη φιλοξενία σε σπίτια. Πιέστε, επιτέλους, την Ευρώπη και μην είστε τόσο πρόθυμοι, πέρα από κάθε όριο. Πιέστε να ξεκινήσει το πρόγραμμα μετεγκατάστασης. Τελειώστε με την Ειδομένη και τον Πειραιά. Κλείστε τη δομή στο Ελληνικό και κάθε υπερβολικά μεγάλη δομή φιλοξενίας.

Τη Δευτέρα ο κ. Μουζάλας, απελπισμένος και ο ίδιος από την ανοργανωσιά της Κυβέρνησης, αποκάλυψε ότι στόχος της Κυβέρνησης είναι να απελπιστούν οι πρόσφυγες και να φύγουν μόνοι τους από την Ειδομένη.

Προσέξτε, όμως, γιατί η απελπισία και η απόγνωση δημιουργούν προβλήματα, δεν λύνουν. Μην εξωθείτε με τις κακές συνθήκες τους ανθρώπους στα άκρα.

Σας το είπα και πριν. Διαχωρίστε, επιτέλους, πρόσφυγες και μετανάστες. Αυτό αποτελεί μέρος της εθνικής γραμμής που χαράξαμε στη Σύνοδο των Πολιτικών Αρχηγών υπό τον Πρόεδρο της Δημοκρατίας, την οποία έχετε κάνει κουρέλι, κυρίες και κύριοι της Κυβέρνησης. Διαχωρίστε τους, ώστε να επιστρέψουν στις πατρίδες τους αυτοί που δεν δικαιούνται άσυλο.

Και δυστυχώς, σήμερα αφήνονται ελεύθεροι λόγω της έλλειψης σχεδιασμού. Μαθαίνουμε ότι στα νησιά, πλέον, συμβαίνει αυτό που περιμέναμε και είπαμε πριν από δύο ημέρες. Απελευθερώνονται οι μετανάστες και οι πρόσφυγες που συμπλήρωσαν είκοσι πέντε ημέρες παραμονής στα κέντρα υποδοχής και ταυτοποίησης.

Δεν τους επιτρέπεται, όμως, να φύγουν από τα νησιά. Είχατε υποσχεθεί ότι οι διαδικασίες στα νησιά –η αίτηση ασύλου και η εξέτασή της σε δεύτερο βαθμό- θα ολοκληρώνονταν σε δεκαπέντε ημέρες, για να μπορέσει να εφαρμοστεί η Συμφωνία Ευρωπαϊκής Ένωσης-Τουρκίας.

Αποδεικνύεται ότι αυτό που εξαγγέλθηκε, προφανώς, δεν ήταν εφικτό. Είτε φταίτε εσείς είτε φταίει η Ευρωπαϊκή Επιτροπή που δεν έστειλε τα στελέχη για την εξέταση των αιτημάτων, όπως είχε υποσχεθεί, το αποτέλεσμα παραμένει το ίδιο. Ολόκληρα νησιά γίνονται χώροι περιορισμού και στην ουσία χώροι κράτησης.

Αν δεν πάρετε γρήγορα πρωτοβουλίες, θα ξαναδούμε τις εικόνες που ζήσαμε πέρυσι το καλοκαίρι. Και αυτήν τη φορά τα πράγματα θα είναι ακόμη πιο δύσκολα, γιατί οι πρόσφυγες που απελευθερώνονται θα ζουν υπό την πίεση της επαναπροώθησης στην Τουρκία. Πιστεύω ότι καταλαβαίνετε την ευθύνη σας απέναντι στους νησιώτες μας, αλλά και τους πρόσφυγες.

Και επιτέλους, προστατέψτε τις γυναίκες, τους ανάπηρους, τα μικρά παιδιά και κάθε ευπαθή ομάδα. Το φωνάζουμε εδώ και μήνες. Δυστυχώς, μας έρχονται συνεχώς τραγικές ειδήσεις και από το Ελληνικό και από τη Χίο.

Έχετε ευθύνες, κύριοι της Κυβέρνησης, για όλα αυτά. Μιλήστε, επιτέλους, με ειλικρίνεια. Συνεργαστείτε με την τοπική αυτοδιοίκηση και τις τοπικές κοινωνίες. Τουλάχιστον αυτό θα έκανε μια Κυβέρνηση που βαυκαλίζεται ότι είναι αριστερή.

Κυρίες και κύριοι Βουλευτές, το αίσθημα της ασφάλειας στην Ελλάδα που οραματιζόμαστε αποτελεί ακρογωνιαίο λίθο για πραγματική κοινωνική ειρήνη, εργασιακή ασφάλεια, ήρεμο επενδυτικό και επιχειρηματικό περιβάλλον. Το γενικό αυτό αίσθημα αποτυπώνει την αγωνία ολόκληρης της ελληνικής κοινωνίας.

Εδώ θέλω να πω και πάλι ένα μεγάλο ευχαριστώ σε όλες τις γυναίκες και τους άντρες των Σωμάτων Ασφαλείας και των Ενόπλων Δυνάμεων που μαζί με την αλληλεγγύη των πολιτών έβγαλαν ασπροπρόσωπη την Ελλάδα στην προσφυγική κρίση.

Η χάραξη μιας νέας πολιτικής εσωτερικής ασφάλειας προϋποθέτει μια γενναία και συνολική μεταρρύθμιση σε όλες τις δομές της Ελληνικής Αστυνομίας και του Πυροσβεστικού Σώματος.

Στόχος πρέπει να είναι ουσιαστική υλοποίηση του ρόλου των Σωμάτων Ασφαλείας, που είναι η πρόληψη και η καταπολέμηση των σύγχρονων μορφών εγκληματικότητας, η τήρηση της νομιμότητας, η εμπέδωση του αισθήματος ασφάλειας του πολίτη, η αντιμετώπιση των φυσικών καταστροφών και η ανάπτυξη και εφαρμογή ενός σύγχρονου σχεδιασμού πολιτικής προστασίας.

Προϋποθέτει θωράκιση της αξιοκρατίας –δεν ξέρω αν σας λέει κάτι αυτή η λέξη- και θεσμικές αλλαγές που να αναβαθμίζουν τα Σώματα Ασφαλείας για να στελεχώνονται σωστά, με έμφαση και στην πρόληψη αλλά και την αποτροπή.

Προϋποθέτει ότι θα απαντήσουμε από κοινού -και γι’ αυτό προτείναμε μια διακομματική επιτροπή- στα ερωτήματα: Τι αστυνομία θέλουμε; Ποιος είναι ο πραγματικός ρόλος της και πώς θα ικανοποιεί τις ανάγκες του πολίτη; Ποιες αλλαγές χρειάζονται και πώς αυτές θα επιτευχθούν, ώστε να μην είναι κομματικές, να έχουν διαχρονική ισχύ και τη στήριξη όλων μας;

Προτείνουμε τη σύσταση Συμβουλίου Εθνικής Ασφαλείας, κατά τα πρότυπα του Εθνικού Συμβουλίου Εξωτερικής Πολιτικής. Το Υπουργείο Προστασίας του Πολίτη πρέπει να αποτελέσει, μέσω μιας νέας, ενιαίας και αυτόνομης πλέον διοικητικής δομής του, τον πυλώνα της εμπέδωσης του αισθήματος ασφάλειας στους πολίτες.

Τα αρχηγεία και οι υπηρεσίες της ΕΛΑΣ, του Πυροσβεστικού Σώματος και του Λιμενικού Σώματος χρειάζονται ριζικές αλλαγές και αναδιάρθρωση, ως αποτέλεσμα όμως όχι πρόχειρων και αποσπασματικών παρεμβάσεων, αλλά μιας ολοκληρωμένης παρέμβασης, ως αποτέλεσμα της ανάλυσης των σύγχρονων κοινωνικών και εγκληματολογικών δεδομένων και αξιοποίησης της εθνικής, αλλά και της διεθνούς εμπειρίας.

Κρίσιμοι, καθοριστικοί παράμετροι αποτελούν η αναβάθμιση της εκπαίδευσης, αλλά και της διαρκούς μετεκπαίδευσης των στελεχών των Σωμάτων Ασφαλείας, η αποδέσμευση υπηρεσιών και προσωπικού από πάρεργα και διοικητικές αρμοδιότητες και ο εκσυγχρονισμός του στόλου και του εξοπλισμού, με χρήση των σύγχρονων εργαλείων χρηματοδότησης.

Προϋπόθεση για την επιτυχία οποιουδήποτε σχεδιασμού αποτελεί η ενεργή, έμπρακτη στήριξη των ίδιων των ανδρών και γυναικών των Σωμάτων Ασφαλείας, που στη συντριπτική πλειοψηφία τους εκτελούν το καθήκον τους με αυταπάρνηση και ηρωισμό, ιδιαίτερα κάτω από αυτές τις συνθήκες που επικρατούν τους τελευταίους μήνες στη χώρα.

Κυρίες και κύριοι Βουλευτές, στο ερώτημα αν η Κυβέρνηση ΣΥΡΙΖΑ-ΑΝΕΛ μπορεί να υλοποιήσει όλα τα παραπάνω, δυστυχώς, η δική μας απάντηση αλλά, όπως φαίνεται, και η βεβαιότητα της πλειοψηφίας του ελληνικού λαού είναι αρνητική. Η λύση στο δράμα της χώρας δεν μπορεί να είναι η συνέχιση αυτής της παρωδίας, γιατί εξελίσσεται σε τραγωδία.

Είναι ώρα ευθύνης για όλους και κυρίως για εσάς, κύριοι της Κυβέρνησης.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κυρία Γενηματά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τρεις εκπαιδευτικοί συνοδοί από το Γυμνάσιο Λευκίμμης Κέρκυρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ πολύ, τον λόγο έχει ο Γενικός Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας για είκοσι λεπτά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, για να είμαστε ακριβείς, το πρόβλημα που έπρεπε να συζητούμε σήμερα είναι άλλο και όχι αυτό που διατυπώνει στην πρότασή του ο κ. Μητσοτάκης. Είναι από μόνο του προβληματικό το γεγονός ότι συνδέονται οι δολοφονικές επιθέσεις σε Βρυξέλλες, σε Παρίσι κ.λπ., με τους εγκλωβισμένους πρόσφυγες.

Όχι ότι υποτιμούμε οτιδήποτε, όμως πρέπει να θυμίσουμε ότι οι επιθέσεις αυτές έγιναν από πολίτες των κρατών-μελών της Ευρωπαϊκής Ένωσης. Άλλωστε, το πρόβλημα της ασφάλειας ή της ανασφάλειας που νιώθουν οι πολίτες έχει συγκεκριμένες αιτίες, που βρίσκονται, εκτός των άλλων, στο κουβάρι των λαθεμένων πολιτικών επιλογών και αποφάσεων όλων των μέχρι σήμερα κυβερνήσεων, που το τυλίγει ακόμα παραπέρα, βέβαια, η τελευταία συγκυβέρνηση ΣΥΡΙΖΑ-ΑΝΕΛ.

Για να είμαστε ειλικρινείς, αυτό που έπρεπε να συζητούμε σήμερα και που, κατά τη γνώμη μας, πρέπει να συζητήσουμε στον χρόνο που απομένει, έστω σε επίπεδο ανταλλαγής απόψεων προς ενημέρωση του ελληνικού λαού, είναι το πώς και αν υπάρχει περίπτωση να απεμπλακούμε από αυτόν τον φαύλο κύκλο των συνεχών και των πρόσφατων αποφάσεων, όπως της Συνόδου Κορυφής Ευρωπαϊκής Ένωσης – Τουρκίας, με την υπογραφή της ελληνικής Κυβέρνησης, στην οποία έχουν βάλει και το χεράκι τους -συναινώντας στην πραγματικότητα με την υπογραφή τους κάτω από το κοινό ανακοινωθέν στη σύσκεψη υπό τον Πρόεδρο της Δημοκρατίας- και τα άλλα κόμματα.

Είναι μια απόφαση, που ουσιαστικά συνεχίζει την αδιέξοδη πολιτική των μέχρι σήμερα πολεμικών επεμβάσεων και στη Συρία και στην ευρύτερη περιοχή.

Είναι μια απόφαση που εγκλωβίζει πρόσφυγες, μετανάστες στη χώρα μας τη στιγμή που κανένας σχεδόν από αυτούς δεν θέλει να μείνει εδώ, αλλά θέλει να πάει σε άλλον τόπο προορισμού, όπως δικαιούται.

Είναι μια απόφαση που δημιουργεί προβλήματα στον ελληνικό λαό, όχι γενικά προβλήματα δημόσιας ασφάλειας, αλλά σημαντικά προβλήματα ανασφάλειας μαζί με τη συσσωρευμένη οργή, εξαιτίας της ανεργίας, της συνεχούς φτωχοποίησης λόγω των αντιλαϊκών μέτρων, των μνημονίων, που παρεούλα όλοι σας ψηφίσατε και συνεχίζετε, βέβαια, να υλοποιείτε, άσχετα από τις φωνές ή τις δημαγωγικές κορώνες που ακούμε εδώ μέσα σε αυτήν την Αίθουσα.

Κυρίες και κύριοι, ο κύκλος των δολοφονικών επιθέσεων στο Παρίσι, στις Βρυξέλλες, αλλά και στο Πακιστάν, όπως και οι έξι βομβιστικές ενέργειες μέσα σε πέντε μήνες στη γειτονιά μας, στην Τουρκία, αναμφίβολα πυροδοτούν επικίνδυνες εξελίξεις. Είναι κάτι παραπάνω από σίγουρο ότι ήδη χρησιμοποιούνται και θα χρησιμοποιηθούν και στη συνέχεια σαν εφαλτήριο κλιμάκωσης της επίθεσης, του πολέμου και κατά των δημοκρατικών λαϊκών δικαιωμάτων, των ελευθεριών και του ελληνικού λαού με την επιβολή και άλλων κατασταλτικών μέτρων, που στα λόγια στρέφονται κατά τέτοιων ενεργειών, στην πραγματικότητα, όμως, αποσκοπούν στον περιορισμό της πολιτικής πάλης, της ίδιας της λαϊκής πάλης. Αυτό, άλλωστε, διαπιστώνουμε και στις ανακοινώσεις της Ευρωπαϊκής Ένωσης και στα συμπεράσματα του Συμβουλίου Υπουργών Εσωτερικών της λυκοσυμμαχίας.

Για να κατανοήσουμε καλύτερα την κατάσταση διεθνώς και στην περιοχή πρέπει να εμβαθύνουμε την ανάλυσή μας, να εξηγήσουμε τις αιτίες, αλλά και την ιστορική διαδρομή των ίδιων των δυνάμεων αυτών και των εξελίξεων στο πλαίσιο ενός κόσμου που βιώνει οξυμμένες αντιθέσεις, ανταγωνισμούς, με αντιτιθέμενα συμφέροντα για τον έλεγχο των αγορών, του πλούτου, των δρόμων μεταφοράς της ενέργειας, των γεωστρατηγικών, οικονομικών, πολιτικών, στρατιωτικών βλέψεών τους. Τα δολοφονικά χτυπήματα στο Παρίσι και πριν -τον Νοέμβρη του 2015- και πρόσφατα στις Βρυξέλλες, που αποτελεί μάλιστα και έδρα του ΝΑΤΟ, έδρα της Ευρωπαϊκής Ένωσης, οπωσδήποτε είχαν και στόχευση και εντάσσονταν σε συνολικότερους σχεδιασμούς, τους οποίους υπηρετούσαν αυτές οι πολύνεκρες επιθέσεις.

Επισημαίνουμε ότι δεν πρέπει καθόλου να υποτιμηθεί η βασική συνολική κατεύθυνση, στην οποία κινούνται τέτοιες ενέργειες και η γενικότερη στόχευση που υπηρετούν. Πρώτα απ’ όλα, αυτές οι επιθέσεις δείχνουν τη συγκροτημένη ύπαρξη και δράση δολοφονικών μηχανισμών, που βρίσκονται σε διασύνδεση με συμφέροντα ισχυρών καπιταλιστικών κρατών, ενώσεων ιμπεριαλιστικών, μονοπωλιακών ομίλων.

Κυρίες και κύριοι Βουλευτές, όλα όσα έχουν δει το φως της δημοσιότητας τεκμηριώνουν το γεγονός ότι έχουν κατακτήσει υψηλού επιπέδου διασυνδέσεις, ότι κινούνται ακόμα και σε περιβάλλον που φυλάσσεται καλά από αστυνομικές, ακόμα και στρατιωτικές επίλεκτες δυνάμεις. Μηχανισμοί, όπως, παραδείγματος χάρη, το Ισλαμικό Κράτος ή οι Ταλιμπάν, είναι πλέον γνωστό ότι συγκροτήθηκαν, χρηματοδοτήθηκαν και αποτέλεσαν εργαλείο στα χέρια κρατών, όπως οι Ηνωμένες Πολιτείες της Αμερικής, κρατών της Ευρωπαϊκής Ένωσης, άλλων συμμάχων τους, με ξεχωριστή θέση ανάμεσά τους την Τουρκία, τη Σαουδική Αραβία, αλλά και άλλες χώρες. Φυσικά, όλα αυτά έχουν σχέση και με τη μεγάλη κούρσα των ανταγωνισμών τους με άλλες δυνάμεις, όπως η Ρωσία και η Κίνα.

Βέβαια, σε μια πορεία οι μηχανισμοί αυτοί ισχυροποιήθηκαν, απέκτησαν οικονομική πολιτική και στρατιωτική βάση, υποδομές και, σε διασύνδεση με ισχυρά συμφέροντα και σχέσεις με πρώην συμμάχους τους, ακολούθησαν τον δρόμο της αυτονόμησης. Προσάρμοσαν τους στόχους και της στρατηγική τους, αναβάθμισαν την εμπλοκή τους στο θέατρο των ανταγωνισμών και συγκρούονται και με τους δημιουργούς τους και πρώην εταίρους τους.

Αυτό συνέβη και συμβαίνει και στο Αφγανιστάν και στο Ιράκ και στη Λιβύη και στη Συρία. Όμως, και αυτονομημένοι και με κάποιες εναλλαγές στις συμμαχίες τους, σε χρηματοδοτήσεις και σε βοήθεια, σε αυτήν τη φάση και πάλι λειτουργούν σαν εργαλείο, σαν σκιάχτρο, σαν πρόσχημα -να το πούμε έτσι- για νέες επεμβάσεις, για νέους πολέμους σε περιοχές με σημαντικές πλουτοπαραγωγικές πηγές, περάσματα δρόμων μεταφοράς ενέργειας, στην υπηρεσία ισχυρών και άλλων ιμπεριαλιστικών κρατών.

Μαγιά για τον σχηματισμό αυτών των μηχανισμών αποτέλεσαν τμήματα των τοπικών αστικών τάξεων, στρατιωτικά, διοικητικά, κρατικά, πολιτικά στελέχη που μάλιστα είχαν αναλάβει ειδικές ευθύνες εκεί κατά τη διάρκεια της επέμβασης και κατοχής από τις ΗΠΑ, από το ΝΑΤΟ, την Ευρωπαϊκή Ένωση, συγκεκριμένα στο Αφγανιστάν, στο Ιράκ και στη Λιβύη. Μεταπήδησαν στη συνέχεια στη Συρία, αξιοποιώντας τη στήριξη του ιμπεριαλιστικού μπλοκ που είχε θέσει τον στόχο της ανατροπής του καθεστώτος Άσαντ, στο πλαίσιο των γενικότερων επιδιώξεων, ανακατατάξεων για τον έλεγχο της Μέσης Ανατολής, της Βόρειας Αφρικής.

Χρήσιμο εργαλείο για την ανάπτυξη τέτοιων δυνάμεων αποτελεί διαχρονικά η εκμετάλλευση της θρησκευτικής πίστης και η αξιοποίηση διαφόρων υπαρκτών ή και σκοπίμως καλλιεργούμενων εθνοτικών διενέξεων. Για παράδειγμα, είναι ενδεικτική η αξιοποίηση από τις ΗΠΑ, από το ΝΑΤΟ, από την Ευρωπαϊκή Ένωση των διαφόρων παραλλαγών του σουνίτικου ισλαμισμού και των σχέσεων Σουνιτών- Σιιτών για την προώθηση της πολιτικής του «διαίρει και βασίλευε» στη Μέση Ανατολή και τη Βόρεια Αφρική.

Η ιστορία όλων των εκμεταλλευτικών κοινωνιών έχει αμέτρητες φορές αποδείξει ότι οι θρησκευτικές, όπως άλλωστε και οι εθνοτικές διαφορές, υπαρκτές και υποδαυλιζόμενες, αξιοποιούνταν και αξιοποιούνται για να προωθηθούν τα συμφέροντα πάντα των κυρίαρχων τάξεων. Τέτοιες αντιθέσεις, όμως, πάντα και ιδιαίτερα τη σημερινή εποχή είναι μόνο το περίβλημα με το οποίο εκδηλώνονται στην ουσία τους μεγάλες κοινωνικές, ταξικές αντιθέσεις.

Υπάρχει πλέον σημαντική πείρα και διεθνώς που καταδεικνύει, παραδείγματος χάρη, ότι τόσο τα χτυπήματα παλαιότερα στους Δίδυμους Πύργους στη Νέα Υόρκη, όσο και στο Παρίσι τώρα τελευταία, χρησιμοποιήθηκαν, αμέσως, για την επιτάχυνση επεμβάσεων και συγκρούσεων. Ταυτόχρονα, αξιοποιήθηκαν, βέβαια, και για την ενίσχυση μέτρων καταστολής και στην Αμερική και στο ευρωενωσιακό εδώ επίπεδο και σε κάθε κράτος μέλος της Ευρωπαϊκής Ένωσης, ανάμεσα, βέβαια, σε αυτά και η Ελλάδα. Πάντα αυτό γίνεται με πρόσχημα τα λεγόμενα «κενά ασφαλείας» που με κάθε αφορμή ανακαλύπτουν, για να τα χρησιμοποιούν στην ουσία για την ενίσχυση κατασταλτικών μέτρων τρομοκράτησης των λαών.

Στο όνομα μάλιστα της καταπολέμησης της ριζοσπαστικοποίησης, όπως τη λέει και όπως την εννοεί η Ευρωπαϊκή Ένωση, σκόπιμα ενοχοποιείται η πάλη των εργαζομένων, των φτωχών λαϊκών στρωμάτων ενάντια στους εκμεταλλευτές τους.

Μάλιστα, εδώ σήμερα ο κ. Μητσοτάκης έμπλεξε από τους πρόσφυγες και τις επιθέσεις στο Παρίσι και αλλού, μέχρι τις διαδηλώσεις, τις μικρές, όπως είπε, των λίγων ατόμων, αλλά μέχρι και τα μπλόκα των αγροτών που πάλευαν για το δίκιο τους, με δίκαιους αγώνες, με δίκαια αιτήματα και βρίσκονταν στους δρόμους του αγώνα. Αυτά τα έμπλεξε, τα έκανε αχταρμά με τις δολοφονικές και εγκληματικές επιθέσεις.

Καθόλου τυχαίο δεν είναι ότι με αφορμή τις πρόσφατες επιθέσεις στοχοποιούνται, για παράδειγμα, στην Ευρώπη, όπως θα έχετε δει, κυρίως φτωχογειτονιές -στο Παρίσι, στο Βέλγιο, σε άλλες χώρες- για να φορέσουν πρόσθετες, όμως, αλυσίδες σε λαϊκές οικογένειες, ταυτίζοντας τη φτώχεια που γεννάει ο καπιταλισμός, αυτό το σύστημα, ως δήθεν αιτία της γέννησης της αποκρουστικής αυτής δράσης τέτοιων δολοφονικών μηχανισμών, μόνο και μόνο για να αποκρύψουν ότι είναι δημιουργήματα αστικών κρατικών μηχανισμών, μυστικών υπηρεσιών που παίζουν τον εντεταλμένο ρόλο τους στον πόλεμο συμφερόντων και ανταγωνισμών.

Αλήθεια, κάποιες πολιτικές δυνάμεις και εδώ στη χώρα μας δεν έχουν διδαχθεί τίποτα από το παρελθόν, από την ιστορική εμπειρία; Αλήθεια, κύριοι, έχετε συνειδητοποιήσει πόσα και πόσα μέτρα καταστολής, αλλεπάλληλοι νόμοι έχουν περάσει τα τελευταία χρόνια εν ονόματι της αντιμετώπισης αυτής της δήθεν τρομοκρατίας; Και μετά από κάθε τέτοιο νομοθέτημα να παρουσιάζεται πάλι κάποιο δήθεν κενό ασφαλείας και να έρχεται νέος νόμος για να αντικατασταθεί από άλλον χειρότερο.

Τι άλλο πρέπει να γίνει για να ομολογήσετε θαρρετά ότι αυτά τα δήθεν μέτρα ασφαλείας είναι σουρωτήρι όσο ισχύουν όλες οι εγγενείς αίτιες, οι λόγοι που δημιουργούν αυτούς τους μηχανισμούς, τα διάφορα ενεργούμενα, για να περνάνε τα σχέδιά τους πάλι σε βάρος των συμφερόντων των λαών.

Τι να πρωτοθυμηθούμε; Στη χώρα μας, αλλά και σε άλλες χώρες της Ευρωπαϊκής Ένωσης έχουν ψηφιστεί δεκάδες τρομονόμοι με βάση και τις κατευθύνσεις της βέβαια. Τέτοιοι είναι το ευρωπαϊκό ένταλμα σύλληψης και έκδοσης υπόπτων που ενσωματώθηκε εφαρμοζόμενο στη χώρα μας με τον δεύτερο τρομονόμο. Η τρομοσυμφωνία Ευρωπαϊκής Ένωσης-Ηνωμένων Πολιτειών Αμερικής για σύλληψη, έκδοση ή και απαγωγή ακόμα υπόπτων πολιτών των χωρών-μελών τους. Το ηλεκτρονικό φακέλωμα κάθε προσωπικού δεδομένου σε ευρωπαϊκό και διεθνές επίπεδο. Η ανταλλαγή στοιχείων, η καταγραφή και ανεξέλεγκτη χρήση βιομετρικών δεδομένων μεταξύ αστυνομικών και δικαστικών αρχών. Η ευρωπαϊκή οδηγία για την παρακολούθηση, καταγραφή και αρχειοθέτηση των επικοινωνιών. Η σύμβαση του Συμβουλίου της Ευρώπης και η απόφαση της Ευρωπαϊκής Ένωσης για την πρόληψη της τρομοκρατίας. Η Συνθήκη της Λισαβόνας με την οποία αναβαθμίζεται το κατασταλτικό πλαίσιο της Ένωσης. Η νομοθέτηση για δημόσιους-ιδιωτικούς χώρους των καμερών παρακολούθησης και η γενίκευση χρήσης του ηλεκτρονικού φακελώματος. Το πολυνομοσχέδιο με το οποίο θεσπίστηκε ο «κουκουλονόμος», η αυτεπάγγελτη δίωξη περί περιύβρισης αρχής, η επέκταση της άρσης του απορρήτου, η τράπεζα DNA, η ενδυνάμωση με νόμους και μέτρα όλων των θεσμών και μηχανισμών καταστολής, όπως ο Ευρωστρατός, η Europol, η Eurojust, οι ομάδες ταχείας επέμβασης, το σύστημα Frontex, η Σένγκεν, η Ευρωπαϊκή Εισαγγελία και πολλά άλλα, τα οποία δεν έχω χρόνο βέβαια να τα πω αναλυτικά. Όλα αυτά είναι πασίγνωστα. Και βέβαια, έχουν γίνει μόνο, το πολύ, τα τελευταία δεκαπέντε χρόνια.

Έχει προωθηθεί ένα τεράστιο έργο έντασης της καταστολής, της ενίσχυσης των πολυποίκιλων και πολύμορφων κατασταλτικών μηχανισμών σε βάρος του λαού. Αποτέλεσμα πρακτικό, όμως; Ελάχιστο! Μηδέν, θα έλεγα καλύτερα. Τη μια μέρα πανηγύριζαν ότι κατατρόπωναν τους Ταλιμπάν και την άλλη εμφανίζονταν ο Μπιν Λάντεν και η Αλ Κάιντα. Ύστερα, κατατρόπωναν και αυτούς και εμφανίζονταν οι Μπόκο Χαράμ, η Αλ Νούσρα, το ISIS και πάει λέγοντας. Και όταν κατατροπώνουμε και αυτούς, θα εμφανίζονται άλλα παρακλάδια σαν τη Λερναία Ύδρα, αφού η διεφθαρμένη εξουσία και ασυδοσία είναι παρούσες, αφού με τους ανταγωνισμούς και τους πολέμους οι καπιταλιστές για τα κέρδη του κεφαλαίου και τη μοιρασιά της λείας από τα μονοπώλια δεν υπάρχει έγκλημα που να μη φτάνουν να κάνουν, ακόμα και το πιο αποτρόπαιο, σαν αυτό στο οποίο γινόμαστε μάρτυρες όλοι τελευταία και από τα μέσα μαζικής ενημέρωσης.

Κυρίες και κύριοι, δεν πρέπει να διαφεύγει της προσοχής μας ότι στο πλαίσιο της αντιπαράθεσης με τη Ρωσία τόσο η Ευρωπαϊκή Ένωση όσο και το ΝΑΤΟ, με την αρμάδα του τώρα στο Αιγαίο, έχουν αναβαθμίσει αυτήν την περίοδο τις σχέσεις τους με την Τουρκία. Εκτός της πολύμορφης στήριξης που της παρέχουν, συνεχίζουν ακόμα πιο προκλητικά να κάνουν τα στραβά μάτια στην επιθετικότητά της στο Αιγαίο και στα ανοιχτά της Κύπρου. Ωστόσο, είναι εμφανές ότι και η στήριξη των Ηνωμένων Πολιτειών στην Τουρκία έχει και όρια, μέχρι, δηλαδή, εκεί που με μοχλό τους Κούρδους υπηρετούνται τα συμφέροντά τους στην ευρύτερη περιοχή και τη Συρία.

Από την αρχή σάς είχαμε προειδοποιήσει ότι και το κάλεσμα για να κατέβει το ΝΑΤΟ στο Αιγαίο και η υπογραφή συμφωνίας Ευρωπαϊκής Ένωσης-Τουρκίας με τη σύμφωνη γνώμη της Ελλάδας θα δώσουν πανιά στην τούρκικη επιθετικότητα και προκλητικότητα.

Η επιβράβευση της αντιδραστικής πολιτικής της Τουρκίας από την Ευρωπαϊκή Ένωση δίνει αέρα στα πανιά του τούρκικου επεκτατισμού, της διεκδίκησης συγκυριαρχίας στο Αιγαίο, του γκριζαρίσματος ζωνών, των συνεχών παραβιάσεων κυριαρχικών δικαιωμάτων μας. Τα ξέρετε όλα αυτά. Σας τα λένε οι στρατιωτικοί, οι εργαζόμενοι στις Ένοπλες Δυνάμεις της χώρας. Δεν είναι η ανικανότητα που σας φταίει.

Η σωστή πρόβλεψη όμως έχει σχέση και με το αν είσαι διατεθειμένος να πάρεις ανάλογες πολιτικές αποφάσεις, ακόμα και να συγκρουστείς με την ιμπεριαλιστική πολιτική, με τις λυκοσυμμαχίες και τους σχεδιασμούς τους. Να πεις κατηγορηματικά όχι σε χρησιμοποίηση ελληνικού εδάφους για επιθετικές ενέργειες σε βάρος άλλων χωρών από τις ΗΠΑ, από το ΝΑΤΟ, από τους Ευρωπαίους κ.λπ.. Να έχεις εναλλακτική πολιτική, αλλά και να είσαι βέβαια αποφασισμένος να την υλοποιήσεις. Η υποκρισία, όμως, σε όλα αυτά από εσάς περισσεύει. Καπιταλιστικά κράτη, πολιτικές δυνάμεις που είναι παρέα τους σηκώνουν τους τόνους, μετά από κάθε βομβιστική ενέργεια και προσπαθούν να ξεπλύνουν τις αμαρτίες τους, να παρουσιαστούν και σαν αθώες περιστερές. Όμως, ο επικίνδυνος ρόλος τους αποδεικνύεται από τις ίδιες τις πράξεις τους, από την εμπλοκή τους σε ιμπεριαλιστικούς ανταγωνισμούς, πολέμους και αυτό αφορά βεβαίως και τις προηγούμενες κυβερνήσεις και τη σημερινή.

Κυρίες και κύριοι, έτσι και αλλιώς, στη σημερινή εποχή περισσότερο, ο πόλεμός τους δεν περιορίζεται μόνο στα πεδία των μαχών. Σκάγια από αυτόν τον πόλεμό τους είναι και τα πολύνεκρα χτυπήματα των εγκληματικών μηχανισμών που σκοτώνουν αμάχους στο κέντρο της Ευρώπης, αλλά και στην Ασία, στην Αφρική, στην Αμερική. Και ας μην παριστάνουν μερικοί ότι πέφτουν από τα σύννεφα θεωρώντας ότι αυτοί οι βομβιστές αυτοκτονίας και οι καμικάζι είναι πρωτοφανές φαινόμενο. Να τους θυμίσουμε απλά ότι σε όλους τους ιμπεριαλιστικούς πολέμους και στον Α΄ Παγκόσμιο και στον Β΄ Παγκόσμιο και σε άλλους τοπικούς ή περιφερειακούς είχαμε αυτό το φαινόμενο. Άλλωστε, δεν είναι και καινούρια ισλαμική εφεύρεση. Οι Γιαπωνέζοι –εξ ου και η λέξη- είναι οι πρώτοι που τους χρησιμοποίησαν σε επιθέσεις αυτοκτονίας είτε με αεροπλάνα στρατιωτικά, είτε άλλοι αλλού, κ.λπ.. Το ότι αυτές οι σημερινές ονομαζόμενες ασύμμετρες απειλές σπέρνουν τον θάνατο ξαφνικά σε αμάχους δεν αλλάζει την ουσία. Μήπως, οι βομβαρδισμοί του ΝΑΤΟ πριν μερικά χρόνια στην Γιουγκοσλαβία, στη γειτονιά μας, σε άλλες χώρες, στη Συρία τώρα δεν έχουν πάντα θύματα αμάχους, γυναικόπαιδα, τα σπίτια τους, τα νοσοκομεία που πάνε για να γιατρευτούν, τα σχολεία που πηγαίνουν τα παιδιά τους για να μορφωθούν; Έχει καμμία σημασία τελικά για την ίδια τη ζωή και το θάνατο, εάν οι μεν τις ονομάζουν «παράπλευρες απώλειες», όπως έλεγε εκείνη η αμίμητη η Ολ Μπράϊτ, ή κάποιοι άλλοι τις ονομάζουν αλλιώς;

Άμεσες συνέπειες του πολέμου τους συναντά κανείς στα ατέλειωτα κύματα και των απελπισμένων προσφύγων που συνθλίβονται στα συρματοπλέγματα των κλειστών συνόρων, των κέντρων κράτησης και απέλασης, στα οποία τους καταδίκασαν οι ίδιες οι αποφάσεις της Ευρωπαϊκής Ένωσης τις οποίες συνυπογράψατε και εσείς.

Δημιουργούνται επιπλέον, προβλήματα και από την ασύδοτη και ύποπτη δράση των δεκάδων ΜΚΟ που φυτρώνουν σαν τα μανιτάρια έξω και μέσα στα κέντρα προσωρινής φιλοξενίας, αλλά και εκεί που κατασκηνώνουν χωρίς άλλες δομές οι πρόσφυγες, όπως είναι στην Ειδομένη, στον Πειραιά και αλλού. Από την πρώτη στιγμή έχουμε θέσει το ζήτημα. Αυτό όντως δημιουργεί σειρά ζητημάτων. Είναι και αυτό μέγιστο θέμα και ασφάλειας. Παίζουν επικίνδυνο ρόλο. Μπορεί να βρεθεί ανάμεσά τους κάθε καρυδιάς καρύδι από καλοστημένες επιχειρήσεις, από πράκτορες μυστικών υπηρεσιών όλων των ηπείρων, μέχρι λαθρέμπορους, διακινητές ναρκωτικών, όπλων, εμπορίας οργάνων, εμπορίας λευκής σαρκός, ό,τι θες και δεν συμμαζεύεται. Φοράνε τη μάσκα πότε του αναρχοαυτόνομου αλληλέγγυου και πότε του καλυμμένου φασίστα ναζιστή. Και τέτοιοι βρίσκονται ανάμεσά τους από τις βόρειες χώρες ή από όλον τον κόσμο. Εκμεταλλεύονται τους πρόσφυγες, κυρίως τους σπρώχνουν και σε τυχοδιωκτικές ενέργειες που είναι και σε βάρος των ίδιων των προσφύγων και σε βάρος του ελληνικού λαού και των κατοίκων των περιοχών που φιλοξενούν.

Να αποσυρθούν όλοι λέμε εμείς. Δεν μπορεί η Κυβέρνηση να τους ανέχεται, να τους πριμοδοτεί. Από την αρχή το κάνει αυτό, γιατί –πιστεύουμε- μυωπικά σκεπτόμενη τότε έβλεπε ότι προσωρινά μπορούσαν να την εξυπηρετήσουν. Γιατί δεν εξασφάλιζε προσωπικό επαρκές ακόμα και με νέες προσλήψεις που χρειαζόταν έτσι ώστε να βρίσκεται όλο αυτό το ζήτημα μόνο υπό τον έλεγχο και την ευθύνη του Υπουργείου Μεταναστευτικής Πολιτικής, του κράτους, των δήμων, των περιφερειών, έτσι έστω της Ύπατης Αρμοστείας του ΟΗΕ; Και να αξιοποιήσει, βεβαίως, την έκφραση αλληλεγγύης, αλλά και οποιασδήποτε άλλης πρακτικής βοήθειας είχε ανάγκη από το οργανωμένο, όμως, εργατικό συνδικαλιστικό κίνημα, από το λαϊκό κίνημα που έχει ονοματεπώνυμο, έχει και διεύθυνση, έχει πείρα διαχείρισης προβλημάτων, έκφραση γνήσιας ταξικής λαϊκής αλληλεγγύης και όχι της αλληλεγγύης-μαϊμού των δήθεν αλληλέγγυων ΜΚΟάδων, εν τέλει ανεύθυνων στην πλειοψηφία τους όλων αυτών.

Κυρίες και κύριοι, το ΚΚΕ απευθύνεται με τις προτάσεις του και με τις θέσεις του, με τους προβληματισμούς του και έξω από αυτή την Αίθουσα. Κυρίως απευθυνόμαστε στον ελληνικό λαό και στη νεολαία. Στη βάση όλης αυτής της πείρας λέμε ότι μπορεί να συνειδητοποιηθεί καλύτερα αυτήν την περίοδο από τον λαό μας ότι ο ιμπεριαλιστικός πόλεμος, οι πολύμορφες συνέπειές του, αυτό δηλαδή για το οποίο προειδοποιούσε το ΚΚΕ μέσα από τις θέσεις και τις εκτιμήσεις του, δεν αποτελούν απόμακρη πραγματικότητα.

Περίσσεψαν, βέβαια, εδώ σήμερα τα λόγια συμπάθειας προς τους εργαζόμενους και στα Σώματα Ασφαλείας, προς τους πυροσβέστες, τους λιμενικούς, κ.λπ.. Όμως, οι εργαζόμενοι σε όλους αυτούς τους χώρους δεν περιμένουν λόγια. Περιμένουν έργα. Και βέβαια, τώρα είναι η ώρα. Την ώρα που μειώνονται οι συντάξεις, που μειώνονται οι μισθοί, που υπάρχουν πολλά προβλήματα ελλείψεων προσωπικού -ιδιαίτερα για τους πυροσβέστες, που βρίσκονται και σε κινητοποίηση σήμερα και μπαίνουμε και στη δύσκολη αντιπυρική περίοδο- χρειάζονται τέτοια μέτρα συγκεκριμένα και όχι λόγια.

Η μοναδική ταξική, πατριωτική, εθνική και ταυτόχρονα διεθνιστική στάση λέμε εμείς ότι είναι η απόρριψη από τους εργαζόμενους από όλα τα λαϊκά στρώματα τέτοιων προσκλητηρίων, δηλαδή να μπαίνουν κάτω από ξένη σημαία. Να αντιπαραθέσουν σ’ αυτό -και αναφέρομαι στο κύριο θέμα της συζήτησης που έχουμε σήμερα- μόνο την οργάνωση της αυτοτελούς εργατικής λαϊκής πάλης ενάντια και στον ιμπεριαλιστικό πόλεμο, ενάντια στη δήθεν ειρήνη που γίνεται με το πιστόλι στον κρόταφο από τους πολεμοκάπηλους, τους ίδιους δηλαδή που φτιάχνουν τους πολέμους, μέχρι την οριστική εξάλειψη των αιτιών που τα γεννούν όλα αυτά.

Αυτή η πάλη είναι αναπόσπαστα δεμένη με την πάλη για να λυθεί το καθοριστικό ζήτημα της εξουσίας -της πραγματικής, όμως, εξουσίας- για τον λαό. Για να βγουν ο λαός μας, αλλά και οι άλλοι λαοί νικητές από τον πόλεμο με αυτόν τον σάπιο εκμεταλλευτικό σύστημα, τον καπιταλισμό που γεννάει κρίσεις, ανταγωνισμούς, φτώχια, πολέμους, προσφυγιά, δολοφονικές βομβιστικές επιθέσεις, αθώα θύματα: άνδρες, γυναίκες και παιδιά. Αυτόν τον στόχο πρέπει να αποφασίσει ο ίδιος ο λαός μας μαζί με άλλους λαούς να βάλει. Και τότε θα έχει οριστικά και τελεσίδικα εξασφαλισμένη την ασφάλειά του, την υγεία, τη μόρφωση, την ευημερία, μόνιμη και διαρκή ειρήνη. Και αν αυτό φαντάζει σε αρκετούς ανέφικτο σήμερα, κάτι σαν όνειρο, σαν ουτοπία, στο χέρι τους και μόνο βρίσκεται, ισχυριζόμαστε εμείς, να το κάνουν και πραγματικότητα, να γίνει και πράξη και νόημα ζωής.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας.

Τον λόγο έχει ο κ. Παναγιώτης Καμμένος, Πρόεδρος της Κοινοβουλευτικής Ομάδας των Ανεξαρτήτων Ελλήνων και Υπουργός Εξωτερικών. Με συγχωρείτε, Υπουργός Εθνικής Αμύνης. Μέχρι να έρθετε σας άλλαξα Υπουργείο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κάτι ξέρετε εσείς.

(Γέλωτες από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Δεν τα λένε αυτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, όταν ξεκίνησε η συζήτηση άκουσα με προσοχή τον Αρχηγό της Αξιωματικής Αντιπολίτευσης που είπε ότι οι Βουλευτές της Κυβέρνησης δεν ενδιαφέρονται για τη συζήτηση. Τους μέτρησα. Ήμασταν εκατόν είκοσι εννιά. Τώρα είναι πέντε Βουλευτές και ο Πρόεδρος της Αξιωματικής Αντιπολίτευσης. Χαίρομαι, κύριε Πρόεδρε. Καλώς ήρθατε.

Θεωρώ ότι αυτή η συζήτηση, κυρίες και κύριοι συνάδελφοι, είναι μια συζήτηση που γίνεται στον πιο ακατάλληλο χρόνο που θα μπορούσε να γίνει. Βρισκόμαστε πριν από μια τουριστική περίοδο. Η Ελλάδα –δόξα σοι ο Θεός- λόγω των μεγάλων προσπαθειών που κάνουν οι αρχές ασφαλείας, η Ελληνική Αστυνομία, είναι μια χώρα η οποία θεωρείται από τις πιο ασφαλείς στην Ευρωπαϊκή Ένωση και στο ΝΑΤΟ. Είναι μια χώρα η οποία έχει καταφέρει να συμβάλει σε διεθνείς έρευνες και σε συλλήψεις, όταν χρειάστηκε, εξαρθρώνοντας διεθνή κυκλώματα.

Οι πολίτες που θα έρθουν σαν τουρίστες στην Ελλάδα το καλοκαίρι αισθάνονται ασφαλείς. Και θεωρώ ότι δεν θα έπρεπε να γίνει η συζήτηση αυτή σε αυτήν τη χρονική περίοδο, διότι το μόνο που καταφέρνουμε να κάνουμε, είναι να δώσουμε σε εκείνους που θέλουν να επιτεθούν στην Ελλάδα τα εργαλεία να χρησιμοποιήσουν ή να παραφράσουν, αν θέλετε -εγώ θα πω, να παραφράσουν- κουβέντες που γίνονται εδώ πέρα μέσα και που με κάποιες ακρότητες αναφέρθηκαν μέχρι τα όρια της Καμπούλ.

Για να δούμε τι συμβαίνει, όμως και να δούμε ακριβώς τι συμβαίνει με το θέμα της ασφάλειας, σε σχέση με τους μετανάστες και τους πρόσφυγες. Ζήτησα να δω τα στατιστικά στοιχεία, τα οποία έχουμε από την ΕΛΣΤΑΤ, για να καταλάβουμε ακριβώς τι συμβαίνει στη χώρα μας. Είναι αλήθεια ότι τα μέσα μαζικής ενημερώσεως δείχνουν μια εικόνα από την Ειδομένη, από τον Πειραιά -όπως και πολλά ευρωπαϊκά κανάλια, ξένα κανάλια- δείχνοντας ότι η Ελλάδα είναι μια χώρα πλημμυρισμένη από πρόσφυγες και μετανάστες, από αλλοδαπούς δήθεν ανεξέλεγκτους. Δεν είναι, όμως, αυτή η αλήθεια.

Η αλήθεια είναι ότι αυτήν τη στιγμή στη χώρα μας βρίσκονται καταγεγραμμένοι -άπαντες καταγεγραμμένοι, όπως λέει η ίδια η Ευρωπαϊκή Ένωση- γύρω στους πενήντα χιλιάδες μετανάστες και πρόσφυγες. Ξέρετε πόσοι ήταν το 2001; Σύμφωνα με την απογραφή του 2001 -πηγή: ΕΛΣΤΑΤ- ήταν επτακόσιες ενενήντα επτά χιλιάδες ενενήντα τρεις, το 6,97% του πληθυσμού και μάλιστα οι μη καταγεγραμμένοι –αυτοί που δεν έχουν καταγραφεί- μεταξύ οκτακόσιες εβδομήντα χιλιάδες και ένα εκατομμμύριο, ήτοι το 8% με 9% του συνολικού πληθυσμού της χώρας.

Το καταθέτω στη Βουλή.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2011 –πηγή ΕΛΣΤΑΤ- η απογραφή καταγράφει εννιακόσιους έντεκα χιλιάδες εννιακόσιους είκοσι εννέα αλλοδαπούς, ενώ για τους μη καταγεγραμμένους, ο κάθε μελετητής μπορεί να καταφύγει σε μαντικές ικανότητες για να προσδιορίσει το νούμερο.

Το καταθέτω στη Βουλή.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2014, πάλι, στοιχεία απογραφής του 2011 και της Ελληνικής Αστυνομίας, όπου προσδιορίζεται ο εκτιμώμενος αριθμός των καταγεγραμμένων αλλοδαπών στο ένα εκατομμύριο διακόσιες οκτώ χιλιάδες τριακόσιους σαράντα και ο μη καταγεγραμμένος, πάλι, στη διάθεση του κάθε μελετητή.

Το καταθέτω και αυτό.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΔΗΜΗΤΡΙΟΣ ΚΥΡΙΑΖΙΔΗΣ:** Το 2015;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Το 2015 δεν υπάρχει αυτήν τη στιγμή καταγραφή πέραν των 52.483…

**ΔΗΜΗΤΡΙΟΣ ΚΥΡΙΑΖΙΔΗΣ:** Ένα εκατομμύριο πέρασε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Πού τους βλέπετε; Ξέρετε εσείς από την αστυνομία κάτι τέτοιο;

**ΔΗΜΗΤΡΙΟΣ ΚΥΡΙΑΖΙΔΗΣ:** Ένα εκατομμύριο δεν πέρασε από τη χώρα;

**ΠΡΟΕΔΡΟΣ (Νικόλαος Βούτσης):** Παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Πέρασε από τη χώρα. Χαίρομαι που το λέτε. Το ένα εκατομμύριο τριακόσιες χιλιάδες που πέρασε από τη χώρα, έφυγε από τη χώρα. Αυτό θέλω να σας πω.

**ΔΗΜΗΤΡΙΟΣ ΚΥΡΙΑΖΙΔΗΣ:** Πόσους καταγράψατε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Το ένα εκατομμύριο που πέρασε από τη χώρα, είναι στη χώρα; Έχετε δει αυτήν τη στιγμή η εικόνα στην Αθήνα να είναι αντίστοιχη;

Τον Άγιο Παντελεήμονα, τον θυμάστε, κύριε Κυριαζίδη; Ο Άγιος Παντελεήμονας ήταν επί κυβερνήσεως Σαμαρά-Βενιζέλου. Θυμάστε τι γινόταν με τις τετρακόσιες σκηνές των Συρίων που βρισκόντουσαν στο Σύνταγμα;

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν ήταν έτσι.

**ΠΡΟΕΔΡΟΣ (Νικόλαος Βούτσης):** Εντάξει, μην αντιδικείτε τώρα επ’ αυτού. Σας παρακαλώ!

Κύριε Πρόεδρε, συνεχίστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Να σας πω κάτι; Να μιλήσουμε ειλικρινά τώρα εδώ πέρα. Η αλήθεια είναι διαφορετική: Τότε, δεν καταγραφόταν κανένας, δεν υπήρχε καμμία καταγραφή. Τώρα είναι όλοι καταγεγραμμένοι, έχουν περάσει όλοι από το σύστημα της Eurodac, όπου έχουν δώσει δακτυλικά αποτυπώματα, τα στοιχεία τους είναι καταχωρημένα στη Europol και στην Ιντερπόλ, εκείνοι οι οποίοι έχουν χαρακτηριστεί ως ύποπτοι έχουν παραδοθεί στις Αρχές και εκδοθεί και δεν υπάρχει κανένας που να μην είναι καταγεγραμμένος, για έναν απλό λόγο: Διότι αν δεν έχουν καταγραφεί, δεν έχουν καμμιά ελπίδα να συμμετέχουν στους πρόσφυγες εκείνους που θα μεταφερθούν, όταν θα γίνει η κατανομή, στις ευρωπαϊκές χώρες. Εδώ θέλω να πω ότι αντιλαμβάνομαι πως είναι μια πολιτική επιλογή. Τη σέβομαι, αλλά την τονίζω.

Είδα το tweet του Αρχηγού της Αξιωματικής Αντιπολιτεύσεως, αυτό που κάνατε, κύριε Μητσοτάκη: «Σπάμε σήμερα ένα μεταπολιτευτικό ταμπού, μια αγκύλωση που είχε επιβάλλει στον δημόσιο διάλογο μια ιδεοληπτική, περιθωριακή αριστεριστική λογική». Εγώ δεν είμαι αριστεριστής και ξέρετε ότι δεν έχω καμμία σχέση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχετε σχέση. Μαζί είστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας–Πρόεδρος των Ανεξαρτήτων Ελλήνων):** Έχω; Τώρα είμαι κομμουνιστής. Ή ακροδεξιός είμαι ή κομμουνιστής. Πρέπει να αποφασίσετε. Δεν γίνεται και τα δύο. Τη μία με λέτε ακροδεξιό και τώρα με λέτε αριστεριστή.

**ΚΩΝΣΤΑΝΤΙΝΟΣ ΤΣΙΑΡΑΣ:** Κοντά είναι αυτά τα δύο.

**ΓΡΗΓΟΡΙΟΣ ΨΑΡΙΑΝΟΣ:** Είστε double face.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας–Πρόεδρος των Ανεξαρτήτων Ελλήνων):** Ανεξάρτητος Έλληνας είμαι. Τέλος πάντων.

Αυτό ακριβώς που λέτε -θα σας θυμίσω- ήταν αυτό που έλεγε ο κ. Βορίδης ως Βουλευτής του ΛΑΟΣ, όταν ο Κώστας Καραμανλής είπε «Εγώ δεν συνεργάζομαι με τα άκρα». Αυτή ήταν ακριβώς η φράση που είπε ο Βορίδης: «Φύγετε από την αριστερίστικη λογική, το μεταπολιτευτικό ταμπού και λοιπά και τις αγκυλώσεις», λέγοντας ότι τους πρόσφυγες, τους μετανάστες, τους αλλοδαπούς πρέπει να τους συλλαμβάνουμε, να τους εξορίζουμε, να τους κάνουμε ό,τι είχαν τότε στο μυαλό τους.

Αυτή τη λογική, όμως -και αυτό είναι κατά την πολιτική μου άποψη το θλιβερό, πέραν του ότι διατηρείτε τον κ. Βορίδη στους κόλπους της Νέας Δημοκρατίας, «τα άκρα», που έλεγε ο Καραμανλής- τη δέχεστε. Αυτή η λογική, όμως, είναι εκείνη η λογική που βάζει τα άκρα να κάνουν το κουμάντο στον πολιτικό στίβο της χώρας.

Αναφερθήκατε -και σωστά- στις μολότοφ. Εγώ συμφωνώ μαζί σας. Αναφερθήκατε σωστά στα λοστάρια αυτών που κυκλοφορούν. Των Ανεξαρτήτων Ελλήνων, μάλιστα, κατέλαβαν και τα γραφεία. Να σας θυμίσω, όμως, ότι τα λοστάρια και οι μολότοφ έχουν την ίδια ακριβώς σημασία στην πολιτική με τα τσεκούρια που κράταγε οι Βορίδης, που ενθυλακώσατε στη Νέα Δημοκρατία.

Εγώ είμαι κατά και των τσεκουριών και των μολότοφ και των στυλιαριών. Γιατί εάν στη χώρα της Δημοκρατίας μιλάμε με τη λογική των στυλιαριών, τότε θα εμφανιστούν και τσεκούρια. Αν μιλάμε, όμως, και με τη λογική των τσεκουριών, θα εμφανιστούν και μολότοφ.

Τι έχουμε καταφέρει αυτή τη στιγμή; Αυτήν τη στιγμή έχουμε καταφέρει -και με την εμπλοκή των Ενόπλων Δυνάμεων- να έχουμε καταγεγραμμένους όλους τους πρόσφυγες και τους μετανάστες.

Μάλιστα, αυτό το μήνυμα που στέλνουμε καθημερινώς προς εκείνους, οι οποίοι δεν έχουν μπει στις δομές που μπορούν να φιλοξενήσουν αυτήν τη στιγμή το σύνολο των μεταναστών και των προσφύγων, είναι ότι παραμένοντας στην Ειδομένη ή παραμένοντας στο λιμάνι του Πειραιά, δεν έχουν καμμία ελπίδα να προωθηθούν, αν δεν καταγραφούν απόλυτα, για τη μετεγκατάστασή τους μέσα από τα κέντρα τα οποία έχει ετοιμάσει η ελληνική πολιτεία, με τη βοήθεια και της Ευρωπαϊκής Ένωσης. Και σε αυτό, τουλάχιστον, έχουμε πάρει και τα συγχαρητήρια.

Σας είπα για την εμπλοκή των Ενόπλων Δυνάμεων, γιατί άκουσα μια φράση σας, κύριε Πρόεδρε, που θεωρώ ότι ως Υπουργός Άμυνας πρέπει να απαντήσω. Είπατε ότι θα πρέπει να εμπλακούν περισσότερο οι Ένοπλες Δυνάμεις στα θέματα της ασφάλειας. Θέλω να σας πω ότι είμαι απόλυτα αντίθετος σε αυτό. Βάσει της παραγράφου 1 του άρθρου 48 του Συντάγματος, για να μπορέσουν οι Ένοπλες Δυνάμεις να κάνουν ακόμα και αυτό που γίνεται στις Βρυξέλλες ή σε άλλες χώρες, να εμπλακούν, θα πρέπει η μεν χώρα να κηρυχθεί σε κατάσταση πολιορκίας και να πάρει απόφαση η Βουλή των Ελλήνων. Μόνο τότε οι Ένοπλες Δυνάμεις μπορούν να εμπλακούν.

Θέλω να διαβεβαιώσω τη Βουλή των Ελλήνων, ότι οι Ένοπλες Δυνάμεις δεν πρόκειται να εμπλακούν, εάν δεν έχουν τέτοια εντολή από τη Βουλή των Ελλήνων. Και ελπίζω ότι δεν θα χρειαστεί ποτέ να υπάρξει τέτοιου είδους εντολή.

Το δεύτερο είναι σε σχέση με τις πληροφορίες. Πράγματι, υπάρχει ένα τεράστιο έλλειμμα πληροφοριών στην Ευρώπη ολόκληρη, γιατί υπάρχει ένα κενό ιδιαίτερα όσον αφορά τα παιδιά. Και αυτό το επισημάναμε πρώτοι στο Υπουργείο Εθνικής Άμυνας. Το σύστημα Eurodac μπορεί να καταγράψει πολίτες από 12 ετών και πάνω. Όμως, υπάρχει ένα τεράστιο κενό. Τα παιδιά 0 έως 12 ετών δεν είναι καταγεγραμμένα, το 40% των προσφύγων είναι ασυνόδευτα παιδιά και εκατό χιλιάδες παιδιά έχουν χαθεί στην Ευρώπη.

Τι προτείναμε, λοιπόν; Κι αυτό πιστεύω ότι είναι ένα θέμα το οποίο θα πρέπει να απασχολήσει και τη Βουλή των Ελλήνων. Το έθεσα ήδη και σε επίπεδο Ευρωπαϊκής Ένωσης και σε επίπεδο ΝΑΤΟ. Θα πρέπει να αποφασίσουμε τη χρήση βιομετρικών στοιχείων και βιομετρικής ταυτότητας τουλάχιστον όσον αφορά τα παιδιά.

Δεν μπορεί να αφήσουμε μη καταγεγραμμένα τα ασυνόδευτα παιδιά, που μπορεί ανά πάσα στιγμή να χρησιμοποιηθούν από διακινητές ή ακόμα και από εμπόρους οργάνων. Τα παιδιά που χάνονται στην Ευρώπη, είναι παιδιά τα οποία μπορεί αυτή τη στιγμή να βρίσκονται σε τρίτες χώρες και να αποτελούν τράπεζα οργάνων για διακινητές.

Θέματα πληροφοριών έχουν να κάνουν ακόμη και με τη συζήτηση που γίνεται σε επίπεδο Ευρωπαϊκής Ένωσης και ΝΑΤΟ για τη δημιουργία ευρύτερων υπηρεσιών πληροφοριών.

Θέλω σε αυτό το σημείο να σας πω ότι εδώ πια ο κόσμος αλλάζει. Αυτό το οποίο έχουμε πράξει μέχρι σήμερα με πάρα πολύ μεγάλη προσοχή, χωρίς να μπαίνουν ποτέ οι Ένοπλες Δυνάμεις στη δουλειά του Υπουργείου Εσωτερικών ή του Υπουργείου Προστασίας του Πολίτη, είναι το εξής: Έχουμε καταγράψει όλες τις πηγές που μπορεί να υπάρχουν από την Ύπατη Αρμοστεία του ΟΗΕ για τους πρόσφυγες -με ένα data base τριών εκατομμυρίων μεταναστών και προσφύγων- για να μπορέσουμε να διευκολύνουμε την πιστοποίηση στο ποιοι είναι πρόσφυγες και ποιοι μετανάστες.

Σε αυτό το σημείο, η συζήτηση η οποία γίνεται περί ασφαλείας ή μη της χώρας, έχει να κάνει ακριβώς και με τον προσδιορισμό του πρόσφυγα και του μετανάστη. Διότι το επόμενο ερώτημα είναι το εξής: Τι συμβαίνει αυτήν τη στιγμή με τη συμφωνία του ΝΑΤΟ; Εγώ χάρηκα πάρα πολύ όταν συναντηθήκαμε και είπατε ότι πράγματι είστε υπέρ της συμφωνίας αυτής.

Την ίδια στιγμή, όμως, βλέπω συνεντεύξεις του κ. Πλακιωτάκη, του κ. Δένδια, οι οποίοι βγήκαν δημόσια την προηγούμενη Κυριακή και μίλησαν κατά της συμφωνίας του ΝΑΤΟ. Δεν σας λέω ότι η συμφωνία του ΝΑΤΟ εφαρμόστηκε 100%.

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό είναι το θέμα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Τσιάρα, όμως, υπάρχει μία διαφορά. Με τη συμφωνία του ΝΑΤΟ από πέντε έως εννέα χιλιάδες πρόσφυγες και μετανάστες που είχαμε την ημέρα, σήμερα έχουμε από δέκα, δεκαοχτώ, μέχρι ογδόντα. Έχει μειωθεί, λοιπόν, κάτω από το 10% η είσοδος προσφύγων και μεταναστών. Το αποτέλεσμα της Συμφωνίας αυτής έχει αποτέλεσμα τη μείωση της εισόδου των προσφύγων και των μεταναστών.

Η Κυβέρνηση, λοιπόν, αυτή, με τη συμφωνία την οποία υπέγραψε, σε συνεργασία με την Ευρωπαϊκή Ένωση, σε συνεργασία με το ΝΑΤΟ, κατάφερε να μειώσει τις εισόδους για πρώτη φορά στα τελευταία δέκα χρόνια. Πρώτη φορά μειώθηκε ο αριθμός προσφύγων και μεταναστών, εξασφαλίζοντας, μάλιστα, και κάτι άλλο πολύ σημαντικό. Εξασφαλίζοντας ότι όταν θα γίνουν οι χώροι φιλοξενίας στην Τουρκία, δεν θα είναι κάτω από τις τουρκικές αρχές, αλλά κάτω από την Ύπατη Αρμοστεία για τους πρόσφυγες και κάτω από τον έλεγχο της Ευρωπαϊκής Ένωσης.

Τι σημαίνει αυτό; Αυτό σημαίνει ότι τουλάχιστον όσοι φιλοξενούνται στα σημεία φιλοξενίας, μετατρέπονται σε πρόσφυγες που λαμβάνουν την ασφάλεια την οποία επιβάλλει η συμφωνία της Γενεύης. Άρα, έχουν απωλέσει, με την εγγύηση της Ευρωπαϊκής Ένωσης, τον όρο πρόσφυγας. Και αν θέλουν να μεταφερθούν, από εκεί και πέρα, από ένα ασφαλές μέρος σε ένα άλλο ασφαλές μέρος, παίρνουν τον τίτλο του μετανάστη. Αυτοί, όμως, είναι το πρόβλημα;

Για να δούμε λιγάκι το εγκληματολογικό δελτίο της Αστυνομίας όχι μόνο στην Ελλάδα, αλλά και στον κόσμο. Διότι με αυτήν τη συζήτηση που έχει γίνει εδώ, είναι σαν να ταιριάζουμε τους πρόσφυγες με τρομοκράτες. Οι πρόσφυγες είναι θύματα της τρομοκρατίας. Εκείνοι που έφυγαν από τη Συρία, έφυγαν γιατί οι τρομοκράτες της ΝΤΑΕΣ μπήκαν στα σπίτια τους. Αναγκάστηκαν να εγκαταλείψουν τις χώρες τους, τα χωριά τους, τις οικογένειές τους, γιατί είναι θύματα της τρομοκρατίας. Εμείς λοιπόν, αυτά τα θύματα τη τρομοκρατίας τα μετατρέπουμε σε τρομοκράτες;

Έχει γίνει ένα έγκλημα τρομοκρατικό στην Ευρώπη και ύποπτος να έχει προέλθει από τους πρόσφυγες ή τους μετανάστες των τελευταίων τριών ετών; Η απάντηση είναι «όχι». Όσοι έχουν μέχρι τώρα συλληφθεί ή εκείνοι που καταζητούνται, είναι πολίτες δεύτερης και τρίτης γενιάς, με ταυτότητες, μάλιστα, ευρωπαϊκών χωρών.

Πώς, λοιπόν, εμείς συνδέουμε το θέμα το προσφυγικό με την τρομοκρατία και μάλιστα σε μία περίοδο που η Ελλάδα αποτελεί τον ασφαλέστερο προορισμό όλης της Μεσογείου; Διότι Η αλήθεια είναι ότι στην Αίγυπτο υπάρχουν τρομοκρατικά χτυπήματα. Έχουν καταρρεύσει ολόκληρες περιοχές της Αιγύπτου. Άσε που δεν υπάρχει αυτή τη στιγμή τουρίστας μετά το χτύπημα που έγινε στο αεροσκάφος το ρωσικό. Στο Κάιρο, στην Αλεξάνδρεια, στην Τυνησία, στην Αλγερία, στο Μαρόκο, στη Συρία, στο Ισραήλ, στα παράλια της Τουρκίας. Τα παράλια της Τουρκίας αυτήν τη στιγμή τουριστικά καταρρέουν.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ποιος είναι ο ασφαλής προορισμός; Ο ασφαλής προορισμός είναι η Ελλάδα. Και πιστεύω ότι αποτελεί καθήκον όλων μας αυτό να το διαδώσουμε με μια κοινή φωνή. Δεν έχουμε να μοιράσουμε τίποτα σε αυτό, ούτε μπορεί να γίνει αντικείμενο πολιτικής αντιπαράθεσης. Είναι δεδομένο ότι η Ελλάδα είναι ασφαλής προορισμός.

Να βελτιώσουμε, λοιπόν, την ασφάλεια μας, ναι. Όχι, όμως, να παρουσιάζουμε τη χώρα σαν Καμπούλ.

Άκουσα με πολύ μεγάλη προσοχή τις προτάσεις της Νέας Δημοκρατίας και του ΠΑΣΟΚ για τη δημιουργία ενός Συμβουλίου Εθνικής Ασφαλείας. Χαίρομαι πάρα πολύ. Θέλετε να σας θυμίσω όταν εμείς, σαν Ανεξάρτητοι Έλληνες, το 2012 βγάλαμε την πρόταση για δημιουργία Συμβουλίου Εθνικής Ασφαλείας, τι ανακοινώσεις έκαναν η Νέα Δημοκρατία και το ΠΑΣΟΚ; Το μεν ΠΑΣΟΚ μας είπε ότι θέλαμε -τότε- να παραδώσουμε την εθνική ασφάλεια στις Ηνωμένες Πολιτείας της Αμερικής. Η Νέα Δημοκρατία είπε ότι καταργούμε το Υπουργείο Εθνικής Άμυνας, καταργούμε τους Υπουργούς, οι οποίοι -όπως έλεγε- καταργούνται για να μην έρχονται να μιλούν στη Βουλή. Καλώς ήλθατε στις απόψεις μας και ευχαρίστως να το συζητήσουμε.

Κύριε Τσιάρα, Συμβούλιο Εθνικής Ασφαλείας, όμως, δεν γίνεται -για να ξέρετε- δημιουργώντας μια κατάσταση ανασφάλειας στη χώρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν τη δημιουργήσαμε εμείς, κύριε Πρόεδρε. Τη δημιούργησε η πραγματικότητα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Είναι ανασφαλής η χώρα, λέτε. Είναι ανασφαλής η χώρα;

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό το απαντούν οι πολίτες.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όχι, σας παρακαλώ, θέλω να μάθω. Δίνω τον χρόνο μου. Είναι ανασφαλής η Ελλάδα;

**ΣΩΚΡΑΤΗΣ ΦΑΜΕΛΛΟΣ:** Εσείς τι νομίζετε, κύριε Τσιάρα; Πείτε μας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Απαντήστε.

**ΝΙΚΟΛΑΟΣ ΔΕΝΔΙΑΣ:** Ο κ. Τσιάρας μιλάει τώρα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, συνεχίστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όχι, κύριε Τσιάρα μου είπατε…

**ΣΩΚΡΑΤΗΣ ΦΑΜΕΛΛΟΣ:** Η Νέα Δημοκρατία τι πιστεύει; Έχετε την τόλμη να πάρετε θέση;

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός στον Πρωθυπουργό):** Απαντήστε. Είναι ανασφαλής χώρα;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Απαντήστε στο ερώτημα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δύο λεπτά, παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριοι Βουλευτές.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εδώ, λοιπόν, είναι ένα κομβικό σημείο. Εγώ σταματάω την ομιλία μου. Ερωτώ τον κ. Τσιάρα…

**ΝΙΚΟΛΑΟΣ ΔΕΝΔΙΑΣ:** Διακρίνει μια γραφικότητα…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εγώ, κύριε Δένδια, ο γραφικός, σας ερωτώ. Είμαι γραφικός και σας ερωτώ: Θεωρεί η Νέα Δημοκρατία ότι δεν είναι ασφαλής χώρα η Ελλάδα;

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, η Νέα Δημοκρατία θα απαντήσει δια του Αρχηγού της στη δευτερολογία.

**ΚΩΝΣΤΑΝΤΙΝΟΣ ΤΣΙΑΡΑΣ:** Ρωτήστε τους Έλληνες πολίτες τι πιστεύουν.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όταν καταλήξει η Νέα Δημοκρατία, γιατί είναι σαν το ΝΑΤΟ. Οι μισοί τη λένε ασφαλή, οι άλλοι τη λένε μη ασφαλή. Εμείς βεβαιώνουμε τον ελληνικό λαό ότι η Ελλάδα είναι μια ασφαλής χώρα, έχουμε την ευθύνη της ασφάλειας της χώρας. Και σας καλούμε, τουλάχιστον σε αυτό το σημείο, να πάρετε εθνική θέση.

Τελείωσα την ομιλία μου. Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΚΩΝΣΤΑΝΤΙΝΟΣ ΤΣΙΑΡΑΣ:** Να ρωτήσετε τους Έλληνες πολίτες τι πιστεύουν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καμμένο.

Τον λόγο έχει ο Πρόεδρος της Κοινοβουλευτικής Ομάδας του Ποταμιού, κ. Σταύρος Θεοδωράκης.

**ΚΩΝΣΤΑΝΤΙΝΟΣ ΤΣΙΑΡΑΣ:** Ρωτήστε τους Έλληνες πολίτες τι πιστεύουν.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός στον Πρωθυπουργό):** Έκανες φάουλ. Τον Αβραμόπουλο να ρωτήσουμε αν είναι ασφαλής η χώρα, κύριε Τσιάρα.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κυρίες και κύριοι, νομίζω ότι αν χρησιμοποιείς σήμερα τις λέξεις ασφάλεια και ανασφάλεια στην ελληνική κοινωνία, ο νους σου θα πάει σε κάτι άλλο πέρα από την Αστυνομία και το Στρατό. Θα πάει σε αυτό που ζούμε. Θα πάει στην ανασφάλεια του καρκινοπαθούς. Τα είδατε τα θέματα. Έξι μήνες είναι η αναμονή για ακτινοθεραπεία στον «Άγιο Σάββα» και δύο μήνες στο νοσοκομείο «Μεταξά» του Πειραιά. Είναι η ανασφάλεια για τη δουλειά. Στο 7,3 στην κλίμακα του 10 κατατάσσουν οι Έλληνες τον φόβο τους για τη διατήρηση της δουλειάς τους. Είναι η ανασφάλεια του πτυχιούχου που φεύγει από την Ελλάδα. Φεύγουν τα καλύτερα μυαλά. Ξέρετε πως οι έρευνες δείχνουν ότι το 75% αυτών που φεύγουν είναι οι πτυχιούχοι μας; Επίσης, είναι η ανασφάλεια μπροστά στο ασφαλιστικό.

Είδα τη νέα πρόταση της Κυβέρνησης. Θα έχουμε την ευκαιρία να τα πούμε αυτά. Όμως είναι σαφές, ότι οι νέοι εργαζόμενοι θα συνεχίσουν να πληρώνουν υψηλές εισφορές, για να καλύψουν τις τρύπες ενός συστήματος που είναι υπέρ των συνταξιούχων και όχι υπέρ του κόσμου της δουλειάς.

Βέβαια, είναι ενδιαφέρον -και θα μου επιτρέψετε να ανοίξω μια μικρή παρένθεση- ότι με την πρόταση της Κυβέρνησης στο νέο ασφαλιστικό, προστατεύονται οι πρώην Βουλευτές, οι πρώην δήμαρχοι, οι πρώην περιφερειάρχες. Φαίνεται ότι και στη δική σας δημοκρατία, κύριοι του ΣΥΡΙΖΑ, υπάρχουν κάποιοι που είναι πιο ίσοι από τους ίσους.

Η ανασφάλεια, λοιπόν, είναι αυτό που κυριαρχεί παντού, η ανασφάλεια μπροστά στους νέους φόρους. Θα αναγκαστώ πάλι να κάνω μια παρένθεση, γιατί είναι πολύ πρόσφατα αυτά που έχετε δημοσιοποιήσει. Φόρο, σύμφωνα με την πρότασή σας, θα πληρώνουν πλέον και αυτοί που έχουν μηνιαίο εισόδημα 680 ευρώ. Και, βέβαια, μετά το 2020 οι ελεύθεροι επαγγελματίες, οι αυτοαπασχολούμενοι, θα πληρώνουν εισφορές και φόρους από 46% μέχρι 55%. Θα είναι μισιακά με την εφορία, δηλαδή, τα πορτοφόλια των Ελλήνων.

Υπάρχει η ανασφάλεια του κόσμου -για να συνεχίσω την αρίθμηση- μπροστά στους τηλεοπτικούς σας σχεδιασμούς. Δεν ξέρω αν είδατε ότι δεν έχει πειστεί ο κόσμος και ότι το 65% του κόσμου θεωρεί ότι το φαινόμενο της διαπλοκής θα αυξηθεί μετά από τις τελευταίες αποφάσεις σας. Και, βέβαια, υπάρχει ανασφάλεια για την κατάργηση των ανεξάρτητων αρχών με το 76% του κόσμου να επιμένει ότι θέλει ΕΣΡ και όχι Υπουργό καναλάρχη.

Υπάρχει η ανασφάλεια, βέβαια, του μαθητή που ζει σε σχολεία άδεια κελύφη. Οι τάξεις της Γ΄ Λυκείου έχουν αδειάσει, όπως και κάθε άλλη χρονιά, γιατί οι μαθητές είναι στα φροντιστήρια. Το ελάχιστο εισιτήριο για τα πανεπιστήμια στην Ελλάδα κοστολογείται και υπολογίζεται γύρω στα 10.000 ευρώ.

Υπάρχει η ανασφάλεια του πτυχιούχου που κάνει delivery ή σερβίρει καφέδες για 350 ευρώ τον μήνα, ανασφάλιστα, βέβαια.

Υπάρχει η ανασφάλεια του μακροχρόνια άνεργου -η θλιβερή μας πρωτιά, δηλαδή, στην Ευρωπαϊκή Ένωση- με πεντακόσιους σαράντα χιλιάδες ανθρώπους καταγεγραμμένους στον ΟΑΕΔ ως μακροχρόνια άνεργοι.

Υπάρχει η ανασφάλεια του μικρού επιχειρηματία, που βλέπει όλους στη γειτονιά του σιγά-σιγά να κλείνουν.

Υπάρχει η ανασφάλεια των τετρακοσίων πενήντα νέων ανέργων της «ΗΛΕΚΤΡΟΝΙΚΗΣ» και η ανασφάλεια των δέκα χιλιάδων νέων επιχειρήσεων που έκλεισαν φέτος.

Τελικά, δηλαδή, υπάρχει η ανασφάλεια ότι τίποτα δεν αλλάζει στον κόσμο της Ελλάδας και ότι τα χειρότερα είναι μπροστά.

Δεν ξέρω αν το προσέξατε -και αυτό μας προβληματίζει ή, τέλος πάντων, πρέπει να μας προβληματίσει όλους, ανεξαρτήτως του τι ψηφίζει ο καθένας- το 75% των πολιτών -τρεις στους τέσσερις πολίτες, δηλαδή- λέει ότι αυτό το πολιτικό σύστημα είναι χρεοκοπημένο και επιβραβεύει τους ανάξιους και τους ανεπαρκείς.

Πάμε, όμως, στην ασφάλεια, όπως τέθηκε και από τον Πρωθυπουργό και από τον Αρχηγό της Αξιωματικής Αντιπολίτευσης. Ας ξεκινήσω με το δικό μας αξίωμα.

Ασφαλής είναι μια χώρα, όταν εσείς, κύριε Πρωθυπουργέ, οι Υπουργοί σας, οι κυβερνητικοί αξιωματούχοι, οι Βουλευτές, όλοι εμείς, κυκλοφορούμε χωρίς ασφάλεια στους δρόμους. Όταν όλοι θέλουν φρουρές και νέες φρουρές και νέες φρουρές, αυτό σημαίνει ότι εσείς –να το πω- κι εμείς μπορεί να αισθανόμαστε ασφαλείς, αλλά η χώρα κι ο απλός πολίτης ζει σε μια παρατεταμένη ανασφάλεια.

Το λέω, γιατί υπάρχουν εικόνες πολύ μπερδεμένες στην Αθήνα. Και εδώ στο Σύνταγμα. Βγάλατε τα κιγκλιδώματα από τη Βουλή, τα μπροστινά, στους Εύζωνες, και διπλασιάσατε, ταυτόχρονα, τη φρουρά στην Ηρώδου του Αττικού. Οι κλούβες από δύο έχουν γίνει τέσσερις και πλέον δεν περνάει πολλές ώρες της ημέρας άνθρωπος από την Ηρώδου του Αττικού. Και τις μισές ώρες κλείνει και ο Εθνικός Κήπος.

Στα χρόνια των άλλων μνημονίων, στα χρόνια των μνημονίων των άλλων -και τα δύο μπορούμε να τα πούμε- χτίσατε πάνω στην ανασφάλεια και στον φόβο. Ήταν τα πολιτικά σας όπλα. Μιλούσατε για επιδημία αυτοκτονιών, τροφοδοτούσατε με ανασφάλεια την ανασφάλεια και δημιουργούσατε συνθήκες συλλογικού πένθους. Και τώρα συνεχίζετε από την άλλη πλευρά να αποστρέφετε τα μάτια σας από την πραγματικότητα και να τα παρουσιάζετε όλα ιδανικά.

Θα μου επιτρέψετε, κύριε Τσίπρα, να σας θυμίσω τι λέγατε πριν τρία χρόνια. Λέγατε ότι ο αστυνομικός με όπλο είναι δημόσιος κίνδυνος στον δρόμο. Αυτή ήταν η φράση σας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Στις διαδηλώσεις.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Θα το πω.

Ζητούσατε τον αφοπλισμό των αστυνομικών δυνάμεων όταν έρχονταν σε επαφή με τον πολίτη στη διάρκεια κινητοποιήσεων συνδικαλιστών και πολιτικών εκδηλώσεων. Ζητούσατε την κατάργηση των ΜΑΤ και την απαγόρευση χρήσης χημικών στις διαδηλώσεις.

Δεν θα πω τι βλέπουμε, γιατί το βλέπουμε καθημερινά. Λέω ότι αυτά έχουν τη δική σας υπογραφή όχι από τα πολύ παλιά χρόνια, τότε που ήσασταν μαθητής και λέγαμε όλοι μας τότε κάποιες υπερβολές στα δεκαπενταμελή. Τα λέγατε ως Αρχηγός της Αξιωματικής Αντιπολίτευσης.

Νομίζω ότι γενικά υπάρχει ένας διχασμός στη συμπεριφορά σας, κύριε Τσίπρα. Από τη μία ευχαριστείτε τους Λιμενικούς και χειροκροτούν -και καλά κάνουν- οι Βουλευτές του ΣΥΡΙΖΑ στην αναφορά σας στο Λιμενικό και την Αστυνομία. Όμως συνεχίζετε παράλληλα να πετάτε λάσπη στους λιμενικούς και τους αστυνομικούς.

Μιλήσατε για άλλη μια φορά επιπόλαια για το Φαρμακονήσι. Τι ξέρετε για το Φαρμακονήσι; Έχετε πάει ποτέ; Έχετε μιλήσει με τους ακρίτες; Έχετε μιλήσει με τους πρωταγωνιστές εκείνων των ημερών; Γυρνάτε, δηλαδή, σε ένα σενάριο, το οποίο είχε πει και ο σημερινός Υπουργός Ναυτιλίας, ο κ. Δρίτσας. Είχε πει ότι οι λιμενικοί πνίγουν επίτηδες τις γυναίκες και τα παιδιά. Συνυπέγραψαν τότε Βουλευτές του ΣΥΡΙΖΑ την καταγγελία ότι οι λιμενικοί πάνω από το σκάφος κλωτσούσαν τα παιδιά και τα πετούσαν στη θάλασσα. Τα συνυπέγραψαν Βουλευτές του ΣΥΡΙΖΑ!

Τα αποδέχεστε όλα αυτά και επαναφέρετε συνέχεια το σενάριο με το Φαρμακονήσι; Αν τα αποδέχεστε, είναι μια πολύ μεγάλη ανευθυνότητα. Και μπορείτε να ρωτήσετε και τη σημερινή ηγεσία του Λιμενικού αν όλα αυτά έχουν συμβεί στο Φαρμακονήσι.

Δεν σας λέω για τις αθωωτικές αποφάσεις. Ρωτήστε τους ανθρώπους στο Φαρμακονήσι, στα γειτονικά νησιά, αυτούς που περιέθαλψαν εκείνες τις μέρες τους επιζήσαντες πρόσφυγες.

Υπάρχει, λοιπόν, ένας διχασμός. Μιλάτε για αλληλεγγύη…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το Φαρμακονήσι δεν έχει κατοίκους.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Το Φαρμακονήσι έχει φρουρά του Στρατού.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Φρουρά.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Και δίπλα υπάρχουν κατοικημένα νησιά, οι Λειψοί…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εντάξει, διότι είπατε, τους κατοίκους στο Φαρμακονήσι.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Όχι, είπα των γειτονικών νησιών που ήρθαν εκείνο το βράδυ και οι λιμενικοί και οι άνθρωποι που διασώθηκαν.

Λέω, λοιπόν, ότι μιλάτε για αλληλεγγύη στους πρόσφυγες και τους μετανάστες. Βεβαίως. Ποιος να διαφωνήσει στην Ευρώπη; Αφήνετε, όμως, τους καταυλισμούς στο έλεος της μαφίας, της συριακής μαφίας, της αφγανικής μαφίας, γιατί ο κόσμος δεν είναι αγγελικά πλασμένος.

Ρωτήστε, λοιπόν, τους λιμενικούς να σας πουν τι βλέπουν στο Λιμάνι του Πειραιά. Οι φαντάροι τι βλέπουν στο Σχιστό; Μαύρα τζιπ, σκηνές που δεν φιλοξενούν πάντα πρόσφυγες, αλλά προσφέρουν άλλου είδους υπηρεσίες. Αφήσατε σε πολλές περιπτώσεις να κυβερνούν στις μικρές κοινωνίες των προσφύγων και των μεταναστών οι μικρές τοπικές, εθνικές μαφίες και κάποιοι προσκωλυόμενοι αλληλέγγυοι, κόντρα στη δράση των σοβαρών ΜΚΟ, που σε πολλές περιπτώσεις αναγκάστηκαν να φύγουν -και το είπαν δημόσια- να αποχωρήσουν από τους καταυλισμούς, γιατί δεν μπορούσαν να τα βγάλουν πέρα με το χάος. Και μετατρέψατε τους τοπικούς πληθυσμούς -σε πολλές περιπτώσεις- από συμμάχους και αγωνιστές που προσφέρουν βοήθεια στους μετανάστες και τους πρόσφυγες, σε ομάδες απεγνωσμένων ανθρώπων. Από πρεσβευτές καλοσύνης που ήταν, τους μετατρέψατε σε ανασφαλείς οικογενειάρχες.

Θα έλεγα ότι δεν είναι σοβαρό να προσμετράμε την αλληλεγγύη που δείχνουν οι ξένοι ηγέτες, οι ξένοι καλλιτέχνες στις κυβερνητικές δάφνες. Η αλληλεγγύη όλων αυτών των ανθρώπων είναι αλληλεγγύη στους νησιώτες, αλληλεγγύη στους Έλληνες. Και δεν επιβραβεύουν με κανένα τρόπο το χάος, χάος που παραδέχθηκε σε μια κρίση ειλικρίνειας -χθες ή προχθές νομίζω- ο κ. Μουζάλας εδώ στη Βουλή.

Ήμουν στην Ειδομένη τη Δευτέρα το πρωί. Έκατσα μέχρι το απόγευμα. Τα είδα όλα. Και δεν θα πω λεπτομέρειες, γιατί δεν νομίζω ότι θα πρέπει συνεχώς να πυροβολούμε τη χώρα μας. Όμως, υπάρχει μια δραματική κατάσταση στην Ειδομένη. Και δεν εννοώ μόνο το ότι επί τριάντα δύο ημέρες η γραμμή παραμένει κλειστή. Εννοώ ότι σε όλα τα επίπεδα το κράτος απουσιάζει.

Υπάρχει ο δήμος που προσπαθεί να τακτοποιήσει το θέμα της ύδρευσης, τα σκουπίδια χωρίς καμία οικονομική βοήθεια. Δεν θα μπορέσει, όμως, να συνεχίσει να το κάνει, γιατί είναι τεράστιο το ποσό. Υπάρχουν κάποιες ΜΚΟ που προσπαθούν. Υπάρχουν κάποιοι αστυνομικοί που παραφυλάνε κάποια περάσματα, αλλά όλο το σύστημα είναι αδιοίκητο.

Μιλήσατε, κύριε Πρόεδρε της Κυβέρνησης, για ένα μικρό θαύμα στη φιλοξενία των προσφύγων και των μεταναστών. Υπάρχει ένα μικρό θαύμα σε σχέση με τη συμπεριφορά των Ελλήνων. Όμως, σε σχέση με την Κυβέρνησή σας, αυτό εμφανίζεται να είναι ένα ακριβό θαύμα.

Θα μου επιτρέψετε να κάνω μία αναφορά σε μία καινούργια υπόθεση που ανακαλύψαμε σχετικά με το Λιτόχωρο. Σας έχουμε πει για τη Χίο και το πόσο στοίχισε το hot spot. Δεν δώσατε καμμία απάντηση. Είναι ένα hot spot που έφτιαξαν οι στρατιώτες, ο δήμος και τα Ελληνικά Πετρέλαια, για το οποίο πληρώθηκε 1,5 εκατομμύριο ευρώ στους εργολάβους. Δεν έχουμε πάρει καμμία απάντηση από την Κυβέρνηση. Και πάμε σε μία άλλη υπόθεση την οποία δίνουμε στη δημοσιότητα και υπάρχουν εδώ όλα τα έγγραφα για τα Πρακτικά.

Στο Λιτόχωρο, λοιπόν –προσέξτε!- κλείνει ο Ελληνικός Στρατός –εσείς, έτσι δεν είναι, κύριε Υπουργέ;- έναν χώρο, ένα κάμπινγκ με τις βεβιασμένες ενέργειες, χωρίς κανέναν έλεγχο, κανέναν διαγωνισμό, για μία ημερήσια φιλοξενία προσφύγων –μόνο φιλοξενία, χωρίς φαγητό- 9,5 ευρώ τη βραδιά. Και βρίσκουμε στον τιμοκατάλογο που έχει αναρτήσει αυτό το κάμπινγκ ότι η φιλοξενία σε αυτό το κάμπινγκ -αν δεν πήγαινες με την Κυβέρνηση και πήγαινες μόνος σου- είναι 4 ευρώ τη βραδιά.

Μπορείτε να κάνετε τους πολλαπλασιασμούς; Διότι εμάς μας βγαίνουν κάποιες εκατοντάδες χιλιάδες ευρώ τον μήνα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα απαντήσω.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Θα απαντήσετε, κύριε Υπουργέ.

Ζητάμε, λοιπόν, μία απάντηση και για αυτό και επιτέλους -σας είπα- και για αυτά που έχουμε αποκαλύψει για τα hot spots.

Νομίζω ότι η Κυβέρνηση συνεχίζει την πεπατημένη των προηγούμενων παλιών κακών κυβερνήσεων. Και τι σημαίνει αυτό; Αδιαφάνεια, τσαπατσουλιά και πράξη χωρίς σχέδιο!

Και έχετε προσθέσει σε όλα αυτά -που είναι δείγματα της ελληνικής πολιτικής σκηνής και θα έπρεπε να τα αντιμετωπίσουμε από κοινού- έναν αριστερό λαϊκισμό –τουλάχιστον στα λόγια- λίγη στολή παραλλαγής, μπόλικη εξουσιομανία. Και το αποτέλεσμα για τους Έλληνες πολίτες είναι μία παρατεταμένη ανασφάλεια σε προσωπικό επίπεδο και σε εθνικό επίπεδο.

Σας ευχαριστώ.

(Χειροκροτήματα από την πτέρυγα του Ποταμιού)

(Στο σημείο αυτό ο Πρόεδρος του κόμματος Το Ποτάμι κ. Σταύρος Θεοδωράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Θεοδωράκη.

Κυρίες και κύριοι συνάδελφοι, πριν δώσω τον λόγο στον Πρόεδρο της Κοινοβουλευτικής Ομάδας της Ένωσης Κεντρώων, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα φοιτητές από την Ολλανδία.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, φέρει την υπογραφή μου.

**ΠΡΟΕΔΡΕΥΩΝ (Γεώργιος Λαμπρούλης):** Ναι, δεν θα σας στερήσω τον λόγο. Να μιλήσει ο κ. Λεβέντης και αμέσως μετά θα πάρετε τον λόγο. Μπορεί στην πορεία να προκύψει και κάτι ακόμα να προσθέσετε.

Ο Πρόεδρος της Κοινοβουλευτικής Ομάδας της Ένωσης Κεντρώων έχει τον λόγο.

Ορίστε, κύριε Λεβέντη, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι συνάδελφοι, όσοι ευρίσκεσθε εις την Αίθουσα, δεν αντιλήφθηκα το πνεύμα της ερώτησης του κ. Μητσοτάκη περί ασφαλείας. Εγώ νόμιζα ότι μέσα στο πνεύμα αυτής της ερώτησης περιλαμβάνεται και η περίφημη υποκλοπή, διότι την υποκλοπή των συνομιλιών ξένων αντιπροσωπειών εγώ δεν την ξεπέρασα, τη θεωρώ πολύ σοβαρό θέμα.

Εμείς, βεβαίως, συζητάμε εδώ τώρα για το κατά πόσο πρέπει να χρησιμοποιηθεί ο Στρατός, κατά πόσο πρέπει να γίνει ένα υπερυπουργείο, κατά πόσο υπάρχει ασφάλεια στους πολίτες, κατά πόσο οι πολίτες των νησιών, οι οποίοι βιώνουν το πρόβλημα περισσότερο, αισθάνονται ασφαλείς και λοιπά.

Το να συζητούμε για ασφάλεια σε τέτοιο χρονικό στάδιο είναι λίγο αστείο, γιατί υπάρχει μία γενικευμένη ανασφάλεια στους πολίτες. Δηλαδή, ποιος πολίτης είναι ασφαλής; Όπου γυρίζω, μου λένε «τι θα γίνει με τα ασφαλιστικά, τι θα γίνει με τα φορολογικά, τι θα γίνει με το ένα, με το άλλο;». Οι πολίτες είναι έντρομοι και -δεν θα ήταν και κακή η λέξη- πανικόβλητοι.

Άκουσα τον κ. Καμμένο να λέει ότι δεν θα αναμειχθεί ο Στρατός, γιατί, για να αναμειχθεί ο Στρατός, απαιτείται άδεια της Βουλής. Αυτό αφορά άλλα ζητήματα. Εάν γίνει ένας σεισμός, για να αποσταλεί ένα άγημα για να βοηθήσει στον απεγκλωβισμό ανθρώπων, δεν νομίζω ότι χρειάζεται άδεια της Βουλής. Είναι αυτονόητη η συμμετοχή των στρατιωτών μας για να σωθούν ζωές. Άρα τι είναι αυτό που είπε ο κ. Καμμένος;

 Άδεια χρειάζεται εάν η αποστολή είναι συγκεκριμένη και εάν κινδυνεύει να θεωρηθεί κατάλυση δημοκρατικών ελευθεριών. Όταν χρειάζεται η άμεση παρουσία στρατιωτών για τη διάσωση ζωών, για όνομα του Θεού, αν πρέπει πρώτα να συνεδριάσει η Βουλή, να δώσει άδεια για τέτοιο θέμα! Επομένως αυτό που είπε ο κ. Καμμένος είναι υπερβολή.

Και εγώ συμφωνώ να μην εμπλέκεται ο Στρατός, αλλά όταν εκ των πραγμάτων το υπόλοιπο κράτος αδυνατεί να δώσει λύσεις, δεν έχει τις υποδομές, αυτομάτως εμπλέκεται ο Στρατός, για να περιφρουρήσει πάνω απ’ όλα την κοινωνική γαλήνη.

Επομένως για τα ζητήματα ασφαλείας, για τα οποία ρώτησε ο κ. Μητσοτάκης, δεν ξέρω εάν έλαβε απάντηση από τη σημερινή συζήτηση. Έχουμε συνηθίσει στη Βουλή να γίνονται άκαρπες και ανούσιες συζητήσεις. Δεν έχουμε ακούσει σοβαρά πράγματα εδώ μέσα, όσο είμαι εγώ εδώ. Αν τώρα αισθάνεται πιο ασφαλής ο κ. Μητσοτάκης μετά από τη σημερινή συζήτηση, δεν ξέρω.

Θα μου επιτρέψετε να χρησιμοποιήσω τον χρόνο της σημερινής μου ομιλίας για λίγο σοβαρότερα ζητήματα.

Είπε χθες ο κ. Δραγασάκης ότι δεν ξέρει εάν μπορεί η Κυβέρνηση να σηκώσει πολιτικά το βάρος μιας συμφωνίας, εάν περιέχει και άλλα πράγματα.

Η συμφωνία που έγινε τον Ιούλιο, ήταν μια συμφωνία που βασίστηκε σε κάποιους υπολογισμούς. Αν οι «μαύρες τρύπες» μεγαλώσουν, η Κυβέρνηση θα παραιτηθεί; Δεν μπορεί να σηκώσει άλλα βάρη; Δεν το καταλαβαίνω. Το βάρος που σηκώνει μια Κυβέρνηση είναι το βάρος που έχει η χώρα. Η συμφωνία του Ιουλίου που υπέγραψε ο κ. Τσίπρας, ο κ. Τσακαλώτος και όλοι αυτοί, αναφέρεται σε εκτιμήσεις της εποχής εκείνης. Αν διαφοροποιηθούν οι εκτιμήσεις και οι «μαύρες τρύπες» μεγαλώσουν ο κ. Τσακαλώτος, ο κ. Δραγασάκης, ο κ. Τσίπρας δεν μπορούν να αντεπεξέλθουν; Θα έρθουν εδώ να δηλώσουν αδυναμία; Δεν το καταλαβαίνω αυτό. Μάλλον ήταν μία προκαταβολή, μια προαναγγελία για μία παραίτηση που έρχεται;

Το να δηλώνει μία κυβέρνηση ότι δεν μπορεί να σηκώσει το βάρος δεν είναι νοητό. Η Βουλή και η Κυβέρνηση σηκώνει το όποιο βάρος έχει η χώρα. Δεν λέμε «μέχρι τρία κιλά αντέχω, στα τρία κιλά και είκοσι γραμμάρια παραιτούμαι». Έτσι είναι. Τι θα γίνει εάν προκύψει μια άλλη «μαύρη τρύπα»; Γιατί εδώ στον τόπο αυτόν έχει παγιωθεί και ένα 20% που δεν πληρώνει καθόλου φόρους, άρα επί των όποιων προϋπολογισμών πρέπει να γνωρίζουμε ότι θα έχουμε μια μόνιμη αστοχία και θα καλείται το υπόλοιπο που πληρώνει, να πληρώνει και τα χρέη αυτών που δεν πληρώνουν.

Θα έχουμε μια μόνιμη αστοχία, λοιπόν. Οι διάφοροι «Δραγασάκηδες» θα παραιτούνται στο μεταξύ; Τι θα γίνεται; Θα προπονούνται για μεγαλύτερα, επιπλέον βάρη; Τι είναι εδώ; Άρση βαρών είναι εδώ; Εδώ υποτίθεται ότι γίνεται ένα σοβαρό έργο, αν είναι σοβαρό και αν γίνεται και έργο, γιατί και τα δύο μπορεί να αμφισβητούνται, και η σοβαρότητα του έργου και το έργο καθαυτό.

Τις δηλώσεις αυτές εγώ δεν τις αντιλαμβάνομαι. Είπαν κάποιοι ότι πήγε και απείλησε τον Ολάντ ο κ. Τσίπρας, ότι θα παραιτηθεί. Το διέψευσε βέβαια ο κ. Τσίπρας. Τι είδους απειλή είναι αυτή; Απειλούμε τον Γάλλο ότι θα παραιτηθούμε εδώ στην Ελλάδα; Δηλαδή, και μικρή δόση αλήθειας να έχει αυτό το πράγμα, πήγαμε στη Γαλλία να απειλήσουμε τον Ολάντ ότι εμείς εδώ στην Ελλάδα θα έχουμε πτώση της Κυβέρνησης; Τι είναι αυτό; Ανεξάρτητη πολιτική είναι αυτό;

Και χαίρομαι, κύριε Τσίπρα, που είστε παρών, γιατί μας έχετε συνηθίσει να είστε απών στις ομιλίες σε επίπεδο Αρχηγών, για να λέμε και την αλήθεια.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σε εσάς ποτέ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δηλαδή, αν έχω μιλήσει σε αυτήν την Αίθουσα δέκα φορές, τις εννέα ήσασταν απών ή μάλλον τις οκτώ. Νομίζω ότι μετράω σωστά.

Στα ταξίδια που πήγατε τι είπατε στον Ολάντ; Του είπατε να βοηθήσει; Η θέση των ξένων είναι δεδομένη. Ζητούν μεταρρυθμίσεις. Δεν ζητούν τίποτε άλλο. Και οι Έλληνες, είτε της Νέας Δημοκρατίας είτε του ΣΥΡΙΖΑ, κοροϊδεύουν.

Τι μεταρρυθμίσεις έχετε κάνει, κύριε Τσίπρα, στους δεκαέξι μήνες της διακυβέρνησής σας; Πείτε μου μια μεταρρύθμιση που έστω έχετε ξεκινήσει να κάνετε.

Η αναξιοπιστία της Ελλάδος στο εξωτερικό οφείλεται στο ότι όταν είναι να πάρουμε τη δόση, περνάμε από τη Βουλή κάνα νομοσχέδιο να βουλώσουμε στόματα και στη συνέχεια δεν εφαρμόζουμε καμμία μεταρρύθμιση.

Και όπου μιλάω εγώ με ξένους, δεν ζητούν ούτε φόρους ούτε τίποτα. Μεταρρυθμίσεις ζητούν. Αν ήμασταν σωστοί, έγκαιροι και πειστικοί στις μεταρρυθμίσεις, δεν θα χρειαζόταν ούτε ένας φόρος. Δεν θα χρειαζόταν τίποτα. Το ξέρετε αυτό; Δεν το ξέρετε.

Οι φόροι και τα μέτρα, για τα οποία βρίζετε τους Ευρωπαίους, οι περισσότεροι του ΣΥΡΙΖΑ όταν είστε στα κανάλια, επιβάλλονται γιατί δεν κάνετε καμμία απολύτως μεταρρύθμιση. Είναι η εικόνα του αναξιόπιστου κράτους που όταν θέλει να πάρει τη δόση τα υπογράφει όλα και μετά τα αφήνει στα σκονισμένα χρονοντούλαπα της Βουλής. Γιατί πολλά εκ των νομοσχεδίων δεν έχουν καν βρει την οδό της υλοποίησης.

Επομένως είναι σαν να κοροϊδεύουμε και τους ξένους ότι περνάμε νομοσχέδια στη Βουλή και τους Έλληνες. Έτσι αυξάνει ο ευρωσκεπτικισμός στην Ελλάδα, βέβαια, και είναι κάποιοι υπεύθυνοι γι’ αυτό. Είναι η Νέα Δημοκρατία, η οποία ήταν για δύο χρόνια αντιμνημονιακή, μετά μνημονιακή και τώρα ξανά περίπου αντιμνημονιακή, ένα υποτίθεται μεγάλο και σοβαρό κόμμα που είχε τέτοια καμπύλη προς τα πάνω, προς τα κάτω και μετά προς τα πάνω πειστικότητος και σοβαρότητος, και ένας ΣΥΡΙΖΑ ο οποίος επί έξι χρόνια έβριζε τους πάντες και τα πάντα και σε μια νύχτα του Ιουλίου τα υπέγραψε όλα. Και τώρα οι Υπουργοί έχουν πρόβλημα. Έχουν στεναχώρια, όταν εφαρμόζουν αυτά που υπογράψατε, κύριε Τσίπρα. Δεν μπορούν, γιατί το DNA τους είναι αριστερό! Πώς θα πουλήσουν το ένα; Πώς θα ιδιωτικοποιήσουν το άλλο;

Νομίζω, λοιπόν, ότι στον τόπο αυτό τα προβλήματα είναι άλλα. Είναι βαθύτερα. Είναι το αν θα αποφασίσουμε να κάνουμε τις μεταρρυθμίσεις και να γίνουμε σοβαροί ή αν θα κάνουμε τους εξυπνάκηδες, με κατάληξη να πτωχεύσουμε και να γελοιοποιηθούμε. Διότι θα πάνε στράφι οι έξι ετών θυσίες του ελληνικού λαού.

Έχω πει ότι μια από τις μεταρρυθμίσεις που θεωρώ ουσιώδη είναι το να εξεύρουμε στο δημόσιο, στους δήμους και στις ΔΕΚΟ τους αργόμισθους. Γιατί έχω πληροφορίες από δημάρχους, από διευθυντές κρατικών επιχειρήσεων και από άλλους ότι υπάρχει μεγάλο ποσοστό αργόμισθων στο Δημόσιο. Καμμία προσπάθεια δεν έχουμε κάνει να τους εξεύρουμε. Έχουμε βρει όσους έχουν πλαστά πτυχία και μακάρι να τους έχουμε βρει όλους. Εγώ νομίζω ότι πολλοί θα κρύβονται. Έχουμε κάποια άλλα πράγματα «πυροτεχνουργικά» ψάξει, που δημιουργούν εντύπωση στον κόσμο, αλλά όχι επί της ουσίας. Πρέπει να κρύβονται μέσα στο σώμα των δημοσίων υπαλλήλων πάρα πολλοί αργόμισθοι τους οποίους δεν έχουμε προσπαθήσει να βρούμε.

Κι έχω στη διάθεση του κ. Τσίπρα μια μελέτη, αν έχει όντως διάθεση να προχωρήσει σε αυτό, γιατί του έχω στείλει τα «9 σημεία» και από τα εννέα δεν εφάρμοσε κανένα. Βγήκαν κάποιοι Υπουργοί και έλεγαν ότι συμφωνούν με τέσσερα-πέντε σημεία. Μα, η κάθαρση δεν έχει ποσοστά. Την κάθαρση ή την κάνεις ή δεν την κάνεις και κοροϊδεύεις.

Έχω, λοιπόν, στη διάθεση του κ. Τσίπρα μια μελέτη του Πανεπιστημίου του Λονδίνου, με τη μέθοδο 360 degree, για το πώς μπορείτε να βρείτε τους αργόμισθους, αν θέλετε να τους βρείτε. Αν θέλετε να τους κουκουλώσετε, συνεχίστε την τακτική με την οποία έχετε ήδη πορευθεί. Σε αυτό, λοιπόν, το θέμα της εξεύρεσης των αργόμισθων δεν έχουμε καμμία πρόοδο.

Στο ζήτημα τού οι τρεις συντάξεις να γίνουν μία, να συγχωνευθούν, πληροφορούμαι πάλι -έγραφε «Η ΑΥΓΗ» την Κυριακή που μας πέρασε- ότι 3.000 ευρώ είναι το πλαφόν των ανωτέρων συντάξεων. Η ανώτερη σύνταξη ακόμη διατηρείται στις 3.000 ευρώ. Όμως συγχώνευση δεν έχει γίνει ακόμα μηχανογραφικά και έχουμε τριακόσιες τριάντα χιλιάδες κύριες τριπλές συντάξεις και πάνω από ένα εκατομμύριο εκατόν πενήντα χιλιάδες διπλές συντάξεις.

Άποψή μου είναι ότι αυτές τις συντάξεις, αν δεν τις κάνουμε με μέγιστο τα 1.500 ευρώ, το ασφαλιστικό θα είναι άλυτο. Σήμερα, στον «ANTENNA», είπε ο κ. Κατρούγκαλος ότι θα ηρεμήσουμε με το ασφαλιστικό που πάει να περάσει μέχρι το 2060. Προφανώς γιατί δεν θα ζει και ο ίδιος! Έδωσε τέτοια ημερομηνία, το 2060, ότι θα ηρεμήσουμε, που, προφανώς, δεν θα υπάρχει Κατρούγκαλος για να τον τιμωρήσουμε. Αυτά, λοιπόν, δεν είναι σοβαρά πράγματα.

Μετά φωνάζω για τις συντάξεις των πλουσίων. Είναι ογδόντα χιλιάδες πλούσιοι με άνω των 3.000 ευρώ μηνιαίο εισόδημα που θα μπορούσαμε να τους κόψουμε τη σύνταξη για να δημιουργήσουμε ένα budget να σώσουμε αναπήρους, να σώσουμε μονογονεϊκές οικογένειες, να σώσουμε πολυτέκνους, κατηγορίες που τρώνε στους μητροπολίτες. Αυτή η Βουλή αφήνει απαθέστατη έναν που έχει ενοίκια 10.000 ευρώ τον μήνα να παίρνει και τα 1.800 ευρώ της σύνταξης, γιατί έχει πληρώσει εισφορές.

Στην Αυστραλία δεν έχουν πληρώσει εισφορές; Μόνο εδώ έχουν πληρώσει εισφορές; Εγώ που προτείνω το κόψιμο των συντάξεων των πλουσίων -κατ’ αρχάς, δεν με συμφέρει, χάνω ψήφους, γιατί και οι πλούσιοι ψηφίζουν- γιατί λέτε ότι το κάνω; Μισώ τους πλουσίους;

Εγώ στον Σύνδεσμο Βιομηχάνων τι τους είπα; Δεν είμαι εναντίον σας, αλλά θα μου επιτρέψετε να είμαι με τους φτωχούς. Ως κόμμα, ως Λεβέντης, ως Ένωση Κεντρώων δεν είμαι και εχθρός σας, γιατί χωρίς εργοδότες δεν μπορεί να υπάρξει κράτος, αλλά ψυχικά εγώ, η οικογένειά μου, το DNA μου είναι με τους φτωχούς. Όμως, αυτό δεν σημαίνει ότι θα κυνηγήσω εσάς τους πλουσίους. Όμως, οι συντάξεις των πλουσίων θα μπορούσαν να αποτελέσουν ένα πολύ σοβαρό budget για την κοινωνική μέριμνα και για τη λύση των προβλημάτων κόσμου που βρίσκεται στα όρια της δυστυχίας και της φτώχειας. Ο κ. Κατρούγκαλος λέει όχι.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Του λέω μετά «κόψε τις συντάξεις των τέως Βουλευτών». Γιατί να παίρνουν σύνταξη οι τέως Βουλευτές; Μου λέει ότι οι μέχρι το 2012 Βουλευτές παίρνουν σύνταξη, αλλά από το 2012 και μετά θα παίρνουν από το ταμείο τους. Γιατί; Οι μέχρι το 2012 τι είναι; Σαββατογεννημένοι; Ή μήπως δεν πρέπει να πειράξουμε ιερά τέρατα; Δεν το καταλαβαίνω. Είναι αυτοί που μας πτώχευσαν κιόλας. Υπάρχουν άνθρωποι που παίρνουν σύνταξη και παίρνουν και σύνταξη δικηγόρου -όπως ο Αχιλλέας Καραμανλής, που παίρνει και από την Αγροτική Τράπεζα- και παίρνουν και από αλλού. Νομίζω ότι παίρνει και ο Μητσοτάκης πατήρ και από αλλού σαν δημοσιογράφος, σαν δικηγόρος.

Φαντάζομαι ότι θα μπορούσε να ζήσει, αν χάσει τις υπόλοιπες συντάξεις, κύριε Κυριάκο μου, ή θα είχε πρόβλημα πενίας; Θα μου απαντήσετε.

Ζητώ να κοπούν…

**ΠΡΟΕΔΡΟΣ (Νικόλαος Βούτσης):** Παρακαλώ, μην προσωποποιείτε, κύριε Πρόεδρε. Θέσατε το γενικό θέμα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όχι, μια παρατήρηση στο γενικότερο, αλλά μιλάω…

**ΠΡΟΕΔΡΟΣ (Νικόλαος Βούτσης):** Αλίμονο, αντιλαμβάνεστε…

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μιλάω περί των γενικοτέρων, κύριε Πρόεδρε, αλλά επί επτά μήνες εδώ μέσα δεν έχω δει ευαισθησία από κάποια πτέρυγα.

**ΠΡΟΕΔΡΟΣ (Νικόλαος Βούτσης):** Για ποιο πράγμα;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μιλώ για τον μισθό των Βουλευτών να πάει στη μέση…

**ΠΡΟΕΔΡΟΣ (Νικόλαος Βούτσης):** Ωραία. Στη μέση έχει πάει.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έχει κανένας μιλήσει; Πού είναι όλοι; Επιχειρηματολογούν οι πτέρυγες. Ηρεμήστε, παρακαλώ!

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, η σύνταξη πάντως των Βουλευτών για τους οποίους μιλάτε είναι κάτω από 50%.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μη με διακόπτετε.

**ΠΡΟΕΔΡΟΣ (Νικόλαος Βούτσης):** Σας δίνω πληροφορίες.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Υπάρχει το επιχείρημα ότι, αν κόψουμε τον μισθό του Βουλευτή στη μέση, μετά «θα τα παίρνουν» οι Βουλευτές από εδώ και από εκεί. Αν ένας είναι φτιαγμένος να «τα παίρνει» και εκατό χιλιάδες τον μήνα να του δίνουμε, «θα τα παίρνει». Αυτό λέει η δική μου πείρα και δεν δέχομαι τέτοια επιχειρήματα ως απάντηση. Την ώρα που άνθρωποι τρώνε στους μητροπολίτες και ανοίγουν σκουπιδοτενεκέδες, έπρεπε πρώτη αυτή η Αίθουσα να κάνει τις θυσίες. Έτσι αισθάνομαι εγώ, σαν Βασίλης Λεβέντης.

(Χειροκροτήματα από την πτέρυγα της Ένωσης Κεντρώων)

(Γέλωτες στην Αίθουσα)

Γελάτε. Γελάτε κάποιοι, βεβαίως, το γέλιο είναι χρήσιμο.

Για την ασφάλεια να σας πω, εντάξει. Είστε ανασφαλείς; Έχουμε εδώ τον Καμμένο, έχουμε εδώ τέτοιον Υπουργό που φοράει και στολή και τρομάζουν οι Τούρκοι! Όταν είδαν τον Καμμένο οι Τούρκοι είπαν «Πα, πα, πα, μην πάμε με αεροπλάνα εδώ, θα μας τα καταρρίψουν». Σας παρακαλώ, κυρίες και κύριοι. Σας παρακαλώ, λίγη ψυχραιμία.

Ούτε στις συντάξεις έκανε τίποτα ο κ. Κατρούγκαλος. Οι συντάξεις πλουσίων διατηρούνται, οι συντάξεις τέως Βουλευτών διατηρούνται. Διατηρούνται, επίσης, οι τρεις συντάξεις, οι δύο. Σήμερα μου είπε ο κ. Παπαδάκης στον Antenna ότι έχουν πληρώσει εισφορές. Έχουν πληρώσει εισφορές. Τι να κάνουμε, κυρίες και κύριοι; Η χώρα δεν πτώχευσε; Εάν υπήρχε χώρα με γεμάτα ταμεία, θα έκανα κι εγώ αυτήν την πρόταση; Δεν θα την έκανα. Όμως μπορεί η Αίθουσα αυτή να είναι αναίσθητη στην όψη μιας Ελλάδος που έχει ενάμισι εκατομμύριο ανέργους, που έχει φτωχούς ανθρώπους; Μπορώ, λοιπόν, να μην κάνω αυτή την πρόταση; Δεν μπορώ. Λυπούμαι, αλλά δεν μπορώ.

Θα φέρει ο κ. Τσίπρας, και μάλιστα βιαστικά, φορολογικό και ασφαλιστικό, άρον άρον. Δεν έχουμε ενημερωθεί. Εμείς από τους δημοσιογράφους ενημερωνόμεθα. Ζήτησα να γίνει συνεδρίαση Αρχηγών υπό τον κύριο Πρόεδρο της Δημοκρατίας, ο μεν κύριος Πρόεδρος της Δημοκρατίας μού είπε ότι δεν έχει το δικαίωμα, την αρμοδιότητα και με παρέπεμψε να κάνω την αίτηση στον κ. Τσίπρα.

Οι νομικοί, όμως, του κόμματός μου, που δεν είναι ευκαταφρόνητοι, μου είπαν ότι είχε ο κύριος Πρόεδρος της Δημοκρατίας, αφού συνεννοείτο με τους Αρχηγούς, το δικαίωμα να συγκαλέσει συμβούλιο Αρχηγών. Διότι, άμα συμβεί κάτι κακό εις τη χώρα και ένας Πρωθυπουργός δεν θέλει Σύνοδο Αρχηγών, δεν θα ενημερωθούν οι ηγεσίες των κομμάτων επί του τι θα συμβεί; Δηλαδή, έχουμε αφήσει τέτοιο κενό στο Σύνταγμα; Όπως έκαψε ο Νέρων τη Ρώμη, μπορεί να συμβεί κάτι στη χώρα και ο Πρωθυπουργός «αγρόν να αγοράζει». Ο κύριος Πρόεδρος της Δημοκρατίας θα περιμένει από τον κύριο Πρωθυπουργό; Δεν είναι δυνατόν να έχουμε κάνει τέτοιο πράγμα.

Οι νομικοί, λοιπόν, της Ένωσης Κεντρώων διετύπωσαν την άποψη, την οποία έστειλα δικαιολογημένη στον κύριο Πρόεδρο της Δημοκρατίας και του είπα «έχετε το δικαίωμα να κάνετε πρωτοβουλία, για σοβαρό λόγο». Δεν είναι σοβαρός λόγος η αξιολόγηση, πρώτα-πρώτα για εσάς τους Βουλευτές του ΣΥΡΙΖΑ, που θα ψηφίσετε; Εγώ έχω δηλώσει ότι δεν θα ψηφίσω τίποτα. Εσείς που θα ψηφίσετε, δεν πρέπει να ξέρετε τι θα ψηφίσετε και πρέπει να βγαίνει ένας-ένας σας στις τηλεοράσεις και να λέει «αν είναι κι αυτό δεν ψηφίζω», «αν είναι και το άλλο δεν ψηφίζω»;

Ζήτησα διαφάνεια, ενημέρωση της πολιτικής ηγεσίας. Τόσο μεγάλο έγκλημα έκανα; Δηλαδή, θέλουμε έναν Πρωθυπουργό κλειστοφοβικό, να έχει πάνω του όλες τις εξουσίας, να μην μιλάει σε κανέναν και να φέρνει μόνο νομοσχέδια, να θέτει τη Βουλή προ αιφνιδιασμού; Αυτό θέλουμε; Αυτό το Σύνταγμα έχουμε;

Θα φέρετε λοιπόν, κύριε Τσίπρα, τα νομοσχέδια προς ψήφιση. Θα μπορούσαν να τα ψηφίσουν και άλλες πτέρυγες, αλλά έτσι που θα τα φέρετε, θα έχετε την ψήφο μόνο, υποτίθεται, των Βουλευτών των ΑΝΕΛ και του ΣΥΡΙΖΑ. Και θα μπορεί να γίνουν τέτοιες μεγάλες αλλαγές στη χώρα με πλειοψηφία εκατόν πενήντα τριών εδρών και με κόμματα όπως το δικό σας, κύριε Τσίπρα, που ούτε 20%-22% δεν έχει και με ένα κόμμα, τους ΑΝΕΛ, που δεν μπαίνει στη Βουλή; Με αυτήν την μέτρηση δηλαδή μπορεί ένα 23% να σηκώσει το βάρος μιας χώρας, ερήμην της Βουλής, ερήμην των πολιτικών ηγεσιών, κύριε Τσίπρα; Αυτό νομίζετε ότι μπορείτε; Νομιμοποιείστε; Δηλαδή μία δεδηλωμένη πιστεύετε ότι είναι αρκετή, για να αυθαιρετείτε εις τέτοιο σημείο;

Ευτυχώς που ο κ. Μητσοτάκης έφυγε. Και ξέρετε γιατί έφυγε; Γιατί έκανε αυτή την ερώτηση, που δεν έχει κανένα νόημα.

Τι θέλετε; Να βαρέσει η Αστυνομία; Όταν εσείς της Νέας Δημοκρατίας λέτε ότι δεν υπάρχει κράτος, εξομοιώνεστε με τη Χρυσή Αυγή έτσι. Τι θέλετε, δηλαδή; Να δοθεί εντολή στην Αστυνομία να πάει στην Ειδομένη να «καθαρίσει» δώδεκα χιλιάδες ανθρώπους; Ποιος θα είναι υπεύθυνος για τα όποια θύματα;

**ΘΕΟΔΩΡΟΣ ΚΑΡΑΟΓΛΟΥ:** Επί τριάντα τρεις μέρες η σιδηροδρομική γραμμή είναι κλειστή.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν κάνω συζήτηση μαζί σας. Δεν το λέω για να μου απαντήσετε. Να απαντήσει μετά ο Αρχηγός σας.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν συνομιλώ μαζί σας, όχι γιατί απαξιώ, αλλά δεν το προβλέπει ο Κανονισμός. Εκτός αν δεν σέβεστε τίποτα!

Ξεκάθαρα σας το λέω. Τι θέλετε; Να βαρέσει η Αστυνομία στον Πειραιά, να πάει εκεί να κάνει ντου; Και τότε, κατ’ εσάς, θα υπάρχει κράτος; Όχι, κύριοι, δεν είναι κράτος ένα κράτος βίας.

Εμείς μιλούμε για κράτος δημοκρατίας, που ο Αστυνομικός δεν θα βαράει, θα είναι προστάτης του πολίτη.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Έτσι, έτσι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ μια τέτοια Αστυνομία αναζητώ και προσδοκώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Τώρα, που διαλύσατε και τα ΜΑΤ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αν εσείς θέλετε σερίφηδες, βάλτε και άλογα, όταν έρθετε στην εξουσία. Βάλτε και άλογα να κυνηγάτε σαν σερίφηδες. Το αναμένω και αυτό από εσάς, γιατί είστε μια νεοδεξιά. Και από την νεοδεξιά όλα τα αναμένουμε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ήρεμα!

**ΠΡΟΕΔΡΟΣ (Νικόλαος Βούτσης):** Παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα πάρω λίγο χρόνο ακόμα, γιατί δεν θα κάνω δευτερολογία, κύριε Πρόεδρε. Επιτρέψτε μου να φτάσω μέχρι τα τριάντα λεπτά, γιατί δεν θα κάνω δευτερολογία. Επιτρέψτε μου, γιατί αναχωρώ για την επαρχία.

**ΠΡΟΕΔΡΟΣ (Νικόλαος Βούτσης):** Ναι, κύριε Πρόεδρε. Ευχαριστώ. Θα το συνυπολογίσουμε, βεβαίως. Συνεχίστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Νομίζω ότι η Αίθουσα αυτή έχει πάρει στραβό δρόμο. Οι της Κυβέρνησης νομίζουν ότι η έννοια της δεδηλωμένης είναι η έννοια του «εξουσιάζω τα πάντα και δεν δίνω λογαριασμό σε κανέναν». Οι της Αντιπολίτευσης, αντί να ζητούν αλλαγή σκεπτικού, αλλαγή συμπεριφορών και νοοτροπιών στη χώρα, θέλουν να έρθουν αυτοί.

Γι’ αυτό είπα και προχθές σε μία μου ομιλία ότι η Νέα Δημοκρατία δεν θέλει εκλογές. Τις εκφέρει διά χειλέων της, για να τέρπονται και να ενθουσιάζονται τα κομματικά πλήθη, αλλά στην ουσία έχει προσχωρήσει εις άλλη άποψη –απ’ ό,τι μου έχουν εκμυστηρευθεί κάποιοι- εις την άποψη να καταρρεύσει εντελώς ο Τσίπρας, για να παγιωθεί η δημοσκοπική υπεροχή, και τότε να ζητήσει στα αλήθεια εκλογές.

Καταλάβατε; Θέλει να καταρρεύσετε εντελώς, να χάσετε εντελώς κάθε έννοια ελέγχου και τότε θα ζητήσει στα αλήθεια εκλογές.

**ΔΗΜΗΤΡΙΟΣ ΚΥΡΙΑΖΙΔΗΣ:** Μην τα λέτε όλα!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Με τις εκλογές πιστεύω ότι ο Τσίπρας απειλεί και τις χρησιμοποιεί ως χαρτί έναντι υμών, των Βουλευτών του ΣΥΡΙΖΑ.

Ξέρετε τι σας λέει ο Τσίπρας, δείχνοντας με το δάχτυλό του; Σας λέει: Αν δεν ψηφίσετε ασφαλιστικό και φορολογικό, θα κάνω εκλογές. Οπότε, αντί εκατόν σαράντα που είστε, θα μπείτε στην Αίθουσα εβδομήντα. Αυτήν είναι πολύ σοβαρότερη απειλή από το αίτημα Μητσοτάκη περί εκλογών. Είναι πολύ σοβαρότερη απειλή, κυρίες και κύριοι, ότι σε αυτή την Αίθουσα, μετά από εκλογές, θα είστε οι μισοί.

Και τα όνειρα του κ. Κουρουμπλή, ότι θα αλλάξει τον εκλογικό νόμο κ.λπ., να μην τα κάνει.

Είναι στην Αίθουσα ο κ. Κουρουμπλής; Τον είδα προηγουμένως.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πάντα είμαι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εδώ είστε. Με συγχωρείτε.

Από την Ένωση Κεντρώων, ψήφο δεν θα λάβετε, κύριε Κουρουμπλή, εκτός αν κάνετε την απλή αναλογική. Κοροϊδίες ότι θα μειώσετε το μπόνους!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εγώ πιστεύω ότι θα ψηφίσετε στο τέλος.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εμείς, μόνο αν δεν σχηματίζεται Κυβέρνηση με 50% συν μία ψήφο, που σημαίνει απλή αναλογική, μόνο τότε θα ψηφίσουμε. Καμμία διαπραγμάτευση μαζί μας.

Και μια που μιλάμε για διαπραγμάτευση, να πω ότι μέχρι πρότινος, που οι δημοσιογράφοι έλεγαν ότι μπορεί να δώσω ψήφο στον κ. Τσίπρα, ήμουν καλός. Ήμουν πολύ καλός. Ήμουν καλό παιδί, που αγωνίστηκα επί χρόνια κ.λπ.. Και αυτά διά δηλώσεων Υπουργών.

Και όταν είδαν ότι δεν δίνω ψήφο -γιατί εγώ ζητώ μία κυβέρνηση διακοσίων πενήντα εδρών και τσόντα δεν θέλω να γίνω κανενός- και όταν είδαν ότι δεν συμμετέχω ούτε στις διεργασίες ΠΑΣΟΚ-Ποταμιού –και θα σας πω γιατί δεν συμμετέχω-, τότε κατάλαβαν ότι έχουν να κάνουν με έναν σκληρό Λεβέντη. Οπότε, «γκρεμίστε τον δημοσκοπικά, γκρεμίστε τον με κάθε τρόπο». Τα κανάλια να μην τον καλούν. Εδόθη σινιάλο σε όλους! Και ξέρετε, είναι εποχή που τα κανάλια φοβούνται, γιατί υπάρχουν οι άδειες. Γι’ αυτό βλέπω κανάλια που συμμορφώνονται χωρίς λόγο και στηρίζουν Τσίπρα, χωρίς λόγο, προφανώς φοβούμενοι το στάδιο των αδειών. Προφανώς, έτσι αισθάνομαι! Όταν βλέπω κανάλια που ήταν δεξιά και το παίζουν ΣΥΡΙΖΑ, τι να πω;

Τώρα θα απαντήσω στο γιατί η Ένωση Κεντρώων δεν θα μετάσχει στις διαδικασίες ΠΑΣΟΚ-Ποταμιού για τη λεγόμενη «Κεντροαριστερά».

Κυρίες και κύριοι, επί τριάντα, τριάντα πέντε χρόνια ο Βασίλης Λεβέντης σήκωσε το βάρος ενός αγώνα εναντίον του διπολισμού και του δικομματισμού. Και τότε δικομματισμός ήταν η Νέα Δημοκρατία και το ΠΑΣΟΚ. Κατήγγειλα ότι το ΠΑΣΟΚ πρόδωσε την απλή αναλογική, την οποία είχε ως κύριο άρθρο στην 3η Σεπτέμβρη, κατήγγειλα τα ρουσφέτια και τους αθρόους διορισμούς. Τουλάχιστον η Νέα Δημοκρατία είναι ηθικά εντάξει. Πολιτικά βέβαια, είναι αρνητική, αλλά ηθικά είναι εντάξει, γιατί σου λέει «είμαι με την ενισχυμένη», «είμαι με πλειοψηφικό σύστημα», «με ισχυρές κυβερνήσεις». Η Νέα Δημοκρατία το δηλώνει. Οπότε, έχει αυτήν την άποψη. Όμως, η Αριστερά που υποτίθεται ότι εμάχετο για την απλή αναλογική, πού είναι; Πού είναι η Αριστερά;

Και λέει ο κ. Κουρουμπλής «και ισχυρές κυβερνήσεις και αναλογικότερο σύστημα». Δηλαδή, βάζει στη μασχάλη του και παγάκια και ζεματιστό νερό, φρένο και γκάζι μαζί! Διότι ισχυρές κυβερνήσεις σημαίνει ενισχυμένη, ενώ αναλογικό σύστημα σημαίνει ότι ένα κόμμα δεν σχηματίζει αυτοδύναμη μονοκομματική κυβέρνηση χωρίς 50% συν μία ψήφο. Ποιον κοροϊδεύετε, κυρίες και κύριοι; Ποιον κοροϊδεύετε;

Έρχομαι τώρα στο γιατί δεν συμμετέχω σ’ αυτήν την κοινοπραξία της Κεντροαριστεράς. Θα σας πω, κύριοι του ΠΑΣΟΚ, όπως και στον κ. Κρεμαστινό, που εκτιμώ. Επί τριάντα χρόνια που έβρισκα και ηγέτες του ΠΑΣΟΚ, όπως τον Γιώργο Παπανδρέου, τον Σημίτη –ηγέτες, δεν λέω απλούς Βουλευτές- και τους συζητούσα το θέμα της απλής αναλογικής, το θέμα τού να γίνει μια προσπάθεια Κεντροαριστεράς, μου έλεγαν ότι δεν υπάρχει Κέντρο. Πέθανε το Κέντρο. Είναι ρετρό πια η ιδεολογία του Κέντρου. Τώρα υπάρχει Δεξιά, συντηρητισμός και σοσιαλισμός.

Αφού, λοιπόν, δεν υπάρχει και επί τριάντα χρόνια είχατε την άποψη ότι δεν υπάρχει Κέντρο, πότε το θυμηθήκατε; Το θυμηθήκατε τώρα, που το ΠΑΣΟΚ κινδυνεύει να μείνει έξω από τη Βουλή. Τώρα θυμήθηκε το Κέντρο! Επί τριάντα χρόνια ήμασταν ρετρό! Ήμασταν πεταμένοι, ξεχασμένοι και εκπροσωπούντες ιδεολογία πεθαμένη. Αυτό ήμασταν! Τώρα είμαστε χρήσιμοι.

Εγώ που επί τριάντα πέντε χρόνια έδωσα αγώνα κατά του δικομματισμού, άρα και κατά του συστήματος ΠΑΣΟΚ που έκανε διορισμούς και προσπαθούσε να μας χλευάσει, δεν μπορώ να πάρω το ποσοστό της Ένωσης Κεντρώων και να το επανασυγκολλήσω μαζί σας, κύριοι του ΠΑΣΟΚ. Δεν μπορώ! Ηθικά δεν μπορώ! Προτιμώ να μείνω έξω από τη Βουλή, αλλά δεν μπορώ. Επί τριάντα πέντε χρόνια έδωσα έναν αγώνα εναντίον ενός συστήματος διεφθαρμένου κατ’ εμέ και τώρα να πω στους οπαδούς μου «κύριοι, πάμε να επανασυγκολληθούμε με το ΠΑΣΟΚ», δεν το μπορώ. Είναι θέμα ηθικής τάξεως.

Για το λόγο αυτό και στενοχώρησα την κ. Γεννηματά, όταν μου είπε ο σύζυγός της σε κάποιο κεντρικό ξενοδοχείο να διατηρήσουμε τις σφραγίδες μας και τις χρηματοδοτήσεις μας και να κάνουμε απλά εκλογική συγκόλληση. Λέω ότι τέτοια πράγματα, όπως σφραγίδες και χρηματοδοτήσεις, δεν με αφορούν. Ούτε συγκολλήσεις κάνω. Θα σηκώσω το βάρος μιας επανάστασης για την κάθαρση και την αλλαγή της Ελλάδος. Κι αν τα καταφέρω και μετρήσω στην Ελλάδα σαν Βασίλης Λεβέντης, έχει καλώς! Δεν τα καταφέρνω; Είμαι του σπιτιού μου. Εγώ δεν είμαι επαγγελματίας, όπως πολλοί σ’ αυτήν την Αίθουσα.

Και δεν ήμουν στεναχωρημένος τριάντα πέντε χρόνια. Έκανα το καθήκον μου. Μιλούσα, έτρεχα στην Ελλάδα με το αυτοκίνητό μου με δικές μου βενζίνες. Είναι κάτι που μου λείπει: Ένας αγώνας για ιδεολογία! Αυτό μου λείπει. Και μπαίνω στην Αίθουσα αυτή και τι βλέπω; Πόσα χρήματα παίρνει ο ένας, πόσους συμβούλους, πόσο το ένα, πόσο το άλλο. Δεν μπορώ άλλο!

Ο Ανδριανόπουλος-ήταν σε ένα συνέδριο στο Intercontinental- με ρώτησε: «Αφού διαφωνείτε με αυτό που συναντήσατε, γιατί κάνατε τριάντα πέντε ετών αγώνα, για να μπείτε εις την Βουλή;» «Εγώ», λέει, «έφυγα αηδιασμένος, γιατί ακριβώς, δεν μπορούσα να αλλάξω κάποια πράγματα.»

Και τι του απάντησα; Κατ’ αρχάς, δεν έχω πειστεί ότι έχασα ακόμη. Εγώ πιστεύω ότι θα τα αλλάξω, γιατί η νεολαία θα με ενισχύσει. Ας λένε στις δημοσκοπήσεις ότι παίρνει 8% το ΠΑΣΟΚ και 3%, 3,5% ή 4% η Ένωση Κεντρώων. Τη νύχτα των εκλογών το ΠΑΣΟΚ μπορεί να είναι απ’ έξω, η Ένωση Κεντρώων, όμως, θα είναι τρίτο κόμμα. Είναι απόλυτη πεποίθησή μου. Αφήστε με να το πιστεύω, γιατί εμπιστεύομαι τους νέους, που είχαν και έχουν ένα όνειρο, από το οποίο δεν παραιτούνται.

Είπα, λοιπόν, στον Ανδριανόπουλο: «Εγώ θεωρώ ότι δεν έχει λήξει ο χρόνος για εμένα και επιμένω εις όποια προσπάθεια ξεκίνησα. Εσείς, κύριε Ανδριανόπουλε, που λέτε ότι φύγατε, γιατί δεν μπορούσατε να τα αλλάξετε, επί αρκετά χρόνια που ήσασταν Υπουργός, τι αλλάξατε; Επωφεληθήκατε, απολαύσατε των προνομίων του δικομματισμού.» Μια εποχή, τα έτη 1990-1993, ήταν και υπερυπουργός. Είχε τρία, τέσσερα Υπουργεία ο Ανδριανόπουλος. Δεν βάλλω εναντίον του. Δείγμα γραφής είναι αυτό που σας λέω. «Και τώρα έρχεστε και ζητάτε ρέστα από εμένα που επιμένω να έχω το όνειρο;»

Λέω, λοιπόν, εις την Αίθουσα αυτή: Ούτε δημοσκοπήσεις υπολογίζω ούτε τίποτα. Το όνειρό μου κράτησε τριάντα πέντε χρόνια και δεν θα τελειώσει, εάν δεν φύγουν όλοι οι κλέφτες και οι ψεύτες από την πολιτική!

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Πρόεδρε.

Προσμετρήθηκε και η δευτερολογία, όπως και εσείς ζητήσατε.

Κοιτάξτε, για τη διαδικασία από εδώ και πέρα, προτού περάσουμε…

(Θόρυβος στην Αίθουσα)

Παρακαλώ ησυχία.

Θα μιλήσει τώρα για δυο, τρία λεπτά ο κ. Βίτσας και είναι καλό που είναι και ο κ. Θεοδωράκης παρών, γιατί του είχε ζητήσει να δώσει κάποιες διευκρινίσεις. Ύστερα θα μιλήσει ο κ. Παρασκευόπουλος για μια μικρή παρέμβαση πέντε λεπτών για συγκεκριμένο θέμα και αναφορές που έγιναν. Έπειτα θα μιλήσουν οι δυο Υπουργοί, ο κ. Κουρουμπλής και ο κ. Τόσκας, από δέκα λεπτά και θα περάσουμε στον κύκλο των δευτερολογιών. Δύο είναι οι ομιλητές από πλευράς της Κυβέρνησης. Οι άλλοι είναι για ειδικές παρεμβάσεις, σχετικά με κάτι που ακούστηκε για τα Υπουργεία τους. Θα το καταλάβετε. Δεν έχουν άλλο σκοπό ούτε ήθελαν οι άνθρωποι να μιλήσουν.

**ΝΙΚΟΛΑΟΣ ΔΕΝΔΙΑΣ:** Σε αυτή την περίπτωση, θα μου επιτρέψετε, κύριε Πρόεδρε, να πάρω τον λόγο για μισό λεπτό, σχετικά με κάτι που είπε ο κύριος Υπουργός και με αφορά προσωπικά;

**ΠΡΟΕΔΡΟΣ (Νικόλαος Βούτσης):** Βεβαίως.

Θα μιλήσετε πριν γίνει η δευτερολογία, έτσι ώστε να ληφθεί υπ’ όψιν.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε και κύριε Θεοδωράκη, πρέπει να σας πω ότι πάντα εντυπωσιάζομαι από την μικροπρέπεια και πολύ περισσότερο, όταν αυτό συνδυάζεται με λαθροχειρία. Θα σας εξηγήσω μετά.

Γνωρίζετε ότι αυτή τη στιγμή κάνουμε μια πολύ μεγάλη προσπάθεια, ώστε να βρούμε καταφύγιο, σίτιση, συνθήκες υγιεινής διαβίωσης, υγειονομική περίθαλψη, για τους πρόσφυγες και τους μετανάστες.

Γνωρίζετε ότι αυτή την περίοδο, προσπαθούμε να εκκενώσουμε τον Πειραιά, να ξεκινήσει η εκκένωση της Ειδομένης και να αποσυμπιεστεί το Ελληνικό. Γι’ αυτό τον λόγο, δουλεύουμε νυχθημερόν και ήδη έχουμε δημιουργήσει στην ηπειρωτική Ελλάδα σαράντα χιλιάδες θέσεις φιλοξενίας, που τις κατώτερες προσπαθούμε και τις βελτιώνουμε.

Και όμως, εσείς προτιμάτε -και χθες το βράδυ και σήμερα- τον ρόλο ενός επιπόλαιου λογιστή. Και την προηγούμενη φορά άκουσα από άλλο Βουλευτή ότι κάνετε γρήγορους διαγωνισμούς σίτισης του ενός μήνα, που δεν προλαβαίνουν ούτε τις εγγυητικές επιστολές. Μιλάμε για διαγωνισμούς, οι οποίοι δεν χρειάζονταν εγγυητικές επιστολές. Και βεβαίως, έχεις να επιλέξεις αν οι άνθρωποι θα μείνουν ή δεν θα μείνουν νηστικοί.

Άρα, κατά τη γνώμη μου, εμείς εργαζόμαστε για τη διαχείριση του προσφυγικού προβλήματος και ζητάμε βοήθεια από όλη την κοινωνία κι εσείς ασχολείστε με τη λογιστική, αλλά συγχρόνως και τη φθηνή πολιτική των υπονοούμενων.

Διότι, τι διαφορετικό είναι, όταν αυτή η σύμβαση με αυτό το κάμπινγκ -που είναι ένα εκ των δύο σε όλη την Ελλάδα- έχει μέγιστο κόστος 80.000 ευρώ, συμπεριλαμβανομένου του ΦΠΑ, ώστε να μεταφερθούν αυτοί οι άνθρωποι κι εσείς μιλάτε για διαφορές εκατοντάδων χιλιάδων ευρώ; Έτσι δεν είναι; Το άκουσα καλά, με τα αυτιά μου.

Το δεύτερο, όμως, που έχω να πω, είναι ότι και σαν λογιστής δεν αποδεικνύεστε ιδιαίτερα ικανός. Να σας εξηγήσω γιατί: Νοικιάσαμε αυτόν τον χώρο στη βάση της ανάγκης, με δύο παρατάσεις για είκοσι μία μέρες -αυτή είναι η όλη λογική- και βρήκαμε και τον τρόπο ενοικίασης. Νοικιάσαμε τον χώρο, δεν μπορεί να μπει κάποιος άλλος μέσα. Είναι ακριβά; Εγώ σας λέω -για να είμαι μαζί σας- ότι είναι ακριβά, διότι υπάρχει ένα τέτοιο ζήτημα, όχι με το συγκεκριμένο, ντε και καλά, που θα πω αμέσως μετά. Όμως, δεν ξέρετε ότι σε αυτήν την ανάγκη υπάρχουν και συμφέροντα, τα οποία πιέζουν προς ίδιον συμφέρον, ιδιαίτερα για το χρονικό διάστημα που δουλεύεις; Το ξέρετε αυτό το πράγμα.

Κι εγώ κι εσείς και όλοι να έρθουν να ελέγξουν και στη ΓΔΟΣΥ και στο γραφείο μου και στις αντίστοιχες υπηρεσίες –και μην λέτε για τη Χίο, γιατί σας δόθηκε ολόκληρος φάκελος για τη Χίο και για το κόστος- πώς δαπανώνται τα λίγα λεφτά που έχουμε.

Όμως, εγώ θα ήθελα να σας πω και κάτι άλλο και εδώ είναι και η λαθροχειρία.

**ΠΡΟΕΔΡΟΣ (Νικόλαος Βούτσης):** Συντομεύετε, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι, κύριε Πρόεδρε, τελειώνω σε δευτερόλεπτα.

Μας φέρατε εδώ ή αναγγείλατε μια τιμή από το κάμπινγκ, που αφορά την περσινή τιμή κατ’ άτομο. Δεν συμπεριλάβατε σε αυτό: Πρώτον, την ενοικίαση της σκηνής, η οποία είναι φέτος 5 ευρώ, ενώ είναι 6 ευρώ το κατ’ άτομο. Δεύτερον, δεν συμπεριλάβατε σε αυτά τα τριάμισι ευρώ της παροχής ρεύματος και άλλες δυνατότητες, όχι βέβαια, το νερό, το ίντερνετ κ.λπ..

Αν αυτά τα διαιρέσετε, ακόμα και δια δύο, που είναι η συνήθης πρακτική ή δια τρία, ξαναφτάνετε πάλι στα εννιάμισι ευρώ. Όμως, εγώ σας λέω –για να είμαστε και συνεννοημένοι μεταξύ μας- ότι αυτό το θεωρώ, στο πλαίσιο μιας προσφοράς που θα μπορούσε να κάνει κάποιος, ότι θα ήταν –είναι- και ακριβό.

Άρα, αυτό κάνετε, κύριε Θεοδωράκη. Εκτός αν αυτά εσείς δεν τα έχετε κάνει. Όμως, νομίζω ότι είστε άνθρωπος που έχει κάνει σε κάμπινγκ, εκτός αν έχετε πάρα πολύ καιρό να πάτε και τα ξεχάσατε.

Εγώ σας λέω, βέβαια, ότι ο καθένας επιλέγει τον ρόλο του, επιλέγει τον δρόμο του. Εμείς θα συνεχίσουμε να κάνουμε τη δουλειά που κάνουμε, με λίγους όρους, αλλά με πολλή προσπάθεια, με λίγη -αν θέλετε- βοήθεια, σε σχέση με τη βοήθεια που θα μπορούσαν να δώσουν διεθνείς φορείς, κράτη κ.λπ., αλλά με πολύ μεράκι και με πολλή συνεργασία με όλους. Εσείς, επιλέξτε το δικό σας.

**ΠΡΟΕΔΡΟΣ (Νικόλαος Βούτσης):** Μάλιστα.

Παρακαλώ, κύριε Θεοδωράκη, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Δύο λέξεις θα πω. Δεν θα παρασυρθώ σε έναν διάλογο επί γενικών θεμάτων και τώρα -πραγματικά- το να μιλάτε για επιπόλαιους λογιστές -επειδή σας αποδεικνύουμε ότι το ελληνικό δημόσιο σπαταλά λεφτά σε «ημέτερους»- νομίζω ότι είναι προσβολή για τον κόσμο που μας ακούει, γιατί μπορεί πραγματικά...

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** … (δεν ακούστηκε)

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Περιμένετε, κύριε Υπουργέ. Δεν σας διέκοψα. Περιμένετε!

 Διότι μπορεί τώρα που γίνατε Υπουργός να νιώθετε ότι είναι ψιλοδεκάρες το τέσσερα που γίνεται εννιάμισι και ένα hot spot να στοιχίζει ενάμισι εκατομμύριο, ενώ όλα τα κάνει ο στρατός, ο δήμος και τα «ΕΛΛΗΝΙΚΑ ΠΕΤΡΕΛΑΙΑ», αλλά εμείς θα επιμείνουμε να μην τα θεωρούμε όλα αυτά πενταροδεκάρες και να λέμε ότι είναι επιπόλαια λογιστικά νούμερα.

Αυτό που σας λέμε, λοιπόν, πολύ απλά είναι ότι κάνετε μια σύμβαση εβδομάδας -που δεν είναι βδομάδα, μιλάτε τώρα για είκοσι μέρες, σε λίγο καιρό θα μας πείτε ότι δεν ήταν είκοσι μέρες, αλλά είναι και δύο μήνες και πάει λέγοντας, γιατί αυτό είναι το κόλπο, παράταση στην παράταση- και για μια συμφωνία, που είναι εννιάμισι ευρώ τη βραδιά, ενώ ο επίσημος τιμοκατάλογος δίνει τέσσερα ευρώ τη βραδιά.

Είναι απλά τα στοιχεία.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** … (δεν ακούστηκε)

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Συγγνώμη, είναι απλά τα στοιχεία, όπως είναι τρανταχτά τα στοιχεία στη Χίο. Πήγα στη Χίο για να δω με τα μάτια μου αυτό, το οποίο έχετε κάνει. Είναι ένα σκάνδαλο πρώτης γραμμής. Το λέει όλη η Χίος, το λένε οι νομικές υπηρεσίες του κράτους, το λέει το ΙΚΑ, το λέει ο δήμος, το λένε όλοι. Γιατί όλα τα έχει προσφέρει ο στρατός, όλα τα έχει προσφέρει ο δήμος, όλα τα έχουν προσφέρει τα «ΕΛΛΗΝΙΚΑ ΠΕΤΡΕΛΑΙΑ».

Και εσείς δώσατε το έργο κάπου, σπάζοντας τις συμβάσεις. Γιατί αυτό είναι το κόλπο, έτσι; Πήρατε μια μεγάλη έκπτωση, για να μπορέσετε να δώσετε τη σύμβαση κάπου. Τα ξέρετε τα νούμερα. Μην κουράζω την Αντιπροσωπεία.

Μπορώ, όμως, να σας τα πω μόνο επιγραμματικά. Η μία σύμβαση ήταν ύψους 854.000 ευρώ. Ήταν 1,5 εκατομμύριο ευρώ το έργο. Κάνει μια μεγάλη έκπτωση και προτείνει να το κάνει με 854.000 ευρώ και το πήρε. Και μετά από λίγες μέρες προστέθηκαν άλλα 500.000 ευρώ, 423.000 για να είμαι ακριβής, στην ίδια εταιρία. Είναι παλιό το κόλπο. Το έχουν κάνει όλοι οι προηγούμενοι και συνεχίζετε να το κάνετε κι εσείς.

Και αντί να απαντήσετε, μου μιλάτε με ιδεοληπτικές φράσεις, που δεν λένε τίποτα στον κόσμο, που υποφέρει και βλέπει ότι υπάρχει σπατάλη.

**ΠΡΟΕΔΡΟΣ (Νικόλαος Βούτσης):** Ευχαριστώ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, μπορώ να έχω τον λόγο;

**ΠΡΟΕΔΡΟΣ (Νικόλαος Βούτσης):** Έχετε τον λόγο για ένα λεπτό, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Θεοδωράκη, αν δεν μπορείτε να ακούτε αριθμούς, εγώ σας ζήτησα απλά να διαβάσετε τον τιμοκατάλογο του 2015. Εκεί θα φανερωθεί ότι απλά λέτε ψέματα. Τόσο απλό είναι αυτό το πράγμα.

Μιλάτε μόνο για το κατ’ άτομο. Δεν βάζετε τη σκηνή, δεν βάζετε το ρεύμα, τα οποία τα έχει ο τιμοκατάλογος, γιατί εγώ τον τιμοκατάλογο τον έχω. Εσείς μάλλον μιλάτε χωρίς να ξέρετε. Ξέρετε, όμως, σε μεριά πράγματα η άγνοια…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Τις σκηνές τις έβαλε το κάμπινγκ; Γιατί ψεύδεστε; Έχω φωτογραφίες. Τις σκηνές τις έβαλε το κάμπινγκ;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μα, τι λέτε; Όταν πηγαίνετε σε ένα κάμπινγκ, με του κάμπινγκ τη σκηνή μένετε; Μα, είναι φανερό ότι δεν ξέρετε. Είναι φανερό. Όταν πηγαίνετε σε ένα κάμπινγκ, τη δική σας σκηνή βάζετε, κύριε Θεοδωράκη. Σας ακούει αυτή τη στιγμή ο κόσμος που κάνει κάμπινγκ και γελάει. Τι να κάνουμε;

**ΠΡΟΕΔΡΟΣ (Νικόλαος Βούτσης):** Εντάξει, ας μη μιλήσουμε τώρα γι’ αυτό ενδελεχώς.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο παρακαλώ;

**ΠΡΟΕΔΡΟΣ (Νικόλαος Βούτσης):** Παρακαλώ, τον λόγο έχει ο Υπουργός Δικαιοσύνης κ. Παρασκευόπουλος, για μία παρέμβαση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Ακούστηκε για πολλοστή φορά σε αυτή την Αίθουσα, ότι από τις πρώτες ενέργειες του Υπουργείου Δικαιοσύνης αυτής της Κυβέρνησης ήταν αυτές, οι οποίες επέφεραν πλήγματα στην ασφάλεια, όπως οι σχετικές με τις κινήσεις του κ. Λάμπρου στις φυλακές ή την αποφυλάκιση του Σάββα Ξηρού και άλλων τρομοκρατών.

Απλώς, για αποκατάσταση της αλήθειας, να εισφέρω κάποιες πληροφορίες. Όντως, τα καταστήματα τρίτου τύπου καταργήθηκαν και έκτοτε δεν είχαμε καμμία απόδραση από κλειστό κατάστημα των ελληνικών φυλακών. Έχει περάσει ένα πολύ μεγάλο διάστημα στη χώρα χωρίς καμμία απόδραση. Άλλο θέμα είναι οι αγροτικές φυλακές, που είναι ημι-ελεύθερες.

Δεύτερον, κανείς τρομοκράτης ή εν πάση περιπτώσει καταδικασμένος για εγκλήματα τρομοκρατίας, δεν απολύθηκε με την αποσυμφόρηση από τις ελληνικές φυλακές -απολύτως κανείς- είτε καταδικασμένος για υπόθεση τρομοκρατίας είτε καταδικασμένος για ανθρωποκτονία ή για άλλες πράξεις που εκ των υστέρων από τη νομοθεσία έχουν υπαχθεί στην έννοια της τρομοκρατίας.

Και τρίτον, ως προς τον κ. Λάμπρου, είχα την ευκαιρία διεξοδικά να εξηγήσω στην Επιτροπή Θεσμών και Διαφάνειας ότι ο ρόλος του ήταν να συζητά για την αποκατάσταση της νομιμότητας. Νομίζω ότι δεν έμειναν απορίες στη συζήτηση εκείνη, αλλά να πω ότι ήδη η προκαταρκτική εξέταση, η οποία διεξήχθη με βάση τις καταγγελίες του κ. Πανούση, έχει μπει στο αρχείο και καμμία καταγγελία δεν βαραίνει τον κ. Λάμπρου.

Ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Ευχαριστώ.

Τον λόγο έχει ο κ. Κουρουμπλής, Υπουργός Εσωτερικών. Θα κλείσουμε τον κύκλο των παρεμβάσεων με τους δύο Υπουργούς, τον κύριο Κοινοβουλευτικό Εκπρόσωπο για το θέμα που έχει τεθεί και θα περάσουμε μετά στους Αρχηγούς για τη συζήτηση.

Κύριε Υπουργέ, έχετε τον λόγο για δέκα λεπτά. Ευχαριστώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, η σημερινή συζήτηση γίνεται σε μια δύσκολη συγκυρία, όχι μόνο για την Ελλάδα, αλλά για την ευρύτερη περιοχή. Η Ελλάδα βρίσκεται γεωστρατηγικά σε ένα κρίσιμο σημείο.

Από τη μία πλευρά, η αποσταθεροποίηση, που επιχειρείται από τις μεγάλες δυνάμεις στην ευρύτερη περιοχή βρίσκεται, δυστυχώς, σε εξέλιξη και είναι απρόβλεπτο πότε αυτή η κατάσταση μπορεί να ειρηνευτεί, εξέλιξη η οποία γεννά κύματα προσφύγων.

Από την άλλη πλευρά, πρόκειται για μία Ευρώπη που πιστέψαμε -όσοι την πιστέψαμε- της κοινωνικής δημοκρατίας, της κοινωνικής δικαιοσύνης, της αλληλεγγύης, των ανοιχτών συνόρων, μία Ευρώπη, που δυστυχώς κλείνει τα σύνορά της, αναιρώντας την ταυτότητά της και υπονομεύοντας την ίδια της την ύπαρξη. Σε ένα τόσο ρευστό περιβάλλον λοιπόν, βρίσκεται η χώρα.

Παρά ταύτα, κυρίες και κύριοι συνάδελφοι, περίμενα σήμερα να βρούμε έναν κοινό τόπο, να απαλλαγούμε από το κράτος της μιζέριας, που μας διακατέχει στον πολιτικό μας λόγο, να συνεννοηθούμε για τα ύψιστα που αφορούν τη χώρα και τα οποία θα έπρεπε να ήταν οι προτεραιότητες όλων.

 Αντ’ αυτού, άκουσα επαναλαμβανόμενους λόγους. Ο κ. Μητσοτάκης μού θύμισε τον πατέρα του, όταν καθύβριζε τον Ανδρέα Παπανδρέου και τον ταύτιζε με την τρομοκρατία. Αυτό μου θύμισε σήμερα ο λόγος ενός νέου Αρχηγού, που περίμενα να εκπέμψει ένα όραμα για αυτήν την πατρίδα, να κάνει μία αυθυπέρβαση όλων αυτών που ενδεχομένως από εδώ και από εκεί είναι τριβές ανάμεσά μας, στα πλαίσια του δημοκρατικού μας πολιτεύματος και να βρούμε έναν κοινό τόπο, να πούμε την αλήθεια πρωτίστως στον ελληνικό λαό και όχι να διστάζουμε να πούμε, αν υπάρχει ασφάλεια σε αυτήν τη χώρα.

Κυρίες και κύριοι συνάδελφοι, είκοσι οχτώ εκατομμύρια τουρίστες υπολογίζεται ότι θα έρθουν φέτος στη χώρα. Γιατί έρχονται, όταν γνωρίζετε και γνωρίζουμε ότι πρώτη προτεραιότητα ενός ανθρώπου που θέλει να κάνει τουρισμό σε μία χώρα είναι το αίσθημα της ασφάλειας που εμπεδώνεται μέσα του; Και αυτό δεν είναι μία υπόθεση που την έκανε μόνο η σημερινή Κυβέρνηση. Εμείς δεν θέλουμε να έχουμε αυτή τη λογική. Είναι μία προσπάθεια που έγινε όλα αυτά τα χρόνια, από τον Κωνσταντίνο Καραμανλή και τον Ανδρέα Παπανδρέου, με τις πολιτικές που άσκησαν στην ευρύτερη περιοχή, το κλίμα που καλλιέργησαν, αλλά και με τις προσπάθειες που κάνει η σημερινή Κυβέρνηση, ακριβώς γιατί θέλει να εμπεδώσει το αίσθημα στην ευρύτερη περιοχή ότι είναι μία Κυβέρνηση που νοιάζεται για την ειρήνη στη περιοχή, που νοιάζεται για την πρόοδο και την ανάπτυξη.

Κυρίες και κύριοι συνάδελφοι, είναι δυνατόν εμμέσως να αφήνουμε αιχμές και να ταυτίζουμε το προσφυγικό με την τρομοκρατία; Οι τρομοκράτες που δημιούργησαν τα γεγονότα στο Παρίσι και στις Βρυξέλες ήταν πρόσφυγες; Να συνεννοηθούμε δηλαδή. Δυστυχώς για εσάς που το υποστηρίζετε, δεν ήταν πρόσφυγες. Ήταν πολίτες δεύτερης και τρίτης γενιάς. Κι εδώ η Ευρώπη, αντί να συζητάει για κλειστά σύνορα, θα έπρεπε να κάτσει να συζητήσει κοινωνιολογικά από πού παράγεται αυτό το φαινόμενο, νέοι άνθρωποι, αντί να διεκδικούν τη ζωή, να λατρεύουν το θάνατο. Αυτά είναι ζητήματα που πρέπει να απασχολήσουν την Ευρώπη. Και είναι σημαντικό ότι, πολύ σημαντικές υπηρεσίες μέσα στην Ευρώπη, αλλά και σημαντικά πρόσωπα που υπηρετούν αυτές τις υπηρεσίες, έχουν εκφράσει την άποψη ότι δεν παράγεται το πρόβλημα της τρομοκρατίας από το προσφυγικό. Αντιθέτως, αναζητούν τρόπους –και είναι θετικό αυτό- ώστε να μπορέσουμε να ενοποιήσουμε τουλάχιστον τις δραστηριότητές μας στα ζητήματα αυτά και να οικοδομήσουμε όλοι μαζί ένα μέτωπο κατά του φόβου. Διότι με τις πολιτικές τοποθετήσεις που άκουσα σήμερα, το μόνο που συντηρούμε είναι ο φόβος.

Και αυτό που ήθελαν οι τρομοκράτες το πέτυχαν, κυρίες και κύριοι συνάδελφοι, σε ένα μεγάλο βαθμό: Να κάνουν τους πολίτες της Ευρώπης να φοβούνται, να περπατούν και να φοβούνται τον ίσκιο τους. Αυτό ήθελαν να πετύχουν. Κι αυτό προσπαθούμε να μεταφέρουμε κι εδώ, όταν γνωρίζουμε ότι με τις προσπάθειες και με τις προηγούμενες –εγώ δεν θέλω να είμαι μικρόψυχος- και τις σημερινές, όλοι αγωνιούμε και αγωνιζόμαστε για το ύψιστο δικαίωμα του πολίτη, να νιώθει ασφαλής στη χώρα του.

Η Ελλάδα, κυρίες και κύριοι συνάδελφοι, αντιμετωπίζει μεγάλα προβλήματα, το ζήτημα της ανασφάλειας που παράγεται από τις πολιτικές της λιτότητας που μας επέβαλαν όλα αυτά τα χρόνια και που η σημερινή Κυβέρνηση δεν τις δέχθηκε ποτέ. Κάτω από το συγκεκριμένο καθεστώς, πάμε σε αυτήν τη διαδικασία που γνωρίζετε, αλλά δεν πιστέψαμε ποτέ σε αυτές τις πολιτικές. Εσείς πιστέψατε ότι αυτές οι πολιτικές, ήταν πολιτικές, που μπορούσαν να βγάλουν τη χώρα από την κρίση. Να, όμως, που δεν την έβγαλαν.

Θέλω, λοιπόν, κυρίες και κύριοι συνάδελφοι να ζητήσω επιτέλους να γίνει μια συζήτηση σε ένα επίπεδο ηρεμίας, ψυχραιμίας και νηφαλιότητας. Βρισκόμαστε σε μια περίοδο, που συμβαίνει δυστυχώς αυτό που έλεγε πριν τριακόσια χρόνια ο φιλόσοφος Τόμας Χομπς, δηλαδή «πόλεμος όλων εναντίον όλων». Αυτό συμβαίνει σήμερα στην ευρύτερη περιοχή. Αυτό πρέπει να μελετήσουμε και να αντιμετωπίσουμε, για να μπορέσουμε πραγματικά να δημιουργήσουμε τις συνθήκες και τους όρους, να περιορίσουμε τα φαινόμενα της ανασφάλειας του πολίτη και όχι να ζητούμε Υπουργεία, τα οποία πραγματικά θυμίζουν άλλες εποχές. Αυτό είναι το ζήτημα; Η έλλειψη ενός τέτοιου Υπουργείου είναι το ζήτημα ή οι πολιτικές που ασκούνται και εμπεδώνουν στην κοινωνία το αίσθημα αυτό, όταν λέτε ότι δεν υπάρχει κράτος στην Ειδομένη;

Κυρίες και κύριοι συνάδελφοι, πέρυσι πέρασαν ένα εκατομμύριο άνθρωποι από την Ελλάδα. Δεν είναι προς έπαινο της Ελλάδος -και όχι της Κυβέρνησης, εγώ σας λέω, της Ελλάδος- και του ελληνικού λαού ότι δεν άνοιξε μύτη; Αυτοί οι δώδεκα χιλιάδες άνθρωποι, ζουν εκεί και δεν υπήρξε κανένα πρόβλημα στην ουσία. Δώδεκα χιλιάδες άνθρωποι, κυρίες και κύριοι συνάδελφοι. Δεν είναι άδικο να λέτε ότι δεν υπάρχει κράτος, με την παρουσία της αστυνομίας εκεί; Δεν έλαβαν ιατρική φροντίδα από τις δημόσιες υπηρεσίες όλοι αυτοί οι άνθρωποι, τα ασυνόδευτα παιδιά; Και έρχεστε εδώ και λέτε άρρητα ρήματα, απλώς για να κάνετε φθηνή πολιτική; Έτσι υπερασπίζεστε την πατρίδα; Αυτός είναι ο πατριωτισμός που πρέπει να μας διακατέχει όλους αυτήν τη στιγμή και να μας δίνει τη δύναμη να κάνουμε αυτήν την προσωπική και κομματική υπέρβαση, για να βρούμε κοινούς τόπους, τουλάχιστον σε αυτά τα κρίσιμα ζητήματα, που δίνουν στη χώρα μια ιδιαίτερη αναφορά;

Ήρθε προχθές η θρησκευτική ηγεσία του Χριστιανισμού και είπε κάτι πολύ σημαντικό, που είναι όπλο για την Ελλάδα. Είπε ότι «εμείς εδώ, παρ’ότι είμαστε άλλης θρησκείας, φροντίζουμε και νοιαζόμαστε για ανθρώπους που έχουν άλλη θρησκεία». Και αυτό είναι πολιτισμός. Αυτός είναι ο πολιτισμός που θα έπρεπε να υπερασπιστεί η Ευρώπη και δεν τον υπερασπίστηκε. Τον υπερασπίστηκε ο ελληνικός λαός, τον υπερασπίζεται και η Κυβέρνηση και τα κόμματα της Αντιπολίτευσης, γιατί οφείλει κανείς να αναγνωρίσει ότι όλοι δείχνουμε τον ίδιο ανθρωπισμό. Δεν είναι κανένας πιο ευαίσθητος από τον άλλον. Αλλά επιτέλους, ας βρούμε τα σημεία επαφής, τουλάχιστον σε αυτά τα ζητήματα, που είναι μια παρακαταθήκη για τον ελληνικό λαό. Αυτό που έκανε και κάνει ο ελληνικός λαός είναι μια παρακαταθήκη για το μέλλον, για όλους και για τους σημερινούς κυβερνήτες και για τους αυριανούς.

Κυρίες και κύριοι συνάδελφοι, επιτέλους, ας προχωρήσουμε λίγο μπροστά, ας κάνουμε ένα βηματισμό, ας αφήσουμε ζητήματα, που πραγματικά δημιουργούν μια μελαγχολία ανάμεσά μας και ας αποδείξουμε στην ελληνική κοινωνία ότι είμαστε προμηθείς και όχι επιμηθείς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Υπουργέ.

Τον λόγο έχει ο Αναπληρωτής Υπουργός Προστασίας του Πολίτη, ο συνάδελφος κ. Τόσκας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρίες και κύριοι Βουλευτές, ζούμε σε μια περίοδο ραγδαίων και απρόβλεπτων εξελίξεων και ανακατατάξεων, τόσο σε εθνικό όσο και σε ευρωπαϊκό και διεθνές επίπεδο. Τα τελευταία χρόνια, η ρητορική του μίσους και της μισαλλοδοξίας βρίσκει έδαφος και τα ακροδεξιά φασιστικά στοιχεία επενδύουν στο δήθεν έλλειμμα ασφάλειας. Ευτυχώς, στη χώρα μας προσκρούουν αυτά τα στοιχεία στην ανθρωπιά και στην αλληλεγγύη, που επιδεικνύει η συντριπτική πλειοψηφία του λαού μας. Το αίσθημα ασφάλειας έχει εδραιωθεί, τόσο στη συνείδηση της ελληνικής κοινωνίας, όσο και στη συνείδηση των επισκεπτών της χώρας μας.

Η Ελλάδα είναι ασφαλής χώρα. Το δημόσιο αγαθό είναι διασφαλισμένο, παρά τις αντίξοες συνθήκες και παρά τις απέλπιδες προσπάθειες να καλλιεργηθεί ένα κλίμα. Έχει επιτευχθεί σε πολλά σημεία, έχουν γίνει βήματα, έχει εδραιωθεί η ασφάλεια και νομίζω ότι, παρά τις όποιες αντιπαραθέσεις, διαφοροποιήσεις, που υπάρχουν σ’ αυτόν τον χώρο, αυτό έχει αναγνωριστεί από τον ελληνικό λαό.

Όμως, ας μιλήσουμε λίγο για τις πολιτικές μας και την πολιτική της Νέας Δημοκρατίας. Περίμενα, για να είμαι ειλικρινής, σήμερα να γίνει μια σοβαρή αντιπαράθεση πάνω στις ιδεολογικές θέσεις γύρω από τα θέματα ασφάλειας, που υπάρχουν και υπάρχουν και στον διεθνή περίγυρο. Όμως, δυστυχώς, βλέπω μια αντίληψη που θέλει τον κίνδυνο να υπάρχει παντού. Άρα, αφού ο κίνδυνος υπάρχει παντού, τότε κηρύσσουμε ολοκληρωτικό πόλεμο, τότε όλα τα μέσα, άμυνα και ασφάλεια -έτσι ειπώθηκε από τον Πρόεδρο της Νέας Δημοκρατίας- θα πρέπει να ενεργοποιηθούν για την αντιμετώπιση αυτών των απειλών.

Ξέρετε πόσο προσεκτικοί είναι έξω στους διεθνείς οργανισμούς και ακόμη στους στρατικοποιημένους διεθνείς οργανισμούς, όπως το ΝΑΤΟ ή στους λιγότερο στρατικοποιημένους, όπως η Ευρωπαϊκή Ένωση, σ’ αυτούς τους όρους;

Οι όροι που αναφέρθηκαν εδώ, όπως «ασύμμετρες απειλές», όπως «συνδυασμός της ασφάλειας και της άμυνας», όπως «police state», «αστυνομικό κράτος», όπως ο συνδυασμός τρομοκρατίας και προσφυγικού, είναι κατά κάποιο τρόπο ανάθεμα αν χρησιμοποιηθούν σε συνδυασμό, σε περιβάλλον διεθνές.

Η τρομοκρατία και το προσφυγικό απαγορεύεται σχεδόν να συνδυαστούν σε επίπεδο Ευρωπαϊκής Ένωσης. Έχει γίνει αποδεκτό απ’ όλες τις χώρες και απ’ όλους τους αρμόδιους Υπουργούς ότι αυτά τα δύο θέματα δεν πρέπει να συνδέονται και δεν συνδέονται. Ο κάθε πρόσφυγας δεν είναι τρομοκράτης και η τρομοκρατία δεν προέρχεται από το προσφυγικό. Έχουν γίνει ευρύτατες συζητήσεις σε επίπεδο Ευρωπαϊκής Ένωσης, όπου παραβρέθηκα, όπου έχει γίνει αποδεκτό ότι η έλλειψη ένταξης αυτών των ανθρώπων και η γκετοποίηση δημιούργησε προβλήματα και στο Βέλγιο και στη Γαλλία και όχι άλλοι λόγοι, τους οποίους υπαινίσσεστε εσείς.

Άρα, τι βλέπουμε εδώ πέρα; Βλέπουμε έναν επηρεασμό της ιδεολογικής τοποθέτησης της Νέας Δημοκρατίας από παλιομοδίτικες αντιλήψεις, από αντιλήψεις περί ασφάλειας που υπήρχαν τη δεκαετία του 1950, του 1960. Τότε υπήρχαν, πράγματι. Όμως, είτε παλιομοδίτικες αντιλήψεις έχουν οι σύμβουλοί σας είτε δεν θέλετε να αλλάξετε πολιτική και αρέσκεστε στις αντιλήψεις περί ασφάλειας εκείνης της εποχής, της δεκαετίας του 1950 και του 1960, δηλαδή καταστολή, επίδειξη δύναμης, που δημιουργεί πόλωση, που δημιουργεί κοινωνική αναταραχή, η εξουσία πάνω από τον πολίτη και, φυσικά, αναποτελεσματικότητα.

Θέλετε να μιλήσουμε και στη βάση του πολιτικού ρεαλισμού; Ας αφήσουμε τον ανθρωπισμό. Ας αφήσουμε όλα τα ευγενή αισθήματα στην άκρη.

Στην Ηγουμενίτσα, πώς διαχειριστήκατε το θέμα; Μήπως θέλετε να βγάλω τα στοιχεία επί επτά χρόνια, που εκεί υπήρχαν από τέσσερις μέχρι έξι χιλιάδες μετανάστες…

**ΒΑΣΙΛΕΙΟΣ ΓΙΟΓΙΑΚΑΣ:** Δύο χιλιάδες.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** …και στην Πάτρα γύρω στις δυόμισι χιλιάδες, οι οποίοι τι αντιμετώπιση είχαν;

Πήγαινε η Αστυνομία, τους έδερνε, δημιουργείτο η εντύπωση ότι κάτι κάνει η Αστυνομία, έφευγαν και μετά από μια ώρα πάλι τα ίδια. Το ίδιο συνέβαινε και σε άλλους χώρους μεγάλων πόλεων.

Παλιά εργαλεία για νέα προβλήματα δεν αποδίδουν. Τελικά, το να είμαστε η οπισθοφυλακή αντιλήψεων των πιο συντηρητικών, των πιο αντιδραστικών -αν θέλετε- σε όλη την Ευρώπη, δεν δίνει λύσεις. Βάλτε κάτω τις καινούριες αντιλήψεις, που υπάρχουν σε επίπεδο προηγμένων χωρών, σε επίπεδο Ευρωπαϊκής Ένωσης και ελάτε να μιλήσουμε.

Από εκεί και πέρα, θα αναφερθώ σε κάποια θέματα, που έχουν σχέση και με το προσφυγικό. Υπήρχε και η αντίληψη σε κάποιους από εσάς ότι δεν χρειάζονται τα hot spots, δεν χρειάζονται οι καταυλισμοί, ας γυρίζει ο κόσμος στους δημόσιους χώρους, στην πλατεία Βικτωρίας, στο Πεδίον του Άρεως ή οπουδήποτε αλλού. Αυτή η σύγχυση και αυτή η κατάσταση βόλευε μήπως, για να δημιουργούμε ένα συντηρητικό κλίμα;

Πηγαίνετε τώρα να πιείτε καφέ στην Πλατεία Βικτωρίας και θα δείτε ότι το κλίμα είναι πάρα πολύ καλό, το ίδιο και στο Πεδίον του Άρεως. Δεν ωραιοποιούμε καταστάσεις, δεν έχουμε λύσει τα προβλήματα. Όμως προσπαθούμε και προσπαθούμε με μέθοδο.

Δεν αφήνουμε τα πράγματα στην τύχη, τύπου Ηγουμενίτσα – Πάτρα, δεν αφήνουμε τις πλατείες αφύλακτες και χωρίς έλεγχο και δεν κινούμαστε στη λογική της δεκαετίας του ’50 και του ’60. Αντιμετωπίσαμε πρωτόγνωρα προβλήματα και γραφειοκρατικά προβλήματα. Αντιμετωπίσαμε καταστάσεις, όπου έπρεπε να χτίσουμε σε χρόνο ρεκόρ καταυλισμούς. Και αυτό το κάναμε. Υπάρχει και η κριτική του κ. Θεοδωράκη. Περιμένω τώρα το φάκελο για το hot spot. Ήρθε; Εντάξει. Ο Γενικός Γραμματέας με ειδοποιεί ότι έχει έρθει ο φάκελος, είναι στη διάθεση του Προεδρείου της Βουλής και φυσικά, κάθε κόμματος, αν και δεν ζητήθηκε, παρ’ ότι είχε πει ο κ. Θεοδωράκης ότι θα ζητηθεί. Το ίδιο σε ό,τι αφορά αλλά στοιχεία, σχετικά με το hot spot, τα οποία έδωσε και ο κ. Βίτσας.

Τώρα, εμείς κινούμαστε σε συνθήκες διαφάνειας. Ξέρετε τι καταστάσεις βρήκαμε; Δεν θέλω να μπω σε λεπτομέρειες, γιατί μακριά από εμένα η αντίληψη της αντιπαράθεσης του τι έκανε ο ένας Υπουργός και τι έκανε ο άλλος. Εγώ δέχομαι ότι ο κάθε Υπουργός δίνει όλες του τις δυνάμεις, προσφέρει έργο και από εκεί και πέρα, υπάρχει κριτική για τα αρνητικά, αλλά δεν μπορεί να υπάρχει μικροψυχία. Αλλιώς, αυτή η μικροψυχία μπορεί να εκληφθεί και σαν έλλειψη πατριωτικής αντίληψης στα δύσκολα και πατριωτικής αντιμετώπισης των δύσκολων καταστάσεων.

Να μιλήσω και για κάποια θέματα, που δεν είναι της ημέρας, αλλά, τέλος πάντων θα μιλήσω, επειδή προκληθήκαμε. Ξέρετε ότι υπήρχαν κρυφοί φάκελοι -φάκελοι από χαλεπούς καιρούς- στο Υπουργείο Προστασίας του Πολίτη, τους οποίους με μεγάλη δυσκολία ανακάλυψα και για τους οποίους είχε δοθεί παράταση μέχρι το 2027 να μείνουν κλειστοί; Ξέρετε ποιους αφορούσαν αυτοί οι φάκελοι; Δύο χιλιάδες διακόσιοι είναι περίπου. Ο κ. Δένδιας ξέρει και ο κ. Κικίλιας. Από Ελευθέριο Βενιζέλο μέχρι Χαρίλαο Φλωράκη. Θα δοθούν αυτά τα στοιχεία και θα ενημερωθείτε.

Αυτό που με προβληματίζει, όμως, είναι ότι αν δεν αντιμετωπίσουμε με πολιτικό ρεαλισμό αυτές τις πρωτόγνωρες καταστάσεις, τις οποίες βλέπουμε μπροστά μας, τότε θα έχουμε να αντιμετωπίσουμε προβλήματα, όπως ριζοσπαστικοποίηση περιθωριοποιημένων ομάδων και συντηρητικοποίηση άκρατη άλλων πολιτών, οι οποίοι θα οδηγηθούν σε ακραίες αντιλήψεις. Αυτό πρέπει να το καταλαβαίνουν κάποιοι, που ζητούν ακραία μέτρα, παρόμοια με τα σκοπιανά, γιατί κύριο θέμα, αν θέλετε, στις συζητήσεις με την Ευρωπαϊκή Ένωση…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

 **ΠΡΟΕΔΡΟΣ (Νικόλαος Βούτσης):** Κύριε Υπουργέ, μπορείτε να ενσωματώσετε και τη δευτερολογία σας, αν θέλετε, ώστε να μιλήσετε με άνεση.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τελειώνω, κύριε Πρόεδρε. Απλώς διαλέγω τα κυριότερα ζητήματα.

**ΠΡΟΕΔΡΟΣ (Νικόλαος Βούτσης):** Ναι, με την ησυχία σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Το κύριο θέμα που συζητιέται σε επίπεδο Ευρωπαϊκής Ένωσης είναι η αποφυγή της ριζοσπαστικοποίησης αυτήν τη στιγμή, να μην δημιουργηθούν συνθήκες τέτοιες που θα εκκολάψουν κινδύνους για το μέλλον, που δεν θέλουμε ούτε καν να φανταστούμε.

Όμως, για τα επιμέρους ζητήματα, κύριε Πρόεδρε επιφυλάσσομαι στη δευτερολογία μου.

**ΠΡΟΕΔΡΟΣ (Νικόλαος Βούτσης):** Μπορείτε και τώρα, αν θέλετε, να ενσωματώσετε τη δευτερολογία, δηλαδή να συνεχίσετε. Γι’ αυτό είπα «με άνεση», για να κλείσουμε ύστερα με τις δευτερολογίες των πολιτικών Αρχηγών.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Σε ό,τι αφορά τα στατιστικά στοιχεία που διαφοροποιήθηκαν, γιατί σας είπα ότι εδώ δεν ήρθα για να ωραιοποιήσω καταστάσεις: Υπάρχει διαφοροποίηση στο κοινό έγκλημα αυτή τη στιγμή στις μεγάλες πόλεις; Τι έγινε στη διάρκεια του 2015 στην Ελλάδα;

Βλέπουμε, λοιπόν, μία μείωση του μεγάλου εγκλήματος ληστειών: Σε τράπεζες, σε σουπερμάρκετ κ.λπ.. Βλέπουμε ποιοτικές διαφοροποιήσεις, που έχουν εκθρέψει το έγκλημα σε εύκολους στόχους ή χαμηλού ρίσκου. Βλέπουμε και μια μείωση των παραβάσεων σε ειδικά εγκλήματα, όπως είναι υποθέσεις σεξουαλικής εκμετάλλευσης, ανθρωποκτονίες, λαθρεμπόριο κ.λπ..

Εμείς βάζουμε στόχους και προτεραιότητες, γιατί καμμιά Αστυνομία δεν μπορεί να ελέγξει κάθε μορφή εγκλήματος και κανένα σύστημα δεν μπορεί να προστατεύει από τα πάντα.

Τα ναρκωτικά, που δημιουργούν κινδύνους για τα παιδιά μας στα σχολεία, ο τζόγος που δημιουργεί πρόβλημα στα έσοδα του κράτους, είναι από τις προτεραιότητες που από την πρώτη στιγμή έχουμε θέσει στο Υπουργείο και ήδη έχουν αρχίσει και υπάρχουν καρποί αυτής της προσπάθειας.

Από εκεί και πέρα…

**ΒΑΣΙΛΕΙΟΣ ΚΙΚΙΛΙΑΣ:** Τον αγχώσατε, κύριε Πρόεδρε. Αφήστε τον να δευτερολογήσει κανονικά, σαν άνθρωπος!

**ΠΡΟΕΔΡΟΣ (Νικόλαος Βούτσης):** Ευτυχώς, έχουμε εσάς, κύριε Κικίλια και τους χαλαρώνετε όλους!

Κύριε Τόσκα, ο κ. Κικίλιας εκφράζει την αλληλεγγύη του.

Να είστε καλά!

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Με άγχωσε ο κύριος Πρόεδρος και με αγχώσατε και εσείς!

Μακάρι να υπάρχει παντού τέτοια αλληλεγγύη και έχουμε μιλήσει εξαιρετικά με τον κ. Κικίλια. Δεν είναι κακό να μιλούν οι πρώην με τους νυν Υπουργούς.

(Γέλωτες από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Προέδρος της Νέας Δημοκρατίας):** Είδες τι μαθαίνουμε;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ήταν κρυφή η συνάντηση, κύριε Κικίλια; Όχι!

Για εμάς, για την πολιτική ηγεσία του Υπουργείου Προστασίας του Πολίτη, επιδίωξή μας είναι η συνεχής βελτίωση του επιπέδου προστασίας των πολιτών, η αναβάθμιση της ποιότητας εξυπηρέτησής τους, η διατήρηση της συνοχής της κοινωνίας -και σε δύσκολους καιρούς είναι πολύ σημαντική η διατήρηση της συνοχής της κοινωνίας- και η διασφάλιση περιβάλλοντος ομαλότητας και ευνομίας.

Υπάρχουν προβλήματα και αυτά που αναφέρατε στην Ειδομένη και αυτά που αναφέρατε στον Πειραιά και το μικροέγκλημα, που υπάρχει στους χώρους όπου υπάρχουν πάρα πολλοί πρόσφυγες συγκεντρωμένοι.

Όμως, εάν νομίζει κάποιος ότι έχουμε ή έχει το ραβδάκι του θαυματοποιού και μπορεί να λύσει πολύ γρήγορα τα ζητήματα, να έρθει να μου το πει.

Εμείς καταβάλλουμε τεράστιες προσπάθειες. Η Αστυνομία αυτή τη στιγμή είναι τεντωμένη ουσιαστικά στις διάφορες γεωγραφικές περιοχές, από το Καστελόριζο μέχρι την Ειδομένη. Αγόγγυστα, οι άνθρωποι προσφέρουν. Προσπαθούμε να σταθεροποιήσουμε την κατάσταση, να λυθεί το προσφυγικό. Αυτή τη στιγμή βλέπετε ότι αρχίζει και αποσυμπιέζεται και εκτονώνεται η κατάσταση σε αυτές τις περιοχές. Ίσως γι’ αυτό βιαστήκατε να φέρετε το θέμα για συζήτηση.

Στη συνέχεια, ξέρουμε ότι στην προσπάθειά μας αυτή έχουν πάει πίσω κάποιες προσπάθειες, που έχουν σχέση με το κυνήγι του κοινού, του μικρού εγκλήματος. Όμως, αυτή τη στιγμή γυρίζουν οι προσπάθειές μας και θα δείτε τα αποτελέσματα και στα κέντρα των μεγάλων πόλεων.

Τελικά, καταφέραμε, ο Έλληνας αστυνομικός να μην είναι απέναντι στον πολίτη. Έχει καταλάβει ότι είναι εργαζόμενος, ότι είναι δίπλα στον πολίτη και ότι τον συμφέρει και τον ίδιο να είναι δίπλα στον πολίτη και να συνεργάζεται. Αυτή είναι η καινούργια αντίληψη, την οποία επιδιώξαμε και μπορώ να ισχυριστώ -μέσα στο σύντομο χρονικό διάστημα που έχουμε στο Υπουργείο- ότι πετύχαμε ορισμένα πράγματα. Φαίνεται αυτό, γιατί είναι ασφαλείς οι μεγάλες πόλεις και θα τολμούσα να πω πολύ περισσότερο από πριν. Συνεχώς, υπάρχει βελτίωση.

Υπάρχουν προβληματικές περιοχές. Υπάρχουν προβλήματα. Όμως, όποιος ισχυρίζεται ότι είναι χειρότερα τα πράγματα από πριν, ότι δεν υπάρχει πολιτική κατεύθυνση και ότι δεν υπάρχει προσπάθεια των αστυνομικών, νομίζω ότι θα είναι μικρόψυχος ή δεν θα συμβάλλει στην πατριωτική προσπάθεια που είπαμε.

 (Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας καταθέτει για τα Πρακτικά τον προαναφερθέντα φάκελο ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και επτά συνοδοί εκπαιδευτικοί από το 1ο Δημοτικό Σχολείο Ηγουμενίτσας και από το Δημοτικό Σχολείο των Συβότων.

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

 Πριν να εκκινήσουμε τον κύκλο των δευτερολογιών όσων πολιτικών Αρχηγών έχουν ζητήσει κάτι τέτοιο, τον λόγο έχει ζητήσει ο κ. Δένδιας για μια μικρή παρέμβαση, επειδή υπήρξαν αναφορές.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Κύριε Πρόεδρε της Κυβέρνησης, θα μου επιτρέψετε να διαβάσω από τα Πρακτικά τι είπατε προηγουμένως. Στην πρωτολογία σας είπατε: «…θα ήταν η πολιτική των επαναπροωθήσεων στη θάλασσα με αποτελέσματα σαν αυτά της τραγωδίας στο Φαρμακονήσι επί υπουργίας του κ. Δένδια».

Κατ’ αρχάς, σας ευχαριστώ. Με κολακεύετε, διότι ασχολείστε μαζί μου. Παρά ταύτα, κύριε Πρόεδρε της Κυβέρνησης, παρ’ ότι το Φαρμακονήσι είναι υπό δικαστική έρευνα, γνωρίζετε, φαντάζομαι, ότι αφορά το Λιμενικό Σώμα. Και φαντάζομαι ότι γνωρίζετε πως το Λιμενικό Σώμα δεν υπάγεται και δεν υπήγετο στο Υπουργείο Δημόσιας Τάξης όπου ήμουν εγώ τότε Υπουργός.

Άρα, θα σας παρακαλέσω -είμαι σίγουρος ότι θα το κάνετε- στη δευτερολογία σας να διορθώσετε την αναφορά σε εμένα. Και θα παρακαλέσω, αν είναι δυνατόν, επίσης, για την προσοχή σας στο μέλλον.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο κύριος Πρωθυπουργός.

Κύριε Πρόεδρε, έχετε δεκαπέντε λεπτά. Αν θέλετε, επειδή έχετε και το δικαίωμα της τριτολογίας ύστερα, μπορείτε να το ενσωματώσετε είτε σε ενιαία ομιλία τώρα είτε να μιλήσετε στο τέλος για πέντε λεπτά.

Ευχαριστώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βιάζεστε, κύριε Πρόεδρε, να κλείσετε τη συνεδρίαση!

Κυρίες και κύριοι συνάδελφοι, θα ξεκινήσω από την παρέμβαση του κ. Δένδια. Ο κ. Δένδιας ήταν πράγματι εκείνη την περίοδο Υπουργός Προστασίας του Πολίτη, όχι Ασφαλείας όπως μας είπε ο κ. Μητσοτάκης. Προστασίας του Πολίτη. Και ο κ. Βαρβιτσιώτης ήταν, αν δεν κάνω λάθος, ο αρμόδιος Υπουργός για το Λιμενικό Σώμα. Εν τούτοις, κύριε Δένδια, ίσως εξαιτίας και του γεγονότος ότι και τώρα ως Κοινοβουλευτικός Εκπρόσωπος πολλές φορές έχετε αναφερθεί στο δόγμα της εποχής σας, υπερασπιζόμενος αυτό το δόγμα, εν τη ρύμη του λόγου μου αναφέρθηκα σε εσάς. Και φαντάζομαι ότι η διορθωτική παρέμβασή σας, την οποία αποδέχομαι, δεν έχει να κάνει με το ότι αρνείστε ότι είχατε ένα τέτοιο δόγμα, το οποίο είναι εντελώς διαφορετικό από την ημέρα που ανέλαβε ο ΣΥΡΙΖΑ και οι ΑΝΕΛ τη διακυβέρνηση του τόπου.

Σας ευχαριστώ που μου το θυμίσατε, γιατί μου δίνετε την ευκαιρία να απαντήσω και στον κ. Θεοδωράκη, ο οποίος έκανε -ας μου επιτραπεί η έκφραση- την εξής λαθροχειρία: Εγώ δεν καταφέρθηκα ποτέ εναντίον των ανδρών και γυναικών του Λιμενικού Σώματος. Ο ίδιος, άλλωστε, έχει κάνει και ρεπορτάζ -ίσως γι’ αυτό το γνωρίζει- έχει κάνει εκπομπή στους «Πρωταγωνιστές», γιατί πράγματι αυτοί οι άνθρωποι είναι πρωταγωνιστές.

Όμως, έχει μια πολύ μεγάλη σημασία ορισμένες φορές πως οι ίδιοι άνθρωποι -γιατί τώρα είναι οι ίδιοι οι άνθρωποι που σώζουν ζωές- όταν λειτουργούν κάτω από διαφορετικές εντολές και κάτω από διαφορετικό δόγμα, μπορούν να έχουν τα ακριβώς αντίθετα αποτελέσματα.

Εγώ ουδέποτε είπα ότι άνδρες ή γυναίκες της Ελληνικής Ακτοφυλακής οδήγησαν ανθρώπους σε πνιγμό ή τραγωδία. Είπα, όμως, ότι η λογική των επαναπροωθήσεων, δηλαδή, το να σέρνεις σε συνθήκες τρικυμίας μια σάπια βάρκα από τα ελληνικά χωρικά ύδατα προς άλλα ύδατα αντί να τους περισυλλέξεις, είναι μια πολιτική ανεύθυνη, διότι μπορεί να οδηγήσει σε ατυχήματα, όπως αυτό που συνέβη με την απώλεια ανθρώπινων ζωών τότε. Και τότε -σας θυμίζω- είχαμε καθημερινά κάποιες δεκάδες, ενδεχομένως, ανθρώπων που βρισκόντουσαν καθημερινά -ελάχιστα περιστατικά-, ενώ από την έναρξη αυτού του τεράστιου κύματος των προσφυγικών ροών -τον τελευταίο χρόνο δηλαδή- όχι δεκαπλασιάστηκαν αλλά καθημερινά είχαμε εξήντα, εβδομήντα, ογδόντα βάρκες να έρχονται στα ελληνικά χωρικά ύδατα φορτωμένες με δεκάδες πρόσφυγες.

Φαντασθείτε, λοιπόν, τι θα γινόταν εάν το δόγμα αυτό και η πολιτική αυτή που ακολουθούσε η προηγούμενη κυβέρνηση, ακολουθείτο και από τη δική μας Κυβέρνηση στην αντιμετώπιση της προσφυγικής κρίσης.

Έρχομαι, όμως, στη βασική ροή της ομιλίας μου. Ελπίζω να ικανοποίησα τον κ. Δένδια, με τη διόρθωσή μου.

Κύριε Μητσοτάκη, θέλω να παρατηρήσω κάτι: Μιλήσατε εσείς για δική μας αμηχανία στη συζήτηση αυτή. Εσείς, όμως, όπως χρονομέτρησαν οι συνεργάτες μου, επί δωδεκάμισι λεπτά της ώρας επιχειρούσατε να δώσετε απάντηση, να απολογηθείτε, δηλαδή, για ποιον λόγο ζητήσατε να διεξαχθεί σήμερα στη Βουλή, σε κορυφαίο επίπεδο, σε επίπεδο Αρχηγών, προ ημερησίας διάταξης συζήτηση για την ασφάλεια, για να καταλήξετε σε κάτι το οποίο θα ήθελα να χαιρετίσω. Καταλήξατε στο συμπέρασμα ότι πράγματι η χώρα δεν αντιμετωπίζει ζήτημα ασφάλειας. Είπατε ότι η χώρα ήταν, είναι και θα είναι ασφαλής.

Την χαιρετίζω αυτή σας τη φράση και δεν σας κρύβω την ικανοποίησή μου που τελικά αναγνωρίσατε ότι η χώρα είναι και θα παραμείνει ασφαλής. Και πιστεύω ότι αυτό πρέπει να είναι το μήνυμα που θα βγει από τη σημερινή συνεδρίαση.

Το μήνυμα είναι ότι η Ελλάδα, παρά το γεγονός ότι βρίσκεται σε μια ευρύτερα αποσταθεροποιημένη περιοχή, είναι μια ασφαλής και φιλόξενη χώρα που υπερασπίζεται αξίες. Και αυτό είναι το μήνυμα που πρέπει να λάβει ο τελευταίος πολίτης της Ευρώπης και του κόσμου που σκέφτεται φέτος να έρθει στην Ελλάδα για να κάνει τις διακοπές του. Αυτό είναι το μήνυμα που πρέπει να εκπέμψουμε.

Και, βεβαίως, φοβάμαι -ίσως το καταλάβετε αργά - ότι η σπουδή σας να διεξαχθεί αυτή η συζήτηση, δεν συνάδει στο να εκπεμφθεί αυτό το μήνυμα που τόσο ανάγκη έχει η χώρα. Ωστόσο, καθ’ όλη την υπόλοιπη ομιλία σας επαληθεύσατε και δικαιώσατε σχεδόν όλα όσα είπα στην πρωτολογία μου για τα πραγματικά κίνητρα του αιτήματός σας. Είπα ότι ζητήσατε αυτήν τη συζήτηση για να «ψαρέψετε» στα θολά νερά της ακροδεξιάς, να εκμεταλλευτείτε τα φοβικά αντανακλαστικά ενός τμήματος της κοινωνίας και ενδεχομένως, να προσπαθήσετε να συσπειρώσετε την ακραία δεξιά πτέρυγα του κόμματός σας.

Η ομιλία σας ήταν, πράγματι, ένα μνημείο κινδυνολογίας, καταστροφολογίας και διασποράς φόβου. Ήταν, όμως, και ένα σαφές ιδεολογικό μανιφέστο. Είπατε ότι η ασφάλεια είναι προϋπόθεση της ελευθερίας. Είπατε ότι ο δυτικός τρόπος ζωής απειλείται, ίσως αγοράζοντας τη σκεύη των θεωρητικών του πολέμου των πολιτισμών, των εμπόρων του φόβου, των υπερασπιστών του αστυνομικού κράτους.

Να σας πω, λοιπόν, ότι η ελευθερία και η ασφάλεια είναι διαλεκτικά συνδεόμενες. Καμμία δεν έχει προτεραιότητα έναντι της άλλης. Κατά την αντίληψή μας, η μια προϋποθέτει την άλλη. Γιατί ελευθερία χωρίς ασφάλεια οδηγεί σε μια κοινωνία ζούγκλα και ασφάλεια χωρίς ελευθερία οδηγεί σε μια κοινωνία ολοκληρωτική.

Ίσως, βέβαια, αυτά να είναι ψιλά γράμματα για τις δικές σας απόψεις και για το κόμμα σας. Όμως, θέλω να σας θυμίσω ότι η Αριστερά έχει, μεταξύ άλλων, και αυτόν τον στόχο, όπως έχει πει ένας σύγχρονος φιλόσοφος: να διασώσει τον φιλελευθερισμό από τους φιλελεύθερους.

Την ώρα, λοιπόν, κυρίες και κύριοι συνάδελφοι, που η χώρα γίνεται επίκεντρο αλληλεγγύης και ανθρωπιάς, ο Αρχηγός της Αξιωματικής Αντιπολίτευσης μάς είπε ότι στην Ελλάδα βαφτίσαμε «ανθρωπισμό» την ανομία.

Φαντάζομαι ότι η επίσκεψη και η συνάντηση των τριών ηγετών του Χριστιανισμού στη χώρα μας, στη Λέσβο, το προηγούμενο Σάββατο, δεν έγινε, κατά την άποψή σας, προκειμένου να υποστηριχθεί η ανομία! Και λυπάμαι πραγματικά γι’ αυτή τη θέση σας.

Επαναλάβατε τη γνωστή αντίληψη, την οποία έχει εκφράσει πολλάκις σε όλες τις συνεντεύξεις του -είναι και πολλές- ο Αντιπρόεδρος του κόμματός σας, ο κ. Γεωργιάδης αλλά και ο κ. Βορίδης πολλές φορές, ότι για όλα στον τόπο ευθύνεται όχι η διακυβέρνηση της Δεξιάς και η εναλλαγή της στην εξουσία με το ΠΑΣΟΚ, αλλά ότι όλα αυτά τα χρόνια κυβερνούσατε μεν εσείς αλλά υπό την ιδεολογική ηγεμονία της Αριστεράς και ότι δήθεν αυτή η ιδεολογική ηγεμονία ευθύνεται για την κρίση.

Ξέρετε, ωραίο είναι αυτό να το λέει κάποιος αλλά νομίζω ότι ο ελληνικός λαός ξέρει πολύ καλά ποιος ευθύνεται για την κρίση.

Ξέρει ποιος ευθύνεται για τα σαράντα χρόνια σπατάλης, διασπάθισης του δημοσίου χρήματος, διαπλοκής, διαφθοράς και ανομίας. Θα το πω, μιας και σας αρέσει τόσο πολύ η λέξη. Της δικής σας ανομίας, όμως, όχι της μικροπαραβατικότητας. Της παραβατικότητας εκείνης που ήταν διαρκής και που γινόταν με νομότυπο τρόπο και μπροστά στα μάτια της πολιτείας.

Παίξατε ξανά σήμερα το χιλιοπαιγμένο ρεπερτόριο για τις δήθεν σχέσεις του ΣΥΡΙΖΑ με την τρομοκρατία και κάνατε κι ένα βήμα παραπέρα. Μιλήσατε για την τρομοκρατία και τη βία στην Ελλάδα, που έχει σαφές πολιτικό και ιδεολογικό πρόσημο, αριστερό πρόσημο.

Λυπάμαι για αυτήν τη στάση. Και λυπάμαι για αυτήν τη στάση, γιατί πιστεύω ότι ανήκουμε σε μια γενιά που θα έπρεπε να ξεπεράσουμε τις διχαστικές πρακτικές του παρελθόντος. Και έρχεστε σήμερα εσείς εδώ να πείτε ότι η τρομοκρατία και η βία έχει αριστερό πρόσημο.

Δεν το συνηθίζω -ακριβώς επειδή πιστεύω στην υπέρβαση αυτών των προκαταλήψεων- να υπεραμύνομαι της ιστορίας της Αριστεράς ή να διαχωρίζω τους αριστερούς και τους δεξιούς. Όμως, είμαι υποχρεωμένος μετά από αυτό που είπατε, να πω ορισμένα πράγματα από αυτό εδώ το Βήμα.

Η Αριστερά, κύριε Μητσοτάκη -όπως και οι αριστεροί και οι αριστερές- σε αυτόν τον τόπο έχει μια ιστορία. Έχει μια ιστορία αγώνων, μια ιστορία διωγμών, έχει υπάρξει θύμα της βίας. Οι αριστεροί και οι αριστερές ήταν στους διωκόμενους και όχι στους διώκτες. Ήταν θύματα μιας βίας που οργάνωνε ένα παρακράτος πολλές φορές, το παρακράτος των εθνικοφρόνων.

Δεν ανήκει, λοιπόν, η Αριστερά στους θιασώτες της βίας. Οι αριστεροί και όχι μόνο οι αριστεροί αλλά και πολλοί δεξιοί δημοκράτες, πατριώτες, έδωσαν τη ζωή τους σε αυτή τη χώρα για αξίες: την ελευθερία, τη δικαιοσύνη, τη δημοκρατία. Η ιστορία, η παράδοση και οι αξίες της Αριστεράς δεν έχουν καμμία σχέση -και δεν σας επιτρέπω διαρκώς να το επαναλαμβάνετε- με τους δήθεν αντιεξουσιαστές, που έχουν στο τέλος-τέλος, όμως, την πιο εξουσιαστική αντίληψη. Διότι η αντίληψη εκείνη που διεκδικεί το δικαίωμα της επιλογής να αφαιρέσει ανθρώπινη ζωή, δηλαδή να ασκήσει την υπέρτατη βία απέναντι στην πιο σημαντική αξία, που είναι η ανθρώπινη ζωή, στο όνομα δήθεν μιας επαναστατικής υπόθεσης, αυτή είναι μια εξουσιαστική λογική.

Αυτήν την αντίληψη, κύριε Μητσοτάκη, μοιράζονται οι δήθεν αντιεξουσιαστές με κάθε λογής τρομοκρατία. Είναι, ξέρετε, διχαστικό να μιλάτε για ιδεολογία αριστερή της τρομοκρατίας και να ταυτίζετε την Αριστερά, που γέννησε σε αυτόν τον τόπο την Εθνική Αντίσταση, τους Λαμπράκηδες, το κίνημα του «1-1-4», τους αγώνες για την υπεράσπιση της δημοκρατίας.

(Χειροκροτήματα από την πτέρυγα του ΣΥΡΙΖΑ)

Έδωσε και δίνει, κύριε Μητσοτάκη, αγώνες μαζικούς και ειρηνικούς για ελευθερία, δημοκρατία και δικαιοσύνη, αγώνες πάντα χωρίς κουκούλες –πάντοτε!- χωρίς τσεκούρια και χωρίς βαριοπούλες. Βέβαια, τους οπαδούς της βαριοπούλας και των τσεκουριών η Αριστερά τούς έχει απέναντι. Όμως, κάποιες φορές η δική σας παράταξη, δυστυχώς, δεν τους έχει απέναντι.

Αναρωτηθήκατε, επίσης, κύριε Μητσοτάκη, σε ποια ευρωπαϊκή χώρα οι πολίτες έχουν δικαίωμα να διαδηλώνουν στους δρόμους της πρωτεύουσας, να κλείνουν δρόμους. Και είπατε ότι αυτό είναι πρωτάκουστο. Σας καλώ να δείτε τι συνέβη την περασμένη εβδομάδα στο Λονδίνο, στη μεγάλη διαδήλωση κατά της λιτότητας. Σας καλώ να δείτε τι συνέβη τον προηγούμενο μήνα στο Παρίσι, στις μεγάλες διαδηλώσεις των αγροτών. Αυτά που έγιναν εδώ δεν ήταν τίποτα.

Πραγματικά, δεν καταλαβαίνω, τι ακριβώς προτείνετε; Να απαγορεύσουμε τις διαδηλώσεις; Σε κάθε δημοκρατική χώρα οι πολίτες, είτε συμφωνούμε είτε διαφωνούμε με τις απόψεις τους, έχουν το δικαίωμα να διαδηλώνουν. Και σας θυμίζω ότι το ελληνικό Σύνταγμα προστατεύει το δικαίωμα του «συναθροίζεσθαι». Τι ακριβώς ζητάτε; Να το καταργήσουμε; Είναι και αυτό στην πρότασή σας, μήπως, για τη συνταγματική Αναθεώρηση;

Σήμερα, κυρίες και κύριοι συνάδελφοι, το δόγμα της Ελληνικής Αστυνομίας, το δόγμα της ηπιότητας και της διακριτικότητας, με σαφείς, όμως, κόκκινες γραμμές, είναι πολύ πιο αποτελεσματικό ως προς τη διατήρηση της ασφάλειας των πολιτών από το δόγμα της επίδειξης ωμής δύναμης και άνευ όρων καταστολής.

Θέλω να σας πω ότι τα προβλήματα στα οποία αναφερθήκατε και που προφανώς μας προβληματίζουν, δεν αφορούν σε καμμία περίπτωση τον τελευταίο χρόνο διακυβέρνησης. Αντιθέτως, τον τελευταίο χρόνο διακυβέρνησης, αν δείτε τα στοιχεία που έχει ο Υπουργός -είναι στη διάθεσή σας-, έχουν μειωθεί σημαντικά όλες αυτές οι επιθέσεις, οι σκηνές βίας και ανομίας στις οποίες αναφερθήκατε και οι οποίες φυσικά μας προβληματίζουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Πρωθυπουργού)

Επίσης, το κέντρο της πόλης είναι ένα θέμα το οποίο γνωρίζω από την περίοδο που ήμουν μαζί με τον κ. Κακλαμάνη ως Δήμαρχο στο Δημοτικό Συμβούλιο της Αθήνας. Ήταν κεντρικό θέμα. Όμως, η ανομία και η παραβατικότητα στο κέντρο της πόλης δεν αντιμετωπίστηκε ποτέ με τις επιχειρήσεις «σκούπα», που μάζευε κάποιους κακόμοιρους μετανάστες από την Ομόνοια, για λίγες, όμως, ώρες, τους πήγαινε λίγο πιο κάτω, ερχόντουσαν οι κάμερες, έπαιρναν τρεις φωτογραφίες και μετά ξαναγυρνούσαν. Το ζήτημα είναι να μπορέσει κάποιος να αντιμετωπίσει τις αιτίες που δημιουργούν το φαινόμενο αυτό.

Σε κάθε περίπτωση, εγώ θέλω να σας πω ότι αντιμετωπίσαμε -είναι προφανές αυτό- ένα πρωτοφανές προσφυγικό κύμα. Όμως, αν πάτε σήμερα μια βόλτα στο Πεδίο του Άρεως, δεν θα δείτε ούτε έναν μετανάστη και πρόσφυγα. Πηγαίντε στην πλατεία Βικτωρίας. Είναι ανοιχτή. Και η πλατεία Συντάγματος, επίσης.

Θυμίζω ότι την εποχή της καταστολής και του δόγματος της «σκούπας», τη δική σας εποχή, παρά το δόγμα της καταστολής και της «σκούπας», δεν υπήρχε αυτό.

Να σας πω, επίσης, ότι μιλήσατε για την Ειδομένη. Μιλήσατε για την Ειδομένη ξανά και ξανά και ξανά, όπου εκεί, βεβαίως, η ελληνική Κυβέρνηση κάνει υπεράνθρωπες προσπάθειες για να ελέγξει μια εξαιρετικά δύσκολη κατάσταση. Κι όλοι γνωρίζετε γιατί δεν έχουμε επιλέξει να φτιάξουμε οργανωμένο κέντρο υποδοχής και φιλοξενίας εκεί. Διότι σε συνεννόηση και με τους εταίρους μας αλλά και με την Ύπατη Αρμοστεία, αν φτιάχναμε εκεί οργανωμένο κέντρο, θα ήταν πόλος έλξης, θα ήταν σαν να λέγαμε σε όλους τους πρόσφυγες που βρίσκονται στην ενδοχώρα, «πηγαίντε στα σύνορα».

Όμως, θέλω να σας θυμίσω: Επί των ημερών της διακυβέρνησής σας υπήρχαν ή δεν υπήρχαν Ειδομένες -κι όχι τόσο μικρές- στην Ηγουμενίτσα και στην Πάτρα; Δεν μίλησε κανένας σας τότε για αυτό. Καθόλου μικρές. Να μιλήσουμε με αριθμούς. Εξίμισι χιλιάδες άνθρωποι στην Ηγουμενίτσα, τρεισήμισι χιλιάδες άνθρωποι στην Πάτρα, σε καταυλισμούς, όπου δεν υπήρχε φυσικά κράτος, μόνο επιχειρήσεις της Αστυνομίας, όπου δεν υπήρχε η έντονη παρουσία μη κυβερνητικών οργανώσεων, του ΚΕΕΛΠΝΟ, η έγνοια των μέσων ενημέρωσης τότε, η έγνοια του κράτους και της πολιτείας.

Είναι υποκριτικό, λοιπόν, όταν σήμερα αντιμετωπίζουμε μια πρωτοφανή ροή προσφυγική, να έχετε κάνει σημαία σας την Ειδομένη, όταν εσείς επί των ημερών σας είχατε δύο Ειδομένες στην Πάτρα και στην Ηγουμενίτσα. Και δεν άνοιγε κανένας το ζήτημα αυτό.

Κυρίες και κύριοι Βουλευτές, θέλω να μου επιτραπεί να κλείσω -θα χρειαστώ μόνο πέντε λεπτά, κύριε Πρόεδρε- με δύο λόγια για την οικονομία και για τις τρέχουσες εξελίξεις.

 Για να κλείσω το θέμα της σημερινής μας συζήτησης -ίσως μου δοθεί και η τριτολογία- θέλω να μείνω στο μήνυμα -που ελπίζω ότι είναι κοινό μήνυμα- πως η Ελλάδα είναι και θα παραμείνει μία χώρα ασφαλής.

Θα πω δυο λόγια για την οικονομία. Θα σας συνιστούσα, κύριοι της Αντιπολίτευσης, να μη βάλετε τα λεφτά σας όλα στην πιθανότητα αποτυχίας της Κυβέρνησης, διότι η αξιολόγηση θα κλείσει. Κατανοώ, βεβαίως, γιατί κάποιοι σας πιέζουν διακαώς να το κάνετε αυτό.

Ξεκινήσατε με την πρώτη σας συνέντευξη ως Αρχηγός της Αξιωματικής Αντιπολίτευσης λέγοντας, «Δεν βιάζομαι». Και τώρα σας βλέπω να βιάζεστε και να αγκομαχάτε. Γιατί; Κάποιοι σας πιέζουν. Αυτοί, βεβαίως, έχουν λόγους. Έχουν χρέη, πιθανώς έχουν διώξεις, θέλουν να κρατάνε μέσα ενημέρωσης χωρίς να πληρώνουν φόρους, κάποιοι άλλοι βλέπουν δικούς τους συνεργάτες σε διάφορες λίστες. Έχουν λόγους, λοιπόν, να θέλουν, αδιαφορώντας για την πορεία της χώρας, αυτή η Κυβέρνηση να φύγει, και χθες αν γινόταν.

Εσείς, όμως, κάνετε λάθος. Κάνετε λάθος αν παίζετε σε μια ζαριά τα πάντα, για τον πολύ απλό λόγο ότι θα διαψευστείτε. Και αμέσως μετά τι θα κάνετε; Θα βάλετε τα λεφτά σας στη δεύτερη αξιολόγηση. Κι αν διαψευστείτε και εκεί; Το ξέρετε το παραμύθι με τον ψεύτη βοσκό; Στο τέλος δεν θα σας πιστεύει ούτε ο λύκος.

Φτιάξατε έναν μύθο, τον μύθο της καταστροφής, από τη διαπραγμάτευση του ΣΥΡΙΖΑ. Φαντάζομαι ότι θα μου απαντήσετε αύριο μετά τα στοιχεία της EUROSTAT για αυτά. Δεν απαντήσατε πριν. Περιμένω εγώ να βγουν τα στοιχεία να απαντήσετε για την καταστροφή του ΣΥΡΙΖΑ.

Εγώ θα ήθελα να σας ρωτήσω το εξής: Η χώρα είναι σε μία κρίσιμη καμπή. Δεν υπάρχει αμφιβολία. Είναι η πιο σύνθετη και κρίσιμη διαπραγμάτευση. Γιατί; Διότι είναι μια διαπραγμάτευση όχι ανάμεσα σε δύο με διαφορετικές απόψεις και συμφέροντα, ανάμεσα σε τρεις. Δεν είναι καινούργιο αυτό. Το γνωρίζετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν είναι καινούργιο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όμως, γιατί είναι κρίσιμη τώρα; Διότι για πρώτη φορά είναι τόσο έντονες αυτές οι διαφορές και αφορούν τόσο την εκτίμηση για το μέλλον αλλά και την εκτίμηση για τα δεδομένα, για τον απολογισμό του 2015, για το αν πρέπει ή όχι να διαγραφεί το χρέος. Και ξέρετε πόσο κρίσιμο θέμα είναι αυτό για τη χώρα.

Όμως, κυρίες και κύριοι συνάδελφοι της Αντιπολίτευσης, που σας ακούω να ασκείτε κριτική -δεκτή η κριτική- θα μας πείτε τι θέση παίρνετε;

Διάβασα πριν από λίγο -μου έδωσαν οι συνεργάτες μου- μια συνέντευξη του Προέδρου της Ευρωπαϊκής Επιτροπής του κ. Γιούνκερ -πολύ ενδιαφέρουσα συνέντευξη-, ο οποίος ουσιαστικά υποστήριξε τις θέσεις της Ελλάδας. Είπε: «Κατανοώ πλήρως τις θέσεις της ελληνικής Κυβέρνησης. Εμείς, ως Κομισιόν, είμαστε της άποψης ότι όλα τα στοιχεία μας είναι σωστά…» -προφανώς αναφέρεται σε αυτά που θα δημοσιευθούν αύριο, της Ευρωπαϊκής Υπηρεσίας, της EUROSTAT- «…και δεν υπάρχει ανάγκη για έκτακτα μέτρα». Αυτό είπε ο κ. Γιούνκερ. Και παρακάτω είπε: «Δεν είναι αυτοσκοπός μας να ικανοποιήσουμε πάση θυσία το Διεθνές Νομισματικό Ταμείο».

Ξέρετε, αν τα έλεγα εγώ αυτά, είναι βέβαιο ότι η συντριπτική πλειοψηφία των μέσων ενημέρωσης θα μιλούσε για μονομερείς ενέργειες και για «διαπραγμάτευση Βαρουφάκη». Τα είπε ο Γιούνκερ. Και ένα πράγμα σας ρωτώ: Συμφωνείτε ή διαφωνείτε; Πολύ απλά, συμφωνείτε ή διαφωνείτε με αυτές τις θέσεις;

**ΙΩΑΝΝΗΣ ΤΡΑΓΑΚΗΣ:** Θα πάρετε ή δεν θα πάρετε μέτρα;

**ΠΡΟΕΔΡΟΣ (Νικόλαος Βούτσης):** Παρακαλώ ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Τραγάκη, σας εκτιμώ ιδιαίτερα γι’ αυτό θα σας απαντήσω.

Πρέπει κάποια στιγμή αυτή η ιστορία με τα μέτρα να έρθει στα πραγματικά της επίπεδα. Κύριε Τραγάκη, ήσασταν Βουλευτής το 2010, το 2011, το 2012, το 2013, το 2014. Ξέρετε πόσα μέτρα ψηφίσατε όλα αυτά τα χρόνια; Ξέρετε πόσα μέτρα; Θα σας πω εγώ. Ψηφίσατε 62,92 δισεκατομμύρια ευρώ μέτρα, κύριε Τραγάκη. Και ξέρετε πόσο μειώθηκε το Ακαθάριστο Εγχώριο Προϊόν της χώρας; Μειώθηκε 25%. Πράγματι στα χρόνια της διακυβέρνησής μας μειώθηκε 0,3%. Όχι 25% όμως!

 Εμείς μετά από μια διαπραγμάτευση –και είχαμε λαϊκή εντολή να πάμε σε διαπραγμάτευση-, δεν πετύχαμε τον στόχο μας και φέραμε μια ήπια προσαρμογή. Όχι 63 δισεκατομμύρια, αλλά 5,4 δισεκατομμύρια. Και τι κάναμε μετά; Πήγαμε στον ελληνικό λαό, κύριε Τραγάκη! Δεν το κρύψαμε κάτω από το τραπέζι, όπως έκαναν όλες οι κυβερνήσεις πριν και με το «λεφτά υπάρχουν» και με τα Ζάππεια, με τα οποία κοροϊδεύατε τον ελληνικό λαό και δεν τον καλούσατε να επικυρώσει την πολιτική σας. Αυτή είναι η διαφορά μας, κύριε Μητσοτάκη!

(Χειροκροτήματα από την πτέρυγα του ΣΥΡΙΖΑ)

Διότι βγήκατε και σε μια συνέντευξη χθες και παρακινούσατε προφανώς –φαντάζομαι ότι παρακινούσατε και αν κάνω λάθος, να το διαψεύσετε, γιατί εγώ έτσι το κατάλαβα- λέγοντας ότι σε λίγο καιρό οι Βουλευτές του ΣΥΡΙΖΑ δεν θα βγαίνουν από τα σπίτια τους.

**ΓΕΡΑΣΙΜΟΣ ΜΠΑΛΑΟΥΡΑΣ:** Απειλή ήταν!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν ξέρω αν ήταν απειλή. Μπορεί να ήταν διαπίστωση. Εντάξει, εγώ δεν λέω ότι ήταν απειλή.

**ΓΕΡΑΣΙΜΟΣ ΜΠΑΛΑΟΥΡΑΣ:** Προτροπή!

**ΠΡΟΕΔΡΟΣ (Νικόλαος Βούτσης):** Ήσυχα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όμως, λέω ένα πράγμα: Η μεγάλη, η ειδοποιός διαφορά ανάμεσα σ’ αυτά που έγιναν όντως τότε –και κακώς έγιναν αλλά έγιναν, υπήρχε ένα κίνημα αγανάκτησης- και σήμερα είναι το γεγονός ότι δυο φορές πήγατε στην κάλπη λέγοντας «λεφτά υπάρχουν» και μετά «επαναδιαπραγμάτευση», φέρατε δύσκολη συμφωνία και συνεχίσατε να την εφαρμόζετε σαν να μη συμβαίνει τίποτα. Ενώ εμείς πράγματι είπαμε στον ελληνικό λαό ότι θα διεκδικήσουμε να βγούμε άμεσα από την επιτροπεία. Το είπαμε! Το τιμήσαμε μέχρι τελευταία στιγμή, μέχρι τελευταίας ρανίδας αίματος! Δεν ήταν επιτυχής η προσπάθεια. Όμως, πήγαμε μετά στον ελληνικό λαό και δεν του κρύψαμε τίποτα. Του είπαμε την αλήθεια και ζητήσαμε εντολή για να εφαρμόσουμε αυτήν τη συμφωνία.

Όμως, για να σας πω κάτι τώρα! Για συγκρίνετε: Εσείς είχατε 25% μείωση του ΑΕΠ, ενώ εμείς 0,3%! Εσείς είχατε 63 δισεκατομμύρια μέτρα, ενώ εμείς 5,4 δισεκατομμύρια! Είναι θράσος να κάνετε συγκρίσεις!

Μας λέτε μάλιστα –και κλείνω μ’ αυτό, κύριε Πρόεδρε!- το εξής, ότι εμείς εξαιτίας αυτής της διαπραγμάτευσης –το «καταστρέψαμε την οικονομία» το αφήνω, θα απαντάτε αύριο γι’ αυτά- φέραμε αχρείαστα μέτρα, τα οποία δεν θα χρειαζόταν να τα πάρουμε αν μένατε εσείς στην κυβέρνηση. Αυτό λέτε!

Σας θυμίζω λοιπόν -και θα το καταθέσω και στα Πρακτικά- τι έλεγε η έκθεση του Διεθνούς Νομισματικού Ταμείου για την πέμπτη αξιολόγηση στη σελίδα «47»: «Απροσδιόριστα μέτρα 2 δισεκατομμύρια. για το 2015, απροσδιόριστα μέτρα 3,7 δισεκατομμύρια για το 2016, σύνολο 5,7 συν η απόκλιση από τον στόχο για πρωτογενές πλεόνασμα που είχατε για το 2014, που μέχρι τώρα, μέχρι τα χθεσινά στοιχεία της EUROSTAT είναι 2 δισεκατομμύρια. Να δούμε μήπως μεγαλώσει αύριο! Το σύνολο είναι 7,7 δισεκατομμύρια! Εσείς θα παίρνατε μέτρα 7,7 δισεκατομμύρια. με το «καλημέρα» και λέτε σε εμάς ότι καταστρέψαμε τη χώρα, επειδή φέραμε μια προσαρμογή 5,4 δισεκατομμύρια!

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να μην υπολογίσω βεβαίως και το γεγονός ότι η διαπραγμάτευση είχε ως αποτέλεσμα να μειωθούν οι στόχοι του πρωτογενούς πλεονάσματος κατά 20 δισεκατομμύρια ευρώ σε σχέση με τους προηγούμενους που είχε συμφωνήσει ο κ. Σαμαράς. Και αυτό βεβαίως θα έβγαινε από το εισόδημα των πολιτών.

Κάποια στιγμή σ’ αυτήν τη χώρα πρέπει να σταματήσει η υποκρισία. Βρισκόμαστε σε μια κρίσιμη καμπή. Θα την ξεπεράσουμε αυτήν την καμπή, παρά τις δυσκολίες και παρά τις αντιξοότητες. Θα ήταν ευχής έργον πάνω σ’ αυτήν την κρίσιμη καμπή η Αντιπολίτευση να αναλογιζόταν την ευθύνη της. Δεν την αναλογίζεται! Και όχι μόνο εσείς, κύριε Μητσοτάκη αλλά και οι άλλες πλευρές της Αντιπολίτευσης.

Ακούω την κ. Γενηματά. Τι να πω; Λες και ο κόσμος έχει μνήμη χρυσόψαρου. Μας είπε τι έκανε το ΠΑΣΟΚ όλα τα προηγούμενα χρόνια και τι κάνουν οι σοσιαλιστές σήμερα στην Ευρώπη.

Ακούω βεβαίως και τον κ. Θεοδωράκη. Θα περίμενε κάποιος να πει, εντάξει, δεν συμφωνούμε με τον ΣΥΡΙΖΑ, έκανε λάθη στη διαπραγμάτευση αλλά τώρα στην κρίσιμη στιγμή θα βάλουμε πλάτη. Εσείς, όμως, είστε απέναντι!

Και αν θέλετε να μιλάτε για το μέλλον της κεντροαριστεράς, πρέπει να καταλάβετε ότι κεντροαριστερά χωρίς Αριστερά δεν υπάρχει. Αυτό είναι κεντροδεξιά! Ο τόπος χρειάζεται προοδευτική διακυβέρνηση! Χρειάζεται αλήθειες και τόλμη για να βγούμε από την κρίση. Και θα το καταφέρουμε!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Πρωθυπουργέ.

Τον λόγο έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

Σας ενημερώνω ότι επίσης θα δευτερολογήσουν οι κύριοι Μιχαλολιάκος και Κουτσούμπας. Δεν θα υπάρξουν άλλες δευτερολογίες. Θα είμαστε μέσα στην οικονομία της συζήτησης, έτσι όπως αυτή είχε προδιαγραφεί.

Ορίστε, κύριε Μητσοτάκη, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας άκουγα, κύριε Τσίπρα, και μου ήρθε στο μυαλό μια φράση που είχε πει ο Ταλεϋράνδος για τους Βουρβόνους: «Δεν μάθατε τίποτα και δεν ξεχάσατε τίποτα». Δυστυχώς, διότι και σήμερα ακόμα ζείτε στον δικό σας ψεύτικο κόσμο. Και νομίζω ότι το τελευταίο στάδιο κάποιου ο οποίος ψεύδεται είναι να πιστεύει πια ο ίδιος τα δικά του ψέματα και να θεωρεί ότι αυτά είναι αλήθεια. Διότι είστε πραγματικά χαμένος σε έναν κόσμο φαντασίας, όπου η πραγματικότητα αντιμετωπίζεται ως ψέμα και το ψέμα βιώνεται ως πραγματικότητα. Είστε πράγματι παγιδευμένος σε έναν αλλόκοτο κόσμο.

Μιλήσατε για τις σχέσεις της Αριστεράς με την τρομοκρατία. Κύριε Τσίπρα, θέλω να είμαι απολύτως σαφής. Ούτε εννόησα ούτε θα μπορούσα ποτέ να φανταστώ ότι θα έλεγα ότι όλοι οι αριστεροί είναι τρομοκράτες. Αλλά όλοι οι τρομοκράτες, κύριε Τσίπρα, όλοι οι τρομοκράτες -προσέξτε με- προέρχονται από την ιδεολογική μήτρα της άκρας Αριστεράς. Αυτή είναι μια πραγματικότητα.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ:** Τι λες τώρα; Είσαι ανιστόρητος.

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και προσέξτε σε ποιον μιλάτε. Μιλάτε σε έναν άνθρωπο ο οποίος έχει βιώσει…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ! Παρακαλώ πολύ κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Παρακαλώ σιωπή.

Μιλάτε σε έναν άνθρωπο, κύριε Τσίπρα, ο οποίος έχει βιώσει τον πόνο της απώλειας ενός δικού του ανθρώπου στη δική του οικογένεια.

**ΣΩΚΡΑΤΗΣ ΒΑΡΔΑΚΗΣ:** Από αριστερούς;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Βεβαίως από αριστερούς! Από ακραίους αριστερούς τρομοκράτες. Να μην τα ξεχνάμε αυτά.

(Χειροκροτήματα από την πτέρυγα της Νέας Δημοκρατίας)

Σε καμμία περίπτωση, λοιπόν, δεν εξισώνω αυτές τις συμπεριφορές με τους αγώνες της Αριστεράς.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τιμώ τους αριστερούς αγωνιστές και τιμώ την ιδεολογική παρακαταθήκη αυτής της παράταξης. Και τιμώ ιδιαίτερα την πολιτική εντιμότητα του Κομμουνιστικού Κόμματος.

**ΑΘΑΝΑΣΙΟΣ ΠΑΦΙΛΗΣ:** Ποιος είναι άκρα αριστερός;

(Θόρυβος στην Αίθουσα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Παρακαλώ, κύριε Πρόεδρε, θα επιβάλετε την τάξη;

**ΠΡΟΕΔΡΟΣ (Νικόλαος Βούτσης):** Προσπαθώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να το κάνετε, παρακαλώ.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

**ΣΩΚΡΑΤΗΣ ΦΑΜΕΛΛΟΣ:** Οι χουντικοί τι ήταν; Δεν ήταν τρομοκράτες; Τα βασανιστήρια…

**ΓΕΡΑΣΙΜΟΣ ΜΠΑΛΑΟΥΡΑΣ:** …(δεν ακούστηκε).

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, μη διακόπτετε. Κάντε ησυχία. Κύριε Φάμελλε, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Λυπάμαι, κύριοι συνάδελφοι, που είστε τόσο ανιστόρητοι και αγνοείτε παντελώς την ιστορία της μεταπολιτευτικής ελληνικής τρομοκρατίας. Λυπάμαι, πραγματικά λυπάμαι, που δεν αναγνωρίζετε αυτήν την πραγματικότητα. Ούτε για χουντικούς μίλησα ούτε για το τι συνέβαινε πριν τη χούντα. Είμαι απολύτως ξεκάθαρος και απολύτως σαφής σε αυτά τα οποία είπα, λοιπόν, και δεν δέχομαι παρερμηνείες των όσων είπα.

Όμως από εκεί και πέρα, μιας και αναφερθήκατε στους αγωνιστές της Αριστεράς, αναρωτιέμαι πραγματικά εάν αυτοί οι οποίοι έδωσαν αγώνες για την Αριστερά θα αναγνώριζαν εσάς, κύριε Τσίπρα, ως τον υπερασπιστή των ιδεωδών της Αριστεράς και των πιο αδυνάτων. Πραγματικά αναρωτιέμαι.

(Χειροκροτήματα από την πτέρυγα της Νέας Δημοκρατίας)

Μας κατηγορήσατε ότι ψαρεύουμε στα θολά νερά της ακροδεξιάς. Δεν έχω καμμία ανάγκη να το κάνω αυτό, κύριε Τσίπρα. Κατ’ αρχάς, δεν μου αρέσει το ψάρεμα.

Δευτερευόντως, εγώ απευθύνομαι στα καθαρά νερά του μετριοπαθούς Κέντρου και όλων των σκεπτόμενων πολιτών οι οποίοι σήμερα αγανακτούν με τη δικιά σας πολιτική.

Ο ιδεολογικός προσανατολισμός της Νέας Δημοκρατίας είναι σαφής και δεν επιδέχεται καμμίας αμφισβήτησης. Είμαστε η μεγάλη φιλελεύθερη κεντροδεξιά παράταξη αυτού του τόπου και για αυτές τις αξίες θα εξακολουθούμε να αγωνιζόμαστε! Μακριά από εμάς οποιεσδήποτε νύξεις ή αναφορές για σχέσεις με ακραία κόμματα.

(Χειροκροτήματα από την πτέρυγα της Νέας Δημοκρατίας)

Τώρα, μας εγκαλέσατε ότι κάνουμε ζημιά στην εικόνα της χώρας επειδή μιλήσαμε σε αυτήν εδώ την Αίθουσα για το χάος της Ειδομένης. Εμείς κάνουμε ζημιά, κύριε Τσίπρα, που αναδεικνύουμε την πραγματικότητα ή η ίδια η πραγματικότητα, την οποία εσείς ανέχεστε, υπονομεύει την εικόνα της χώρας; Μην ψάχνετε αλλού υπευθύνους και σταματήστε επιτέλους να ζείτε σε άλλη πραγματικότητα.

 Δεν έχετε επισκεφθεί την Ειδομένη, κύριε Τσίπρα, εξ όσων γνωρίζω. Εάν πηγαίνατε στην Ειδομένη, ενδεχομένως να βγάζατε διαφορετικά συμπεράσματα για την πλήρη απουσία του κράτους.

Άκουσα τον κ. Κουρουμπλή να λέει, εν τη ρύμη του λόγου του, ότι στην Ειδομένη καλύπτονται οι βασικές υγειονομικές ανάγκες των προσφύγων και των μεταναστών από το ελληνικό κράτος.

Είναι ψέμα αυτό, κύριε Τσίπρα. Είναι ψέμα. Πράγματι, αν κάποιο παιδί αρρωστήσει και βρεθεί σε κρίσιμη κατάσταση, μεταφέρεται στο Νοσοκομείο του Κιλκίς, το οποίο και αυτό το έχετε αφήσει υποστελεχωμένο. Η πραγματικότητα, όμως, κύριε Τσίπρα, είναι ότι το κράτος απέχει και απέχει συνειδητά από την Ειδομένη. Όταν πήγα, βρήκα έναν γιατρό, έναν μόνο γιατρό του ΚΕΕΛΠΝΟ, και αυτοί οι οποίοι έβγαλαν τα κάστανα από τη φωτιά για την παροχή πρώτων βοηθειών και πρώτης φροντίδας για τους πρόσφυγες ήταν οι μη κυβερνητικές οργανώσεις και οι «Γιατροί Χωρίς Σύνορα». Το κράτος απείχε τελείως από αυτήν τη διαδικασία.

Μας είπατε ότι εμείς συνδέουμε τους πρόσφυγες, το προσφυγικό, με την τρομοκρατία. Δεν μου λέτε, κύριε Τσίπρα, ποιος ήταν ο Υπουργός ο οποίος έκανε τη δήλωση για τους τζιχαντιστές, τους οποίους θέλει να στείλει στο Βερολίνο; Εμείς τα είπαμε αυτά τα πράγματα; Ο κ. Καμμένος ήταν ο πρώτος ο οποίος εννόησε ότι θα ανοίξει τα σύνορα και θα περάσουν ύποπτοι για τρομοκρατία στην Ευρώπη!

(Χειροκροτήματα από την πτέρυγα της Νέας Δημοκρατίας)

Είναι αλήθεια ότι τα τρομοκρατικά χτυπήματα στις Βρυξέλλες, πράγματι, έγιναν από ανθρώπους απομονωμένους, δεύτερης γενιάς μετανάστες, οι οποίοι δεν κατάφεραν να ενσωματωθούν στην ευρωπαϊκή πραγματικότητα. Όμως σήμερα μπορεί κάποιος να δώσει καμμιά σκληρή ρητή διαβεβαίωση ότι ανάμεσα στα κύματα των προσφύγων και των μεταναστών δεν υπάρχει περίπτωση κάποιοι να εκμεταλλευτούν αυτές τις ροές για να περάσουν κάποια ακραία στοιχεία; Προφανώς και δεν μπορεί κανείς να το πει με βεβαιότητα. Και γι’ αυτό και απαιτείται –είναι και κάτι στο οποίο θα συμφωνήσω με τον κ. Καμμένο, δεν τον βλέπω εδώ στην Αίθουσα τώρα- απόλυτη και βιομετρική καταγραφή όλων όσοι εισέρχονται στην ελληνική επικράτεια, κάτι το οποίο εσείς –να θυμίσω- αρνηθήκατε να κάνετε μέχρι τον Οκτώβριο.

Όταν ξεκίνησε η συζήτηση για τη Σένγκεν, κύριε Τσίπρα, ξεκίνησε ακριβώς επειδή η Ελλάδα δεν μπορούσε να φυλάξει τα εξωτερικά της σύνορα και δεν μπορούσε να εξασφαλίσει ότι όλοι όσοι μπαίνουν στην Ελλάδα καταγράφονται. Από εκεί ξεκίνησε η συζήτηση. Η δικιά σας ανικανότητα προκάλεσε όλη αυτήν τη συζήτηση γύρω από την πιθανή έξοδο της χώρας από τη Σένγκεν.

Και ποιοι μίλησαν πρώτοι για κλειστά σύνορα, για εκατόν πενήντα χιλιάδες πρόσφυγες οι οποίοι θα εγκλωβιστούν στην Ελλάδα; Δικά μας στελέχη ήταν; Δικά σας στελέχη τα είπαν αυτά, κύριε Τσίπρα.

Και κάτι ακόμα: Πριν από λίγες εβδομάδες, Υπουργός της Κυβέρνησής σας, ο κ. Μουζάλας, απαντώντας σε ερώτηση την οποία έκαναν δικοί μας Βουλευτές, της Νέας Δημοκρατίας, για την τραγική κατάσταση στην Ειδομένη, τι μας είπε; «Η Ειδομένη θα αδειάσει μέχρι το Πάσχα όμορφα και ωραία». Αυτή η δήλωση έγινε ακριβώς πριν είκοσι εννέα μέρες. Αύριο συμπληρώνεται ένας μήνας από αυτήν τη δήλωση. Με τις προθεσμίες, γενικά, δεν τα πάτε πολύ καλά!

(Γέλωτες - χειροκροτήματα από την πτέρυγα της Νέας Δημοκρατίας)

Δεν μας είπατε τίποτα στη δευτερολογία σας για τη σιδηροδρομική γραμμή. Προφανώς, θεωρείτε το θέμα ήσσονος σημασίας. Έχετε μια ευκαιρία ακόμα στην τριτολογία να απαντήσετε. Τι θα κάνετε για το θέμα αυτό; Είναι δυνατόν η κύρια αρτηρία επικοινωνίας της χώρας με μέσο σταθερής τροχιάς να είναι κλειστή για τριάντα τρεις μέρες; Πώς το ανέχεστε αυτό το πράγμα, κύριε Τσίπρα; Πώς το ανέχεστε; Δώστε μας μια απάντηση, επιτέλους! Είναι δυνατόν να δίνεται αυτή η εντύπωση στον έξω κόσμο ότι δεν υπάρχει κράτος στην Ελλάδα; Καταλαβαίνετε τις οικονομικές επιπτώσεις;

Δώσατε μεγάλη σημασία στην ιδιωτικοποίηση του λιμανιού του Πειραιά. Σας συγχαίρω γι’ αυτό. Έστω και με μεγάλη καθυστέρηση, προσαρμοστήκατε. Έστω και αν οι Υπουργοί σας λένε άλλα αντί άλλων στο ζήτημα αυτό. Όμως, δεν καταλαβαίνετε ότι για να λειτουργήσει ο Πειραιάς ως διαμετακομιστικό κέντρο πρέπει να λειτουργεί η σιδηροδρομική γραμμή και ότι αλλιώς είναι δώρον άδωρον; Γιατί δεν τοποθετείστε επ’ αυτού του θέματος; Αυτά είναι πρωτοφανή πράγματα τα οποία συμβαίνουν στη χώρα.

Συνέβη κάτι ακόμα πιο πρωτοφανές, κυρίες και κύριοι συνάδελφοι, το οποίο θέλω να το αναδείξω στην Εθνική Αντιπροσωπεία. Το προεδρείο της Ένωσης Αστυνομικών Υπαλλήλων Θεσσαλονίκης κατέθεσε πριν λίγες μέρες στον Εισαγγελέα Πλημμελειοδικών Θεσσαλονίκης μηνυτήρια αναφορά κατά παντός υπευθύνου για τα ποινικά αδικήματα της επικίνδυνης σωματικής βλάβης τελούμενης διά παραλείψεως και της παράβασης καθήκοντος.

Καταθέτω στα Πρακτικά τη σχετική ανακοίνωση.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνέβη, λοιπόν, και αυτό επί ημερών σας. Αστυνομικοί καταθέτουν μήνυση κατά του κράτους, του προϊσταμένου τους, διότι θεωρούν ότι κινδυνεύουν εξαιτίας της απουσίας του κράτους στην Ειδομένη!

Αν αυτό δεν είναι σύμπτωμα κατάρρευσης του κράτους, αναρωτιέμαι πραγματικά τι είναι.

Αναφερθήκατε και πάλι στην επίσκεψη του Πατριάρχη Κωνσταντινουπόλεως, του Αρχιεπισκόπου Αθηνών και του Πάπα, φυσικά, στη Λέσβο. Δεν θα σχολιάσω το γεγονός ότι επιχειρείτε πολιτική εκμετάλλευση μιας αμιγώς θρησκευτικής συνάντησης, σημαντικής μεν αλλά το γεγονός ότι έρχονται…

**ΧΡΗΣΤΟΣ ΑΝΤΩΝΙΟΥ:** Για ιδεολογικά ζητήματα θα λέμε τώρα;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μισό λεπτό. Ξέρω πάρα πολύ καλά τι λέω και γνωρίζει και ο Πρωθυπουργός ακριβώς τι εννοώ. Δεν χρειάζεται να πω τίποτα περισσότερο επ’ αυτού.

Προφανώς και όλους τους καλωσορίζουμε, αλλά αναρωτιέμαι: είστε πραγματικά υπερήφανος για αυτές τις επισκέψεις; Ή μήπως η ίδια η επίσκεψη επιβεβαιώνει το τεράστιο πρόβλημα το οποίο δημιουργήθηκε λόγω της δικιάς σας ανικανότητος; Καλοδεχούμενες αυτές οι επισκέψεις, αλλά δεν τις είχαμε δει άλλες φορές σε ευρωπαϊκές χώρες, κύριε Πρωθυπουργέ. Να τα ξεκαθαρίσουμε, λοιπόν, αυτά τα πράγματα.

Μας ρωτήσατε τι θα κάναμε εμείς στη θέση σας. Πιστεύω, πραγματικά, κύριε Πρωθυπουργέ, ότι αν εμείς ήμασταν στη θέση σας, δεν θα υπήρχαν «Ειδομένες», δεν θα υπήρχαν χιλιάδες άνθρωποι σε αυτές τις άθλιες συνθήκες. Θα είχαμε φροντίσει…

**ΣΩΚΡΑΤΗΣ ΒΑΡΔΑΚΗΣ:** Ηγουμενίτσα και Πάτρα θα είχατε.

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μην γελάτε, κύριοι συνάδελφοι. Μην γελάτε. Μαζί σας γελάει όλος ο κόσμος με αυτά τα οποία λέτε κάθε μέρα.

 (Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

 **ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτό, όμως, θα το κρίνει πια η ιστορία. Δεν απαντάται η ιστορία με υποθετικά ερωτήματα «τι θα είχαμε κάνει εμείς, “αν”». Θα δούμε στη συνέχεια τι θα μπορέσουμε να κάνουμε εμείς.

Όμως, κυρίες και κύριοι Βουλευτές, εάν η συζήτηση αυτή επιβεβαιώνει ένα πράγμα, είναι ότι η αντίληψη του ΣΥΡΙΖΑ εξακολουθεί να διακατέχεται από αριστερές ιδεοληψίες, όταν μιλάμε για τα ζητήματα της ασφάλειας.

Η αλήθεια, κύριε Τσίπρα, είναι πολύ απλή. Οι πολίτες σήμερα αισθάνονται ανασφαλείς. Και προφανώς δεν αισθάνονται ανασφαλείς μόνο γιατί η Κυβέρνηση έχει αποτύχει οικτρά στον τομέα της δημόσιας τάξης. Επιτρέψτε μου να κάνω κι εγώ κάποιες αναφορές στα ζητήματα της οικονομικής πραγματικότητος. Αισθάνονται ανασφαλείς οι πολίτες, διότι πιστεύουν ακράδαντα ότι η χώρα επιστρέφει με γρήγορους ρυθμούς στην τραγική οικονομική αβεβαιότητα του πρώτου εξαμήνου του 2015.

Σας είπα πριν λίγα λεπτά ότι δεν τα πάτε καλά με τις προθεσμίες. Εάν θυμάμαι καλά, πριν δύο βδομάδες μάς είχατε πει ότι η αξιολόγηση θα έκλεινε στο Eurogroup της 22ας Απριλίου. Είναι 20 Απριλίου σήμερα και προφανώς η αξιολόγηση δεν θα κλείσει σε δύο μέρες. Θα κάναμε όλοι ήσυχοι Πάσχα και στη συνέχεια -πώς το είπατε;- η οικονομία «θα απογειωνόταν».

Όπως φαίνεται, όμως, και αυτή η προθεσμία θα παρέλθει άπρακτη. Η ολοκλήρωση της αξιολόγησης μοιάζει με μια κινητή εορτή, μιας που πλησιάζουμε και στο Πάσχα. Αυτή είναι η εντύπωση την οποία δίνετε.

Μόνο που, ξέρετε, η υπομονή των πολιτών εξαντλείται πια. Και μαζί με την υπομονή των πολιτών εξαντλούνται και τα ταμειακά διαθέσιμα του κράτους. Κάποια στιγμή θα πρέπει να έρθετε εδώ και να μας πείτε, να μας ενημερώστε, για την πραγματική κατάσταση του Ταμείου του κράτους. Ποιες είναι ακόμα οι πραγματικές αντοχές του Γενικού Λογιστηρίου σήμερα; Διότι ένα είναι βέβαιον, πληρώνετε μεν μισθούς και συντάξεις αλλά έχετε κηρύξει γενική στάση πληρωμών και οι ληξιπρόθεσμες υποχρεώσεις αυξάνονται με γεωμετρικούς ρυθμούς. Προφανώς, αυτό έχει ως αποτέλεσμα να στερείτε ρευστότητα από την πραγματική οικονομία.

Πάντως, οι πολίτες σήμερα δεν γνωρίζουν πού πηγαίνει η χώρα. Κυριαρχεί ξανά ο φόβος και η αβεβαιότητα., το ίδιο παραμύθι, η ίδια «σκληρή διαπραγμάτευση». Ένα πράγμα άλλαξε μόνο. Στη θέση του κ. Βαρουφάκη βρίσκεται πια ο κ. Τσακαλώτος.

Έχω ένα ερώτημα για εσάς, κύριε Πρωθυπουργέ. Ο κ. Τσακαλώτος είναι απολύτως ευθυγραμμισμένος με εσάς; Διότι, ξέρετε, όταν ο Υπουργός Οικονομικών ο κύριος διαπραγματευτής της χώρας, εκφράζει απόψεις οι οποίες διαφοροποιούνται από τον Πρωθυπουργό, υπάρχει ένα ζήτημα. Φαντάζομαι ότι θα συμφωνήσετε σε αυτό. Διότι είδα πριν λίγες μέρες ότι δημοσιεύθηκε ένα ενδιαφέρον κείμενο της κίνησης των «53». Εξ όσων γνωρίζω, ο κ. Τσακαλώτος είναι αν όχι ο ηγέτης, σίγουρα εξέχον στέλεχος αυτής της κίνησης.

**ΓΕΡΑΣΙΜΟΣ ΜΠΑΛΑΟΥΡΑΣ:** Ήταν μειοψηφία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Στο κείμενο αυτό, το οποίο διάβασα με πολύ μεγάλη προσοχή, γράφουν οι «53» το εξής.

Προσέξτε το. Έχει ενδιαφέρον. Δεν ξέρω πόσοι από εσάς το έχετε διαβάσει. Γράφουν, λοιπόν: «Είναι σαφές, λοιπόν, ότι αν συνεχιστούν οι εκβιασμοί και τα πραξικοπήματα από τους «δανειστές», προτιμάμε να πέσουμε αντιστεκόμενοι ηρωικά από εσωτερική ή εξωτερική τρόικα και όχι ταπεινωτικά από την ίδια την κοινωνία».

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΡΑΣΙΜΟΣ ΜΠΑΛΑΟΥΡΑΣ:** Σωστό είναι. Δεν είναι;

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σωστό είναι. Δεν ρωτάω εσάς μόνο, κύριε Μπαλαούρα.

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, παρακαλώ, ήσυχα.

Δεν είμαστε σε πάνελ εδώ. Το λέω πολύ σοβαρά.

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν χρειάζεται λοιπόν να πω πολλά. Οι ίδιοι οι συνάδελφοι του ΣΥΡΙΖΑ επιβεβαίωσαν την αφόρητη διγλωσσία η οποία ταλανίζει δυστυχώς τη δικιά σας Κυβέρνηση και την κυβερνητική πλειοψηφία.

Εδώ όμως τα θέματα είναι λίγο πιο κρίσιμα. Διότι, όπως σας είπα, μιλάμε για τον Υπουργό Οικονομικών και οφείλετε να δώσετε μία σαφή απάντηση εάν απορρίπτετε αυτές τις θέσεις ή αν θα ξαναβρεθούμε στο ίδιο έργο θεατές της υποτιθέμενης σκληρής διαπραγμάτευσης, μέχρι που να φτάσει η χώρα στα όρια και να αναγκαστούμε φυσικά να πάρουμε πιο σκληρά μέτρα.

Διότι εσείς εδώ πήγατε στην Ουάσιγκτον –όχι εσείς προσωπικά, οι Υπουργοί σας- για να ανοίξει η συζήτηση για το χρέος και γυρίσατε από την Ουάσιγκτον με το ενδεχόμενο να πρέπει να πάρετε 3 δισεκατομμύρια παραπάνω μέτρα. Αν είναι έτσι, οι Υπουργοί σας να μην βγάλουν εισιτήριο επιστροφής. Μόνο αλέ , όχι ρετούρ. Παρακαλώ, κύριε Τσίπρα. Δηλαδή, αν είναι κάθε φορά να πηγαίνουν και να γυρίζουν με άλλα μέτρα, πού θα πάει αυτός ο λογαριασμός;

(Χειροκροτήματα από την πτέρυγα της Νέας Δημοκρατίας)

Και για να ξεκαθαρίσουμε και ορισμένα πραγματικά δεδομένα, πόσος είναι επιτέλους ο λογαριασμός, να σας θυμίσω: Το 2015 έχετε ήδη εφαρμόσει μέτρα 1,4 δισεκατομμύρια κι άλλα ακόμη 2,2 δισεκατομμύρια, τα οποία εφαρμόζονται το 2016, και 5,4 δισεκατομμύρια και ενδεχομένως 3 δισεκατομμύρια προληπτικά μέτρα. Αυτά μας κάνουν 12 δισεκατομμύρια συνολικά, κύριε Τσίπρα. Δεν θέλω να επανέλθω στο e-mail Χαρδούβελη. Γνωρίζετε πολύ καλά όμως ότι η προηγούμενη διαπραγμάτευση δεν έκλεισε για μία διαφορά ενός δισεκατομμυρίου. Αυτά πρέπει να συγκρίνουμε, λοιπόν, για να μη συγκρίνουμε επιτέλους ανόμοια πράγματα.

Αναρωτιέμαι, κύριε Τσίπρα: Γιατί σας ζητούν αυτήν τη στιγμή να ψηφίσετε προληπτικά μέτρα; Γιατί το ζητούν αυτό οι πιστωτές; Ρωτήσατε ποια είναι η άποψή μας. Απορρίπτουμε, λοιπόν, αυτήν την προσέγγιση βεβαίως. Γιατί όμως σας ζητούν να ψηφίσετε προληπτικά μέτρα; Η απάντηση είναι απλή: Γιατί δεν σας εμπιστεύονται -είναι τόσο απλό, κύριε Τσίπρα- κι έχετε απωλέσει την εμπιστοσύνη συνολικά με τη διαδρομή σας την πολιτική.

Σήμερα ακόμη έρχεστε σε αυτήν την Αίθουσα και ισχυρίζεστε ότι αγωνίζεστε για τους πιο αδύνατους και ότι δίνετε μεγάλο αγώνα να διατηρηθεί το αφορολόγητο εκεί που είναι. Δεν λέτε όμως ότι με τις αυξήσεις των έμμεσων φόρων, πρωτίστως οι πιο αδύνατοι είναι αυτοί οι οποίοι βάλλονται. Έτσι δεν είναι; Και ελπίζω να μην υπάρχει κι άλλο πακέτο, πέραν του νομοσχεδίου το οποίο ήδη καταθέσατε, έμμεσων φόρων, το οποίο θα έρθει συμπληρωματικά στο νομοσχέδιο το οποίο ήδη έχουμε δει. Αυτό λοιπόν καταλαβαίνουν σήμερα οι πολίτες. Καταλαβαίνουν μία σκληρή πραγματικότητα και βλέπουν ένα πολιτικό κι ένα οικονομικό αδιέξοδο.

Υπάρχει λύση σε αυτό το αδιέξοδο, κύριε Τσίπρα, απλώς εσείς δεν μπορείτε να την προσφέρετε. Και δεν μπορείτε να την προσφέρετε, διότι αυτή η Κυβέρνηση δεν έχει πραγματικό σχέδιο εξόδου της χώρας από την κρίση. Ένα σχέδιο υπήρχε, το περιβόητο «παράλληλο πρόγραμμα», που και αυτό εκφυλίστηκε στην πορεία. Και δεν έχετε σχέδιο, κύριε Τσίπρα, διότι με καμμία αυτοπεποίθηση και με μία αποφασιστικότητα δεν μπορείτε να υλοποιήσετε τις μεταρρυθμίσεις που πραγματικά χρειάζεται η χώρα. Δεν τις πιστεύετε. Δεν τις θέλετε. Οι μεταρρυθμίσεις που θα απελευθερώσουν το παραγωγικό δυναμικό της χώρας, που θα προσελκύσουν επενδύσεις, που θα επιτρέψουν στη νέα επιχειρηματικότητα να ανθήσει είναι μεταρρυθμίσεις τις οποίες δεν πιστεύετε, γι’ αυτό και έχετε αποτύχει ήδη.

Δεν θέλω τώρα πάλι να συζητήσουμε για τα οικονομικά δεδομένα. Νομίζω ότι είναι λίγο πολύ γνωστά. Αναγκάζομαι, όμως, επειδή επαναφέρατε το ζήτημα. Εμείς, να σας θυμίσω, μειώσαμε 30% την έκτακτη εισφορά, κύριε Τσίπρα. Εμείς μειώσαμε τον ΦΠΑ στην εστίαση κατά δέκα μονάδες. Εμείς μειώσαμε τον φόρο στο πετρέλαιο θέρμανσης. Μειώσαμε κατά 5% τις ασφαλιστικές εισφορές. Εμείς μπορέσαμε και διεκδικήσαμε βαθμούς δημοσιονομικής ελευθερίας, ακριβώς επειδή είμαστε αξιόπιστοι. Ξέρετε, όμως, αυτήν την ελευθερία δεν την σπαταλήσαμε σε προσλήψεις «ημετέρων» για μικροπολιτικούς λαϊκισμούς. Πιστεύουμε πραγματικά ότι σήμερα υπάρχει δυνατότητα για ένα διαφορετικό μείγμα δημοσιονομικής πολιτικής με λιγότερες δαπάνες και λιγότερους φόρους.

 Δεν το πιστεύετε εσείς αυτό, γι’ αυτό και τα μέτρα τα οποία τελικά θα ψηφίσετε δεν θα έχουν το προσδοκώμενο αποτέλεσμα, κύριε Τσίπρα, διότι θα οδηγήσουν την οικονομία σε πιο βαθιά ύφεση.

Έχετε ήδη αφήσει διάφορα ενδιαφέροντα υπονοούμενα για το ενδεχόμενο η EYROSTAT να ανακοινώσει αύριο ένα πρωτογενές πλεόνασμα. Δύο παρατηρήσεις επ’ αυτού. Δεν ξέρουμε τα ακριβή νούμερα, αλλά εφόσον επιτευχθεί ένα πλεόνασμα, αυτό θα έχει επιτευχθεί λόγω πρόσθετων φόρων και λόγω στάσης πληρωμής του ελληνικού δημοσίου. Και δεύτερον, προσέξτε, το πρωτογενές πλεόνασμα από μόνο του δεν εξασφαλίζει συνθήκες ανάπτυξης, όταν επιτυγχάνεται με λάθος μείγμα πολιτικής.

Έχω εδώ μια ενδιαφέρουσα τοποθέτηση του Υπουργού Οικονομικών, του κ. Τσακαλώτου. Και τι λέει ο κ. Τσακαλώτος για το πρωτογενές πλεόνασμα το 2013; Λέει «Και δεν είναι επαρκής ο όρος, γιατί ξέρουμε ιστορικά ότι είναι εντελώς συμβατό να έχεις πλεόνασμα και να έχεις μια στασιμότητα στην οικονομία, μεγάλη ανεργία και την παραγωγή στο πουθενά». Να, η αποτύπωση της σημερινής κατάστασης στα λόγια του ίδιου του Υπουργού Οικονομικών. Αυτή είναι η κατάσταση η οποία υπάρχει σήμερα στην Ελλάδα.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, λοιπόν, άλλο μείγμα πολιτικής και σας το έχουμε προτείνει: Μείωση των δαπανών, εξορθολογισμός των αμυντικών δαπανών, πραγματική τήρηση των προϋπολογισμών των επιχειρήσεων και των οργανισμών του ευρύτερου δημόσιου τομέα, εκεί που παρατηρείται το απόλυτο ξεχείλωμα των δαπανών, αναστολή των αυξήσεων στο ευρύτερο δημόσιο τομέα, αυστηρότερο σύστημα στις προμήθειες.

Τίποτα από όλα αυτά δεν έχετε κάνει, κύριε Τσίπρα, γιατί δεν σας ενδιαφέρει να τα κάνετε αυτά. Δεν σας ενδιαφέρει να πειράξετε τους πολιτικούς σας πελάτες και φορτώνετε τον λογαριασμό πάλι στην πλάτη των πολλών, κατ’ εξοχήν τον πιο αδύναμων και, βέβαια, της μεσαίας τάξης, η οποία υποφέρει σήμερα από τη δική σας πολιτική.

Μας ρωτήσατε για το χρέος. Μα, μιλήσατε πάλι σήμερα για τη διαγραφή του χρέους. Φαντάζομαι ότι σας ξέφυγε. Εκτός αν έχετε επανέλθει. Φαντάζομαι ότι το είπατε εν τη ρύμη του λόγου σας. Εκτός αν έχετε επανέλθει. Εξηγήστε τους ποια είναι η θέση της Κυβέρνησης για το χρέος. Ο κ. Σταθάκης, εξ όσων θυμάμαι, είναι ακόμα Υπουργός σας. Διότι είπε ο κ. Σταθάκης ότι το χρέος είναι απολύτως βιώσιμο μέχρι το 2022, αν θυμάμαι καλά. Το είπε πριν από μια εβδομάδα. Λοιπόν, θα μας πείτε, επιτέλους, ποια είναι η θέση η δική σας για το χρέος;

Η δική μας θέση για το χρέος είναι πάρα πολύ ξεκάθαρη. Να την επαναλάβω: Πράγματι, το χρέος σήμερα, έτσι όπως έχει διαμορφωθεί, δεν είναι βιώσιμο.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τελειώσατε;

**ΠΡΟΕΔΡΟΣ (Νικόλαος Βούτσης):** Κύριε Παπαδόπουλε, με αναγκάζετε και λέω ονόματα συναδέλφων και αγαπητών κιόλας. Παρακαλώ πολύ! Είπα ότι δεν είναι εκπομπή εδώ και το ξέρουμε όλοι μας.

Κύριε Πρόεδρε, ορίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πράγματι χρειάζονται παραμετρικές αλλαγές στο χρέος, αντίστοιχες με αυτές που είχαν συμφωνηθεί τον Νοέμβριο του 2012 και, πράγματι, κακώς οι Ευρωπαίοι δεν υλοποίησαν. Έχουν και οι Ευρωπαίοι μια ευθύνη για το γεγονός ότι μια απόφαση που πάρθηκε το 2012 δεν υλοποιήθηκε.

Αυτή, λοιπόν, πρέπει να είναι η εθνική γραμμή για το χρέος και μακάρι να μπορέσετε να την εξασφαλίσετε. Όμως ξέρετε ότι το πρόβλημα δεν είναι μόνο το χρέος. Διότι μονίμως βλέπουμε τον λόγο χρέους προς ΑΕΠ. Πράγματι, αν δούμε τον λόγο χρέους προς ΑΕΠ, η εικόνα του χρέους μας είναι παντελώς απογοητευτική. Με το ΑΕΠ ποιος ασχολείται από τη δική σας Κυβέρνηση; Όσες παρεμβάσεις και αν γίνουν στο χρέος, αν δεν αρχίσει να μεγεθύνεται η οικονομία, πάλι θα έχουμε δυσκολία να εξυπηρετήσουμε το χρέος μας.

Όμως πώς θα πάρει μπρος αυτή η οικονομία, όταν έχουμε μια Κυβέρνηση, η οποία έχει αλλεργία στις πραγματικές μεταρρυθμίσεις, η οποία παρά τις όποιες δικές σας διαθέσεις, φρενάρει τις πραγματικές ιδιωτικοποιήσεις; Πώς να αποκαταστήσετε την ρευστότητα στην αγορά, όταν εσείς οι ίδιοι, και σήμερα που μιλάμε, για να διαιωνίσετε τη διαπραγμάτευση, έχετε κηρύξει στάση πληρωμών; Δεν πάει, λοιπόν, μπροστά η οικονομία, κύριε Τσίπρα, με όλα αυτά τα οποία κάνετε.

Όλο αυτό το οποίο βιώνουμε πάλι, αυτό το θέατρο, αυτό το μαρτύριο της σταγόνας δεν είναι τίποτα άλλο από ένα παιχνίδι εσωτερικών διευθετήσεων, για να τα βρείτε με τους πενήντα τρεις και για να πείτε για άλλη μια φορά στον ελληνικό λαό πόσο υπερήφανα διαπραγματευτήκατε. Μόνο που ο λογαριασμός για άλλη μια φορά θα είναι πολύ υψηλότερος!

Γι’ αυτό και σας λέμε, κύριε Τσίπρα, ότι η παραμονή σας στην εξουσία βλάπτει και όσο πιο γρήγορα φύγετε τόσο καλύτερα θα είναι για τη χώρα!

(Χειροκροτήματα από την πτέρυγα της Νέας Δημοκρατίας)

Κλείνω. Πραγματικά μερικές φορές αναρωτιέμαι, κύριε Τσίπρα, αν, πραγματικά, θέλετε να ολοκληρώσετε αυτή τη διαπραγμάτευση και αν αντέχετε εσείς, αν αντέχει το κόμμα σας τα δύσκολα μέτρα, τα οποία η δική σας ανικανότητα κατέστησε αναπόφευκτα.

Μήπως, τελικά, ψάχνετε για κάποια ηρωική έξοδο, για να παραμείνετε ο γνήσιος εκφραστής του εθνικολαϊκιστικού τόξου και για να επαναφέρετε, ίσως, τον διχασμό μνημόνιο και αντιμνημόνιο;

Δεν τα λέω εγώ αυτά. Οι πενήντα τρεις τα λένε. Στελέχη σας είναι. Παρακαλώ να δώσετε μία απάντηση, διότι έχοντας φτωχοποιήσει απόλυτα την ελληνική κοινωνία και φορτώνοντας πάντα όλα τα δεινά –το τονίζω- στις πλάτες των κακών ξένων, θα υπάρχει πάντα ένας εκφραστής για την τελική ρήξη με τους πιστωτές. Αναρωτιέμαι, πραγματικά, αν πίσω από το νεοαποκτηθέν φιλοευρωπαϊκό σας πρόσωπο δεν κρύβεται κάτι πιο σκοτεινό.

Ένα είναι βέβαιο, όμως, κύριε Τσίπρα. Όποια και αν είναι τα σχέδιά σας, εμείς εδώ πέρα, ως Νέα Δημοκρατία, θα τα αποτρέψουμε και ο ελληνικός λαός δεν πρόκειται να ανεχθεί άλλα παιχνίδια στις πλάτες του και πολύ πιο σύντομα απ’ ό,τι το πιστεύετε εσείς, η Νέα Δημοκρατία θα πάρει πάλι στις δικές της πλάτες την τύχη της πατρίδας, για να την οδηγήσει, επιτέλους, σε ένα ασφαλές λιμάνι, μακριά από τριτοκοσμικές αναζητήσεις και αριστερούς λαϊκισμούς.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τέσσερις εκπαιδευτικοί συνοδοί από το 1ο Δημοτικό Σχολείο Τήνου και το Δημοτικό Σχολείο Πύργου Τήνου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Έχουμε τις δευτερομιλίες του Προέδρου του κ. Μιχαλολιάκου και του Γενικού Γραμματέα του κ. Κουτσούμπα και στο τέλος θα κάνει παρέμβαση ο Πρωθυπουργός, για να κλείσει η σημερινή συζήτηση.

Παρακαλώ πολύ να μην απομακρυνθείτε, μη βγείτε από την Αίθουσα. Δεν έχω δικαίωμα να το πω αυτό αλλά μπορούμε εν Σώματι να τελειώσουμε τη συνεδρίαση.

Κύριε Μιχαλολιάκο, έχετε τον λόγο για δέκα λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Κύριε Πρόεδρε, κυρίες και κύριοι Βουλευτές, έφυγε εντελώς από το θέμα της σημερινής συνεδριάσεως τόσο η δευτερολογία του Πρωθυπουργού του κ. Τσίπρα όσο και του Προέδρου της Νέας Δημοκρατίας, του κ. Μητσοτάκη.

Ο μεν κ. Πρωθυπουργός είπε ότι η αξιολόγηση οπωσδήποτε θα κλείσει, που σημαίνει ότι ο ελληνικός λαός οπωσδήποτε θα υποφέρει με νέα αιματηρά μέτρα.

Αναρωτιέμαι, εάν σκέφτηκε κανείς ότι σε λίγες μέρες συμπληρώνονται έξι χρόνια, από την ημέρα που ο τότε Πρωθυπουργός του ΠΑΣΟΚ Γεώργιος Παπανδρέου έβαλε τη χώρα στο εθνοκτόνο μνημόνιο, το οποίο εθνοκτόνο μνημόνιο υποτίθεται ότι ο ΣΥΡΙΖΑ και ο κ. Τσίπρας θα έσκιζε.

Ρωτάτε, λοιπόν, και ερώτησε ο κ. Πρωθυπουργός τι θέση παίρνετε. Εμείς απαντούμε και απαντούμε με τα δικά σας λόγια, με αυτά που λέγατε. Σκίστε το μνημόνιο! Βλάπτει την πατρίδα. Μόνο έτσι θα σωθεί ο λαός!

(Χειροκροτήματα από την πτέρυγα της Χρυσής Αυγής)

Βεβαίως ο κ. Μητσοτάκης -για να αναφερθώ στα όσα είπε επί του συγκεκριμένου θέματος- είπε ότι αυτός έχει άλλη πολιτική. Μα είναι γνωστό ότι έχει την ίδια πολιτική. Μαζί ψήφισε ο ΣΥΡΙΖΑ και η Νέα Δημοκρατία στις 14 Αυγούστου του 2015 το μνημόνιο της Αριστεράς, το οποίο μοιραία οδηγεί σε αυτά τα νέα μέτρα.

 Μάλιστα, με έπαρση είπε ο κύριος Πρωθυπουργός «εμείς πήγαμε στον λαό». Ναι, πήγατε στον λαό σε ένα δημοψήφισμα που κι εμείς ψηφίσαμε «όχι». Και το «όχι», το κάνατε «ναι». Έτσι σεβαστήκατε τον λαό.

Επίσης έγινε αναφορά και στο χρέος, το οποίο χρέος είναι δυσβάσταχτο και είναι αδύνατον να το αντιμετωπίσει ο ελληνικός λαός. Η μόνη λύση για το χρέος είναι η πλήρης διαγραφή του και η καταγγελία στους διεθνείς οργανισμούς.

Υπάρχει μια παραφιλολογία ότι μαζί με την αξιολόγηση ή σε χρόνο κατάλληλο, ώριμο, θα τεθεί το ζήτημα του χρέους. Μα η ίδια η Πρόεδρος του Διεθνούς Νομισματικού Ταμείου, Λαγκάρντ, διευκρίνισε σε πρόσφατη δήλωσή της ότι δεν πρόκειται σε καμμία περίπτωση να γίνει κούρεμα του χρέους αλλά επιμήκυνση. Τι θέλετε δηλαδή; Να χρεώσετε τον ελληνικό λαό για τα επόμενα χρόνια. Λάθος. Για τις επόμενες γενιές όχι μόνο για τα επόμενα χρόνια. Αυτή είναι η λύση που δίνετε, η οποία, βεβαίως, πόρρω απέχει απ’ αυτά τα οποία είχατε υποσχεθεί ως ΣΥΡΙΖΑ προς τον ελληνικό λαό. Λησμονείτε, βέβαια, ότι το 35% και το 36% που πήρατε, δεν αντιπροσωπεύει τον ΣΥΡΙΖΑ του 3% και 4% αλλά πολύ ευρύτερα στρώματα, τα οποία μοιραίο είναι να σας εγκαταλείψουν στις προσεχείς εκλογές.

Είπε, επίσης, ο κ. Μητσοτάκης, απαντώντας στον Πρωθυπουργό ότι δεν ψαρεύει προς τα ακροδεξιά, όπου ακροδεξιά η Χρυσή Αυγή. Ό,τι και να κάνετε, σε αυτήν τη χώρα γεννήθηκε ένα κίνημα, ένα κίνημα λαϊκό και εθνικιστικό.και αυτό το κίνημα δεν μπορέσατε να το κλονίσετε ούτε με φυλακές ούτε με δολοφονίες. Η Χρυσή Αυγή είναι εδώ και θα μείνει να υπερασπίζεται τα συμφέροντα του έθνους!

(Χειροκροτήματα από την πτέρυγα της Χρυσής Αυγής)

Ακόμα ο κ. Μητσοτάκης επετέθη, συσχετίζοντας το θέμα της Αριστεράς με την τρομοκρατία. Όμως στην πρωτολογία του είχε πει ξεκάθαρα ότι κάθε συζήτηση πάνω σ’ αυτό το θέμα δεν είναι πρόσφορη, γιατί γίνεται πάντα μέσα σε ένα κλίμα ηγεμονίας της Αριστεράς.

Ερωτώ. Ποιος καλλιέργησε αυτήν την ιδεολογική και πολιτική ηγεμονία της Αριστεράς; Η κεντροδεξιά, η ψευτοδεξιά της Νέας Δημοκρατίας, που από το 1974 μέχρι σήμερα φοβάται να πει ότι είναι Δεξιά, φοβάται να πει ότι έχει την οποιαδήποτε σχέση με τον εθνικισμό και τα παλαιότερα χρόνια κάθε παραμονή εκλογών έβγαζε μια ομάδα Βουλευτών τους και έλεγαν τότε ότι θα αποφυλακίσουν τους αξιωματικούς της 21ης Απριλίου.

Όμως οι εποχές αυτές τέλειωσαν. Ο εθνικισμός έχει εκπροσώπηση, έχει τη Χρυσή Αυγή και δεν μπορεί να γυρίσει τίποτα άλλο. Όμως είναι, πραγματικά, κωμικό και σχιζοφρενικό, από τη μία μεριά να κάνει ανοίγματα ο κ. Μητσοτάκης προς το Κέντρο και την κεντροαριστερά, μιλώντας ακόμα και για ψαρέματα σε θολά ποτάμια και από την άλλη να επιχειρεί να κάνει ψαρέματα προς τη Χρυσή Αυγή.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Ο κ. Μητσοτάκης αναφέρθηκε στην Ειδομένη. Θα αναφερθώ κι εγώ στη συνέχεια. Όμως στην καταγγελία την οποία έκανε εναντίον της Κυβερνήσεως, δεν είπε τι θα έκανε η Νέα Δημοκρατία. Το μόνο που είπε είναι ότι υπάρχει μόνο ένας γιατρός. Τι θα έκανε; Θα έστελνε κι άλλους γιατρούς; Έτσι θα έλυνε το πρόβλημα; Έτσι θα υπομένουμε την κατάλυση, την κυριολεκτική κατάλυση του κράτους στα σύνορά μας;

Επιπλέον θέλω να πω για το ζήτημα της επισκέψεως στη Λέσβο του Πατριάρχη Κωνσταντινουπόλεως, του Αρχιεπισκόπου Αθηνών και Πάσης Ελλάδος και του Πάπα της Ρώμης ότι αποτελεί θλιβερό γεγονός για μένα, γιατί κανείς από τους τρεις δεν είπε ούτε μία λέξη για τον μεγάλο ένοχο αυτής της τραγωδίας, την Τουρκία, που κάνει επίσημα παρακρατικό δουλεμπόριο και αυτούς οι οποίοι προκάλεσαν τον πόλεμο στη Συρία και χρηματοδότησαν τους τζιχαντιστές. Απλώς είπαν ευχές και τίποτα άλλο.

Ο κ. Μητσοτάκης στη δευτερολογία του αναφέρθηκε και σε δήλωση του κ. Τσακαλώτου και είπε ότι δεν δίνει λύση στο πρόβλημα της οικονομίας το πρωτογενές πλεόνασμα. Σοβαρά; Επί κυβερνήσεως Σαμαρά-Βενιζέλου άλλα ακούγαμε και άλλα διαφημίζονταν ότι το πρωτογενές πλεόνασμα δίνει τη λύση και είμαστε έτοιμοι να βγούμε στις αγορές. Μάλιστα βγήκαν μία φορά στις αγορές, πληρώνοντας αρκετές εκατοντάδες εκατομμύρια προκειμένου να βγουν και αμέσως μετά, βέβαια, τα πράγματα αντεστράφησαν πλήρως. Με τη δήλωσή του αυτή ο κ. Μητσοτάκης αρνείται κατ’ ουσίαν την πολιτική Σαμαρά-Βενιζέλου, λέγοντας αυτό το πράγμα.

Ενώ, όμως, τολμά να αρνηθεί την πολιτική Σαμαρά-Βενιζέλου, δεν αρνείται τον κ. Παπασταύρου. Ο κ. Παπασταύρου είναι για αυτόν –φαίνεται- κάτι πολύ πιο πάνω από τη Νέα Δημοκρατία, κάτι πολύ πιο πάνω από την προηγούμενη κυβέρνηση, στην οποία ήταν και μέλος.

Είπε, ακόμη, απευθυνόμενος στον Πρωθυπουργό ότι όσο πιο γρήγορα φύγουν τόσο το καλύτερο. Σύμφωνοι! Όμως, ποιο θα είναι το καλύτερο; Η Νέα Δημοκρατία; Αφού την ίδια πολιτική πρόκειται να ακολουθήσει! Τι θα κάνει στην περίπτωση της Ειδομένης; Ό,τι έκανε και με τους καταυλισμούς που υπήρχαν στην Πάτρα -όπου συνέβαιναν σημεία και τέρατα, είχαμε ακόμη και νεκρούς, οι οποίοι έμπαιναν παράνομα στα φορτηγά- ό,τι συνέβαινε στην Ηγουμενίτσα.

Υπουργός, επίσης, της Κυβερνήσεώς σας είπε ότι δεν χρειάζεται να ασχοληθεί ο Στρατός με την Ειδομένη και με τα όσα συμβαίνουν σε αυτή. Πραγματικά είναι να απορεί κανείς. Δεν υπάρχει κράτος στον κόσμο, στο οποίο μπήκαν παράνομα εκατοντάδες χιλιάδες αλλοδαποί –εσείς τους λέτε παράτυπους μετανάστες, ναι είχαν στραβά τη σφραγίδα, εμείς τους λέμε λαθρομετανάστες και πρόσφυγες, όσοι από αυτούς είναι πρόσφυγες, που είναι η μειοψηφία- οι οποίοι λιθοβολούν αστυνομικούς, κλείνουν εθνικές οδούς και συμβαίνουν όλα αυτά. Δεν χρειάζεται, λοιπόν, να ασχοληθεί ο Στρατός με το τι συμβαίνει στα σύνορα; Γιατί νομίζει ότι χρειάζεται ο Στρατός; Για να μαγειρεύει μόνο; Για να σφουγγαρίζει και να σκουπίζει; Γι’ αυτό είναι ο Στρατός;

Αυτή τη στιγμή όπως είναι διαμορφωμένη η κατάσταση στην Ειδομένη, φθάνει η Αστυνομία για να αποκαταστήσει την τάξη; Όχι! Οι ίδιοι οι συνοριοφύλακες ακόμη καταγγέλλουν ότι έχουν διοριστεί τέσσερις χιλιάδες επτακόσιοι και τους έχετε στην Αθήνα για να φυλάνε τα γήπεδα, αντί να φυλάνε τα σύνορα. Η Ειδομένη αυτή τη στιγμή είναι μία ανοιχτή πληγή για την Ελλάδα. Έχουν κλείσει τα σύνορα της χώρας. Έχουν καταλάβει τη μοναδική σιδηροδρομική γραμμή που ενώνει την Ελλάδα με την Ευρώπη.

Για εμάς η μόνη περίπτωση για να αποκατασταθεί η τάξη –ναι!- είναι ο Στρατός και μόνο ο Στρατός!

(Χειροκροτήματα από την πτέρυγα της Χρυσής Αυγής)

Μίλησε η Νέα Δημοκρατία για την προηγούμενη πολιτική της και βεβαίως έλαβε και τα συγχαρητήρια από τον κύριο Πρωθυπουργό, για το ότι, πράγματι, η Ελλάδα είναι μία ασφαλής χώρα. Εμείς δεν το πιστεύουμε και κατηγορήστε μας για έλλειψη πατριωτισμού.

Συμμεριζόμαστε την άποψη της συντριπτικής πλειοψηφίας του ελληνικού λαού, ειδικά των νομών στους οποίους υπάρχει το πρόβλημα, αλλά –εάν θέλετε- και μέσα στην Αθήνα.

Εδώ έχω μία καταγγελία η οποία εγράφη στο βιβλίο συμβάντων της εξωτερικής δομής του «Δρομοκαΐτειου» Ψυχιατρικού Νοσοκομείου, που ευρίσκεται στα Εξάρχεια, στην Κωλέττη 17. Το συμβάν έγινε την Κυριακή το βράδυ στις 17 του μηνός. Πήγε ξαφνικά στη δομή αυτή του ψυχιατρείου μία ομάδα αλληλέγγυων και τους δήλωσε να αδειάσουν το κτήριο για να βάλουν πρόσφυγες και η υπηρεσία εκεί κάλεσε την Αστυνομία. Ξέρετε ποια ήταν η απάντηση της Αστυνομίας; Ότι δεν βρίσκει το κτήριο. Γιατί; Διότι το κτήριο είναι στα Εξάρχεια, διότι τα Εξάρχεια παραμένουν άβατο, διότι είναι «χαϊδεμένα σας παιδιά», όσο και αν θέλετε να το αρνηθείτε. Αν υπάρχουν κάποιοι παρακρατικοί σήμερα, αυτοί είναι!

 Δεν είναι τυχαίο ότι δεν έχουν θίξει ποτέ έναν στόχο ο οποίος αφορά τον ΣΥΡΙΖΑ. Αντιθέτως κατέλαβαν και τα γραφεία του ΣΥΡΙΖΑ, ήπιαν καφέ και άφησαν και χρήματα στο κυλικείο για τον λογαριασμό.

Η Νέα Δημοκρατία είπε ότι έκανε διαφορετικά πράγματα.

Όμως έχω εδώ τα στοιχεία από τις περίφημες απελάσεις –που δεν ήταν απελάσεις- και αφορούν το 2014. Εμφανίζεται να απέλασε είκοσι χιλιάδες τριακόσια δεκατέσσερα άτομα το 2014. Είχαν εισέλθει τότε εβδομήντα επτά χιλιάδες εκατόν εξήντα τρία άτομα. Ποιοι ήταν αυτοί οι απελαθέντες; Ήταν εννέα χιλιάδες εξακόσιοι εβδομήντα πέντε Αλβανοί, οι οποίοι επέστρεψαν τις επόμενες ημέρες, ως συνήθως γίνεται, και οι υπόλοιποι έφυγαν με το πρόγραμμα επαναπροώθησης.

Τι συνέβαινε; Όποιους παράνομους έπιαναν -είχαν φτιάξει κάποια κλειστά κέντρα κράτησης, στα οποία υπήρχαν μόνο πέντε χιλιάδες άτομα, σταγόνα στον ωκεανό σε σχέση με τους παράνομους ξένους- τους κρατούσαν στα αστυνομικά τμήματα για δύο, τρεις εβδομάδες, μετά δήλωναν μια ψεύτικη διεύθυνση και τους έλεγαν ότι σε τρεις μήνες θα φύγουν και δεν έφυγαν ποτέ.

Αγωνιά ο κύριος Πρωθυπουργός, γιατί το όλο κλίμα μπορεί να φέρει την άνοδο των, κατ’ αυτόν, ακροδεξιών δυνάμεων. Για μας η άνοδος αυτών των δυνάμεων σε ολόκληρη την Ευρώπη, στην Αγγλία, στην Ιταλία, παντού, είναι η τελευταία ελπίδα της Ευρώπης για επιβίωση, μια δύναμη εθνικιστική και λαϊκή που θα κρατήσει την Ευρώπη ελληνική και χριστιανική!

Ακόμη θα ήθελα να τελειώσω, λέγοντας ότι η θέση της Χρυσής Αυγής είναι ξεκάθαρη, σύμφωνα με την πρόταση που κατέθεσε και σε σχετικό νομοσχέδιο. Ο Στρατός, οι Ένοπλες Δυνάμεις να φυλάξουν τα σύνορα. Η παράνομη είσοδος στην πατρίδα μας να θεωρείται ποινικό αδίκημα. Η Ελλάδα πρέπει να ανήκει στους Έλληνες! Μόνο τότε θα υπάρχει ελπίδα σε αυτόν τον τόπο και μόνο τότε η Ελλάδα θα είναι ασφαλής χώρα.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μιχαλολιάκο, Πρόεδρο της Κοινοβουλευτικής Ομάδας του Λαϊκού Συνδέσμου-Χρυσή Αυγή.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, κ. Δημήτριος Κουτσούμπας.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, άλλα ουσιαστικά προβλήματα απασχολούν τον ελληνικό λαό. Οι διαπραγματεύσεις της Κυβέρνησης με τους «θεσμούς» και τα νομοσχέδια που καταθέτετε αλλά και το νέο «φρούτο» η «κάβα» των προληπτικών μέτρων δημιουργεί νέα μεγάλη ανασφάλεια στα λαϊκά στρώματα.

 Όλα αυτά αποτελούν, μια ακόμη απόδειξη ότι οι θυσίες για τον λαό μας θα είναι χωρίς τέλος, χωρίς ημερομηνία λήξης. Αντίθετα θα ενισχύονται στον βωμό της ανάκαμψης της ανταγωνιστικότητας του κεφαλαίου, του αδυσώπητου, έτσι κι αλλιώς, νόμου για το κυνήγι του μεγαλύτερου καπιταλιστικού κέρδους.

Όσο για την κυβερνητική προπαγάνδα ότι διασφαλίστηκε η απόλυτη προστασία των συντάξεων και ότι θα προστατευθούν οι χαμηλοσυνταξιούχοι, η Κυβέρνηση παραδίδει για άλλη μια φορά απλά μαθήματα εξαπάτησης.

Συγκεκριμένα η Κυβέρνηση έχει μονιμοποιήσει πλέον τις έντεκα κατά σειράν μειώσεις, ενώ έχει προσθέσει μία ακόμα, επιβάλλοντας πρόσθετη εισφορά στον κλάδο υγείας από το 4% στο 6%. Με το νομοσχέδιο φέρνει δηλαδή μια ακόμα, που ισούται με τις υπόλοιπες έντεκα.

 Με τον νέο τρόπο υπολογισμού οι συντάξεις όσων συνταξιοδοτήθηκαν μέσα στο 2016, παρά τα όσα ακούγονται και λέγονται και λέχθηκαν και σήμερα, θα είναι κατά πολύ μειωμένες σε σχέση με τις σημερινές, γιατί τα μικρότερα ποσοστά αναπλήρωσης θα υπολογίζονται σε πολύ μικρότερες συντάξιμες αποδοχές.

Επίσης η προσωπική διαφορά -δηλαδή η διαφορά ανάμεσα στις σημερινές συντάξεις και τον νέο τρόπο υπολογισμού τους- ανοίγει τον δρόμο για μειώσεις και στους σημερινούς συνταξιούχους.

Χτυπιούνται οι επικουρικές συντάξεις, οι αναπηρικές συντάξεις και το ΕΚΑΣ. Οι συνταξιούχοι δεν πάνε στον φούρνο ή στο σούπερ μάρκετ με δύο πορτοφόλια, το ένα στη μια τσέπη με την κύρια σύνταξη και το άλλο στην άλλη τσέπη με την επικουρική. Συνεπώς τους είναι παντελώς αδιάφορο, αν η μείωση θα γίνει στο κύριο ή στο επικουρικό κομμάτι της σύνταξης. Το αποτέλεσμα είναι το ίδιο.

Ο συνταξιούχος θα έχει λιγότερα χρήματα στην τσέπη του, που σε συνδυασμό με τη φοροεπιδρομή και το νέο φορολογικό νομοσχέδιο που έρχεται μαζί με το ασφαλιστικό, θα εξανεμίσει και τα τελευταία ψίχουλα του λαϊκού εισοδήματος και θα επιταχύνει κι άλλο τη φτώχεια. Αυτά είναι τα πραγματικά και τα μεγάλα προβλήματα ανασφάλειας και έλλειψης ασφάλειας για τη χώρα μας και τον λαό μας.

Επιπλέον ποια ασφάλεια υπάρχει σε χώρους δουλειάς, σε βιομηχανίες γκέτο –σε αυτούς αναφερόμαστε- όπου δεν τηρούνται στοιχειωδώς τα μέτρα υγιεινής και ασφάλειας; Αυτά, λοιπόν, είναι τα πραγματικά προβλήματα ανασφάλειας των πολιτών. Παρ’όλα αυτά, σήμερα διάβασα στον «ΡΙΖΟΣΠΑΣΤΗ» –προφανώς, θα το έχουν κι άλλες εφημερίδες- ότι 83 ζεστά εκατομμύρια ευρώ δίνονται σε οκτώ μη κυβερνητικές οργανώσεις για το θεάρεστο έργο τους στο προσφυγικό. Έλεος με όλα αυτά τα ζητήματα!

Κύριε Μητσοτάκη –παρ’ότι λείπει αυτή τη στιγμή από τη Αίθουσα, φαντάζομαι να ακούει και είναι και Βουλευτές του κόμματός του εδώ- επαναφέρατε την επικίνδυνη θεωρία των δύο άκρων για μια ακόμη φορά, μάλιστα μιλώντας μόνο για το ένα άκρο που το προσδιορίσατε ως αριστερό, ακροαριστερό και με διάφορες εκφράσεις κ.λπ..

Ουσιαστικά η πολιτική αυτή είναι επικίνδυνη. Ξαναγυρνάτε σε άλλες εποχές, που είναι καταδικασμένες στη συνείδηση της συντριπτικής πλειοψηφίας του ελληνικού λαού, των μελών σας και των οπαδών σας.

Είναι βούτυρο στο ψωμί της ατομικής τρομοκρατίας, των εγκλημάτων είτε των δολοφόνων του συγγενή σας κ. Μπακογιάννη τότε είτε των δολοφόνων πρόσφατα της εγκληματικής ναζιστικής οργάνωσης της Χρυσής Αυγής- του Παύλου Φύσσα δηλαδή- που γίνεται ακόμη η δίκη τους και δεν ξέρουμε πότε θα τελειώσει.

Είναι βούτυρο στο ψωμί, όσων θέλουν μόνο μέτρα καταστολής του εργατικού λαϊκού κινήματος, γιατί κάτω από την ατομική τρομοκρατία ή τις τυχοδιωκτικές, υπονομευτικές, προβοκατόρικες -όπως θέλετε, πείτε τις- ενέργειες ενεργούμενων μηχανισμών εγκληματικών και μυστικών υπηρεσιών, όπως ήταν όλες αυτές, βάζετε το λαϊκό κίνημα και ονοματίζετε τρομοκρατία τους λαϊκούς αγώνες και τα λαϊκά δικαιώματα.

Είναι, βέβαια, και βούτυρο στο ψωμί της Κυβέρνησης και του ΣΥΡΙΖΑ, ο οποίος βρίσκει την ευκαιρία, όπως ακούσαμε από τον κύριο Πρωθυπουργό, να μιλά για το αριστερό παρελθόν και παρόν του και να μιλά ως αντιστασιακός ή ως αντιστασιακή η παράταξή του και μάλιστα σε ένα διάστημα που προσπαθεί δικαιολογημένα -εμείς το εξηγούμε- να απογαλακτιστεί από όλα αυτά. Προσπαθεί να προσαρμοστεί στα ευρωενωσιακά δεδομένα και στο μνημονιακό πλέον παρόν του. Και μαζί σε μια σειρά από ζητήματα που έχετε ψηφίσει, πάτε παρεούλα στην ίδια γραμμή πλεύσης. Αυτή είναι η ουσία.

Βρίσκονται διάφορα τεχνάσματα –να το πω έτσι- εδώ μέσα για να αποπροσανατολίζεται ο ελληνικός λαός και για να παίζετε, για μια ακόμη φορά, το γνωστό από τα παλιά δικομματικό παιχνίδι, με αυτό το κάλπικο δίπολο που γίνεται προσπάθεια να στηθεί. Αλλά δεν θα σας κάνουμε το χατίρι.

Η σημερινή συζήτηση, κυρίες και κύριοι, επιβεβαιώνει αυτό που είπαμε και στην πρωτολογία. Κάθε φορά που γινόταν μια μαζική τρομοκρατική δολοφονική ενέργεια, κυβερνήσεις σε όλη την Ευρωπαϊκή Ένωση ήθελαν, σαν έτοιμες από καιρό, όλο και νέα μέτρα για τη δημόσια, υποτίθεται, ασφάλεια.

Ξαναλέμε δεν υποτιμάμε το πρόβλημα. Δεν υποτιμάμε κανένα τέτοιου είδους πρόβλημα. Όμως τι να κάνουμε; Να το κρύψουμε; Είναι προφάσεις εν αμαρτίαις όλα αυτά σε τελευταία ανάλυση.

Διότι εκ του αποτελέσματος αποδεικνύεται ότι σε όλες τις χώρες όπου πάρθηκαν αυτά τα μέτρα και η ενίσχυση των κρατικών και παρακρατικών μηχανισμών καταστολής όχι μόνο δεν έχουν ούτε καν τη στοιχειώδη αποτρεπτική ικανότητα αλλά αντίθετα λειτουργούν και ως φορείς στρατολόγησης -θα το πω έτσι- πληροφοριοδοτών, ενεργών μελών από υπηρεσίες, μηχανισμούς, εγκληματικές οργανώσεις, όπως σήμερα είναι το ισλαμικό κράτος, οι τζιχαντιστές, παλαιότερα άλλοι και πάει λέγοντας.

Μέσα σε όλη αυτή την πορεία των τελευταίων δεκαετιών αποδεικνύεται η σχέση των δολοφονικών οργανώσεων και η δράση τους με ιμπεριαλιστικούς οργανισμούς και πολέμους που γεννιούνται πάνω στο έδαφος της σύγκρουσης των διαφορετικών οικονομικών συμφερόντων που διαπερνούν ολόκληρο το σύστημα. Τροφοδοτούνται οι ανταγωνισμοί από την προσπάθεια ελέγχου της ενέργειας, με τα γνωστά πεδία ανταγωνισμού, όπως η Συρία, η Λιβύη ή άλλες χώρες να αποτελούν πηγές και συνάμα καθοριστικά περάσματα για την ενεργειακή τροφοδοσία και κρατών μελών της Ευρωπαϊκής Ένωσης.

Επίσης πρόκειται για ανταγωνισμούς που σηματοδοτούν σφοδρή σύγκρουση κεφαλαίων για τον έλεγχο όλο και πιο κρίσιμων τομέων-κλάδων της οικονομίας, όπως είναι η αντιπαράθεση στη χαλυβουργία, την αυτοκινητοβιομηχανία κ.λπ.. Στην όξυνση αυτών των ανταγωνισμών πρέπει να λάβουμε υπ’ όψιν ότι επιδρούν μεταξύ άλλων η επιβράδυνση χωρών των BRICS, για παράδειγμα η επιβράδυνση της Κίνας, η ύφεση στη Ρωσία ή τη Βραζιλία αυτή την περίοδο, η πτώση της τιμής του πετρελαίου, η διακλαδική και άλλες διεθνείς συμφωνίες εμπορίου κ.λπ..

Δεν πρέπει να μας διαφεύγει, επίσης, της προσοχής ότι αρκετά ζητήματα από τις εξελίξεις και τη σφοδρότητα των αντιθέσεων αυτών, έχουν να κάνουν και με το ίδιο το μέλλον της Ευρώπης -της Ευρωζώνης ιδιαίτερα- και το ποιος θα έχει το πάνω χέρι στην Ευρώπη, καθώς και τη συζήτηση για το γνωστό Brexit και το δημοψήφισμα στη Βρετανία, διεργασίες δηλαδή που τροφοδοτούνται από την αναιμική ανάκαμψη της παγκόσμιας καπιταλιστικής οικονομίας υπό την απειλή και νέων συγχρονισμένων κλυδωνισμών.

Κυρίες και κύριοι, όπως συμβαίνει και με την επίθεση ενάντια στα εργατικά λαϊκά δικαιώματα, ο τελικός λογαριασμός των συνεπειών των πολέμων, των συγκρούσεων φτάνει στον ίδιο πάντα αποδέκτη, στην εργατική τάξη, στον λαό, χτυπά τη δική του πόρτα.

Οι εκπρόσωποι των άλλων κομμάτων σηκώνουν τους τόνους και φωνάζουν ότι έχουμε πόλεμο, καλώντας τους εργαζόμενους, τους λαούς να στρατευτούν ιδεολογικά, πολιτικά με τα δικά τους συμφέροντα για τα κέρδη των λίγων και βεβαίως, για αυτά τα συμφέροντα στην πορεία να χύσουν και το αίμα τους στα νέα αιματοκυλίσματα που μεθοδεύουν για τη λεία, για το μοίρασμα των αγορών, των εδαφών, των πηγών και δρόμων μεταφοράς.

Καλούμε τον λαό και τη νεολαία να μην τους κάνει αυτή τη χάρη, να χαράξουμε τον περήφανο δρόμο της μαζικής λαϊκής πάλης και αντίστασης. Είναι ο μόνος που μπορεί να μας βγάλει στο ξέφωτο.

Σας ευχαριστώ. Ήμουν μέσα και στον χρόνο μου! Μόνο κάτι δευτερόλεπτα έχασα!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριο Κουτσούμπα.

Πριν προχωρήσουμε στον κύριο Πρωθυπουργό, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθητές και μαθήτριες και ένας εκπαιδευτικός συνοδός τους από το ΙΕΚ Αγίου Δημητρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Δίνουμε τώρα τον λόγο για την τριτολογία του στον Πρωθυπουργό και Πρόεδρο της Κοινοβουλευτικής Ομάδας του ΣΥΡΙΖΑ, τον κ. Αλέξη Τσίπρα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Πολύ σύντομα, κύριε Πρόεδρε, θα ήθελα να πω ότι η σημερινή συνεδρίαση είχε ενδιαφέρον, διότι από τις τοποθετήσεις όλων νομίζω ότι όσοι παρακολούθησαν, θα διαπίστωσαν ποιες είναι οι πραγματικές ιδεολογικές και βαθιές πολιτικές διαφορές αλλά κυρίως πως έχει μεγάλη σημασία, όταν κανείς αντιπαρατίθεται σε ιδέες αλλά και σε απόψεις, να μην έχει εχθρό του την πραγματικότητα και κυρίως να λογαριάζει τους αριθμούς, τα στοιχεία και τα δεδομένα.

Η χώρα, πράγματι, βρίσκεται απέναντι σε δύο σημαντικές κρίσεις, στις δύο απ’ τις τρεις που παραλλήλως πλήττουν σήμερα την Ευρώπη. Είναι ίσως εξαιρετικά ασυνήθιστο το γεγονός, μια χώρα να βρίσκεται στο επίκεντρο δύο παράλληλων κρίσεων, της οικονομικής και της προσφυγικής. Όλη η προσπάθεια η οποία γίνεται μέσα σε αντίξοες συνθήκες, γίνεται προκειμένου η χώρα να μετατραπεί από μέρος της κρίσης σε μέρος της λύσης.

Θέλω, λοιπόν, να πιστεύω ότι το μήνυμα που τελικά θα μείνει από τη σημερινή συνεδρίαση, είναι ότι η χώρα βρίσκεται στην κατεύθυνση της εξόδου από την οικονομική κρίση, στην κατεύθυνση της αντιμετώπισης, παρά τις μεγάλες δυσκολίες που αντιμετωπίζει, της πρωτοφανούς προσφυγικής κρίσης και ταυτόχρονα ότι η χώρα δεν έχει σχέση με την κρίση ασφάλειας, που κυρίως μαστίζει το κέντρο της Ευρώπης, εξαιτίας του γεγονότος ότι βρισκόμαστε σε μια συνολικά αποσταθεροποιημένη περιοχή και εξαιτίας του γεγονότος ότι η τρομοκρατία παίρνει τη μορφή ενός νέου ολοκληρωτισμού, ιδίως όταν αυτή παίρνει τον μανδύα του θρησκευτικού φονταμενταλισμού.

Έγινε, όμως, σήμερα και μία προσπάθεια από την πλευρά της Αξιωματικής Αντιπολίτευσης. Πέρα από την άγρα ψήφων και την ασχολία, την υποστήριξη της ακραίας δεξιάς ατζέντας, έγινε και μια προσπάθεια ο Αρχηγός της Αξιωματικής Αντιπολίτευσης να ασχοληθεί, για άλλη μια φορά και με την υποστήριξη κάποιων άλλων ακραίων, των ακραίων στη διαπραγμάτευση.

Μας είπε ότι δεν έχει και τόσο μεγάλη σημασία τελικά το πρωτογενές πλεόνασμα. Ο κ. Σαμαράς, όλο το προηγούμενο διάστημα μιλούσε αποκλειστικά και μόνο για το success story των πρωτογενών πλεονασμάτων, που δεν ήρθαν τελικά, που δεν τα είδαμε. Είδαμε μονάχα τα μέτρα ύψους 63 δισεκατομμυρίων ευρώ, τη λεηλασία του ΑΕΠ, αλλά δεν είδαμε αυτά τα πλεονάσματα. Σήμερα, λοιπόν, κατέρριψε αυτήν την αντίληψη ο κ. Μητσοτάκης. Ίσως είναι το μόνο πράγμα στο οποίο έχει διαφοροποιηθεί από τον κ. Σαμαρά όλα αυτά τα χρόνια, όλο αυτό το διάστημα.

Όμως εγώ θα ήθελα στην τριτολογία μου, όχι τόσο να απαντήσω στον κ. Μητσοτάκη ούτε και να μπω σε μια διαδικασία που πιστεύω ότι δεν βοηθάει το επίπεδο της αντιπαράθεσης. Δηλαδή ήρθε εδώ και αφιέρωσε δέκα λεπτά από τη δευτερομιλία του, για να ασχοληθεί με την εσωτερική δημοκρατία στον ΣΥΡΙΖΑ και με τη δυνατότητα μέσα στα κόμματα να υπάρχουν απόψεις και αυτές τις απόψεις να τις καταγράφουμε.

Ίσως, κύριε Μητσοτάκη, αυτή να είναι και η διαφορά μας. Εμείς πιστεύουμε και στη δημοκρατία και στην εσωτερική δημοκρατία. Εσείς, χθες μόλις, διαγράψατε τον γραμματέα της γενικής επιτροπής του κόμματός σας και όλη την οργάνωση νεολαίας του κόμματός σας, επειδή τα αποτελέσματα στο συνέδριο ήταν διαφορετικά από αυτά τα οποία επιθυμούσατε!

(Χειροκροτήματα από την πτέρυγα του ΣΥΡΙΖΑ)

(Θόρυβος-διαμαρτυρίες από την πτέρυγα της Νέας Δημοκρατίας)

Ας κρίνει ο ελληνικός λαός.

(Χειροκροτήματα από την πτέρυγα του ΣΥΡΙΖΑ)

Εμείς, πάντως, θα επιμείνουμε στην ανάγκη για την ενίσχυση και της εσωκομματικής δημοκρατίας αλλά και της δημοκρατίας στην ουσία της. Πιστεύω ότι η ουσία της δημοκρατίας, πεμπτουσία της δημοκρατίας, βεβαίως, είναι και η υπεράσπιση των δικαιωμάτων και βεβαίως του δικαιώματος των πολιτών, μεταξύ άλλων, στην ασφάλεια.

Θέλω να πω μονάχα ότι τα θετικά αποτελέσματα, παρά τις δυσκολίες της διαπραγμάτευσης πέρυσι, σε σχέση με το πρωτογενές πλεόνασμα, δεν είναι τυχαία. Οφείλονται κυρίως σε τρεις παράγοντες. Ο πρώτος παράγοντας είναι βεβαίως η αύξηση του τουρισμού.

Ο δεύτερος είναι, όμως, το γεγονός ότι τότε πήραμε μια απόφαση, όπως και τώρα που καταθέσαμε νομοσχέδια με τη δική μας σφραγίδα στο Κοινοβούλιο- σπεύσατε να πείτε «μονομερής ενέργεια»-και ψηφίσαμε τις εκατό δόσεις. Είχατε πει και τότε «μονομερής ενέργεια». Αυτές οι εκατό δόσεις όχι μόνο έδωσαν μια ανάσα στη χειμαζόμενη αγορά και στους μικρομεσαίους επαγγελματίες, σε όλους τους συμπολίτες μας αλλά έδωσαν και έσοδα στα ταμεία.

Ο τρίτος παράγοντας, είναι το γεγονός ότι καταφέραμε και απορροφήσαμε το 98% για πρώτη φορά από τα διαρθρωτικά ταμεία, τα ΕΣΠΑ, ρίχνοντας πάνω από 5 δισεκατομμύρια στην αγορά.

Δεν είναι τυχαίο, λοιπόν. Οι εκτιμήσεις που έλεγαν ότι θα έχουμε έλλειμμα πολύ μεγάλο -ακόμα και πρόσφατα το Διεθνές Νομισματικό Ταμείο έλεγε για μείον 6%- διαψεύστηκαν παταγωδώς. Ούτε βεβαίως είναι τυχαίο το γεγονός ότι δεν είχαμε ύφεση, 2,3% εκτιμούσε το Διεθνές Νομισματικό Ταμείο για τον Οκτώβρη που μας πέρασε. Δεν είχαμε ύφεση. Είχαμε σχεδόν στασιμότητα. Άρα δεν μπορείτε να συγκαταλέγετε και τη δική μας Κυβέρνηση, σε αυτές τις κυβερνήσεις που ουσιαστικά συρρίκνωσαν τον εθνικό πλούτο.

Όμως σημασία έχει να δούμε από εδώ και πέρα. Πράγματι βρισκόμαστε σε μια κρίσιμη καμπή, σε μια κρίσιμη διαπραγμάτευση. Αυτό που έχει αξία, είναι ότι η χώρα έχει συμμαχίες στην Ευρώπη, όπως διαπιστώσατε και από τις δηλώσεις Γιούνκερ, όχι μόνο από τα αριστερά αλλά και από τα δεξιά. Και καλό θα ήταν τουλάχιστον, εφόσον αυτές οι συμμαχίες βρίσκονται στην ευρύτερη πολιτική οικογένεια της ευρωπαϊκής Δεξιάς, να ταυτιστείτε με αυτούς στην ευρωπαϊκή οικογένεια του Λαϊκού Κόμματος και όχι με κάποιους άλλους ακραίους.

Θέλω, λοιπόν, να κλείσω, λέγοντας ότι θα διαψευστούν οι Κασσάνδρες. Θα κλείσει η αξιολόγηση. Θα περάσουμε έναν κρίσιμο κάβο και θα ανοίξει η πολύ κρίσιμη συζήτηση για την απομείωση του χρέους. Σας καλώ σε αυτή τη συζήτηση να έρθετε να ανταλλάξουμε απόψεις.

Πιστεύω όταν κλείσει η αξιολόγηση, να έχετε συνειδητοποιήσει ότι δεν θα έχει πια νόημα να συνεχίζετε μια λογική, την οποία πρώτος έφερε ο προκάτοχός σας, ο κ. Σαμαράς, όλο το προηγούμενο διάστημα, να καρτερά δηλαδή μήπως αποτύχουμε, αλλά να συζητήσουμε για τον τρόπο με τον οποίο –και η κριτική δεκτή, οι προτάσεις δεκτές- θα μπορέσει η χώρα να έχει τα μεγαλύτερα δυνατά οφέλη, για να επιστέψει στην ανάπτυξη.

Τέλος, κυρίες και κύριοι συνάδελφοι, ας μείνει από τη σημερινή συζήτηση, βεβαίως παραμένουν οι βαθιές ιδεολογικές και πολιτικές διαφορές, αλλά ας μείνει ότι η Ελλάδα είναι και θα παραμείνει μια χώρα ασφαλής, ότι η Ελλάδα είναι και θα παραμείνει μια χώρα που έχει μια βαθιά κουλτούρα υπεράσπισης αξιών, πανανθρώπινων αξιών, οικουμενικών αξιών. Αυτό ανέδειξε με τη στάση του ο ελληνικός λαός στην πρωτοφανή προσφυγική κρίση.

 Η Ελλάδα μέσα σε ένα πεδίο αστάθειας είναι η χώρα εκείνη που ανοίγει την αγκαλιά της στο διαφορετικό, κυρίως όμως, που πρωτοστατεί για να υπερασπιστεί αξίες, όπως η αξία της δημοκρατίας, όπως η αξία της αλληλεγγύης, η αξία της ανθρωπιάς. Έχοντας αυτό το πλεόνασμα αξιών -που ίσως κάποιες φορές είναι σημαντικότερο και από το δημοσιονομικό πλεόνασμα, το οποίο πριν θεωρήσατε ασήμαντο- ως πυξίδα, πιστεύω ότι θα τα καταφέρουμε.

Φέτος η Ελλάδα θα σπάσει κάθε ρεκόρ προσέλευσης ξένων επισκεπτών. Φέτος η Ελλάδα θα ξεκινήσει τη μεγάλη προσπάθεια, μετά από έξι χρόνια, για την έξοδο από τη κρίση, για την αντιστροφή αυτής της πορείας, της πορείας προς την ύφεση, της πορείας προς την απελπισία και την απογοήτευση. Θα έχουμε τη δυνατότητα, το δεύτερο εξάμηνο να έχουμε ανάπτυξη. Θα έχουμε τη δυνατότητα, να σχεδιάσουμε ένα καλύτερο μέλλον για τον τόπο και για τον ελληνικό λαό.

Η Ελλάδα είναι μια χώρα ασφαλής, μια χώρα η οποία έχει διδαχθεί από την κρίση και θα μπορέσει να οικοδομήσει ένα καλύτερο μέλλον, διορθώνοντας και τις μεγάλες αστοχίες που μας οδήγησαν στην κρίση.

Σας ευχαριστώ πολύ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Πρωθυπουργό.

Ολοκληρώθηκε η προ ημερησίας διατάξεως συζήτηση που διεξήχθη με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 16.45΄ λύεται η συνεδρίαση για σήμερα, ημέρα Τετάρτη 20 Απριλίου 2016 και ώρα 18.00΄ με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που σας έχει διανεμηθεί.

  **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**